CELEX: 32021R2085
Language: el
Date: 2021-11-19 00:00:00
Title: Κανονισμός (ΕΕ) 2021/2085 του Συμβουλίου της 19ης Νοεμβρίου 2021 σχετικά με τη σύσταση των κοινών επιχειρήσεων στο πλαίσιο του προγράμματος «Ορίζων Ευρώπη» και για την κατάργηση των κανονισμών (ΕΚ) αριθ. 219/2007, (ΕΕ) αριθ. 557/2014, (ΕΕ) αριθ. 558/2014, (ΕΕ) αριθ. 559/2014, (ΕΕ) αριθ. 560/2014, (ΕΕ) αριθ. 561/2014 και (ΕΕ) αριθ. 642/2014

30.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 427/17
               
            
         ΚΑΝΟΝΙΣΜΟΣ (ΕΕ) 2021/2085 ΤΟΥ ΣΥΜΒΟΥΛΙΟΥ
         της 19ης Νοεμβρίου 2021
         σχετικά με τη σύσταση των κοινών επιχειρήσεων στο πλαίσιο του προγράμματος «Ορίζων Ευρώπη» και για την κατάργηση των κανονισμών (ΕΚ) αριθ. 219/2007, (ΕΕ) αριθ. 557/2014, (ΕΕ) αριθ. 558/2014, (ΕΕ) αριθ. 559/2014, (ΕΕ) αριθ. 560/2014, (ΕΕ) αριθ. 561/2014 και (ΕΕ) αριθ. 642/2014
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 187 και το άρθρο 188 πρώτο εδάφιο,
         Έχοντας υπόψη την πρόταση της Ευρωπαϊκής Επιτροπής,
         Έχοντας υπόψη τη γνώμη του Ευρωπαϊκού Κοινοβουλίου (1),
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (2),
         Εκτιμώντας τα ακόλουθα:
         
                     (1)
                  
                  
                     Για να έχει η χρηματοδότηση της Ένωσης τον μεγαλύτερο δυνατό αντίκτυπο και την αποτελεσματικότερη δυνατή συμβολή στους στόχους πολιτικής της Ένωσης, ο κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου (3) («κανονισμός για το πρόγραμμα «Ορίζων Ευρώπη»») θέσπισε το πολιτικό και νομικό πλαίσιο για τις ευρωπαϊκές συμπράξεις με εταίρους του ιδιωτικού ή του δημόσιου τομέα. Οι ευρωπαϊκές συμπράξεις αποτελούν βασικό στοιχείο της προσέγγισης πολιτικής του προγράμματος «Ορίζων Ευρώπη» - του προγράμματος-πλαισίου έρευνας και καινοτομίας (πρόγραμμα «Ορίζων Ευρώπη»). Συστήνονται για την υλοποίηση των προτεραιοτήτων της Ένωσης που τίθενται ως στόχοι από το πρόγραμμα «Ορίζων Ευρώπη» και για την εξασφάλιση σαφούς αντικτύπου για την Ένωση και τους πολίτες της, ο οποίος μπορεί να επιτευχθεί αποτελεσματικότερα με συμπράξεις, μέσω ενός στρατηγικού οράματος που είναι κοινό και για το οποίο δεσμεύονται οι εταίροι, και όχι η Ένωση από μόνη της.
                  
               
                     (2)
                  
                  
                     Ειδικότερα, οι ευρωπαϊκές συμπράξεις του πυλώνα «Παγκόσμιες προκλήσεις και ευρωπαϊκή βιομηχανική ανταγωνιστικότητα» του προγράμματος «Ορίζων Ευρώπη» διαδραματίζουν σημαντικό ρόλο στην επίτευξη στρατηγικών στόχων, όπως η επιτάχυνση της μετάβασης προς τους στόχους βιώσιμης ανάπτυξης και της μετάβασης σε μια πράσινη και ψηφιακή Ευρώπη, και θα πρέπει να συμβάλουν στην ανάκαμψη από την άνευ προηγουμένου κρίση που επήλθε από την πανδημία της COVID-19. Οι ευρωπαϊκές συμπράξεις αντιμετωπίζουν σύνθετες διασυνοριακές προκλήσεις που απαιτούν ολοκληρωμένη προσέγγιση. Καθιστούν δυνατή την αντιμετώπιση των δυσλειτουργιών ως προς τον μετασχηματισμό, των συστημικών αδυναμιών και των ελλείψεων της αγοράς που περιγράφονται στις εκτιμήσεις επιπτώσεων που συνοδεύουν τον παρόντα κανονισμό, εξασφαλίζοντας τη συμμετοχή ευρέος φάσματος παραγόντων σε ολόκληρες τις αλυσίδες αξίας και τα οικοσυστήματα προκειμένου να συνεργαστούν για την υλοποίηση ενός κοινού οράματος και να το μετατρέψουν σε συγκεκριμένους χάρτες πορείας και συντονισμένη υλοποίηση των δραστηριοτήτων. Επιπλέον, καθιστούν εφικτή τη συγκέντρωση των προσπαθειών και των πόρων σε κοινές προτεραιότητες με σκοπό την επίλυση των σύνθετων προκλήσεων.
                  
               
                     (3)
                  
                  
                     Για την επίτευξη των προτεραιοτήτων και του αντικτύπου θα πρέπει να αναπτυχθούν ευρωπαϊκές συμπράξεις με την ευρεία συμμετοχή των σχετικών ενδιαφερόμενων φορέων σε ολόκληρη την Ευρώπη, στους οποίους περιλαμβάνονται η βιομηχανία, ερευνητικοί οργανισμοί, φορείς επιφορτισμένοι με την παροχή δημόσιας υπηρεσίας σε τοπικό, περιφερειακό, εθνικό ή διεθνές επίπεδο, και οργανώσεις της κοινωνίας των πολιτών, όπως ιδρύματα που υποστηρίζουν ή διεξάγουν δραστηριότητες έρευνας και καινοτομίας. Οι εν λόγω συμπράξεις θα πρέπει επίσης να αποτελούν ένα από τα μέτρα ενίσχυσης της συνεργασίας μεταξύ εταίρων του ιδιωτικού ή του δημόσιου τομέα σε διεθνές επίπεδο, μεταξύ άλλων με την ενοποίηση προγραμμάτων έρευνας και καινοτομίας και τη συγχώνευση διασυνοριακών επενδύσεων στον τομέα της έρευνας και καινοτομίας που αποφέρουν αμοιβαία οφέλη για τους πολίτες και τις επιχειρήσεις, μεριμνώντας παράλληλα ώστε η Ένωση να μπορεί να προασπίζει τα συμφέροντά της σε στρατηγικούς τομείς.
                  
               
                     (4)
                  
                  
                     Από την ενδιάμεση αξιολόγηση του προγράμματος «Ορίζων 2020» που θεσπίστηκε με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (4) προέκυψε ότι με την πάροδο του χρόνου έχει θεσπιστεί ένα σημαντικό σύνολο μέσων και πρωτοβουλιών για συμπράξεις, με επτά μορφές υλοποίησης και σχεδόν 120 πρωτοβουλίες συμπράξεων που προβλέπονται στο πλαίσιο του προγράμματος «Ορίζων 2020». Εκτός από την πολυπλοκότητα που δημιουργείται λόγω της πληθώρας μέσων και πρωτοβουλιών, έχει εκτιμηθεί ότι η ικανότητά τους να συμβάλλουν σε συναφείς πολιτικές σε ενωσιακό και εθνικό επίπεδο συνολικά δεν είναι επαρκής, παρά το γεγονός ότι έχουν θετικό αντίκτυπο όσον αφορά την πρόοδο προς την επίτευξη των στόχων τους, για παράδειγμα με τον καθορισμό μακροπρόθεσμων θεματολογίων, τη διάρθρωση της συνεργασίας στον τομέα της έρευνας και της καινοτομίας μεταξύ των, κατά τα άλλα, διάσπαρτων παραγόντων και τη μόχλευση πρόσθετων επενδύσεων. Η εκτίμηση επιπτώσεων του προγράμματος «Ορίζων Ευρώπη» εντοπίζει, ως εκ τούτου, την ανάγκη αντιμετώπισης και εξορθολογισμού του τοπίου χρηματοδότησης της έρευνας και καινοτομίας στην Ένωση, ειδικότερα όσον αφορά τις συμπράξεις, καθώς και την ανάγκη αναπροσανατολισμού των συμπράξεων προς την επίτευξη μεγαλύτερου αντίκτυπου και περισσότερων αποτελεσμάτων στις προτεραιότητες της Ένωσης.
                  
               
                     (5)
                  
                  
                     Για να αντιμετωπιστούν τα ζητήματα αυτά και να επιτευχθεί αυξημένο επίπεδο φιλοδοξίας όσον αφορά τις ευρωπαϊκές επενδύσεις, το πρόγραμμα «Ορίζων Ευρώπη» θα πρέπει να προωθήσει ευρείας έκτασης απλούστευση και μεταρρύθμιση της πολιτικής της Επιτροπής για τις συμπράξεις έρευνας και καινοτομίας. Προκειμένου να αντικατοπτρίζεται ο συστημικός χαρακτήρας του που έχει ως στόχο να συμβάλει σε «μετασχηματισμούς» σε επίπεδο Ένωσης προς την επίτευξη των στόχων βιωσιμότητας, το πρόγραμμα «Ορίζων Ευρώπη» θα πρέπει να χρησιμοποιεί αποτελεσματικότερα τις εν λόγω συμπράξεις με μια προσέγγιση πιο στρατηγική, συνεκτική και βασιζόμενη στον αντίκτυπο.
                  
               
                     (6)
                  
                  
                     Ο κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου (5) θεσπίζει το γενικό πλαίσιο βάσει του οποίου προσδιορίζεται κατά πόσον μια οικονομική δραστηριότητα χαρακτηρίζεται ως περιβαλλοντικά βιώσιμη για τους σκοπούς του ορισμού των βιώσιμων επενδύσεων. Δημιουργεί ένα κοινό σημείο αναφοράς το οποίο μπορούν να χρησιμοποιούν οι επενδυτές, οι τράπεζες, η βιομηχανία και οι ερευνητές όταν επενδύουν σε έργα και οικονομικές δραστηριότητες που έχουν σημαντικό θετικό αντίκτυπο στο κλίμα και το περιβάλλον και δεν προκαλούν σημαντική επιβάρυνση σε κανένα από αυτά. Πρόκειται για το σημείο αναφοράς των πράσινων επενδύσεων στην Ένωση.
                  
               
                     (7)
                  
                  
                     Όπου αρμόζει, οι ευρωπαϊκές συμπράξεις θα πρέπει να συνυπολογίζουν τα τεχνικά κριτήρια ελέγχου που αναφέρονται στο άρθρο 3 και την αρχή της «μη πρόκλησης σημαντικής επιβάρυνσης» που ορίζεται στο άρθρο 17 του κανονισμού (ΕΕ) 2020/852 ως μέσο για τη βελτίωση της ετοιμότητας των έργων τους και της πρόσβασης σε πράσινη χρηματοδότηση, που θα έχουν ζωτική σημασία για την υιοθέτηση από την αγορά και την ευρύτερη αξιοποίηση των καινοτόμων τεχνολογιών και λύσεων τις οποίες θα προσφέρουν. Στο επίκεντρο των εν λόγω τεχνικών κριτηρίων ελέγχου βρίσκονται τα επιστημονικά στοιχεία. Η έρευνα και η καινοτομία που επιδιώκουν οι ευρωπαϊκές συμπράξεις θα πρέπει να διαδραματίζουν σημαντικό ρόλο στη συνδρομή προς τους οικονομικούς φορείς όσον αφορά την επίτευξη ή την υπέρβαση των προτύπων και των κατώτατων ορίων που καθορίζονται στον εν λόγω κανονισμό, καθώς και την επικαιροποίηση των εν λόγω τεχνικών προτύπων ελέγχου και τη συμμόρφωσή τους με τους στόχους που ορίζονται στην ανακοίνωση της Επιτροπής, της 11ης Δεκεμβρίου 2019 για την «Ευρωπαϊκή Πράσινη Συμφωνία».
                  
               
                     (8)
                  
                  
                     Βάσει του κανονισμού για το πρόγραμμα «Ορίζων Ευρώπη», οι ευρωπαϊκές συμπράξεις θα πρέπει να μπορούν να συσταθούν υπό τρεις διαφορετικές μορφές, δηλαδή ως «συγχρηματοδοτούμενες», «κοινού προγραμματισμού» και «θεσμοθετημένες». Η σύσταση θεσμοθετημένων ευρωπαϊκών συμπράξεων που είναι κοινές επιχειρήσεις μεταξύ εταίρων του ιδιωτικού και του δημόσιου τομέα θα πρέπει να περιλαμβάνει νέα ενωσιακή νομοθεσία και τη δημιουργία ειδικών υποδομών εφαρμογής δυνάμει του άρθρου 187 της Συνθήκης για τη λειτουργία της Ευρωπαϊκής Ένωσης (ΣΛΕΕ).
                  
               
                     (9)
                  
                  
                     Ο κανονισμός για το πρόγραμμα «Ορίζων Ευρώπη» ορίζει οκτώ τομείς προτεραιότητας στο πλαίσιο των οποίων μπορούν να προτείνονται θεσμοθετημένες ευρωπαϊκές συμπράξεις που συστήνονται βάσει των άρθρων 185 ή 187 ΣΛΕΕ. Στους εν λόγω τομείς προτεραιότητας, έχουν προταθεί διάφορες πρωτοβουλίες για τέτοιες θεσμοθετημένες ευρωπαϊκές συμπράξεις και εννέα από αυτές καλύπτονται από τον παρόντα κανονισμό.
                  
               
                     (10)
                  
                  
                     Οι δραστηριότητες έρευνας και καινοτομίας που αναλαμβάνονται από κοινές επιχειρήσεις θα πρέπει να χρηματοδοτούνται από το πρόγραμμα «Ορίζων Ευρώπη», όπως προβλέπεται στα άρθρα 12 και 13 του κανονισμού για το πρόγραμμα «Ορίζων Ευρώπη». Για να επιτευχθεί μέγιστος αντίκτυπος, οι κοινές επιχειρήσεις θα πρέπει να αναπτύξουν στενές συνέργειες με άλλες πρωτοβουλίες του προγράμματος «Ορίζων Ευρώπη» και άλλα προγράμματα και χρηματοδοτικά μέσα της Ένωσης, και ειδικότερα με εκείνα που στηρίζουν την αξιοποίηση καινοτόμων λύσεων, την εκπαίδευση και την περιφερειακή ανάπτυξη, προκειμένου να ενισχυθεί η οικονομική και κοινωνική συνοχή και να περιοριστούν οι ανισορροπίες.
                  
               
                     (11)
                  
                  
                     Η νέα προσέγγιση πολιτικής για τις ευρωπαϊκές συμπράξεις, και ειδικότερα όσον αφορά τις θεσμοθετημένες ευρωπαϊκές συμπράξεις, απαιτεί έναν νέο τρόπο θέσπισης του νομικού πλαισίου βάσει του οποίου θα λειτουργούν. Παρότι η σύσταση κοινών επιχειρήσεων βάσει του άρθρου 187 ΣΛΕΕ για τους σκοπούς του προγράμματος «Ορίζων 2020» έχει αποδειχθεί αποτελεσματική όσον αφορά την υλοποίηση, είναι αναγκαίο να ενισχυθεί. Ως εκ τούτου, ο παρών κανονισμός αποσκοπεί στην αύξηση της συνοχής, της αποδοτικότητας, του ανοικτού χαρακτήρα, της αποτελεσματικότητας και του προσανατολισμού της υλοποίησης προς τον αντίκτυπο, μετουσιώνοντας τον κανονισμό «Ορίζων Ευρώπη» και την πείρα που αποκτήθηκε από την υλοποίηση προγραμμάτων στο πλαίσιο του προγράμματος «Ορίζων 2020» σε κοινές διατάξεις για όλες τις κοινές επιχειρήσεις με εναρμονισμένο τρόπο. Αποσκοπεί στη διευκόλυνση της δημιουργίας συνεργασιών και συνεργειών μεταξύ των ευρωπαϊκών συμπράξεων, αξιοποιώντας έτσι πλήρως τις διασυνδέσεις τους σε οργανωτικό επίπεδο. Οι κοινές επιχειρήσεις θα πρέπει να αναζητούν ευκαιρίες για τη συμμετοχή εκπροσώπων άλλων ευρωπαϊκών συμπράξεων σε συζητήσεις κατά την κατάρτιση των προγραμμάτων εργασιών τους, να προσδιορίζουν τους τομείς στους οποίους συμπληρωματικές ή κοινές δραστηριότητες θα αντιμετωπίσουν αποτελεσματικότερα και αποδοτικότερα τις προκλήσεις, να αποφεύγουν τις αλληλεπικαλύψεις, να ευθυγραμμίζουν το χρονοδιάγραμμα των δραστηριοτήτων τους και να διασφαλίζουν την πρόσβαση στα αποτελέσματα και σε άλλα σχετικά μέσα ανταλλαγής γνώσεων.
                  
               
                     (12)
                  
                  
                     Μετά τον προσδιορισμό των μεταξύ τους συνεργειών, οι κοινές επιχειρήσεις θα πρέπει να επιδιώκουν τον καθορισμό των μεριδίων του προϋπολογισμού που θα πρέπει να χρησιμοποιηθούν για συμπληρωματικές ή κοινές δραστηριότητες μεταξύ των κοινών επιχειρήσεων. Επιπλέον, ο παρών κανονισμός αποσκοπεί στη βελτίωση της αποδοτικότητας και στην εναρμόνιση των κανόνων μέσω εντατικής επιχειρησιακής συνεργασίας και με τη διερεύνηση οικονομιών κλίμακας, συμπεριλαμβανομένης της θέσπισης ρυθμίσεων τμήματος υποστήριξης, οι οποίες θα πρέπει να παρέχουν στις κοινές επιχειρήσεις οριζόντιες υποστηρικτικές λειτουργίες. Οι εν λόγω ρυθμίσεις τμήματος υποστήριξης θα πρέπει να διευκολύνουν την επίτευξη μεγαλύτερου αντίκτυπου και εναρμόνισης σε κοινά σημεία, διατηρώντας παράλληλα κάποιον βαθμό ευελιξίας με σκοπό την κάλυψη των ειδικών αναγκών κάθε κοινής επιχείρησης. Η δομή θα πρέπει να καθοριστεί με τη χρήση συμφωνιών επιπέδου εξυπηρέτησης τις οποίες θα συνάψουν οι κοινές επιχειρήσεις. Οι ρυθμίσεις τμήματος υποστήριξης θα πρέπει να καλύπτουν λειτουργίες συντονισμού και διοικητικής υποστήριξης σε τομείς στους οποίους ο έλεγχός τους έχει αποδειχθεί αποτελεσματικός και οικονομικά αποδοτικός, θα πρέπει δε να λαμβάνουν υπόψη, στον βαθμό που είναι δυνατόν, τη συμμόρφωση με την απαίτηση λογοδοσίας για κάθε επιμέρους διατάκτη και την εναρμόνιση των κανόνων, συμπεριλαμβανομένων των δικαιωμάτων διανοητικής ιδιοκτησίας. Το νομικό πλαίσιο θα πρέπει να σχεδιαστεί κατά τρόπο ώστε να εξυπηρετεί καλύτερα τις κοινές ανάγκες των κοινών επιχειρήσεων, να διασφαλίζει τη στενή συνεργασία τους και να διερευνά όλες τις πιθανές συνέργειες μεταξύ των ευρωπαϊκών συμπράξεων και, κατά συνέπεια, μεταξύ των διαφόρων μερών του προγράμματος «Ορίζων Ευρώπη», καθώς και μεταξύ των υπόλοιπων προγραμμάτων που διαχειρίζονται οι κοινές επιχειρήσεις.
                  
               
                     (13)
                  
                  
                     Οι εκτιμήσεις επιπτώσεων σχετικά με κάθε κοινή επιχείρηση που συνοδεύουν την πρόταση για τον παρόντα κανονισμό παρείχαν στοιχεία τα οποία τεκμηριώνουν την εφαρμογή ευρωπαϊκών συμπράξεων σύμφωνα με τον κανονισμό για το πρόγραμμα «Ορίζων Ευρώπη» μόνον όταν άλλα μέρη του προγράμματος «Ορίζων Ευρώπη», συμπεριλαμβανομένων των άλλων μορφών ευρωπαϊκών συμπράξεων, δεν μπορούν να επιτύχουν τους στόχους ή δεν παράγουν τις απαραίτητες προσδοκώμενες επιπτώσεις, και βάσει των οποίων η εν λόγω εφαρμογή δικαιολογείται λόγω μακροπρόθεσμης προοπτικής και υψηλού βαθμού ολοκλήρωσης.
                  
               
                     (14)
                  
                  
                     Το πρόγραμμα «Ορίζων Ευρώπη» εισάγει μια πιο στρατηγική, συνεκτική και βασιζόμενη στον αντίκτυπο προσέγγιση για τις ευρωπαϊκές συμπράξεις, με βάση τα διδάγματα που αντλήθηκαν από την ενδιάμεση αξιολόγηση του προγράμματος «Ορίζων 2020». Σύμφωνα με τη νέα φιλοδοξία, ο παρών κανονισμός αποσκοπεί στην επίτευξη αποτελεσματικότερης χρήσης των θεσμοθετημένων ευρωπαϊκών συμπράξεων, ιδίως εστιάζοντας σε σαφείς στόχους, αποτελέσματα και επιπτώσεις που μπορούν να επιτευχθούν έως το 2030, και διασφαλίζοντας τη σαφή συμβολή στις σχετικές προτεραιότητες πολιτικής και στις πολιτικές της Ένωσης. Η στενή συνεργασία και οι συνέργειες με άλλες συναφείς πρωτοβουλίες σε ενωσιακό, εθνικό και περιφερειακό επίπεδο, και ειδικότερα με άλλες ευρωπαϊκές συμπράξεις, έχουν καίρια σημασία για την επίτευξη μεγαλύτερου επιστημονικού, κοινωνικοοικονομικού και περιβαλλοντικού αντίκτυπου και τη διασφάλιση της υιοθέτησης των αποτελεσμάτων. Για τον σκοπό αυτό, οι κοινές επιχειρήσεις μπορούν να εφαρμόζουν διατάξεις του προγράμματος «Ορίζων Ευρώπη» που επιτρέπουν διάφορους τύπους συνεργειών, όπως εναλλακτική, σωρευτική ή συνδυασμένη χρηματοδότηση και μεταφορά πόρων. Κατά την εκτίμηση του συνολικού αντίκτυπου θα πρέπει να λαμβάνονται υπόψη οι ευρύτερες επενδύσεις πέραν των συνεισφορών των εταίρων, οι οποίες ενεργοποιούνται από τις κοινές επιχειρήσεις και συμβάλλουν στην επίτευξη των στόχων τους ώστε να διευκολυνθεί η επιτάχυνση της υιοθέτησης καινοτόμων λύσεων από την αγορά.
                  
               
                     (15)
                  
                  
                     Προκειμένου να διασφαλιστεί μια συνεκτική προσέγγιση και να αποτυπωθούν οι επιστημονικές, τεχνολογικές, οικονομικές, κοινωνιακές και περιβαλλοντικές επιπτώσεις των ευρωπαϊκών συμπράξεων σε σχέση με τους στόχους του προγράμματος «Ορίζων Ευρώπη» και τις προτεραιότητες της Ένωσης, ο παρών κανονισμός θα πρέπει να καθορίζει συλλογικούς γενικούς και κοινούς ειδικούς στόχους που θα πρέπει να πραγματωθούν από όλες τις κοινές επιχειρήσεις. Όλες οι κοινές επιχειρήσεις συμβάλλουν συλλογικά στην επίτευξη των εν λόγω στόχων, επιτυγχάνοντας τους επιμέρους στόχους τους. Επιπλέον, τα κοινά μέρη του παρόντος κανονισμού καθορίζουν κοινούς επιχειρησιακούς στόχους οι οποίοι απορρέουν από τους στόχους που έχουν τεθεί για το ειδικό πρόγραμμα υλοποίησης του προγράμματος «Ορίζων Ευρώπη», το οποίο θεσπίστηκε με την απόφαση (ΕΕ) 2021/764 του Συμβουλίου (6) («ειδικό πρόγραμμα υλοποίησης του προγράμματος «Ορίζων Ευρώπη»»). Όλες οι κοινές επιχειρήσεις θα πρέπει να εκτελούν τα καθήκοντά τους προκειμένου να πληρούν τις αρχές και τα κριτήρια που ορίζονται για τις ευρωπαϊκές συμπράξεις στον κανονισμό για το πρόγραμμα «Ορίζων Ευρώπη» (άρθρο 10 και παράρτημα III) και να παρέχουν ευρωπαϊκή προστιθέμενη αξία σε σύγκριση με τις προσκλήσεις υποβολής προτάσεων στο πλαίσιο του προγράμματος εργασιών του κύριου προγράμματος «Ορίζων Ευρώπη». Οι στόχοι και τα καθήκοντα των κοινών επιχειρήσεων συμπληρώνονται με πρόσθετους στόχους και καθήκοντα, ειδικά για κάθε κοινή επιχείρηση. Λαμβάνοντας παράλληλα υπόψη τις ιδιαιτερότητες και τα πλαίσια πολιτικής τους, η ευθυγράμμιση της λογικής παρέμβασης των επιμέρους κοινών επιχειρήσεων με το πρόγραμμα «Ορίζων Ευρώπη» θα πρέπει να στηρίζει τη συντονισμένη αξιολόγηση της προόδου των κοινών επιχειρήσεων στο πλαίσιο των δραστηριοτήτων παρακολούθησης και αξιολόγησης του προγράμματος «Ορίζων Ευρώπη».
                  
               
                     (16)
                  
                  
                     Ο παρών κανονισμός βασίζεται στις αρχές και τα κριτήρια που ορίζονται στον κανονισμό για το πρόγραμμα «Ορίζων Ευρώπη», συμπεριλαμβανομένου του ανοικτού χαρακτήρα και της διαφάνειας, των ισχυρών αποτελεσμάτων μόχλευσης και των μακροπρόθεσμων δεσμεύσεων όλων των εμπλεκομένων. Ένας από τους στόχους του παρόντος κανονισμού είναι να διασφαλίσει τον ανοικτό χαρακτήρα των κοινών επιχειρήσεων και των δράσεών τους σε ευρύ φάσμα οντοτήτων, συμπεριλαμβανομένων των νεοεισερχομένων, οι οποίοι θα παρακολουθούνται επίσης στο πλαίσιο της διαδικασίας στρατηγικού συντονισμού για τις ευρωπαϊκές συμπράξεις που προβλέπεται στο άρθρο 6 παράγραφος 5 του ειδικού προγράμματος υλοποίησης του προγράμματος «Ορίζων Ευρώπη». Οι συμπράξεις αυτές θα πρέπει να είναι ανοικτές σε κάθε οντότητα που είναι πρόθυμη και ικανή να εργαστεί για την επίτευξη του κοινού στόχου, θα πρέπει να προωθούν την ευρεία και ενεργό συμμετοχή των ενδιαφερομένων στις δραστηριότητες, τη σύνθεση των μελών και τη διακυβέρνησή τους, και θα πρέπει να διασφαλίζουν ότι τα αποτελέσματα θα είναι προς όφελος όλων των Ευρωπαίων, ιδίως μέσω της ευρείας διάδοσης των αποτελεσμάτων και των δραστηριοτήτων πριν από την αξιοποίηση σε ολόκληρη την Ένωση. Όσον αφορά τα ιδιωτικά μέλη και τις συνιστώσες ή τις συνδεδεμένες οντότητές τους που είναι εγκατεστημένες σε τρίτες χώρες, θα πρέπει να διασφαλίζονται τα συμφέροντα της Ένωσης και της κοινής επιχείρησης για λόγους ασφάλειας ή δημόσιας τάξης. προς το σκοπό αυτό, η Επιτροπή θα πρέπει να έχει τη δυνατότητα να ζητήσει από τα ιδιωτικά μέλη να λάβουν τα κατάλληλα μέτρα. Τα μέτρα αυτά μπορούν να περιλαμβάνουν τον κατάλληλο χειρισμό εμπιστευτικών πληροφοριών ή τον περιορισμό της συμμετοχής ορισμένων οντοτήτων σε συγκεκριμένες επιχειρησιακές δραστηριότητες του ιδιωτικού μέλους.
                  
               
                     (17)
                  
                  
                     Για να διασφαλιστεί η συνεκτική εφαρμογή του άρθρου 22 παράγραφος 5 του κανονισμού για το πρόγραμμα «Ορίζων Ευρώπη», οι κοινές επιχειρήσεις θα πρέπει να εξασφαλίζουν τη συνοχή με την προσέγγιση που ακολουθείται για δράσεις χρηματοδοτούμενες στο πλαίσιο του προγράμματος εργασιών του προγράμματος «Ορίζων Ευρώπη» όσον αφορά την εφαρμογή του εν λόγω άρθρου, καθώς και με τη νομοθεσία και τις κατευθυντήριες γραμμές της Ένωσης σχετικά με την εφαρμογή του σε παρόμοια θέματα στο πρόγραμμα εργασιών της σχετικής κοινής επιχείρησης.
                  
               
                     (18)
                  
                  
                     Όταν η Επιτροπή ή τα κράτη μέλη εξετάζουν το ενδεχόμενο περιορισμού της συμμετοχής σε ειδικές δράσεις της κοινής επιχείρησης σύμφωνα με το άρθρο 22 παράγραφος 5 του κανονισμού για το πρόγραμμα «Ορίζων Ευρώπη», η Επιτροπή και τα κράτη μέλη στην ομάδα εκπροσώπων των κρατών θα πρέπει να αναζητούν μια κοινώς αποδεκτή θέση κατά περίπτωση πριν από την έγκριση του προγράμματος εργασιών. Στην περίπτωση κοινών επιχειρήσεων με συμβούλιο δημόσιων αρχών, η εφαρμογή του εν λόγω άρθρου θα πρέπει να εγκρίνεται από το συμβούλιο δημόσιων αρχών, κατόπιν αιτήματος της Επιτροπής, πριν από την έγκριση του προγράμματος εργασιών. Επιπλέον, κατόπιν πρόσκλησης της προεδρίας, ο εκτελεστικός διευθυντής θα πρέπει να ενημερώνει τακτικά τη σχετική σύνθεση της επιτροπής του προγράμματος «Ορίζων Ευρώπη», πέρα από την ευθύνη της Επιτροπής να ενημερώνει την επιτροπή προγράμματος βάσει του άρθρου 14 παράγραφος 7 και του παραρτήματος III του ειδικού προγράμματος υλοποίησης του προγράμματος «Ορίζων Ευρώπη», και ιδίως πριν από την έγκριση του προγράμματος εργασιών της σχετικής κοινής επιχείρησης, σε σχέση με την εφαρμογή του άρθρου 22 παράγραφος 5 του κανονισμού για το πρόγραμμα «Ορίζων Ευρώπη».
                  
               
                     (19)
                  
                  
                     Το παράρτημα III του κανονισμού για το πρόγραμμα «Ορίζων Ευρώπη» ορίζει ότι οι χρηματοδοτικές ή σε είδος συνεισφορές από μέλη πλην της Ένωσης θα πρέπει να είναι τουλάχιστον ίσες με το 50 % και μπορούν να ανέρχονται έως και στο 75 % των συνολικών δημοσιονομικών δεσμεύσεων της κοινής επιχείρησης. Αντιστρόφως, η συνεισφορά της Ένωσης, συμπεριλαμβανομένων τυχόν πρόσθετων πόρων από συνδεδεμένες χώρες, δεν θα πρέπει να υπερβαίνει το 50 % των συνολικών δημοσιονομικών δεσμεύσεων κάθε κοινής επιχείρησης. Κατά συνέπεια, ο παρών κανονισμός θα πρέπει να καθορίσει την απαιτούμενη συνεισφορά άλλων μελών πλην της Ένωσης σε επίπεδο ίδιο ή υψηλότερο από τη συνεισφορά της Ένωσης. Η Ένωση θα πρέπει να είναι σε θέση να μειώσει τη συνεισφορά της σε περίπτωση που μέλη πλην της Ένωσης δεν εκπληρώνουν τις δεσμεύσεις τους.
                  
               
                     (20)
                  
                  
                     Σύμφωνα με το άρθρο 10 παράγραφος 1 στοιχείο γ) του κανονισμού για το πρόγραμμα «Ορίζων Ευρώπη», οι κοινές επιχειρήσεις πρέπει να εφαρμόζουν κεντρική διαχείριση όλων των χρηματοδοτικών συνεισφορών μέσω συντονισμένης προσέγγισης. Συνεπώς, κάθε συμμετέχον κράτος θα πρέπει να συνάψει μία ή περισσότερες διοικητικές συμφωνίες με την κοινή επιχείρηση για τη θέσπιση του συντονιστικού μηχανισμού για την καταβολή των συνεισφορών και την υποβολή εκθέσεων σχετικά με τις συνεισφορές στους αιτούντες που είναι εγκατεστημένοι στο εν λόγω συμμετέχον κράτος. Για τη διασφάλιση της συνοχής με τις εθνικές στρατηγικές τους προτεραιότητες, θα πρέπει να παρέχεται στα συμμετέχοντα κράτη δικαίωμα αρνησικυρίας όσον αφορά τη χρήση των εθνικών χρηματοδοτικών τους συνεισφορών για τους αιτούντες που είναι εγκατεστημένοι στα εν λόγω συμμετέχοντα κράτη. Προκειμένου να ελαχιστοποιηθεί η διοικητική επιβάρυνση για τους δικαιούχους, να επιτευχθεί απλούστευση και να εξασφαλιστεί αποτελεσματικότερη εφαρμογή, κάθε συμμετέχον κράτος θα πρέπει να επιδιώκει να συγχρονίσει το οικείο χρονοδιάγραμμα καταβολών, την υποβολή εκθέσεων και τους λογιστικούς ελέγχους με τα αντίστοιχα των κοινών επιχειρήσεων και να επιτύχει σύγκλιση της επιλεξιμότητας των δαπανών του με τους κανόνες του προγράμματος «Ορίζων Ευρώπη». Οι δικαιούχοι που είναι εγκατεστημένοι σε συμμετέχοντα κράτη τα οποία ανέθεσαν τις δραστηριότητες καταβολής στην κοινή επιχείρηση θα πρέπει να υπογράψουν ενιαία συμφωνία επιχορήγησης με την κοινή επιχείρηση σύμφωνα με τους κανόνες του προγράμματος «Ορίζων Ευρώπη».
                  
               
                     (21)
                  
                  
                     Σύμφωνα με τις φιλοδοξίες που ορίζονται στον κανονισμό για το πρόγραμμα «Ορίζων Ευρώπη», μία από τις προϋποθέσεις για τη δημιουργία θεσμοθετημένων ευρωπαϊκών συμπράξεων είναι η διασφάλιση των συνεισφορών από εταίρους καθ’ όλη τη διάρκεια ζωής των κοινών επιχειρήσεων. Στο πλαίσιο αυτό, οι εταίροι του ιδιωτικού τομέα θα πρέπει να παρέχουν σημαντικό μέρος των συνεισφορών τους με τη μορφή συνεισφορών σε είδος για την κάλυψη των λειτουργικών δαπανών της κοινής επιχείρησης. Οι κοινές επιχειρήσεις θα πρέπει να είναι σε θέση να καθορίζουν μέτρα για να καθιστούν δυνατές τις εν λόγω συνεισφορές μέσω των προγραμμάτων εργασιών τους, ιδίως με τη μείωση των ποσοστών χρηματοδότησης. Τα εν λόγω μέτρα θα πρέπει να βασίζονται στις ειδικές ανάγκες της κοινής επιχείρησης και στις υποκείμενες δραστηριότητες. Σε δεόντως αιτιολογημένες περιπτώσεις, θα πρέπει να είναι δυνατή η θέσπιση πρόσθετων όρων που επιβάλλουν τη συμμετοχή ενός μέλους της κοινής επιχείρησης ή των συνιστωσών ή συνδεδεμένων οντοτήτων της με στόχο δραστηριότητες στις οποίες οι βιομηχανικοί εταίροι της κοινής επιχείρησης μπορούν να διαδραματίσουν καίριο ρόλο, όπως επιδείξεις μεγάλης κλίμακας και εμβληματικά έργα πιο κοντά στην αγορά, και να συνεισφέρουν περισσότερο μέσω χαμηλότερων ποσοστών χρηματοδότησης. Το επίπεδο συμμετοχής των μελών θα πρέπει να παρακολουθείται από τον εκτελεστικό διευθυντή προκειμένου το διοικητικό συμβούλιο να έχει τη δυνατότητα να λαμβάνει κατάλληλα μέτρα, εξασφαλίζοντας ισορροπία μεταξύ της δέσμευσης των εταίρων και του ανοικτού χαρακτήρα. Σε δεόντως αιτιολογημένες περιπτώσεις, οι κεφαλαιουχικές δαπάνες, παραδείγματος χάριν για επιδείξεις μεγάλης κλίμακας ή εμβληματικά έργα, μπορούν να θεωρούνται επιλέξιμες δαπάνες σύμφωνα με το ισχύον νομικό πλαίσιο.
                  
               
                     (22)
                  
                  
                     Θα πρέπει να είναι δυνατόν, σύμφωνα με το άρθρο 15 παράγραφος 3 του κανονισμού για το πρόγραμμα «Ορίζων Ευρώπη», οι συνεισφορές από προγράμματα που συγχρηματοδοτούνται από το Ευρωπαϊκό Ταμείο Περιφερειακής Ανάπτυξης που θεσπίστηκε με τον κανονισμό (ΕΕ) 2021/1058 του Ευρωπαϊκού Κοινοβουλίου και του Συμβουλίου (7) (ΕΤΠΑ), το Ευρωπαϊκό Κοινωνικό Ταμείο+ που θεσπίστηκε με τον κανονισμό (ΕΕ) 2021/1057 του Ευρωπαϊκού Κοινοβουλίου και του Συμβουλίου (8) (ΕΚΤ+), το Ευρωπαϊκό Ταμείο Θάλασσας, Αλιείας και Υδατοκαλλιέργειας που θεσπίστηκε με τον κανονισμό (ΕΕ) 2021/1139 του Ευρωπαϊκού Κοινοβουλίου και του Συμβουλίου (9) (ΕΤΘΑΥ) και το Ευρωπαϊκό Γεωργικό Ταμείο Αγροτικής Ανάπτυξης που θεσπίστηκε με τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (10) (ΕΓΤΑΑ) να θεωρούνται συνεισφορά των συμμετεχόντων κρατών που είναι κράτη μέλη προς τις κοινές επιχειρήσεις, υπό την προϋπόθεση ότι τηρούνται οι διατάξεις ο κανονισμός (ΕΕ) 2021/1060 του Ευρωπαϊκού Κοινοβουλίου και του Συμβουλίου (11) και οι ειδικοί κανονισμοί για κάθε ταμείο. Επιπλέον, θα πρέπει να είναι δυνατόν οι συνεισφορές από τον μηχανισμό ανάκαμψης και ανθεκτικότητας που θεσπίστηκε με τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου (12) («μηχανισμός») να θεωρούνται συνεισφορά των κρατών μελών που είναι συμμετέχοντα κράτη προς τις κοινές επιχειρήσεις, υπό την προϋπόθεση ότι τηρούνται οι διατάξεις του μηχανισμού και οι δεσμεύσεις που καθορίζονται στα εθνικά σχέδια ανάκαμψης και ανθεκτικότητας.
                  
               
                     (23)
                  
                  
                     Σύμφωνα με την αρχή του δίκαιου επιμερισμού των συνεισφορών μεταξύ των μελών των κοινών επιχειρήσεων, οι χρηματοδοτικές συνεισφορές για την κάλυψη διοικητικών δαπανών των κοινών επιχειρήσεων θα πρέπει να κατανέμονται ισομερώς μεταξύ της Ένωσης και των μελών πλην της Ένωσης. Αποκλίσεις από την εν λόγω αρχή θα πρέπει να εξετάζονται μόνο σε εξαιρετικές και δεόντως αιτιολογημένες περιπτώσεις, όπως όταν το μέγεθος ή η σύνθεση των μελών της κοινής επιχείρησης πλην της Ένωσης θα οδηγούσε σε συνεισφορές ανά συνιστώσα ή συνδεδεμένη οντότητα, ιδίως μικρές και μεσαίες επιχειρήσεις (ΜΜΕ), τόσο υψηλού επιπέδου που θα υπονομευόταν σοβαρά το κίνητρο να καταστούν ή να παραμείνουν συνιστώσα ή συνδεδεμένη οντότητα του μέλους της κοινής επιχείρησης. Στις περιπτώσεις αυτές, το ελάχιστο ποσοστό της ετήσιας χρηματοδοτικής συνεισφοράς στις διοικητικές δαπάνες της κοινής επιχείρησης από μέλη πλην της Ένωσης θα πρέπει να είναι 20 % των συνολικών ετήσιων διοικητικών δαπανών και οι συνεισφορές από ΜΜΕ θα πρέπει να είναι σημαντικά χαμηλότερες σε σύγκριση με εκείνες από τις μεγαλύτερες συνιστώσες ή συνδεδεμένες οντότητες. Μόλις επιτευχθεί κρίσιμη μάζα συμμετοχής που επιτρέπει συνεισφορά μεγαλύτερη από το 20 % των συνολικών ετήσιων διοικητικών δαπανών, οι ετήσιες συνεισφορές ανά συνιστώσα ή συνδεδεμένη οντότητα θα πρέπει να διατηρούνται ή να αυξάνονται με στόχο τη σταδιακή αύξηση του μεριδίου των μελών πλην της Ένωσης στη συνολική συνεισφορά στις ετήσιες διοικητικές δαπάνες της κοινής επιχείρησης. Τα μέλη της κοινής επιχείρησης πλην της Ένωσης θα πρέπει να καταβάλλουν κάθε προσπάθεια ώστε να αυξήσουν τον αριθμό των συνιστωσών ή των συνδεδεμένων οντοτήτων προκειμένου να αυξηθεί η συνεισφορά τους στο 50 % των διοικητικών δαπανών της κοινής επιχείρησης κατά τη διάρκεια ζωής της.
                  
               
                     (24)
                  
                  
                     Ο κανονισμός για το πρόγραμμα «Ορίζων Ευρώπη» υποχρεώνει τους εταίρους να επιδεικνύουν τη μακροπρόθεσμη δέσμευσή τους, μεταξύ άλλων μέσω ενός ελάχιστου ποσοστού δημόσιων ή ιδιωτικών επενδύσεων. Κατά συνέπεια, είναι αναγκαίο η Ένωση να προσδιορίσει στον παρόντα κανονισμό τα ιδρυτικά μέλη που είναι εγκατεστημένα στα κράτη μέλη, σε χώρες συνδεδεμένες με το πρόγραμμα «Ορίζων Ευρώπη» ή διεθνείς οργανισμούς. Ωστόσο, όταν κρίνεται σκόπιμο, θα πρέπει να είναι δυνατή η επέκταση της βάσης των μελών των κοινών επιχειρήσεων μετά τη σύστασή τους με συνδεδεμένα μέλη που επιλέγονται με ανοικτές και διαφανείς διαδικασίες, λαμβανομένων ιδίως υπόψη των νέων τεχνολογικών εξελίξεων ή της σύνδεσης πρόσθετων χωρών με το πρόγραμμα «Ορίζων Ευρώπη».
                  
               
                     (25)
                  
                  
                     Οι νομικές οντότητες που ενδιαφέρονται να στηρίξουν τους στόχους των κοινών επιχειρήσεων στους συγκεκριμένους τομείς έρευνας στους οποίους δραστηριοποιούνται χωρίς να γίνουν μέλη θα πρέπει επίσης να έχουν τη δυνατότητα να καταστούν συνεισφέροντες εταίροι των εν λόγω κοινών επιχειρήσεων.
                  
               
                     (26)
                  
                  
                     Σύμφωνα με το άρθρο 16 παράγραφος 5 του κανονισμού για το πρόγραμμα «Ορίζων Ευρώπη», η διάθεση των χρηματοδοτικών συνεισφορών από τρίτες χώρες συνδεδεμένες με το πρόγραμμα «Ορίζων Ευρώπη» θα πρέπει να συνεκτιμά το επίπεδο συμμετοχής των νομικών οντοτήτων των συνδεδεμένων τρίτων χωρών. Ως εκ τούτου, η συνεισφορά της Ένωσης στις κοινές επιχειρήσεις μπορεί να αυξηθεί με συνεισφορές από τρίτες χώρες συνδεδεμένες με το πρόγραμμα «Ορίζων Ευρώπη», συνεκτιμωμένου του επιπέδου συμμετοχής τέτοιων νομικών οντοτήτων και υπό την προϋπόθεση ότι το συνολικό ποσό κατά το οποίο αυξάνεται η συνεισφορά της Ένωσης συνοδεύεται από τουλάχιστον ίση συνεισφορά των μελών πλην της Ένωσης ή των συνιστωσών ή συνδεδεμένων οντοτήτων τους.
                  
               
                     (27)
                  
                  
                     Η σύσταση κοινής επιχείρησης εξασφαλίζει αμοιβαία επωφελή σύμπραξη δημόσιου και ιδιωτικού τομέα για τα συμμετέχοντα μέλη, μεταξύ άλλων με την προώθηση της βεβαιότητας για σημαντικά κονδύλια του προϋπολογισμού για τους συναφείς κλάδους σε περίοδο επτά ετών. Η ιδιότητα του ιδρυτικού μέλους ή του συνδεδεμένου μέλους ή μίας εκ των συνιστωσών ή συνδεδεμένων οντοτήτων τους επιτρέπει στα μέλη την απόκτηση επιρροής στο διοικητικό συμβούλιο της κοινής επιχείρησης, είτε άμεσα είτε μέσω των εκπροσώπων της βιομηχανίας. Το διοικητικό συμβούλιο είναι το όργανο λήψης αποφάσεων της κοινής επιχείρησης που αποφασίζει σχετικά με τον μακροπρόθεσμο στρατηγικό προσανατολισμό της σύμπραξης, καθώς και τις ετήσιες προτεραιότητές της. Η Ένωση, τα συμμετέχοντα κράτη κατά περίπτωση, τα ιδρυτικά μέλη και τα συνδεδεμένα μέλη θα πρέπει, συνεπώς, να είναι σε θέση να συνεισφέρουν στον καθορισμό του θεματολογίου και των προτεραιοτήτων της κοινής επιχείρησης εγκρίνοντας και πιθανώς τροποποιώντας το στρατηγικό θεματολόγιο έρευνας και καινοτομίας, και εγκρίνοντας το ετήσιο πρόγραμμα εργασιών, συμπεριλαμβανομένου του περιεχομένου των προσκλήσεων υποβολής προτάσεων, του εφαρμοστέου ποσοστού χρηματοδότησης ανά θέμα πρόσκλησης, καθώς και των σχετικών κανόνων για τις διαδικασίες υποβολής, αξιολόγησης, επιλογής, ανάθεσης και επανεξέτασης.
                  
               
                     (28)
                  
                  
                     Είναι σκόπιμο τα μέλη πλην της Ένωσης να δεσμεύονται για την εφαρμογή του παρόντος κανονισμού μέσω επιστολής δέσμευσης, ή κοινής επιστολής δέσμευσης όπου θα αναφέρεται, όπου κρίνεται σκόπιμο, το συνολικό ποσό των συνεισφορών τους, χωρίς να επιβάλλονται όροι σχετικά με την προσχώρησή τους. Αυτές οι επιστολές δέσμευσης θα πρέπει να έχουν νομική ισχύ καθ’ όλη τη διάρκεια ζωής της κοινής επιχείρησης και να παρακολουθούνται στενά από την κοινή επιχείρηση και την Επιτροπή. Οι κοινές επιχειρήσεις θα πρέπει να δημιουργούν ένα νομικό και οργανωτικό περιβάλλον το οποίο να δίνει στα μέλη τη δυνατότητα να εκπληρώνουν τις δεσμεύσεις τους, διασφαλίζοντας παράλληλα την ελκυστικότητα για όλους τους ενδιαφερόμενους, τον συνεχή ανοικτό χαρακτήρα των κοινών επιχειρήσεων και τη διαφάνεια κατά την υλοποίησή τους, ιδίως όσον αφορά τον καθορισμό προτεραιοτήτων και τη συμμετοχή σε προσκλήσεις υποβολής προτάσεων.
                  
               
                     (29)
                  
                  
                     Η περαιτέρω απλούστευση αποτελεί έναν από τους ακρογωνιαίους λίθους του προγράμματος «Ορίζων Ευρώπη». Στο πλαίσιο αυτό, θα πρέπει να υπάρξει απλουστευμένος μηχανισμός υποβολής εκθέσεων για τους εταίρους, οι οποίοι δεν υποχρεούνται πλέον να υποβάλλουν εκθέσεις σχετικά με τις μη επιλέξιμες δαπάνες. Οι συνεισφορές σε είδος για επιχειρησιακές δραστηριότητες θα πρέπει να υπολογίζονται αποκλειστικά με βάση τις επιλέξιμες δαπάνες, καθώς και να αναφέρονται και να ελέγχονται σύμφωνα με τον μηχανισμό που εφαρμόζεται στη συγκεκριμένη συμφωνία επιχορήγησης. Ο εν λόγω υπολογισμός αποκλειστικά με βάση τις επιλέξιμες δαπάνες επιτρέπει την αυτόματη εκτίμηση των συνεισφορών σε είδος για επιχειρησιακές δραστηριότητες με εργαλεία ΤΠ του προγράμματος «Ορίζων Ευρώπη», μειώνει τη διοικητική επιβάρυνση για τους εταίρους και καθιστά αποτελεσματικότερο τον μηχανισμό υποβολής εκθέσεων για τις συνεισφορές. Οι κοινές επιχειρήσεις θα πρέπει να παρακολουθούν στενά τις συνεισφορές σε είδος για επιχειρησιακές δραστηριότητες και ο εκτελεστικός διευθυντής θα πρέπει να καταρτίζει και να δημοσιοποιεί τακτικές εκθέσεις, προκειμένου να διαπιστώνεται αν είναι επαρκώς ικανοποιητική η πρόοδος που έχει σημειωθεί ως προς την επίτευξη των στόχων για τις συνεισφορές σε είδος. Το διοικητικό συμβούλιο θα πρέπει να αξιολογεί τις προσπάθειες που καταβάλλονται και τα αποτελέσματα που επιτυγχάνονται από τα μέλη τα οποία συνεισφέρουν στις επιχειρησιακές δραστηριότητες, καθώς και άλλους παράγοντες, όπως το επίπεδο συμμετοχής των ΜΜΕ και την ελκυστικότητα των κοινών επιχειρήσεων για νεοεισερχόμενους. Όταν κρίνεται σκόπιμο, θα πρέπει να λαμβάνει κατάλληλα μέτρα αποκατάστασης και διορθωτικά μέτρα, λαμβάνοντας υπόψη τις αρχές του ανοικτού χαρακτήρα και της διαφάνειας.
                  
               
                     (30)
                  
                  
                     Οι κοινές επιχειρήσεις θα πρέπει να παρέχουν σε μέλη πλην της Ένωσης συστηματικές ευκαιρίες και κίνητρα να συνδυάζουν τις δραστηριότητές τους στους τομείς της έρευνας και της καινοτομίας με τις δραστηριότητες της κοινής επιχείρησης. Οι συμπληρωματικές δραστηριότητες δεν θα πρέπει να λαμβάνουν χρηματοδοτική στήριξη από την κοινή επιχείρηση. Ωστόσο, μπορούν να υπολογίζονται ως συνεισφορές σε είδος των μελών σε συμπληρωματικές δραστηριότητες όταν συμβάλλουν στην επίτευξη των στόχων της κοινής επιχείρησης και συνδέονται άμεσα με τις δραστηριότητές της, συμπεριλαμβανομένων των μη επιλέξιμων δαπανών για έμμεσες δράσεις που χρηματοδοτούνται από την κοινή επιχείρηση, εφόσον αυτό προβλέπεται στο ετήσιο σχέδιο συμπληρωματικών δραστηριοτήτων. Η σύνδεση αυτή μπορεί να επιτευχθεί με την υιοθέτηση των αποτελεσμάτων των έμμεσων δράσεων που χρηματοδοτούνται από την κοινή επιχείρηση ή τις προηγούμενες πρωτοβουλίες της ή με την επίδειξη σημαντικής ενωσιακής προστιθέμενης αξίας. Οι αντίστοιχες δαπάνες θα πρέπει να πιστοποιούνται από ανεξάρτητο ελεγκτικό φορέα που διορίζεται από την οικεία οντότητα, υπό τον όρο ότι η μέθοδος αποτίμησης θα είναι ανοικτή σε επαλήθευση από την κοινή επιχείρηση σε περίπτωση αβεβαιότητας. Ο παρών κανονισμός θα πρέπει να θεσπίσει ειδικότερες διατάξεις σχετικά με το εύρος των συμπληρωματικών δραστηριοτήτων κάθε κοινής επιχείρησης, στον βαθμό που είναι αναγκαίο για την επίτευξη της επιθυμητής κατεύθυνσης και αντικτύπου. Επιπλέον, θα πρέπει να αποφασίζεται από τα διοικητικά συμβούλια των κοινών επιχειρήσεων, για τους σκοπούς της αποτίμησης αυτών των συνεισφορών, αν είναι απαραίτητη η χρήση μεθόδων απλούστευσης, όπως τα κατ’ αποκοπή ποσά ή οι μοναδιαίες δαπάνες, με σκοπό την επίτευξη απλούστευσης, οικονομικής αποδοτικότητας και ενός κατάλληλου επιπέδου προστασίας των εμπιστευτικών εμπορικών δεδομένων.
                  
               
                     (31)
                  
                  
                     Η διακυβέρνηση των κοινών επιχειρήσεων θα πρέπει να διασφαλίζει ότι οι διαδικασίες λήψης αποφάσεων είναι κατάλληλες ώστε να συμβαδίζουν με το ταχέως μεταβαλλόμενο κοινωνικοοικονομικό και τεχνολογικό περιβάλλον και τις παγκόσμιες προκλήσεις. Οι κοινές επιχειρήσεις θα πρέπει να επωφελούνται από την εμπειρογνωσία, τις συμβουλές και την υποστήριξη όλων των σχετικών ενδιαφερομένων, προκειμένου να εκτελούν αποτελεσματικά τα καθήκοντά τους και να διασφαλίζουν συνέργειες σε ενωσιακό και εθνικό επίπεδο. Ως εκ τούτου, οι κοινές επιχειρήσεις θα πρέπει να έχουν τη δυνατότητα να συστήνουν συμβουλευτικά όργανα με σκοπό την παροχή συμβουλών εμπειρογνωμόνων και την εκτέλεση κάθε άλλου συμβουλευτικού καθήκοντος που είναι απαραίτητο για την επίτευξη των στόχων των κοινών επιχειρήσεων. Κατά τη σύσταση των συμβουλευτικών οργάνων, οι κοινές επιχειρήσεις θα πρέπει να διασφαλίζουν την ισόρροπη εκπροσώπηση εμπειρογνωμόνων στο πεδίο των δραστηριοτήτων της κοινής επιχείρησης, τηρώντας μεταξύ άλλων την ισόρροπη εκπροσώπηση των φύλων. Οι συμβουλές που παρέχουν τα εν λόγω όργανα θα πρέπει να παρουσιάζουν την επιστημονική οπτική, καθώς και την οπτική των εθνικών και περιφερειακών αρχών και άλλων ενδιαφερομένων των κοινών επιχειρήσεων.
                  
               
                     (32)
                  
                  
                     Οι κοινές επιχειρήσεις θα πρέπει να διασφαλίζουν ότι τα κράτη μέλη ενημερώνονται επαρκώς για τις δραστηριότητες των κοινών επιχειρήσεων, μπορούν να παρέχουν εγκαίρως πληροφορίες σχετικά με τις δραστηριότητες που αναλαμβάνονται στα κράτη μέλη και έχουν τη δυνατότητα να συμβάλουν στις προπαρασκευαστικές διαδικασίες και στις διαδικασίες λήψης αποφάσεων. Ο διάλογος αυτός με τα κράτη μέλη είναι ιδιαίτερα σημαντικός όσον αφορά τις συνέργειες και την ανάγκη να εξασφαλιστεί η εναρμόνιση των προσπαθειών και των δραστηριοτήτων σε εθνικό, περιφερειακό, ενωσιακό και ευρωπαϊκό επίπεδο με σκοπό να επιτευχθεί μεγαλύτερος αντίκτυπος. Οι κοινές επιχειρήσεις στις οποίες δεν συμμετέχουν άμεσα ή έμμεσα κράτη μέλη ως μέλη ή συνιστώσες οντότητες θα πρέπει να συστήσουν ομάδα εκπροσώπων των κρατών με στόχο την ευθυγράμμιση των δραστηριοτήτων των κοινών επιχειρήσεων με τις πολιτικές και τις δράσεις που αναλαμβάνονται σε εθνικό και περιφερειακό επίπεδο.
                  
               
                     (33)
                  
                  
                     Οι κοινές επιχειρήσεις θα πρέπει να είναι σε θέση να συστήνουν συμβουλευτικό όργανο με επιστημονική συμβουλευτική αρμοδιότητα. Το εν λόγω όργανο ή τα μέλη του θα πρέπει να είναι σε θέση να παρέχουν στην αντίστοιχη κοινή επιχείρηση ανεξάρτητες επιστημονικές συμβουλές και υποστήριξη. Οι επιστημονικές συμβουλές θα πρέπει να αφορούν, ιδίως, τα ετήσια προγράμματα εργασιών και τις συμπληρωματικές δραστηριότητες, καθώς και κάθε άλλη πτυχή των καθηκόντων των κοινών επιχειρήσεων, εφόσον είναι αναγκαίο.
                  
               
                     (34)
                  
                  
                     Για να διασφαλίζεται ότι οι κοινές επιχειρήσεις έχουν γνώση των θέσεων και των απόψεων των ενδιαφερόμενων μερών από ολόκληρη την αλυσίδα αξίας στους αντίστοιχους τομείς τους, οι κοινές επιχειρήσεις θα πρέπει να είναι σε θέση να συστήνουν αντίστοιχες συμβουλευτικές ομάδες ενδιαφερομένων, από τις οποίες θα ζητείται η γνώμη σχετικά με οριζόντια θέματα ή συγκεκριμένα ζητήματα, ανάλογα με τις ανάγκες κάθε κοινής επιχείρησης. Οι ομάδες αυτές θα πρέπει να είναι ανοικτές στους ενδιαφερόμενους από τον δημόσιο και τον ιδιωτικό τομέα, συμπεριλαμβανομένων των οργανωμένων ομάδων συμφερόντων, και τις διεθνείς ομάδες συμφερόντων από τα κράτη μέλη, τις συνδεδεμένες χώρες ή άλλες χώρες που δραστηριοποιούνται στον τομέα της κοινής επιχείρησης.
                  
               
                     (35)
                  
                  
                     Οι κοινές επιχειρήσεις θα πρέπει να λειτουργούν κατά τρόπο ανοικτό και διαφανή, παρέχοντας εγκαίρως και τακτικά κάθε σχετική πληροφορία στα κατάλληλα όργανά τους, καθώς και προωθώντας τις δραστηριότητές τους στο ευρύτερο κοινό, παραδείγματος χάρη μέσω δράσεων ενημέρωσης και διάδοσης. Αυτό περιλαμβάνει έγκαιρη ενημέρωση, με την επιφύλαξη των κανόνων εμπιστευτικότητας και αναλυτικά ανά χώρα, σχετικά με τις αιτήσεις επιχορήγησης και τη συμμετοχή σε έμμεσες δράσεις που χρηματοδοτούνται από την κοινή επιχείρηση, με τα αποτελέσματα της αξιολόγησης κάθε πρόσκλησης υποβολής προτάσεων και υλοποίησης έργων, με συνέργειες με άλλα συναφή προγράμματα της Ένωσης και άλλες ευρωπαϊκές συμπράξεις, με συμπληρωματικές δραστηριότητες, με τις δεσμευμένες και πραγματικά χορηγηθείσες χρηματοδοτικές συνεισφορές και συνεισφορές σε είδος, με την εκτέλεση του προϋπολογισμού της κοινής επιχείρησης, καθώς και σχετικά με τη σχέση μεταξύ των στόχων της κοινής επιχείρησης και των συνεισφορών σε είδος σε συμπληρωματικές δραστηριότητες.
                  
               
                     (36)
                  
                  
                     Οι κοινές επιχειρήσεις θα πρέπει να υλοποιούνται με τη χρήση διάρθρωσης και κανόνων που ενισχύουν την αποδοτικότητα και διασφαλίζουν την απλούστευση. Για τον σκοπό αυτόν, οι κοινές επιχειρήσεις θα πρέπει να εγκρίνουν δημοσιονομικούς κανόνες προσαρμοσμένους στις ειδικές ανάγκες τους, σύμφωνα με το άρθρο 71 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (13).
                  
               
                     (37)
                  
                  
                     Η υλοποίηση των κοινών επιχειρήσεων θα πρέπει να βασίζεται στα κριτήρια που ορίζονται για τις θεσμοθετημένες ευρωπαϊκές συμπράξεις στον κανονισμό για το πρόγραμμα «Ορίζων Ευρώπη». Θα πρέπει να υποστηρίζεται από τη χρήση ηλεκτρονικών μέσων που διαχειρίζεται η Επιτροπή. Οι πληροφορίες σχετικά με τις έμμεσες δράσεις που χρηματοδοτούνται από τις κοινές επιχειρήσεις, συμπεριλαμβανομένων των αποτελεσμάτων, έχουν ουσιώδη σημασία για τους σκοπούς της ανάπτυξης, της υλοποίησης, της παρακολούθησης και της αξιολόγησης των πολιτικών ή των προγραμμάτων της Ένωσης. Ως εκ τούτου, οι κοινές επιχειρήσεις θα πρέπει να μεριμνούν για την πρόσβαση των θεσμικών και λοιπών οργάνων ή οργανισμών της Ένωσης σε όλες τις πληροφορίες που σχετίζονται με τις έμμεσες δράσεις τις οποίες χρηματοδοτούν, συμπεριλαμβανομένων των συνεισφορών και των αποτελεσμάτων των δικαιούχων που συμμετέχουν σε έμμεσες δράσεις. Τα εν λόγω δικαιώματα πρόσβασης θα πρέπει να περιορίζονται σε μη εμπορική και μη ανταγωνιστική χρήση και να συμμορφώνονται με τους ισχύοντες κανόνες εμπιστευτικότητας. Στο προσωπικό των θεσμικών και λοιπών οργάνων ή οργανισμών της Ένωσης θα πρέπει να παρέχεται πρόσβαση στις εν λόγω πληροφορίες βάσει των κατάλληλων προτύπων ασφάλειας ΤΠ και ασφάλειας των πληροφοριών και σύμφωνα με τις αρχές της αναγκαιότητας και της αναλογικότητας.
                  
               
                     (38)
                  
                  
                     Η συμμετοχή σε έμμεσες δράσεις που χρηματοδοτούνται από τις κοινές επιχειρήσεις στο πλαίσιο του προγράμματος «Ορίζων Ευρώπη» θα πρέπει να συμμορφώνεται με τους κανόνες που ορίζονται στον κανονισμό για το πρόγραμμα «Ορίζων Ευρώπη». Οι κοινές επιχειρήσεις θα πρέπει να διασφαλίζουν τη συνεπή εφαρμογή των εν λόγω κανόνων βάσει σχετικών μέτρων που εγκρίνει η Επιτροπή. Οι κοινές επιχειρήσεις θα πρέπει να χρησιμοποιούν το εταιρικό υπόδειγμα συμφωνίας επιχορήγησης που έχει καταρτίσει η Επιτροπή. Όσον αφορά την περίοδο για την προβολή αντιρρήσεων για τη μεταβίβαση της κυριότητας αποτελεσμάτων που αναφέρεται στο άρθρο 40 παράγραφος 4 του κανονισμού για το πρόγραμμα «Ορίζων Ευρώπη», θα πρέπει να λαμβάνεται υπόψη η διάρκεια των κύκλων καινοτομίας στους τομείς που καλύπτουν οι σχετικές κοινές επιχειρήσεις.
                  
               
                     (39)
                  
                  
                     Ένας από τους κύριους στόχους των κοινών επιχειρήσεων είναι η προώθηση των οικονομικών ικανοτήτων της Ένωσης και ειδικότερα της επιστημονικής και τεχνολογικής ηγετικής θέσης της. Επιπλέον, η ανάκαμψη μετά την COVID-19 αναδεικνύει την ανάγκη να γίνουν επενδύσεις σε βασικές τεχνολογίες, όπως τα δίκτυα 5G, η τεχνητή νοημοσύνη (ΤΝ), το υπολογιστικό νέφος, η κυβερνοασφάλεια και η πράσινη τεχνολογία, καθώς και να καταξιωθούν οι εν λόγω τεχνολογίες στην Ένωση. Οι κοινές επιχειρήσεις θα πρέπει να συμβάλλουν στην προαγωγή της ανοικτής επιστήμης σύμφωνα με τα άρθρα 14 και 39 του κανονισμού για το πρόγραμμα «Ορίζων Ευρώπη». Τα αποτελέσματα που παράγονται από όλους τους συμμετέχοντες θα διαδραματίσουν σημαντικό ρόλο στο πλαίσιο αυτό και όλοι οι συμμετέχοντες θα επωφεληθούν από τη χρηματοδότηση της Ένωσης μέσω των αποτελεσμάτων που παράγονται στο έργο και των δικαιωμάτων πρόσβασης σε αυτά, ακόμη και όταν πρόκειται για συμμετέχοντες που δεν έχουν λάβει χρηματοδότηση από την Ένωση. Ως εκ τούτου, στο πλαίσιο της προστασίας των συμφερόντων της Ένωσης, το δικαίωμα των κοινών επιχειρήσεων να προβάλλουν αντιρρήσεις όσον αφορά τη μεταβίβαση της κυριότητας αποτελεσμάτων ή τη χορήγηση αποκλειστικής άδειας επί των αποτελεσμάτων θα πρέπει να εφαρμόζεται και σε συμμετέχοντες που δεν έχουν λάβει χρηματοδότηση από την Ένωση. Κατά την άσκηση του εν λόγω δικαιώματος προβολής αντιρρήσεων και σύμφωνα με την αρχή της αναλογικότητας„ η κοινή επιχείρηση θα πρέπει να επιτυγχάνει δίκαιη ισορροπία μεταξύ των συμφερόντων της Ένωσης και της προστασίας των θεμελιωδών δικαιωμάτων όσον αφορά τα αποτελέσματα των συμμετεχόντων που δεν έχουν λάβει ενωσιακή χρηματοδότηση, λαμβανομένου υπόψη ότι οι εν λόγω συμμετέχοντες δεν έλαβαν ενωσιακή χρηματοδότηση για τη δράση από την οποία προέκυψαν τα αποτελέσματα.
                  
               
                     (40)
                  
                  
                     Κατά τη διαχείριση της χρηματοδοτικής συνεισφοράς της Ένωσης θα πρέπει να τηρούνται η αρχή της χρηστής δημοσιονομικής διαχείρισης και οι κανόνες για την έμμεση διαχείριση που θεσπίζονται στον κανονισμό (ΕΕ, Ευρατόμ) 2018/1046.
                  
               
                     (41)
                  
                  
                     Για λόγους απλούστευσης, θα πρέπει να μειωθεί η διοικητική επιβάρυνση για όλα τα μέρη. Θα πρέπει να αποφεύγονται οι διπλοί λογιστικοί έλεγχοι και ο δυσανάλογος αριθμός εγγράφων και εκθέσεων. Οι λογιστικοί έλεγχοι των αποδεκτών κονδυλίων της Ένωσης δυνάμει του παρόντος κανονισμού θα πρέπει να διεξάγονται σύμφωνα με τον κανονισμό για το πρόγραμμα «Ορίζων Ευρώπη» και άλλα σχετικά χρηματοδοτικά προγράμματα της Ένωσης.
                  
               
                     (42)
                  
                  
                     Τα οικονομικά συμφέροντα της Ένωσης και των λοιπών μελών των κοινών επιχειρήσεων θα πρέπει να προστατεύονται μέσω αναλογικών μέτρων σε ολόκληρο τον κύκλο δαπανών, συμπεριλαμβανομένης της πρόληψης, ανίχνευσης και διερεύνησης παρατυπιών, της ανάκτησης απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, της επιβολής διοικητικών και οικονομικών κυρώσεων σύμφωνα με τον κανονισμό (ΕΕ, Ευρατόμ) 2018/1046. Λόγω της ιδιαίτερης φύσης των δράσεων που υλοποιούνται από ορισμένες κοινές επιχειρήσεις και απαιτούν τη σταδιακή υλοποίησή τους σε διάστημα ετών, θα πρέπει να είναι δυνατός ο διαχωρισμός των πολυετών δημοσιονομικών δεσμεύσεων από την Επιτροπή και τη σχετική κοινή επιχείρηση σε ετήσιες δόσεις. Στο πλαίσιο αυτό, οι δημοσιονομικές δεσμεύσεις της κοινής επιχείρησης «Καθαρές αερομεταφορές», της κοινής επιχείρησης «Ευρωπαϊκοί σιδηρόδρομοι» και της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» μπορούν να κατανέμονται σε ετήσιες δόσεις. Έως τις 31 Δεκεμβρίου 2024, το σωρευτικό ύψος των εν λόγω δημοσιονομικών δεσμεύσεων δεν θα πρέπει να υπερβαίνει το 50 % της αντίστοιχης μέγιστης συνεισφοράς της Ένωσης. Από την 1η Ιανουαρίου 2025, τουλάχιστον το 20 % του σωρευτικού προϋπολογισμού των εναπομενόντων ετών θα πρέπει να μην καλύπτεται από ετήσιες δόσεις.
                  
               
                     (43)
                  
                  
                     Λόγω της ιδιαίτερης φύσης και του τρέχοντος καθεστώτος των κοινών επιχειρήσεων, οι κοινές επιχειρήσεις θα πρέπει να συνεχίσουν να υπάγονται σε χωριστή διαδικασία απαλλαγής. Ο λογιστικός έλεγχος και o έλεγχος της νομιμότητας και της κανονικότητας των υποκείμενων πράξεων θα πρέπει να ασκούνται από το Ελεγκτικό Συνέδριο.
                  
               
                     (44)
                  
                  
                     Σύμφωνα με το άρθρο 10 παράγραφος 2 στοιχείο γ) του κανονισμού για το πρόγραμμα «Ορίζων Ευρώπη», οι κοινές επιχειρήσεις θα πρέπει να έχουν σαφή προσέγγιση κύκλου ζωής. Για την επαρκή προστασία των οικονομικών συμφερόντων της Ένωσης, οι κοινές επιχειρήσεις θα πρέπει να συσταθούν για περίοδο που λήγει στις 31 Δεκεμβρίου 2031, ώστε να έχουν τη δυνατότητα να ασκούν τις αρμοδιότητές τους όσον αφορά την εκτέλεση των επιχορηγήσεων μέχρι να ολοκληρωθούν οι τελευταίες έμμεσες δράσεις που δρομολογήθηκαν. Οι κοινές επιχειρήσεις θα πρέπει να χρηματοδοτηθούν από τα προγράμματα της Ένωσης βάσει του πολυετούς δημοσιονομικού πλαισίου για το 2021-2027 («ΠΔΠ 2021-2027»). Οι κοινές επιχειρήσεις θα πρέπει να είναι σε θέση να προκηρύσσουν προσκλήσεις υποβολής προτάσεων έως τις 31 Δεκεμβρίου 2028, σε δεόντως αιτιολογημένες περιπτώσεις που σχετίζονται με τη διαθεσιμότητα του υπόλοιπου προϋπολογισμού που απορρέει από το ΠΔΠ 2021-2027.
                  
               
                     (45)
                  
                  
                     Στο πλαίσιο της προτεραιότητας της Επιτροπής για την «Ευρωπαϊκή Πράσινη Συμφωνία» που υποστηρίζεται από τις ανακοινώσεις της Επιτροπής της 11ης Οκτωβρίου 2018, με τίτλο «Βιώσιμη βιοοικονομία για την Ευρώπη: ενίσχυση της σύνδεσης οικονομίας, κοινωνίας και περιβάλλοντος», της 28ης Νοεμβρίου 2018, με τίτλο «Καθαρός πλανήτης για όλους: Ένα ευρωπαϊκό, στρατηγικό, μακρόπνοο όραμα για μια ευημερούσα, σύγχρονη, ανταγωνιστική και κλιματικά ουδέτερη οικονομία», της 11ης Μαρτίου 2020, με τίτλο «Για μια πιο καθαρή και πιο ανταγωνιστική Ευρώπη», της 20ής Μαΐου 2020, με τίτλο «Στρατηγική της ΕΕ για τη βιοποικιλότητα με ορίζοντα το 2030: Επαναφορά της φύσης στη ζωή μας», της 20ής Μαΐου 2020, με τίτλο «Από το αγρόκτημα στο πιάτο, Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων» και της 17ης Οκτωβρίου 2020, με τίτλο «Στρατηγική για τη βιωσιμότητα των χημικών προϊόντων: Για ένα περιβάλλον χωρίς τοξικές ουσίες», ο ευρωπαϊκός τομέας της βιοοικονομίας, συμπεριλαμβανομένων των ΜΜΕ, των περιφερειών και των παραγωγών του πρωτογενούς τομέα, θα πρέπει να καταστεί κλιματικά ουδέτερος, πιο κυκλικός και πιο βιώσιμος, παραμένοντας παράλληλα ανταγωνιστικός σε παγκόσμια κλίμακα. Ένα ισχυρό, αποδοτικό ως προς τους πόρους και ανταγωνιστικό οικοσύστημα καινοτομίας βιολογικής βάσης μπορεί να περιορίσει την εξάρτηση από τις μη ανανεώσιμες ορυκτές πρώτες ύλες και τους ορυκτούς πόρους και να επιταχύνει την αντικατάστασή τους. Έχει τη δυνατότητα να αναπτύξει ανανεώσιμα προϊόντα, υλικά, διεργασίες και θρεπτικά συστατικά βιολογικής βάσης από απόβλητα και βιομάζα μέσω της βιωσιμότητας και της καινοτομίας με γνώμονα την κυκλικότητα. Το εν λόγω οικοσύστημα μπορεί επίσης να δημιουργήσει αξία από τοπικές πρώτες ύλες, συμπεριλαμβανομένων των αποβλήτων, των καταλοίπων και των παραπροϊόντων αποβλήτων, με σκοπό τη δημιουργία θέσεων εργασίας, την επίτευξη οικονομικής μεγέθυνσης και ανάπτυξης σε ολόκληρη την Ένωση, όχι μόνον σε αστικές περιοχές αλλά και σε αγροτικές και παράκτιες περιοχές στις οποίες παράγεται βιομάζα και οι οποίες είναι συχνά περιφερειακές περιοχές που σπανίως επωφελούνται από τη βιομηχανική ανάπτυξη.
                  
               
                     (46)
                  
                  
                     Η κοινή επιχείρηση βιομηχανιών βιοπροϊόντων που συστάθηκε στο πλαίσιο του προγράμματος «Ορίζων 2020» επικεντρώθηκε στη βιώσιμη χρήση των πόρων, και ιδίως σε κλάδους με υψηλή ένταση πόρων και υψηλό αντίκτυπο, όπως η γεωργία, η κλωστοϋφαντουργία και οι κατασκευές, απευθυνόμενη δε ειδικότερα σε τοπικούς φορείς εκμετάλλευσης, κατασκευαστές, μονάδες και εργοστάσια. Η ενδιάμεση αξιολόγησή της που δημοσιεύτηκε τον Οκτώβριο του 2017 περιλάμβανε μια ισχυρή δέσμη 34 συστάσεων, οι οποίες αντικατοπτρίζονται στον σχεδιασμό της κοινής επιχείρησης «Μια Ευρώπη που βασίζεται στην κυκλική βιοοικονομία» η οποία συστήνεται με τον παρόντα κανονισμό. Η κοινή επιχείρηση «Μια Ευρώπη που βασίζεται στην κυκλική βιοοικονομία» δεν αποτελεί άμεση συνέχεια της κοινής επιχείρησης βιομηχανιών βιοπροϊόντων, αλλά είναι πρόγραμμα που βασίζεται στα επιτεύγματα της προηγούμενης πρωτοβουλίας και διορθώνει τις αδυναμίες της. Σύμφωνα με τις συστάσεις, η κοινή επιχείρηση «Μια Ευρώπη που βασίζεται στην κυκλική βιοοικονομία» θα πρέπει να περιλαμβάνει ευρύτερο φάσμα ενδιαφερομένων, συμπεριλαμβανομένου του πρωτογενούς τομέα (ήτοι γεωργία, υδατοκαλλιέργεια, αλιεία και δασοκομία), καθώς και προμηθευτές αποβλήτων, καταλοίπων και παραπροϊόντων, περιφερειακές αρχές και επενδυτές για την πρόληψη αδυναμιών της αγοράς και μη βιώσιμων διαδικασιών βιολογικής βάσης. Για την επίτευξη των στόχων της, θα πρέπει να χρηματοδοτεί αποκλειστικά έργα που τηρούν τις αρχές της κυκλικότητας, της βιωσιμότητας και των ορίων του πλανήτη.
                  
               
                     (47)
                  
                  
                     Η κοινή επιχείρηση «Μια Ευρώπη που βασίζεται στην κυκλική βιοοικονομία» θα πρέπει να συγκροτήσει ομάδες αξιοποίησης οι οποίες θα πρέπει να λειτουργούν ως συμβουλευτικά όργανα και να συμμετέχουν ενεργά στις στρατηγικές συζητήσεις που πρέπει να καθορίσουν το θεματολόγιο της σύμπραξης. Είναι εξαιρετικά σημαντικό να συμπεριλαμβάνονται στη δομή διακυβέρνησης τα εν λόγω συμβουλευτικά όργανα με σκοπό να διασφαλίζεται ευρύτερη συμμετοχή και αύξηση των ιδιωτικών επενδύσεων στον κλάδο της κυκλικής βιοοικονομίας. Ειδικότερα, οι ομάδες αξιοποίησης θα πρέπει να παρέχουν στήριξη στις στρατηγικές συνεδριάσεις του διοικητικού συμβουλίου, κατά τις οποίες παρίστανται στο μόνιμο διοικητικό συμβούλιο ηγετικοί παράγοντες της βιομηχανίας και οι εκπρόσωποι των ενδιαφερομένων μαζί με εκπροσώπους υψηλού επιπέδου της Επιτροπής για να συζητήσουν και να καθορίσουν τη στρατηγική κατεύθυνση της σύμπραξης.
                  
               
                     (48)
                  
                  
                     Ο κύριος στόχος της κοινής επιχείρησης «Καθαρές αερομεταφορές» θα πρέπει να είναι η συμβολή στη μείωση του οικολογικού αποτυπώματος των αερομεταφορών μέσω της επιτάχυνσης της ανάπτυξης κλιματικά ουδέτερων τεχνολογιών αερομεταφορών για τη συντομότερη δυνατή αξιοποίησή τους, με αποτέλεσμα τη σημαντική συμβολή στους φιλόδοξους στόχους μετριασμού των περιβαλλοντικών επιπτώσεων της Ευρωπαϊκής Πράσινης Συμφωνίας και του κανονισμού (ΕΕ) 2021/1119 του Ευρωπαϊκού Κοινοβουλίου και του Συμβουλίου (14) («ευρωπαϊκό νομοθέτημα για το κλίμα»), δηλαδή μείωση των εκπομπών κατά 55 % έως το 2030 σε σύγκριση με τα επίπεδα του 1990, και κλιματική ουδετερότητα το αργότερο έως το 2050 σύμφωνα με τη συμφωνία του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (15). Ο στόχος αυτός μπορεί να επιτευχθεί μόνο με την επιτάχυνση και τη βελτιστοποίηση των διαδικασιών έρευνας και καινοτομίας στον τομέα της αεροναυπηγικής και με τη βελτίωση της παγκόσμιας ανταγωνιστικότητας του κλάδου των αερομεταφορών της Ένωσης. Η κοινή επιχείρηση «Καθαρές αερομεταφορές» θα πρέπει επίσης να διασφαλίζει ότι η καθαρότερη αεροπορία παραμένει ασφαλής, προστατευμένη και αποδοτική για τις αεροπορικές μεταφορές επιβατών και εμπορευμάτων.
                  
               
                     (49)
                  
                  
                     Η κοινή επιχείρηση «Καθαρές αερομεταφορές» βασίζεται στην πείρα που αποκτήθηκε από τις κοινές επιχειρήσεις Clean Sky και Clean Sky 2. Η νέα ευρωπαϊκή σύμπραξη θα πρέπει να είναι πιο φιλόδοξη, εστιάζοντας στην ανάπτυξη ρηξικέλευθων έργων επίδειξης. Σύμφωνα με τα πορίσματα της ενδιάμεσης αξιολόγησης της κοινής επιχείρησης Clean Sky 2, η νέα πρωτοβουλία θα πρέπει να διασφαλίζει ότι κάθε έργο επίδειξης βρίσκεται στην κρίσιμη διαδρομή για την ανάπτυξη των επόμενων προγραμμάτων αεροσκαφών, ώστε οι τεχνολογίες που αναπτύσσονται να εξυπηρετούν πραγματικά τη βασική προτεραιότητα της «όσο το δυνατόν συντομότερης αξιοποίησης». Ως εκ τούτου, η νέα κοινή επιχείρηση θα πρέπει να εστιάζει στην αύξηση της προβολής των επιμέρους στόχων της εκμετάλλευσης και στην ενίσχυση των ικανοτήτων παρακολούθησης, διαχείρισης και υποβολής εκθέσεων της κοινής επιχείρησης με σκοπό να αποτυπώνεται η πολυπλοκότητα των προσπαθειών που απαιτούνται στον τομέα της έρευνας και της καινοτομίας για την επίτευξη των στόχων της ευρωπαϊκής σύμπραξης.
                  
               
                     (50)
                  
                  
                     Η κοινή επιχείρηση «Καθαρές αερομεταφορές» θα πρέπει να βασίζεται στην ισχυρή ηγετική θέση του ευρωπαϊκού κλάδου των αερομεταφορών και σε βάση μελών που χαρακτηρίζεται από πολυμορφία, συνδυάζοντας ευρύ φάσμα ενδιαφερομένων και ιδεών σε ολόκληρη την Ευρώπη. Με σκοπό να εντοπιστούν οι πλέον ελπιδοφόρες προσεγγίσεις και οι οντότητες που είναι σε θέση να επιδιώξουν την υλοποίησή τους, η Επιτροπή δρομολόγησε πρόσκληση για την υποβολή ιδεών και την προσέλκυση δυνητικών μελών. Το διοικητικό συμβούλιο θα πρέπει να έχει τη δυνατότητα να επιλέγει συνδεδεμένα μέλη με βάση τα αποτελέσματα της εν λόγω πρόσκλησης και μελλοντικών προσκλήσεων, προκειμένου να επιτυγχάνεται η ταχεία διεύρυνση της ομάδας των μελών.
                  
               
                     (51)
                  
                  
                     Για τη μεγιστοποίηση και την επιτάχυνση του αντικτύπου των δραστηριοτήτων έρευνας και καινοτομίας των κοινών επιχειρήσεων «Καθαρές αερομεταφορές» και «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» όσον αφορά την αποτελεσματική μείωση των εκπομπών και την ψηφιοποίηση του κλάδου των αερομεταφορών, οι εν λόγω κοινές επιχειρήσεις θα πρέπει να επιδιώξουν τη στενή συνεργασία με τον Οργανισμό της Ευρωπαϊκής Ένωσης για την Ασφάλεια της Αεροπορίας (EASA) στο πλαίσιο των εργασιών της ευρωπαϊκής σύμπραξης, εξασφαλίζοντας έγκαιρη ανταλλαγή γνώσεων σχετικά με τις νέες τεχνολογίες που αναπτύσσονται. Η εν λόγω συνεργασία θα έχει ζωτική σημασία για την επιτάχυνση της υιοθέτησης από την αγορά, διευκολύνοντας τη διαδικασία πιστοποίησης των προϊόντων και υπηρεσιών που προκύπτουν, όπως απαιτείται από τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου (16).
                  
               
                     (52)
                  
                  
                     Για τη μεγιστοποίηση των συνεργειών μεταξύ προγραμμάτων σε ενωσιακό, εθνικό και περιφερειακό επίπεδο, τα μέλη της ομάδας εκπροσώπων των κρατών της κοινής επιχείρησης «Καθαρές αερομεταφορές» θα πρέπει να διερευνήσουν τις δυνατότητες παροχής χρηματοδοτικής στήριξης σε εθνικό επίπεδο σε εξαιρετικές προτάσεις που δεν επιλέχθηκαν για χρηματοδότηση από την κοινή επιχείρηση «Καθαρές αερομεταφορές» λόγω υπερκάλυψης.
                  
               
                     (53)
                  
                  
                     Η Ευρώπη αντιμετωπίζει την πρόκληση να καλείται να διαδραματίσει ηγετικό ρόλο στην επιτάχυνση του περιβαλλοντικού μετασχηματισμού της επόμενης γενιάς αεροσκαφών και στην εσωτερίκευση του κοινωνιακού κόστους των εκπομπών αερίων του θερμοκηπίου στο επιχειρηματικό μοντέλο των αερομεταφορών, συνεχίζοντας παράλληλα να διασφαλίζει «ισότιμους όρους ανταγωνισμού» για τα ευρωπαϊκά προϊόντα στην παγκόσμια αγορά. Ως εκ τούτου, η κοινή επιχείρηση «Καθαρές αερομεταφορές» θα πρέπει να στηρίζει τους ευρωπαίους εκπροσώπους στις προσπάθειες διεθνούς τυποποίησης και στις διεθνείς νομοθετικές προσπάθειες.
                  
               
                     (54)
                  
                  
                     Το ενδιαφέρον για το υδρογόνο έχει εξελιχθεί θεαματικά κατά την τελευταία πενταετία, καθώς όλα τα κράτη μέλη έχουν υπογράψει και επικυρώσει τη σύμβαση-πλαίσιο των Ηνωμένων Εθνών για την κλιματική αλλαγή (συμφωνία του Παρισιού) στην 21η σύνοδο της διάσκεψης των μερών (COP21). Η Ευρωπαϊκή Πράσινη Συμφωνία αποσκοπεί στη μετατροπή της Ένωσης σε δίκαιη και ευημερούσα κοινωνία, με σύγχρονη, αποδοτική ως προς τη χρήση των πόρων και ανταγωνιστική οικονομία, στην οποία δεν θα υπάρχουν καθαρές εκπομπές αερίων του θερμοκηπίου το αργότερο έως το 2050. Στους τομείς προτεραιότητας συγκαταλέγονται το καθαρό υδρογόνο, οι κυψέλες καυσίμου, άλλα εναλλακτικά καύσιμα και η αποθήκευση ενέργειας. Το υδρογόνο κατέχει εξέχουσα θέση στις ανακοινώσεις της Επιτροπής της 8ης Ιουλίου 2020, με τίτλους «Στρατηγική για το υδρογόνο για μια κλιματικά ουδέτερη Ευρώπη και «Ενέργεια για μια κλιματικά ουδέτερη οικονομία: Στρατηγική της ΕΕ για την ενοποίηση του ενεργειακού συστήματος», καθώς και για τη δρομολόγηση της Ευρωπαϊκής Συμμαχίας για το Καθαρό Υδρογόνο, η οποία φέρνει σε επαφή όλα τα ενδιαφερόμενα μέρη με σκοπό να προσδιορίσουν τις τεχνολογικές ανάγκες, τις επενδυτικές ευκαιρίες και τους κανονιστικούς φραγμούς για τη δημιουργία ενός οικοσυστήματος καθαρού υδρογόνου στην Ένωση, συμβάλλοντας στη μείωση της υφιστάμενης εξάρτησης από τα ορυκτά καύσιμα και των εκπομπών αερίων του θερμοκηπίου στους σχετικούς τομείς. Η κοινή επιχείρηση «Καθαρό υδρογόνο» μπορεί να επιτρέψει την υιοθέτηση των αποτελεσμάτων έρευνας και καινοτομίας (Ε&Κ) από επενδυτικά πλαίσια, όπως η Ευρωπαϊκή Συμμαχία για το Καθαρό Υδρογόνο και τα σημαντικά έργα κοινού ευρωπαϊκού ενδιαφέροντος (ΣΕΚΕΕ) για το υδρογόνο.
                  
               
                     (55)
                  
                  
                     Από το 2008 ειδικές δραστηριότητες έρευνας και καινοτομίας που σχετίζονται με εφαρμογές υδρογόνου έχουν λάβει στήριξη, κυρίως μέσω των κοινών επιχειρήσεων «Κυψέλες καυσίμου και υδρογόνο», ήτοι η κοινή επιχείρηση ΚΚΥ και η κοινή επιχείρηση ΚΚΥ 2, στο πλαίσιο του έβδομου προγράμματος-πλαισίου δραστηριοτήτων που θεσπίστηκε με την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου (17) και του προγράμματος «Ορίζων 2020», καθώς και από παραδοσιακά συνεργατικά έργα, τα οποία καλύπτουν όλα τα στάδια/πεδία της αλυσίδας αξίας υδρογόνου. Η κοινή επιχείρηση «Καθαρό υδρογόνο» θα πρέπει να ενισχύει και να ενσωματώνει την επιστημονική ικανότητα της Ένωσης να επιταχύνει την ανάπτυξη και τη βελτίωση προηγμένων εφαρμογών καθαρού υδρογόνου έτοιμων για διάθεση στην αγορά, σε όλους τους τομείς της ενέργειας, των μεταφορών, των κτιρίων και των βιομηχανικών τελικών χρήσεων. Κάτι τέτοιο θα είναι εφικτό μόνο εφόσον συνδυάζεται με την ενίσχυση της ανταγωνιστικότητας της αλυσίδας αξίας καθαρού υδρογόνου της Ένωσης, και ιδίως των ΜΜΕ.
                  
               
                     (56)
                  
                  
                     Για την επίτευξη των επιστημονικών στόχων της κοινής επιχείρησης «Καθαρό υδρογόνο», όλοι οι τομείς τους οποίους αφορά η οικονομία του υδρογόνου θα πρέπει να έχουν τη δυνατότητα να συμμετέχουν στην κατάρτιση και την υλοποίηση του οικείου στρατηγικού θεματολογίου έρευνας και καινοτομίας. Οι δράσεις που αναλαμβάνονται από την κοινή επιχείρηση «Καθαρό υδρογόνο» θα πρέπει να λαμβάνουν υπόψη ανατρεπτικές τεχνολογικές πορείες εναλλακτικές των συμβατικών τεχνολογιών. Θα πρέπει να συμμετέχει ο δημόσιος τομέας, και ειδικότερα οι περιφερειακές και εθνικές αρχές· οι δεύτερες είναι αρμόδιες για τη χάραξη πολιτικών και μέτρων για το κλίμα σχετικών με τους μηχανισμούς της αγοράς, με σκοπό να καλυφθούν τα κενά μεταξύ της ανάπτυξης τεχνολογίας έτοιμης για διάθεση στην αγορά και της υιοθέτησης σε ευρεία κλίμακα.
                  
               
                     (57)
                  
                  
                     Η κοινή επιχείρηση «Καθαρό υδρογόνο», ως μέλος της ερευνητικής ένωσης «Hydrogen Europe», περιλαμβάνει την ερευνητική κοινότητα και, ως εκ τούτου, δεν θα πρέπει να συσταθεί όργανο παροχής επιστημονικών συμβουλών.
                  
               
                     (58)
                  
                  
                     Δεδομένου ότι το υδρογόνο μπορεί να αξιοποιηθεί ως καύσιμο ή φορέας ενέργειας και για την αποθήκευση ενέργειας, είναι σημαντικό η σύμπραξη για το καθαρό υδρογόνο να αναπτύξει δομημένη συνεργασία με πολλές άλλες ευρωπαϊκές συμπράξεις, ιδίως όσον αφορά την τελική χρήση. Η ευρωπαϊκή σύμπραξη για το καθαρό υδρογόνο θα πρέπει να αλληλεπιδρά ειδικότερα με τις ευρωπαϊκές συμπράξεις για οδικές και πλωτές μεταφορές μηδενικών εκπομπών, τους ευρωπαϊκούς σιδηρόδρομους, τις καθαρές αερομεταφορές, τις διαδικασίες για τον πλανήτη και τον καθαρό χάλυβα. Για τον σκοπό αυτόν, θα πρέπει να συσταθεί μια δομή που θα υποβάλλει εκθέσεις στο διοικητικό συμβούλιο, ώστε να διασφαλίζονται η συνεργασία και οι συνέργειες μεταξύ των εν λόγω συμπράξεων στον τομέα του υδρογόνου. Η κοινή επιχείρηση «Καθαρό υδρογόνο» θα είναι η μόνη σύμπραξη που θα επικεντρώνεται στην κάλυψη των τεχνολογιών παραγωγής υδρογόνου. Η συνεργασία με συμπράξεις τελικής χρήσης θα πρέπει να εστιάζει ιδίως στην επίδειξη της τεχνολογίας και στον από κοινού καθορισμό των προδιαγραφών.
                  
               
                     (59)
                  
                  
                     Οι σιδηρόδρομοι συμβάλλουν στον Ενιαίο Ευρωπαϊκό Χώρο Μεταφορών (SETA) και αποτελούν θεμελιώδες στοιχείο της πολιτικής της Ένωσης για τη μακροπρόθεσμη στρατηγική βιώσιμης ανάπτυξης. Όσον αφορά το οικονομικό μέγεθος, η άμεση ακαθάριστη προστιθέμενη αξία του ευρωπαϊκού σιδηροδρομικού τομέα ανέρχεται σε 69 δισεκατ. EUR και η έμμεση αξία σε 80 δισεκατ. EUR. Στον σιδηροδρομικό τομέα απασχολούνται άμεσα 1,3 εκατομμύρια άτομα και έμμεσα περισσότερα από ένα εκατομμύριο.
                  
               
                     (60)
                  
                  
                     Η ανακοίνωση της Επιτροπής της 10ης Μαρτίου 2020, με τίτλο «Μια νέα βιομηχανική στρατηγική για την Ευρώπη» υπογραμμίζει ότι οι τομείς της βιώσιμης και έξυπνης κινητικότητας, όπως η σιδηροδρομική βιομηχανία, έχουν την ευθύνη και τη δυνατότητα να κατευθύνουν την ψηφιακή και την πράσινη μετάβαση, να στηρίξουν τη βιομηχανική ανταγωνιστικότητα της Ευρώπης και να βελτιώσουν τη συνδεσιμότητα. Ως εκ τούτου, οι οδικές, σιδηροδρομικές, αεροπορικές και πλωτές μεταφορές θα πρέπει όλες να συμβάλουν στη μείωση των εκπομπών από τις μεταφορές κατά 90 % έως το 2050. Κατά προτεραιότητα, σημαντικό μέρος του 75 % των εσωτερικών εμπορευματικών μεταφορών που πραγματοποιούνται σήμερα οδικώς θα πρέπει να στραφεί προς τις σιδηροδρομικές και εσωτερικές πλωτές μεταφορές.
                  
               
                     (61)
                  
                  
                     Η κοινή επιχείρηση Shift2Rail συστάθηκε το 2014 με σκοπό τη διαχείριση των δραστηριοτήτων έρευνας, ανάπτυξης και επικύρωσης της προηγούμενης πρωτοβουλίας Shift2Rail με συνδυασμό της χρηματοδότησης από τον δημόσιο και τον ιδιωτικό τομέα που παρέχουν τα μέλη της, και με την αξιοποίηση εσωτερικών και εξωτερικών τεχνικών πόρων. Δημιούργησε νέες μορφές συνεργασίας σύμφωνες με τους κανόνες ανταγωνισμού, μεταξύ των ενδιαφερόμενων μερών από ολόκληρη την αλυσίδα αξίας των σιδηροδρομικών μεταφορών και εκτός του παραδοσιακού σιδηροδρομικού τομέα, και συνεισέφερε την πείρα και την εμπειρογνωσία του Οργανισμού Σιδηροδρόμων της Ευρωπαϊκής Ένωσης σε ζητήματα σχετικά με τη διαλειτουργικότητα και την ασφάλεια.
                  
               
                     (62)
                  
                  
                     Στόχος της κοινής επιχείρησης «Ευρωπαϊκοί σιδηρόδρομοι» θα πρέπει να είναι η δημιουργία ολοκληρωμένου ευρωπαϊκού σιδηροδρομικού δικτύου υψηλής μεταφορικής ικανότητας, με την εξάλειψη των εμποδίων στη διαλειτουργικότητα και την παροχή λύσεων για την πλήρη ολοκλήρωση, καλύπτοντας τη διαχείριση της κυκλοφορίας, τα οχήματα, τις υποδομές και τις υπηρεσίες, και με στόχο την επίτευξη ταχύτερης υιοθέτησης και αξιοποίησης έργων και καινοτομιών. Με τον εν λόγω τρόπο θα αξιοποιηθούν οι τεράστιες δυνατότητες της ψηφιοποίησης και της αυτοματοποίησης για τη μείωση του κόστους των σιδηροδρόμων, την αύξηση της μεταφορικής τους ικανότητας και την ενίσχυση της ευελιξίας και της αξιοπιστίας τους, με βάση μια ισχυρή λειτουργική αρχιτεκτονική συστήματος αναφοράς, η οποία θα είναι κοινή για τον τομέα, σε συντονισμό με τον Οργανισμό Σιδηροδρόμων της Ευρωπαϊκής Ένωσης.
                  
               
                     (63)
                  
                  
                     Η κοινή επιχείρηση «Ευρωπαϊκοί σιδηρόδρομοι» θα πρέπει να καθορίσει στο γενικό της πρόγραμμα τις δραστηριότητες προτεραιότητας για την έρευνα και την καινοτομία, καθώς και τη συνολική αρχιτεκτονική του συστήματος και την εναρμονισμένη επιχειρησιακή προσέγγιση, συμπεριλαμβανομένων των δραστηριοτήτων επίδειξης μεγάλης κλίμακας και των εμβληματικών τομέων, που απαιτούνται για την επιτάχυνση της διείσδυσης στην αγορά των ολοκληρωμένων, διαλειτουργικών και τυποποιημένων τεχνολογικών καινοτομιών που είναι αναγκαίες για τη στήριξη του Ενιαίου Ευρωπαϊκού Σιδηροδρομικού Χώρου.
                  
               
                     (64)
                  
                  
                     Οι σιδηρόδρομοι είναι ένα σύνθετο σύστημα με πολύ στενές αλληλεπιδράσεις μεταξύ των διαχειριστών υποδομής, των σιδηροδρομικών επιχειρήσεων (επιχειρήσεις εκμετάλλευσης σιδηροδρόμων) και του αντίστοιχου εξοπλισμού τους (υποδομές και τροχαίο υλικό). Είναι αδύνατον να επιτευχθεί καινοτομία χωρίς κοινές προδιαγραφές και κοινή στρατηγική σε ολόκληρο το σιδηροδρομικό σύστημα. Ως εκ τούτου, ο πυλώνας του συστήματος της κοινής επιχείρησης «Ευρωπαϊκοί σιδηρόδρομοι», που θα συγκεντρώνει στοιχεία από σχετικά ενδιαφερόμενα μέρη τόσο εντός όσο και εκτός της κοινής επιχείρησης, θα πρέπει να παρέχει στον τομέα τη δυνατότητα σύγκλισης σε μια ενιαία επιχειρησιακή ιδέα και αρχιτεκτονική συστήματος, συμπεριλαμβανομένου του ορισμού των υπηρεσιών, των λειτουργικών τμημάτων και των διεπαφών που αποτελούν τη βάση των λειτουργιών του σιδηροδρομικού συστήματος. Θα πρέπει να παρέχει το συνολικό πλαίσιο με σκοπό να διασφαλίζεται ότι η έρευνα στοχεύει στις απαιτήσεις των πελατών και στις επιχειρησιακές ανάγκες που έχουν συμφωνηθεί από κοινού. Τα αποτελέσματα του πυλώνα του συστήματος θα πρέπει να στηρίζουν τη διαλειτουργικότητα για ολόκληρο το σιδηροδρομικό δίκτυο, συμπεριλαμβανομένου του κεντρικού και του εκτεταμένου δικτύου ΔΕΔ-Μ, και τις κύριες γραμμές και τις περιφερειακές γραμμές που δεν περιλαμβάνονται στο ΔΕΔ-Μ. Το μοντέλο διακυβέρνησης και η διαδικασία λήψης αποφάσεων της κοινής επιχείρησης «Ευρωπαϊκοί σιδηρόδρομοι» θα πρέπει να αντικατοπτρίζουν τον ηγετικό ρόλο της Επιτροπής όσον αφορά την ενοποίηση και ολοκλήρωση του σιδηροδρομικού συστήματος της Ευρώπης, και ειδικότερα όσον αφορά την ταχεία και αποτελεσματική υλοποίηση της ενιαίας επιχειρησιακής ιδέας και της αρχιτεκτονικής του συστήματος, με παράλληλη συμμετοχή των εταίρων του ιδιωτικού τομέα σε συμβουλευτικούς και τεχνικούς υποστηρικτικούς ρόλους.
                  
               
                     (65)
                  
                  
                     Για να εξασφαλιστεί ότι τα αποτελέσματα της έρευνας με χαμηλά επίπεδα τεχνολογικής ετοιμότητας (TRL) χρησιμοποιούνται αποτελεσματικά σε υψηλότερα TRL, κυρίως όσον αφορά την κοινή επιχείρηση «Ευρωπαϊκοί σιδηρόδρομοι», οι εν λόγω δραστηριότητες θα πρέπει να υλοποιούνται από το γραφείο προγράμματος της κοινής επιχείρησης «Ευρωπαϊκοί σιδηρόδρομοι».
                  
               
                     (66)
                  
                  
                     Όταν κρίνεται αναγκαίο και με σκοπό να διασφαλιστεί η ταχεία μετάβαση και επέκταση της συμμετοχής, το διοικητικό συμβούλιο της κοινής επιχείρησης «Ευρωπαϊκοί σιδηρόδρομοι» θα πρέπει να έχει τη δυνατότητα να επιλέγει συνδεδεμένα μέλη με βάση τα αποτελέσματα πρόσκλησης εκδήλωσης ενδιαφέροντος που προκηρύσσει η Επιτροπή.
                  
               
                     (67)
                  
                  
                     Στο πλαίσιο των προτεραιοτήτων της Επιτροπής όσον αφορά τους στόχους βιώσιμης ανάπτυξης των Ηνωμένων Εθνών, ιδίως τον Στόχο Βιώσιμης Ανάπτυξης 3, και της κοινής ανακοίνωσης της Επιτροπής της 9ης Μαρτίου 2020, με τίτλο «Προς μια ολοκληρωμένη στρατηγική με την Αφρική», η Ένωση αναλαμβάνει τη δέσμευση να συμβάλει στη διασφάλιση της υγιούς ζωής και στην προώθηση της ευημερίας όλων, στην εμπέδωση μιας ακόμη ισχυρότερης εταιρικής σχέσης μεταξύ των δύο ηπείρων και στη στήριξη της ανάπτυξης ικανοτήτων έρευνας και καινοτομίας εντός της Αφρικής. Η κοινή επιχείρηση «Παγκόσμιο πρόγραμμα για την υγεία EDCTP3» θα πρέπει να αντιμετωπίσει την έλλειψη κατάλληλων διαγνώσεων, θεραπειών και εμβολίων μεταξύ άλλων αποκαλούμενων τεχνολογιών υγείας, με σκοπό την αντιμετώπιση λοιμωδών νόσων, όπως ο ιός HIV, η ελονοσία και η φυματίωση, αλλά και άλλων λοιμωδών νόσων που συνδέονται με τη φτώχεια και παραμελημένων λοιμωδών νόσων, οι οποίες είναι διαδεδομένες στην Αφρική, κυρίως δε στην υποσαχάρια Αφρική. Η πανδημία της COVID-19 κατέδειξε ότι λόγω της αυξημένης συνδεσιμότητας διαφόρων περιοχών του κόσμου, μέσω του παγκόσμιου εμπορίου και του τουρισμού, οι λοιμώδεις νόσοι μπορούν να εξαπλωθούν ταχέως σε ολόκληρο τον κόσμο. Ως εκ τούτου, η ανάπτυξη τεχνολογιών υγείας έχει ζωτική σημασία για τον περιορισμό της εξάπλωσης λοιμωδών νόσων, καθώς και για την καταπολέμησή τους μετά την εξάπλωσή τους, για την προστασία της υγείας των πολιτών στις εν λόγω χώρες και στην Ένωση. Για να επιτευχθεί ισχυρότερη ηγετική θέση στον τομέα της υγείας σε παγκόσμιο επίπεδο σε σύγκριση με την προηγούμενη πρωτοβουλία EDCTP2, θα πρέπει να επεκταθεί το πεδίο εφαρμογής της σύμπραξης ώστε να καλύπτει την αντιμετώπιση αναδυόμενων απειλών από λοιμώδεις νόσους, τα αυξανόμενα προβλήματα της μικροβιακής αντοχής και τις συννοσηρότητες μη μεταδοτικών ασθενειών.
                  
               
                     (68)
                  
                  
                     Η αντιμετώπιση των λοιμωδών νόσων που πλήττουν την υποσαχάρια Αφρική με σύγχρονα τεχνολογικά εργαλεία προϋποθέτει τη συμμετοχή μεγάλου αριθμού παραγόντων και την ανάληψη μακροπρόθεσμων δεσμεύσεων. Η κοινή επιχείρηση «Παγκόσμιο πρόγραμμα για την υγεία EDCTP3» θα πρέπει να προάγει την παραγωγική και βιώσιμη δικτύωση και συνεργασία Βορρά-Νότου και Νότου-Νότου, οικοδομώντας σχέσεις με πολλούς οργανισμούς του ιδιωτικού και του δημόσιου τομέα για την ενίσχυση της συνεργασίας σε έργα και σε θεσμικό επίπεδο. Το πρόγραμμα θα πρέπει επίσης να συμβάλει στη δημιουργία νέων συνεργασιών Βορρά-Νότου και Νότου-Νότου με σκοπό τη διεξαγωγή πολυεθνικών μελετών πολλαπλών εγκαταστάσεων στην υποσαχάρια Αφρική. Επιπλέον, η τακτική διεθνής διάσκεψη, το φόρουμ της σύμπραξης ευρωπαϊκών και αναπτυσσόμενων χωρών για τις κλινικές δοκιμές (EDCTP), θα πρέπει να παρέχει μια πλατφόρμα για επιστήμονες και συναφή δίκτυα από την Ευρώπη, την Αφρική και αλλού με σκοπό την ανταλλαγή πορισμάτων και ιδεών, καθώς και για τη δημιουργία συνεργατικών δεσμών.
                  
               
                     (69)
                  
                  
                     Η κοινή επιχείρηση «Παγκόσμιο πρόγραμμα για την υγεία EDCTP3» θα πρέπει να βασιστεί στην πείρα που αποκτήθηκε κατά τη διάρκεια των προγραμμάτων EDCTP και EDCTP2, επιτυγχάνοντας αποτελέσματα μέσω της αξιοποίησης των επενδύσεων της Ένωσης, των κρατών μελών, των συνδεδεμένων χωρών και των αφρικανικών χωρών που δεν θα μπορούσαν να επιτευχθούν από μεμονωμένες χώρες ή μόνο από το πρόγραμμα-πλαίσιο της Ένωσης για την έρευνα. Η ένωση EDCTP, η οποία εκπροσωπεί τα κράτη που συμμετέχουν στο πρόγραμμα, θα πρέπει να συνεισφέρει με συμπληρωματικές δραστηριότητες και μπορεί να συνεισφέρει οικονομικά στο πρόγραμμα EDCTP3 και στην υλοποίησή του. Θα πρέπει να εξασφαλίζει ουσιαστική συμμετοχή και εμπλοκή των χωρών της υποσαχάριας Αφρικής στη διαδικασία λήψης αποφάσεων, η οποία έχει ουσιώδη σημασία για την αντιμετώπιση της επιβάρυνσης από τις νόσους στις χώρες της υποσαχάριας Αφρικής. Η κοινή επιχείρηση θα πρέπει να περιλαμβάνει και άλλους διεθνείς χρηματοδότες στον τομέα της έρευνας, όπως φιλανθρωπικές οργανώσεις, τη φαρμακευτική βιομηχανία και άλλες τρίτες χώρες, που θα πρέπει να συνεισφέρουν στη σύμπραξη ως συνεισφέροντες εταίροι σε ad hoc βάση. Επιπλέον, για να αυξηθεί ο αντίκτυπος του προγράμματος, η κοινή επιχείρηση «Παγκόσμιο πρόγραμμα για την υγεία EDCTP3» θα πρέπει να έχει, για συγκεκριμένες προσκλήσεις υποβολής προτάσεων, τη δυνατότητα να εντοπίζει νομικές οντότητες που θα μπορούσαν να συμμετέχουν σε έμμεσες δράσεις. Στο πρόγραμμα εργασιών θα πρέπει να είναι δυνατόν να προβλέπεται ότι οι εν λόγω νομικές οντότητες δεν θα είναι επιλέξιμες για χρηματοδότηση από την κοινή επιχείρηση.
                  
               
                     (70)
                  
                  
                     Η κοινή επιχείρηση «Παγκόσμιο πρόγραμμα για την υγεία EDCTP3» περιλαμβάνει κράτη μέλη και συνδεδεμένες χώρες ως μέλη της ένωσης EDCTP και, ως εκ τούτου, δεν θα πρέπει να συσταθεί ομάδα εκπροσώπων των κρατών.
                  
               
                     (71)
                  
                  
                     Έχει ουσιώδη σημασία οι ερευνητικές δραστηριότητες που χρηματοδοτούνται από την κοινή επιχείρηση «Παγκόσμιο πρόγραμμα για την υγεία EDCTP3» ή καλύπτονται από το πρόγραμμα εργασιών της με άλλον τρόπο να συμμορφώνονται πλήρως προς τον Χάρτη των Θεμελιωδών Δικαιωμάτων της Ευρωπαϊκής Ένωσης, την Ευρωπαϊκή σύμβαση Δικαιωμάτων του Ανθρώπου και τα συμπληρωματικά της πρωτόκολλα, τις αρχές δεοντολογίας που περιλαμβάνονται στη Δήλωση του Ελσίνκι του 2008 της Παγκόσμιας Ιατρικής Ένωσης, τα πρότυπα ορθής κλινικής πρακτικής που έχουν εγκριθεί από το διεθνές συμβούλιο για την εναρμόνιση τεχνικών απαιτήσεων για την καταχώριση φαρμακευτικών προϊόντων για ανθρώπινη χρήση, τη σχετική νομοθεσία της Ένωσης και τις τοπικές απαιτήσεις δεοντολογίας των χωρών στις οποίες πρόκειται να διεξαχθούν οι ερευνητικές δραστηριότητες. Επιπλέον, η κοινή επιχείρηση «Παγκόσμιο πρόγραμμα για την υγεία EDCTP3» θα πρέπει να προϋποθέτει ότι οι καινοτομίες και οι παρεμβάσεις που αναπτύσσονται με βάση τα αποτελέσματα των έμμεσων δράσεων οι οποίες υποστηρίζονται από το πρόγραμμα είναι οικονομικά προσιτές και προσβάσιμες για τους ευάλωτους πληθυσμούς.
                  
               
                     (72)
                  
                  
                     Για την επιτυχία της κοινής επιχείρησης «Παγκόσμιο πρόγραμμα για την υγεία EDCTP3» και την παροχή κινήτρων για συμμετοχή στη σύμπραξη, η χρηματοδότηση της κοινής επιχείρησης θα πρέπει να περιορίζεται σε νομικές οντότητες που είναι εγκατεστημένες σε κράτη μέλη ή συνδεδεμένες χώρες ή εγκατεστημένες σε κράτη που απαρτίζουν την ένωση EDCTP, σύμφωνα με τον κανονισμό για το πρόγραμμα «Ορίζων Ευρώπη». Οι οντότητες που είναι εγκατεστημένες σε χώρες της υποσαχάριας Αφρικής και άλλες τρίτες χώρες θα πρέπει να μπορούν επίσης να συμμετέχουν στις προσκλήσεις υποβολής προτάσεων χωρίς να λαμβάνουν χρηματοδότηση. Επιπλέον, οντότητες που είναι εγκατεστημένες σε άλλες χώρες εκτός των μελών της ένωσης EDCTP3 θα πρέπει επίσης να μπορούν να είναι επιλέξιμες για χρηματοδότηση σε συγκεκριμένα θέματα προσκλήσεων ή σε περίπτωση πρόσκλησης για την αντιμετώπιση κατάστασης έκτακτης ανάγκης στον τομέα της δημόσιας υγείας, εφόσον προβλέπεται στο πρόγραμμα εργασιών. Η κοινή επιχείρηση «Παγκόσμιο πρόγραμμα για την υγεία EDCTP3» θα πρέπει να λαμβάνει όλα τα κατάλληλα μέτρα, συμπεριλαμβανομένων συμβατικών μέτρων, για την προστασία των οικονομικών συμφερόντων της Ένωσης. Θα πρέπει να επιδιώκεται η σύναψη επιστημονικών και τεχνολογικών συμφωνιών με τρίτες χώρες. Πριν από τη σύναψή τους, όταν οντότητες εγκατεστημένες σε τρίτη χώρα χωρίς τέτοια συμφωνία συμμετέχουν με χρηματοδότηση σε έμμεση δράση, η κοινή επιχείρηση «Παγκόσμιο πρόγραμμα για την υγεία EDCTP3» θα πρέπει να εφαρμόζει εναλλακτικά μέτρα για τη διασφάλιση των συμφερόντων της Ένωσης, ήτοι ο δημοσιονομικός συντονιστής της δράσης θα πρέπει να είναι εγκατεστημένος σε κράτος μέλος ή συνδεδεμένη χώρα και το ποσό της προχρηματοδότησης, καθώς και οι διατάξεις της συμφωνίας επιχορήγησης σχετικά με την ευθύνη, θα πρέπει να προσαρμόζονται ώστε να λαμβάνουν δεόντως υπόψη τους χρηματοοικονομικούς κινδύνους.
                  
               
                     (73)
                  
                  
                     Στο πλαίσιο των προτεραιοτήτων της Επιτροπής για «Μια οικονομία στην υπηρεσία των ανθρώπων» και «Μια Ευρώπη έτοιμη για την ψηφιακή εποχή», η ευρωπαϊκή βιομηχανία, συμπεριλαμβανομένων των ΜΜΕ, θα πρέπει να καταστεί πιο πράσινη, πιο κυκλική και πιο ψηφιακή, παραμένοντας ταυτόχρονα ανταγωνιστική σε παγκόσμια κλίμακα. Η Επιτροπή έχει δώσει έμφαση στον ρόλο των ιατροτεχνολογικών προϊόντων και των ψηφιακών τεχνολογιών για την αντιμετώπιση των αναδυόμενων προκλήσεων και τη χρήση υπηρεσιών ηλεκτρονικής υγείας για την παροχή υγειονομικής περίθαλψης υψηλής ποιότητας, σε συνδυασμό με την έκκληση για διασφάλιση της προμήθειας οικονομικά προσιτών φαρμάκων με σκοπό την κάλυψη των αναγκών της Ένωσης, με την παράλληλη στήριξη μιας καινοτόμου ευρωπαϊκής φαρμακευτικής βιομηχανίας που θα βρίσκεται στην παγκόσμια πρωτοπορία. Η κοινή επιχείρηση «Πρωτοβουλία για την καινοτομία στην υγεία» έχει ως στόχο να συμβάλει στην ενίσχυση της ανταγωνιστικότητας του κλάδου υγείας της Ένωσης, που αποτελεί ακρογωνιαίο λίθο της ενωσιακής οικονομίας με βάση τη γνώση, στην αύξηση της οικονομικής δραστηριότητας για την ανάπτυξη τεχνολογιών υγείας, ιδίως ολοκληρωμένων λύσεων υγείας, και, ως εκ τούτου, να χρησιμεύσει ως εργαλείο για την ενίσχυση της τεχνολογικής ηγετικής θέσης και την προώθηση του ψηφιακού μετασχηματισμού των κοινωνιών μας. Οι εν λόγω προτεραιότητες πολιτικής μπορούν να επιτευχθούν φέρνοντας σε επαφή τους παράγοντες που έχουν καίρια σημασία, ήτοι την ακαδημαϊκή κοινότητα, εταιρείες διαφόρων μεγεθών και τελικούς χρήστες καινοτομιών στον τομέα της υγείας, στο πλαίσιο σύμπραξης δημόσιου και ιδιωτικού τομέα στην έρευνα και την καινοτομία στον τομέα της υγείας. Η κοινή επιχείρηση «Πρωτοβουλία για την καινοτομία στην υγεία» θα πρέπει να βοηθήσει στην επίτευξη των στόχων του ευρωπαϊκού σχεδίου για την καταπολέμηση του καρκίνου και του ευρωπαϊκού σχεδίου δράσης κατά της μικροβιακής αντοχής στο πλαίσιο της προσέγγισης «Μία υγεία». Η κοινή επιχείρηση «Πρωτοβουλία για την καινοτομία στην υγεία» θα πρέπει να εναρμονίζεται με τις ανακοινώσεις της Επιτροπής της 10ης Μαρτίου 2020, με τίτλο «Μια νέα βιομηχανική στρατηγική για την Ευρώπη», της 10ης Μαρτίου 2020, με τίτλο «Στρατηγική για τις ΜΜΕ με στόχο μια βιώσιμη και ψηφιακή Ευρώπη» και της 25ης Νοεμβρίου 2020 με τίτλο «Φαρμακευτική στρατηγική για την Ευρώπη».
                  
               
                     (74)
                  
                  
                     Η κοινή επιχείρηση «Πρωτοβουλία για την καινοτομία στην υγεία» αξιοποιεί την πείρα που αποκτήθηκε από την κοινή επιχείρηση της πρωτοβουλίας για τα καινοτόμα φάρμακα 2 (κοινή επιχείρηση ΠΚΦ2), συμπεριλαμβανομένου του έργου που επιτελέστηκε από την εν λόγω προηγούμενη πρωτοβουλία για την καταπολέμηση της πανδημίας της COVID-19. Σύμφωνα με τις συστάσεις της ενδιάμεσης αξιολόγησης της κοινής επιχείρησης ΠΚΦ2, μια διάδοχη πρωτοβουλία θα πρέπει να καθιστά δυνατή την ενεργή συνεργασία άλλων βιομηχανικών κλάδων με τη φαρμακευτική βιομηχανία, ώστε να αξιοποιηθεί η εμπειρογνωσία τους για την ανάπτυξη νέων παρεμβάσεων στην υγειονομική περίθαλψη. Ως εκ τούτου, οι βιομηχανικοί κλάδοι πρέπει να καλύπτουν τους τομείς της βιοφαρμακευτικής, της βιοτεχνολογίας και της ιατρικής τεχνολογίας, συμπεριλαμβανομένων των εταιρειών που δραστηριοποιούνται στον ψηφιακό τομέα. Το πεδίο εφαρμογής της κοινής επιχείρησης θα πρέπει να καλύπτει την πρόληψη, τη διάγνωση, τη θεραπεία και τη διαχείριση των νόσων και πρέπει να καθορίζεται λαμβάνοντας δεόντως υπόψη την υψηλή επιβάρυνση για τους ασθενείς ή την κοινωνία λόγω της σοβαρότητας της νόσου ή του αριθμού των ατόμων που προσβάλλονται από τη νόσο, καθώς και τον υψηλό οικονομικό αντίκτυπο της νόσου στους ασθενείς και στα συστήματα υγειονομικής περίθαλψης. Οι χρηματοδοτούμενες δράσεις πρέπει να ανταποκρίνονται στις ανάγκες της Ένωσης στον τομέα της δημόσιας υγείας, υποστηρίζοντας την ανάπτυξη μελλοντικών καινοτομιών στον τομέα της υγείας που θα είναι ασφαλείς, ανθρωποκεντρικές, αποτελεσματικές, οικονομικά αποδοτικές και οικονομικά προσιτές για τους ασθενείς και για τα συστήματα υγειονομικής περίθαλψης.
                  
               
                     (75)
                  
                  
                     Για να διασφαλιστεί η καλύτερη δυνατή ευκαιρία για δημιουργία νέων επιστημονικών ιδεών και διεξαγωγή επιτυχημένων δραστηριοτήτων έρευνας και καινοτομίας, οι βασικοί παράγοντες της κοινής επιχείρησης «Πρωτοβουλία για την καινοτομία στην υγεία» θα πρέπει να είναι ερευνητές από διάφορα είδη οντοτήτων από τον δημόσιο και τον ιδιωτικό τομέα. Ταυτόχρονα, οι τελικοί χρήστες, όπως οι πολίτες της Ένωσης, οι επαγγελματίες του τομέα της υγείας και οι πάροχοι υγειονομικής περίθαλψης, θα πρέπει να συνεισφέρουν στον στρατηγικό σχεδιασμό και στις δραστηριότητες της κοινής επιχείρησης, ώστε να διασφαλίζεται ότι αυτή ανταποκρίνεται στις ανάγκες τους. Επιπλέον, οι ενωσιακές και εθνικές ρυθμιστικές αρχές, οι φορείς αξιολόγησης τεχνολογιών υγείας και οι πληρωτές υπηρεσιών υγειονομικής περίθαλψης θα πρέπει επίσης να παρέχουν εγκαίρως στοιχεία προς τεκμηρίωση των δραστηριοτήτων της σύμπραξης, διασφαλίζοντας παράλληλα την απουσία συγκρούσεων συμφερόντων, προκειμένου να αυξηθεί η πιθανότητα τα αποτελέσματα των χρηματοδοτούμενων δράσεων να πληρούν τις απαιτήσεις που είναι αναγκαίες για την υιοθέτηση και, ως εκ τούτου, να επιτυγχάνουν τις προσδοκώμενες επιπτώσεις. Όλα αυτά τα στοιχεία αναμένεται ότι θα συμβάλουν ώστε οι ερευνητικές προσπάθειες να κατευθυνθούν καλύτερα σε τομείς με μη καλυπτόμενες ανάγκες.
                  
               
                     (76)
                  
                  
                     Οι σημερινές προκλήσεις και απειλές για την υγεία είναι παγκόσμιες. Ως εκ τούτου, η κοινή επιχείρηση «Πρωτοβουλία για την καινοτομία στην υγεία» θα πρέπει να είναι ανοικτή στη συμμετοχή διεθνών ακαδημαϊκών, βιομηχανικών και ρυθμιστικών παραγόντων, προκειμένου να αντλήσει οφέλη από την ευρύτερη πρόσβαση σε δεδομένα και εμπειρογνωσία, να ανταποκριθεί στις αναδυόμενες απειλές για την υγεία και να επιτύχει τον αναγκαίο κοινωνιακό αντίκτυπο, ιδίως όσον αφορά τη βελτίωση των αποτελεσμάτων στον τομέα της υγείας για τους πολίτες της Ένωσης. Ταυτόχρονα, οι περισσότερες δραστηριότητες της σύμπραξης θα πρέπει να διεξάγονται στα κράτη μέλη και σε συνδεδεμένες χώρες του προγράμματος «Ορίζων Ευρώπη».
                  
               
                     (77)
                  
                  
                     Οι στόχοι της σύμπραξης θα πρέπει να εστιάζουν στο προανταγωνιστικό στάδιο, δημιουργώντας έτσι έναν ασφαλή χώρο για την αποτελεσματική συνεργασία μεταξύ εταιρειών που δραστηριοποιούνται σε διάφορες τεχνολογίες υγείας. Για να αντικατοπτρίζεται ο ολοκληρωμένος χαρακτήρας της κοινής επιχείρησης «Πρωτοβουλία για την καινοτομία στην υγεία», να καταλυθούν τα στεγανά μεταξύ των τομέων της βιομηχανίας υγείας και να ενισχυθούν οι συνεργασίες μεταξύ της βιομηχανίας και της ακαδημαϊκής κοινότητας, η πλειονότητα των έργων που χρηματοδοτούνται από την κοινή επιχείρηση θα πρέπει να είναι διατομεακά.
                  
               
                     (78)
                  
                  
                     Ο όρος «βασικές ψηφιακές τεχνολογίες» αναφέρεται σε ηλεκτρονικά συστατικά στοιχεία και συστήματα που στηρίζουν όλους τους σημαντικούς οικονομικούς τομείς. Η Επιτροπή επισήμανε ότι η Ευρώπη θα πρέπει να κατακτήσει τέτοιες τεχνολογίες, ειδικότερα στο πλαίσιο της υλοποίησης των ευρωπαϊκών προτεραιοτήτων πολιτικής, όπως η ηγετική θέση στον ψηφιακό τομέα. Η σημασία του τομέα και οι προκλήσεις που αντιμετωπίζουν τα ενδιαφερόμενα μέρη στην Ένωση απαιτούν επείγουσα δράση ώστε να μην υπάρχει κανένας αδύναμος κρίκος στις αλυσίδες καινοτομίας και αξίας στην Ευρώπη. Επομένως, θα πρέπει να δημιουργηθεί ένας μηχανισμός σε επίπεδο Ένωσης για να συνδυάσει και να εστιάσει την παροχή στήριξης της έρευνας και της καινοτομίας στον τομέα των ηλεκτρονικών συστατικών στοιχείων και συστημάτων από τα κράτη μέλη, την Ένωση και τον ιδιωτικό τομέα.
                  
               
                     (79)
                  
                  
                     Η κοινή επιχείρηση «Βασικές ψηφιακές τεχνολογίες» θα πρέπει να εξετάζει σαφώς καθορισμένα θέματα που θα βοηθήσουν τις ευρωπαϊκές βιομηχανίες γενικά να σχεδιάσουν, να κατασκευάσουν και να χρησιμοποιήσουν τις πλέον καινοτόμες τεχνολογίες ηλεκτρονικών συστατικών στοιχείων και συστημάτων. Η δομημένη και συντονισμένη χρηματοδοτική στήριξη σε ευρωπαϊκό επίπεδο είναι απαραίτητη για να βοηθήσει τις ερευνητικές ομάδες και τις ευρωπαϊκές βιομηχανίες να διατηρήσουν τα σημερινά τους πλεονεκτήματα κατέχοντας ηγετική θέση σε ένα εξαιρετικά ανταγωνιστικό διεθνές πλαίσιο και να γεφυρώσουν το χάσμα στις τεχνολογίες κρίσιμης σημασίας για τον ψηφιακό μετασχηματισμό στην Ευρώπη, ο οποίος αντικατοπτρίζει τις βασικές αξίες της Ένωσης, συμπεριλαμβανομένων της ιδιωτικής ζωής και της εμπιστοσύνης, της ασφάλειας και της προστασίας. Η συνεργασία μεταξύ των ενδιαφερομένων του οικοσυστήματος, που αντιπροσωπεύουν όλα τα τμήματα των αλυσίδων αξίας, είναι αναγκαία για την ανάπτυξη νέων τεχνολογιών και την ταχεία υιοθέτηση της καινοτομίας από την αγορά. Ο ανοικτός χαρακτήρας και η ευελιξία όσον αφορά την ενσωμάτωση των σχετικών ενδιαφερομένων, περιλαμβανομένων ειδικότερα των ΜΜΕ, σε αναδυόμενους ή συναφείς τομείς τεχνολογίας ή και στους δύο, έχουν επίσης ζωτική σημασία.
                  
               
                     (80)
                  
                  
                     Η κοινή επιχείρηση «Βασικές ψηφιακές τεχνολογίες» θα πρέπει να συνδυάζει τα οικονομικά και τεχνικά μέσα που είναι απαραίτητα για τον έλεγχο της ραγδαία εξελισσόμενης καινοτομίας στον εν λόγω τομέα, τη δημιουργία σημαντικών δευτερογενών επιπτώσεων για την κοινωνία και την από κοινού ανάληψη κινδύνων μέσω της εναρμόνισης των στρατηγικών και των επενδύσεων προς το κοινό ευρωπαϊκό συμφέρον. Ως εκ τούτου, τα μέλη της κοινής επιχείρησης «Βασικές ψηφιακές τεχνολογίες» θα πρέπει να είναι η Ένωση, τα κράτη μέλη και οι συνδεδεμένες χώρες του προγράμματος «Ορίζων Ευρώπη» σε εθελοντική βάση, καθώς και ενώσεις ως ιδιωτικά μέλη που εκπροσωπούν τις συνιστώσες οντότητές τους. Η συμμετοχή των κρατών μελών θα διευκολύνει περαιτέρω τη συνεκτική εναρμόνιση με τα εθνικά προγράμματα και τις στρατηγικές, μειώνοντας την αλληλεπικάλυψη και τον κατακερματισμό των προσπαθειών και εξασφαλίζοντας, παράλληλα, συνέργειες μεταξύ ενδιαφερομένων και δραστηριοτήτων.
                  
               
                     (81)
                  
                  
                     Κατά την αξιοποίηση των συνεισφορών των συμμετεχόντων κρατών στους εθνικούς συμμετέχοντες σε έμμεσες δράσεις, η κοινή επιχείρηση «Βασικές ψηφιακές τεχνολογίες» θα πρέπει να λαμβάνει υπόψη ότι τα συμμετέχοντα κράτη είναι υποχρεωμένα να τηρούν αυστηρούς εθνικούς δημοσιονομικούς κανόνες. Στο πλαίσιο αυτό, τα συμμετέχοντα κράτη θα πρέπει να αναλαμβάνουν ενδεικτικές οικονομικές δεσμεύσεις πριν από την έγκριση κάθε ετήσιου προγράμματος εργασιών και να συνάπτουν νομικά δεσμευτικές συμφωνίες με την κοινή επιχείρηση, βάσει των οποίων θα δεσμεύονται ως προς τις ρυθμίσεις καταβολής της συνεισφοράς τους σε έμμεσες δράσεις καθ’ όλη τη διάρκεια ζωής της κοινής επιχείρησης. Οι συμφωνίες αυτές θα πρέπει να συνάπτονται στο πλαίσιο της ετήσιας διαδικασίας του προϋπολογισμού και του προγραμματισμού της κοινής επιχείρησης. Το διοικητικό συμβούλιο θα πρέπει να εγκρίνει το ετήσιο πρόγραμμα εργασιών λαμβάνοντας δεόντως υπόψη τις εν λόγω ενδεικτικές δεσμεύσεις. Το συμβούλιο δημόσιων αρχών θα πρέπει να επιλέγει τις προτάσεις. Μόνο μετά τα εν λόγω στάδια, και σύμφωνα με τους δημοσιονομικούς κανόνες της κοινής επιχείρησης, θα πρέπει ο διατάκτης να προβαίνει σε δημοσιονομικές και νομικές δεσμεύσεις για τις εν λόγω έμμεσες δράσεις.
                  
               
                     (82)
                  
                  
                     Ως συνέχεια της πρακτικής που καθιερώθηκε στην κοινή επιχείρηση ECSEL, απαιτείται παρέκκλιση από το άρθρο 34 του κανονισμού για το πρόγραμμα «Ορίζων Ευρώπη», προκειμένου να μπορούν να εφαρμόζονται πάντα στους δικαιούχους από όλα τα συμμετέχοντα κράτη διαφορετικά ποσοστά χρηματοδότησης ανάλογα με το είδος του συμμετέχοντος, ιδίως ΜΜΕ και μη κερδοσκοπικές νομικές οντότητες, και το είδος της δράσης. Η πρακτική αυτή θα πρέπει να διασφαλίζει σωστή ισορροπία όσον αφορά τη συμμετοχή των ενδιαφερόμενων μερών στις δράσεις που χρηματοδοτούνται από την κοινή επιχείρηση «Βασικές ψηφιακές τεχνολογίες» και να προωθεί υψηλότερο επίπεδο συμμετοχής των ΜΜΕ, όπως συνιστάται στην ενδιάμεση αξιολόγηση της κοινής επιχείρησης ECSEL.
                  
               
                     (83)
                  
                  
                     Η κοινή επιχείρηση «Βασικές ψηφιακές τεχνολογίες» περιλαμβάνει κράτη μέλη και συνδεδεμένες χώρες ως μέλη του συμβουλίου δημόσιων αρχών και, ως εκ τούτου, δεν θα πρέπει να συσταθεί ομάδα εκπροσώπων των κρατών.
                  
               
                     (84)
                  
                  
                     Το νομικό πλαίσιο του Ενιαίου Ευρωπαϊκού Ουρανού της Ένωσης που θεσπίστηκε με τον κανονισμό (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου (18) αποσκοπεί στη μεταρρύθμιση του ευρωπαϊκού συστήματος διαχείρισης της εναέριας κυκλοφορίας (ATM) μέσω θεσμικών, επιχειρησιακών, τεχνολογικών και ρυθμιστικών δράσεων με στόχο τη βελτίωση των επιδόσεών του όσον αφορά τη χωρητικότητα, την ασφάλεια, την απόδοση και τις περιβαλλοντικές επιπτώσεις.
                  
               
                     (85)
                  
                  
                     Το έργο έρευνας και ανάπτυξης για την ATM του Ενιαίου Ευρωπαϊκού Ουρανού («έργο SESAR») που θεσπίστηκε με τον κανονισμό (ΕΚ) αριθ. 219/2007 του Συμβουλίου (19) αποσκοπεί στον εκσυγχρονισμό της ΑΤΜ και στη συγκέντρωση τεχνολογικών και επιχειρησιακών καινοτομιών για την υποστήριξη του Ενιαίου Ευρωπαϊκού Ουρανού. Αποσκοπεί στην παροχή των τεχνολογικών λύσεων για μια υψηλών επιδόσεων ΑΤΜ έως το 2035 με σκοπό να καταστεί δυνατή η αποσυμφόρηση και η ασφαλέστερη και φιλικότερη προς το περιβάλλον και το κλίμα λειτουργία του τομέα των αεροπορικών μεταφορών, σύμφωνα με την Ευρωπαϊκή Πράσινη Συμφωνία και το ευρωπαϊκό νομοθέτημα για το κλίμα. Το έργο SESAR περιλαμβάνει τρεις αλληλένδετες, συνεχείς και εξελισσόμενες συνεργατικές διαδικασίες που καθορίζουν, αναπτύσσουν και αξιοποιούν καινοτόμα τεχνολογικά συστήματα και επιχειρησιακές διαδικασίες στις οποίες βασίζεται ο ψηφιακός ευρωπαϊκός ουρανός που ορίζεται στο ευρωπαϊκό γενικό πρόγραμμα ATM που αναφέρεται στην απόφαση 2009/320/ΕΚ του Συμβουλίου (20).
                  
               
                     (86)
                  
                  
                     Το «ευρωπαϊκό γενικό πρόγραμμα ATM» αποτελεί το εργαλείο σχεδιασμού για τον εκσυγχρονισμό της ATM σε ολόκληρη την Ευρώπη, το οποίο συνδέει τις δραστηριότητες έρευνας και καινοτομίας ATM με σενάρια δραστηριοτήτων αξιοποίησης για την επίτευξη των στόχων επιδόσεων του Ενιαίου Ευρωπαϊκού Ουρανού.
                  
               
                     (87)
                  
                  
                     Η κοινή επιχείρηση SESAR συστάθηκε με στόχο τη διαχείριση της φάσης καθορισμού και της φάσης ανάπτυξης του έργου SESAR, μέσω του συνδυασμού δημόσιας και ιδιωτικής χρηματοδότησης που παρέχεται από τα μέλη της και μέσω της αξιοποίησης εσωτερικών και εξωτερικών τεχνικών πόρων, καθώς και την εκτέλεση και επικαιροποίηση, όταν είναι αναγκαίο, του ευρωπαϊκού γενικού προγράμματος ATM. Καθιέρωσε μια νέα και αποδοτική μορφή συνεργασίας μεταξύ των ενδιαφερομένων σε έναν τομέα στον οποίο η πρόοδος είναι δυνατή μόνον όταν όλα τα ενδιαφερόμενα μέρη εφαρμόζουν νέες λύσεις με συγχρονισμένο τρόπο. Δεδομένης της επιτυχημένης καθιέρωσης της εμπορικής ονομασίας SESAR, θα πρέπει να συνεχιστεί η χρήση της από τη νέα κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3».
                  
               
                     (88)
                  
                  
                     Η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» θα πρέπει να βασίζεται στην πείρα που αποκτήθηκε από την κοινή επιχείρηση SESAR και να συνεχίσει τον συντονιστικό της ρόλο για την έρευνα στον τομέα της ATM στην Ένωση. Οι κύριοι στόχοι της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» θα πρέπει να είναι η ενίσχυση και η περαιτέρω ενσωμάτωση της ικανότητας έρευνας και καινοτομίας στην Ευρώπη, συμβάλλοντας στην επιτάχυνση της ψηφιοποίησης του τομέα και καθιστώντας τον ανθεκτικότερο και κλιμακώσιμο στις διακυμάνσεις της κυκλοφορίας. Θα πρέπει να ενισχύει, μέσω της καινοτομίας, την ανταγωνιστικότητα των επανδρωμένων και μη επανδρωμένων αεροπορικών μεταφορών και των υπηρεσιών ATM με σκοπό να στηρίξει την οικονομική ανάκαμψη και ανάπτυξη. Θα πρέπει να αναπτύσσει και να επιταχύνει την υιοθέτηση καινοτόμων λύσεων από την αγορά για την εδραίωση του εναέριου χώρου του Ενιαίου Ευρωπαϊκού Ουρανού ως του πλέον αποδοτικού και περιβαλλοντικά φιλικού εναέριου χώρου παγκοσμίως.
                  
               
                     (89)
                  
                  
                     Η νέα κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» θα πρέπει να είναι σε θέση να αναπτύσσει και να επικυρώνει τεχνικές συμβολές που βοηθούν την Επιτροπή στις ρυθμιστικές της δραστηριότητες στον τομέα της ATM, παραδείγματος χάριν με την εκπόνηση όλων των τεχνικών εγγράφων των κοινών έργων που θεσπίζονται βάσει κανονισμού του Ευρωπαϊκού Κοινοβουλίου και του Συμβουλίου για την υλοποίηση του Ενιαίου Ευρωπαϊκού Ουρανού, διεξάγοντας τεχνικές μελέτες ή υποστηρικτικές δραστηριότητες τυποποίησης. Θα πρέπει επίσης να εξασφαλίζει τη διαχείριση του ευρωπαϊκού γενικού προγράμματος ATM που εγκρίθηκε με την απόφαση 2009/320/ΕΚ, συμπεριλαμβανομένων της παρακολούθησης, της υποβολής εκθέσεων και της επικαιροποίησής του. Επιπλέον, η Επιτροπή θα πρέπει να διαθέτει αριθμό ψήφων ανάλογο με τη συνεισφορά της Ένωσης στον προϋπολογισμό, και τουλάχιστον το 25 % των ψήφων. Με τον τρόπο αυτόν διασφαλίζεται ότι η Επιτροπή διατηρεί άριστη ικανότητα να κατευθύνει, από πλευράς πολιτικής, το έργο που επιτελεί η κοινή επιχείρηση σε σχέση με τα εν λόγω καθήκοντα μέσω των ενισχυμένων μηχανισμών επίβλεψης που έχουν θεσπιστεί για τους εν λόγω φορείς.
                  
               
                     (90)
                  
                  
                     Η συμμετοχή στην κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» θα πρέπει να είναι ανοικτή σε ενδιαφερόμενα μέρη στον μέγιστο δυνατό βαθμό και με την ευρύτερη δυνατή εκπροσώπηση από όλα τα κράτη μέλη και τις συνδεδεμένες χώρες του προγράμματος «Ορίζων Ευρώπη», συμπεριλαμβανομένων των ΜΜΕ, μέσω διαφόρων μορφών συμμετοχής. Ειδικότερα, η συμμετοχή θα πρέπει να εξασφαλίζει κατάλληλη ισορροπία μεταξύ κατασκευαστών εξοπλισμού για επανδρωμένες και μη επανδρωμένες αερομεταφορές, χρηστών του εναέριου χώρου, παρόχων υπηρεσιών αεροναυτιλίας, αερολιμένων, ενώσεων στρατιωτικού και επαγγελματικού προσωπικού, και να προσφέρει ευκαιρίες σε ΜΜΕ, την ακαδημαϊκή κοινότητα και ερευνητικούς οργανισμούς. Με σκοπό να εντοπίσει τις πλέον ελπιδοφόρες προσεγγίσεις και οντότητες που είναι σε θέση να τις εφαρμόσουν, η Επιτροπή δρομολόγησε πρόσκληση εκδήλωσης ενδιαφέροντος για δυνητικά μέλη. Το διοικητικό συμβούλιο θα πρέπει να έχει τη δυνατότητα να επιλέξει συνδεδεμένα μέλη βάσει των αποτελεσμάτων της εν λόγω πρόσκλησης εκδήλωσης ενδιαφέροντος, προκειμένου να προβλεφθεί η ταχεία διεύρυνση της ομάδας των μελών.
                  
               
                     (91)
                  
                  
                     Τα τέλη διαδρομής βαρύνουν εξολοκλήρου τους χρήστες του εναέριου χώρου, οι οποίοι συμβάλλουν έμμεσα στις προσπάθειες έρευνας και ανάπτυξης που χρηματοδοτούνται από σημαντικά ενδιαφερόμενα μέρη ATM, όπως οι πάροχοι υπηρεσιών αεροναυτιλίας ή ο κλάδος της βιομηχανίας που κατασκευάζει και εξοπλίζει τα αεροσκάφη τα οποία χρησιμοποιούν οι χρήστες του εναέριου χώρου. Ως εκ τούτου, οι χρήστες του εναέριου χώρου θα πρέπει να έχουν τη δυνατότητα κατάλληλης εκπροσώπησης στο διοικητικό συμβούλιο της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3».
                  
               
                     (92)
                  
                  
                     Για να εξασφαλιστεί ότι τα αποτελέσματα της αναγνωριστικής έρευνας ATM (με χαμηλά TRL) χρησιμοποιούνται αποτελεσματικά σε υψηλότερα TRL, και ειδικότερα από την κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3», το γραφείο προγράμματος της κοινής επιχείρησης θα πρέπει να διαχειρίζεται τις εν λόγω δραστηριότητες.
                  
               
                     (93)
                  
                  
                     Ο Ευρωπαϊκός Οργανισμός για την Ασφάλεια της Αεροναυτιλίας (Eurocontrol) διαθέτει κατάλληλες υποδομές και τις απαραίτητες διοικητικές υπηρεσίες, υπηρεσίες ΤΠ, υπηρεσίες επικοινωνίας και υλικοτεχνικής υποστήριξης. Η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» θα πρέπει να επωφεληθεί από τις εν λόγω υποδομές και υπηρεσίες του Eurocontrol. Στο πλαίσιο αυτό, είναι λίγες οι πιθανές συνέργειες που θα μπορούσαν να προκύψουν από τη συγκέντρωση διοικητικών πόρων με άλλες κοινές επιχειρήσεις μέσω κοινού τμήματος υποστήριξης. Για τον λόγο αυτόν, η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» θα πρέπει να εξαιρεθεί από τις ρυθμίσεις τμήματος υποστήριξης που θεσπίζονται με τον παρόντα κανονισμό.
                  
               
                     (94)
                  
                  
                     Με σκοπό τη δημιουργία ευρείας βάσης ενδιαφερομένων για τη διασφάλιση των στόχων της σύμπραξης «Έξυπνα δίκτυα και υπηρεσίες», συστάθηκε η 6G Smart Networks and Services Industry Association (6G-IA) (ένωση βιομηχανιών έξυπνων δικτύων και υπηρεσιών 6G) με βάση την προηγούμενη ένωση. Παρότι η νέα ένωση του κλάδου αναμένεται, κατά τα πρώτα έτη μετά τη σύστασή της, να έχει περιορισμένο μόνο αριθμό συνιστωσών και συνδεδεμένων οντοτήτων, έχει ως στόχο να συμπεριλάβει νέα μέλη από ομάδες ενδιαφερομένων που δραστηριοποιούνται στην αλυσίδα αξίας των έξυπνων δικτύων και υπηρεσιών. Λαμβανομένου υπόψη του αναμενόμενου περιορισμένου μεγέθους της και του αντίκτυπου στις συνιστώσες οντότητές της που είναι ΜΜΕ, δεν είναι βιώσιμο για την ένωση να συνεισφέρει στο 50 % των διοικητικών δαπανών της κοινής επιχείρησης «Έξυπνα δίκτυα και υπηρεσίες» κατά τη διάρκεια ζωής της, ειδικότερα κατά τα πρώτα έτη μετά τη σύστασή της. Επιπλέον, η κρίση που προκλήθηκε από την πανδημία της COVID-19 και τον αντίκτυπό της στην οικονομία δημιούργησε προκλήσεις για τους ευρωπαϊκούς οικονομικούς παράγοντες, μεταξύ άλλων στον τομέα των τεχνολογιών πληροφορικής και επικοινωνιών. Ως εκ τούτου, θα πρέπει, αφενός, να διασφαλιστεί ότι οι εταίροι της κοινής επιχείρησης από τον ιδιωτικό τομέα είναι σε θέση να εκπληρώσουν τις δεσμεύσεις τους και, αφετέρου, να παραμείνουν ελκυστικοί οι όροι και να παρέχονται κίνητρα σε νέους εταίρους να προσχωρήσουν στην ένωση. Το ελάχιστο ποσοστό της ετήσιας χρηματοδοτικής συνεισφοράς στις διοικητικές δαπάνες από μέλη πλην της Ένωσης θα πρέπει, συνεπώς, να ανέρχεται στο 20 % των συνολικών ετήσιων διοικητικών δαπανών. Ειδικότερα, οι συνιστώσες οντότητες που είναι ΜΜΕ θα πρέπει να έχουν τη δυνατότητα να συνεισφέρουν λιγότερο σε σύγκριση με τις μεγαλύτερες επιχειρήσεις. Τα μέλη της κοινής επιχείρησης πλην της Ένωσης θα πρέπει να καταβάλουν προσπάθειες για την αύξηση του αριθμού των συνιστωσών ή συνδεδεμένων οντοτήτων, με σκοπό να αυξηθεί η συνεισφορά τους στο 50 % των διοικητικών δαπανών της κοινής επιχείρησης κατά τη διάρκεια ζωής της.
                  
               
                     (95)
                  
                  
                     Στο πλαίσιο των προτεραιοτήτων της Επιτροπής για την περίοδο 2019-2024 για «Μια Ευρώπη έτοιμη για την ψηφιακή εποχή», «Μια οικονομία στην υπηρεσία των ανθρώπων» και των στόχων πολιτικής που καθορίζονται στην ανακοίνωσή της με τίτλο «Διαμόρφωση του ψηφιακού μέλλοντος της Ευρώπης», η Ευρώπη θα πρέπει να αναπτύξει κρίσιμες ψηφιακές υποδομές που βασίζονται σε δίκτυα 5G και να αναπτύξει περαιτέρω τις τεχνολογικές της ικανότητες προς την κατεύθυνση των δικτύων 6G με χρονικό ορίζοντα το 2030. Στο πλαίσιο αυτό, η Επιτροπή έχει επισημάνει τη στρατηγική σημασία μιας ευρωπαϊκής σύμπραξης για έξυπνα δίκτυα και υπηρεσίες με σκοπό την παροχή ασφαλών υπηρεσιών συνδεσιμότητας σε καταναλωτές και επιχειρήσεις. Οι εν λόγω προτεραιότητες μπορούν να επιτευχθούν φέρνοντας σε επαφή τους βασικούς παράγοντες, δηλαδή τη βιομηχανία, την ακαδημαϊκή κοινότητα και τις δημόσιες αρχές, στο πλαίσιο μιας ευρωπαϊκής σύμπραξης που θα βασίζεται στα επιτεύγματα της προηγούμενης πρωτοβουλίας σύμπραξης δημόσιου και ιδιωτικού τομέα για υποδομές 5G, η οποία ανέπτυξε επιτυχώς την τεχνολογία και τα πρότυπα 5G.
                  
               
                     (96)
                  
                  
                     Η κοινή επιχείρηση «Έξυπνα δίκτυα και υπηρεσίες» έχει σχεδιαστεί με σκοπό την αντιμετώπιση ζητημάτων πολιτικής στον τομέα των ψηφιακών υποδομών, τη στήριξη της ανάπτυξης υποδομών 5G στο πλαίσιο του προγράμματος «Ψηφιακός τομέας» του μηχανισμού «Συνδέοντας την Ευρώπη» 2 (CEF2), που θεσπίστηκε με τον κανονισμό (ΕΕ) 2021/1153 του Ευρωπαϊκού Κοινοβουλίου και του Συμβουλίου (21) και την επέκταση του τεχνολογικού πεδίου της έρευνας και της καινοτομίας για τα δίκτυα 6G. Με τη στενή συμμετοχή των κρατών μελών, θα πρέπει να ενισχύσει την ανταπόκριση στις πολιτικές και κοινωνικές ανάγκες της Ένωσης όσον αφορά την ενεργειακή απόδοση των δικτύων, την κυβερνοασφάλεια, την τεχνολογική ηγετική θέση, την ιδιωτική ζωή και τη δεοντολογία και θα πρέπει να επεκτείνει το πεδίο έρευνας και καινοτομίας από τα δίκτυα στην παροχή υπηρεσιών υπολογιστικού νέφους, καθώς και σε συστατικά στοιχεία και συσκευές που επιτρέπουν την παροχή υπηρεσιών στους πολίτες και σε ευρύ φάσμα οικονομικών τομέων, όπως η υγειονομική περίθαλψη, οι μεταφορές, η μεταποίηση και τα μέσα ενημέρωσης.
                  
               
                     (97)
                  
                  
                     Οι στόχοι δημόσιας πολιτικής που αφορούν τα έξυπνα δίκτυα και υπηρεσίες δεν μπορούν να αντιμετωπιστούν αποκλειστικά από τη βιομηχανία και την Επιτροπή. Η αντιμετώπισή τους με ολιστική και συντονισμένη προοπτική απαιτεί ειδικότερα τη στρατηγική συμμετοχή των κρατών μελών στο πλαίσιο της δομής διακυβέρνησης. Ως εκ τούτου, το διοικητικό συμβούλιο θα πρέπει να λαμβάνει ιδιαιτέρως υπόψη τις γνώμες της ομάδας εκπροσώπων των κρατών, και ειδικότερα όσον αφορά τη στρατηγική καθοδήγηση σχετικά με τα προγράμματα εργασιών και τις αποφάσεις χρηματοδότησης.
                  
               
                     (98)
                  
                  
                     Οι προηγμένες υποδομές 5G θα αποτελέσουν τη βάση για την ανάπτυξη των οικοσυστημάτων όσον αφορά την ψηφιακή και την πράσινη μετάβαση και, στο επόμενο στάδιο, τη δυνατότητα της Ευρώπης να υιοθετήσει τεχνολογία 6G. Το πρόγραμμα του μηχανισμού CEF2 «Ψηφιακός τομέας», καθώς και το πρόγραμμα «Ψηφιακή Ευρώπη» (πΨΕ) που θεσπίστηκε με τον κανονισμό (ΕΕ) 2021/694 του Ευρωπαϊκού Κοινοβουλίου και του Συμβουλίου (22) και το πρόγραμμα InvestEU που θεσπίστηκε με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου (23) προσφέρουν ευκαιρίες για την ανάπτυξη ψηφιακών οικοσυστημάτων 5G και, μετέπειτα, ψηφιακών οικοσυστημάτων βασιζόμενων σε 6G. Λαμβανομένου υπόψη του ευρέος φάσματος ενδιαφερομένων του δημόσιου και του ιδιωτικού τομέα που συμμετέχουν στα εν λόγω έργα αξιοποίησης, είναι σημαντικό να συντονιστεί η κατάρτιση ενός στρατηγικού θεματολογίου, η συμβολή στον προγραμματισμό και η ενημέρωση και η συμμετοχή των ενδιαφερομένων σχετικά με τα εν λόγω προγράμματα. Ως στρατηγική βάση για τα εν λόγω καθήκοντα, η κοινή επιχείρηση «Έξυπνα δίκτυα και υπηρεσίες» θα πρέπει να συντονίζει την ανάπτυξη στρατηγικών θεματολογίων εγκατάστασης για τους σχετικούς τομείς αξιοποίησης, όπως τα συστήματα 5G, κατά μήκος οδικών αξόνων και σιδηροδρομικών γραμμών. Τα εν λόγω θεματολόγια θα πρέπει, μεταξύ άλλων, να στηρίζουν τον καθορισμό χαρτών πορείας αξιοποίησης, βασικών επιλογών για μοντέλα συνεργασίας και άλλων στρατηγικών ζητημάτων.
                  
               
                     (99)
                  
                  
                     Το άρθρο 20 παράγραφος 3 του κανονισμού για το πρόγραμμα «Ορίζων Ευρώπη» προβλέπει ότι, εφόσον κρίνεται σκόπιμο, η Επιτροπή ή ο φορέας χρηματοδότησης θα πρέπει να διεξάγει αναλυτικό έλεγχο ασφάλειας για προτάσεις που εγείρουν ζητήματα ασφάλειας.
                  
               
                     (100)
                  
                  
                     Δυνάμει των συμπερασμάτων του Συμβουλίου της 3ης Δεκεμβρίου 2019 και της σύστασης της 26ης Μαρτίου 2019 σχετικά με την κυβερνοασφάλεια των δικτύων 5G για συντονισμένη δράση σε επίπεδο Ένωσης, η ομάδα συνεργασίας των κρατών μελών για την ασφάλεια δικτύων και πληροφοριών δημοσίευσε, τον Ιανουάριο του 2020, την εργαλειοθήκη της ΕΕ για τα μέτρα μετριασμού των κινδύνων όσον αφορά την κυβερνοασφάλεια των δικτύων 5G («εργαλειοθήκη»). Η εργαλειοθήκη περιλαμβάνει μια δέσμη στρατηγικών και τεχνικών μέτρων καθώς και υποστηρικτικές δράσεις με σκοπό να μετριαστούν οι κύριοι κίνδυνοι που συνδέονται με την κυβερνοασφάλεια των δικτύων 5G, οι οποίοι προσδιορίστηκαν στην έκθεση για τη συντονισμένη από την Ένωση εκτίμηση επικινδυνότητας, καθώς και να παρασχεθεί καθοδήγηση για την επιλογή των μέτρων στα οποία θα πρέπει να δίνεται προτεραιότητα στο πλαίσιο σχεδίων μετριασμού σε εθνικό και ενωσιακό επίπεδο. Η ανακοίνωση της Επιτροπής, της 29ης Ιανουαρίου 2020, σχετικά με την εφαρμογή της εργαλειοθήκης της ΕΕ εγκρίνει όλα τα μέτρα και τις κατευθυντήριες γραμμές που καθορίζονται στην εργαλειοθήκη και επισημαίνει την ανάγκη επιβολής περιορισμών, συμπεριλαμβανομένων των απαραίτητων αποκλεισμών, όσον αφορά τους προμηθευτές οι οποίοι θεωρούνται υψηλού κινδύνου με βάση τους παράγοντες που προσδιορίζονται στη συντονισμένη από την Ένωση εκτίμηση επικινδυνότητας, καθώς και μέτρα για την αποφυγή της εξάρτησης από τους εν λόγω προμηθευτές. Προσδιορίζει επίσης μια δέσμη ειδικών δράσεων για την Επιτροπή, και ειδικότερα για να εξασφαλιστεί ότι η συμμετοχή στα προγράμματα ενωσιακής χρηματοδότησης σε σχετικούς τεχνολογικούς τομείς θα εξαρτάται από την τήρηση απαιτήσεων ασφάλειας, με την πλήρη αξιοποίηση και την περαιτέρω εφαρμογή των όρων ασφάλειας. Ως εκ τούτου, η εφαρμογή του παρόντος κανονισμού θα πρέπει να θεσπίσει κατάλληλες διατάξεις που θα αντικατοπτρίζουν τα μέτρα ασφάλειας μέσω δράσεων οι οποίες χρηματοδοτούνται από την κοινή επιχείρηση «Έξυπνα δίκτυα και υπηρεσίες» και, με βάση τις συστάσεις της, από άλλους φορείς χρηματοδότησης που υλοποιούν άλλα προγράμματα της Ένωσης στον τομέα των έξυπνων δικτύων και υπηρεσιών.
                  
               
                     (101)
                  
                  
                     Οι κοινές επιχειρήσεις του προγράμματος «Ορίζων 2020» έχουν συσταθεί για χρονικό διάστημα έως τις 31 Δεκεμβρίου 2024. Οι κοινές επιχειρήσεις θα πρέπει να παρέχουν στα αντίστοιχα ερευνητικά προγράμματα συνεχή στήριξη με την υλοποίηση των υπόλοιπων δράσεων που δρομολογούνται ή συνεχίζονται βάσει των κανονισμών (ΕΚ) αριθ. 219/2007, (ΕΕ) αριθ. 557/2014 (24), (ΕΕ) αριθ. 558/2014 (25), (ΕΕ) αριθ. 559/2014 (26), (ΕΕ) αριθ. 560/2014 (27), (ΕΕ) αριθ. 561/2014 (28) και (ΕΕ) αριθ. 642/2014 (29) του Συμβουλίου και σύμφωνα με τους εν λόγω κανονισμούς έως τη διάλυσή τους. Για λόγους ασφάλειας δικαίου και σαφήνειας, οι εν λόγω κανονισμοί θα πρέπει, συνεπώς, να καταργηθούν.
                  
               
                     (102)
                  
                  
                     Η Ένωση θα πρέπει να αναλαμβάνει δράση μόνον όταν υπάρχει αποδεδειγμένο πλεονέκτημα ότι η δράση σε επίπεδο Ένωσης είναι πιο αποτελεσματική σε σύγκριση με τη δράση που αναλαμβάνεται σε εθνικό, περιφερειακό ή τοπικό επίπεδο. Οι κοινές επιχειρήσεις επικεντρώνονται σε τομείς στους οποίους υπάρχει αποδεδειγμένη προστιθέμενη αξία από την ανάληψη δράσης σε επίπεδο Ένωσης λόγω της κλίμακας, της ταχύτητας και του εύρους των προσπαθειών που απαιτούνται προκειμένου η Ένωση να επιτύχει τους μακροπρόθεσμους στόχους της ΣΛΕΕ και να υλοποιήσει τις στρατηγικές προτεραιότητες πολιτικής και τις δεσμεύσεις της. Επιπλέον, οι προτεινόμενες κοινές επιχειρήσεις θα πρέπει να θεωρούνται συμπληρωματικές και θα πρέπει να ενισχύουν τις εθνικές και υποεθνικές δραστηριότητες στον ίδιο τομέα.
                  
               
                     (103)
                  
                  
                     Δεδομένου ότι οι στόχοι του παρόντος κανονισμού δεν είναι δυνατόν να επιτευχθούν ικανοποιητικά από τα κράτη μέλη, αλλά, για την αποφυγή περιττών αλληλεπικαλύψεων, τη διατήρηση κρίσιμης μάζας και τη διασφάλιση της βέλτιστης χρήσης της δημόσιας χρηματοδότησης, μπορούν να επιτευχθούν καλύτερα σε ενωσιακό επίπεδο, η Ένωση μπορεί να λάβει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας του ιδίου άρθρου, ο παρών κανονισμός δεν υπερβαίνει τα αναγκαία για την επίτευξη των στόχων αυτών.
                  
               
                     (104)
                  
                  
                     Προκειμένου να διασφαλιστεί η συνέχεια στην παροχή στήριξης στους σχετικούς τομείς πολιτικής, ο παρών κανονισμός θα πρέπει να τεθεί σε ισχύ επειγόντως την ημέρα της δημοσίευσής του,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         ΜΕΡΟΣ ΠΡΩΤΟ
         
            ΚΟΙΝΕΣ ΔΙΑΤΑΞΕΙΣ
         
         ΤΙΤΛΟΣ I
         
            ΓΕΝΙΚΕΣ ΔΙΑΤΑΞΕΙΣ
         
         
            Άρθρο 1
            Αντικείμενο
            Ο παρών κανονισμός θεσπίζει εννέα κοινές επιχειρήσεις κατά την έννοια του άρθρου 187 ΣΛΕΕ με σκοπό την υλοποίηση θεσμοθετημένων ευρωπαϊκών συμπράξεων που αναφέρονται στο άρθρο 10 παράγραφος 1 στοιχείο γ) του κανονισμού για το πρόγραμμα «Ορίζων Ευρώπη». Καθορίζει τους στόχους και τα καθήκοντά τους, τη σύνθεση των μελών τους, την οργάνωση και άλλους κανόνες λειτουργίας τους.
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1.
                     
                     
                        «μέλος πλην της Ένωσης»: κάθε συμμετέχον κράτος, ιδιωτικό μέλος ή διεθνής οργανισμός που είναι μέλος κοινής επιχείρησης·
                     
                  
                        2.
                     
                     
                        «ιδρυτικό μέλος»: κάθε νομική οντότητα εγκατεστημένη σε κράτος μέλος, χώρα συνδεδεμένη με το πρόγραμμα «Ορίζων Ευρώπη» ή διεθνής οργανισμός που προσδιορίζεται ως μέλος κοινής επιχείρησης στον παρόντα κανονισμό ή σε ένα από τα παραρτήματά του·
                     
                  
                        3.
                     
                     
                        «συνδεδεμένο μέλος»: κάθε νομική οντότητα εγκατεστημένη σε κράτος μέλος, χώρα συνδεδεμένη με το πρόγραμμα «Ορίζων Ευρώπη», ή διεθνής οργανισμός που προσχωρεί σε κοινή επιχείρηση υπογράφοντας επιστολή δέσμευσης σύμφωνα με το άρθρο 6 παράγραφος 3 και με την επιφύλαξη έγκρισης σύμφωνα με το άρθρο 7·
                     
                  
                        4.
                     
                     
                        «συμμετέχον κράτος»: κάθε κράτος μέλος ή χώρα συνδεδεμένη με το πρόγραμμα «Ορίζων Ευρώπη» κατόπιν κοινοποίησης της συμμετοχής του στις δραστηριότητες της σχετικής κοινής επιχείρησης μέσω επιστολής δέσμευσης·
                     
                  
                        5.
                     
                     
                        «ιδιωτικό μέλος»: κάθε νομική οντότητα δημόσιου ή ιδιωτικού δικαίου που είναι μέλος κοινής επιχείρησης πλην της Ένωσης, των συμμετεχόντων κρατών ή διεθνών οργανισμών·
                     
                  
                        6.
                     
                     
                        «συνιστώσες οντότητες»: οι οντότητες που συναπαρτίζουν ιδιωτικό μέλος κοινής επιχείρησης, όταν το ιδιωτικό μέλος είναι ένωση σύμφωνα με το καταστατικό του εν λόγω μέλους·
                     
                  
                        7.
                     
                     
                        «συνεισφέρων εταίρος»: κάθε χώρα, διεθνής οργανισμός ή νομική οντότητα που δεν είναι μέλος ή συνιστώσα οντότητα μέλους κοινής επιχείρησης ή συνδεδεμένη οντότητα οποιουδήποτε εξ αυτών, που στηρίζει τους στόχους κοινής επιχείρησης στον συγκεκριμένο τομέα έρευνας και του/της οποίου/-ας η αίτηση έχει εγκριθεί σύμφωνα με το άρθρο 9·
                     
                  
                        8.
                     
                     
                        «συνεισφορές σε είδος για επιχειρησιακές δραστηριότητες»: συνεισφορές των ιδιωτικών μελών, των συνιστωσών οντοτήτων ή των συνδεδεμένων οντοτήτων οποιωνδήποτε εξ αυτών, και από διεθνείς οργανισμούς και συνεισφέροντες εταίρους, οι οποίες συνίστανται στις επιλέξιμες δαπάνες τις οποίες πραγματοποιούν κατά την υλοποίηση έμμεσων δράσεων μείον τη συνεισφορά της εν λόγω κοινής επιχείρησης και των συμμετεχόντων κρατών της εν λόγω κοινής επιχείρησης στις εν λόγω δαπάνες·
                     
                  
                        9.
                     
                     
                        «συμπληρωματική δραστηριότητα»: δραστηριότητα η οποία περιλαμβάνεται στο ετήσιο σχέδιο συμπληρωματικών δραστηριοτήτων που επισυνάπτεται στο βασικό μέρος του προγράμματος εργασιών, η οποία δεν λαμβάνει χρηματοδοτική στήριξη από την κοινή επιχείρηση, αλλά συμβάλλει στην επίτευξη των στόχων της και συνδέεται άμεσα με την υιοθέτηση των αποτελεσμάτων των έργων στο πλαίσιο της εν λόγω κοινής επιχείρησης ή προηγούμενων πρωτοβουλιών της ή έχει σημαντική ενωσιακή προστιθέμενη αξία·
                     
                  
                        10.
                     
                     
                        «συνεισφορές σε είδος για συμπληρωματικές δραστηριότητες»: συνεισφορές των ιδιωτικών μελών, συνιστωσών οντοτήτων ή συνδεδεμένων οντοτήτων οποιωνδήποτε εξ αυτών, και από διεθνείς οργανισμούς, οι οποίες συνίστανται στις δαπάνες τις οποίες πραγματοποιούν κατά την υλοποίηση συμπληρωματικών δραστηριοτήτων μείον τυχόν συνεισφορές στις εν λόγω δαπάνες από την Ένωση και από τα συμμετέχοντα κράτη της εν λόγω κοινής επιχείρησης·
                     
                  
                        11.
                     
                     
                        «προηγούμενη πρωτοβουλία»: κάθε σύμπραξη σε έναν από τους τομείς που καλύπτονται από κοινή επιχείρηση, η οποία έλαβε χρηματοδοτική στήριξη από ένα εκ των προγενέστερων προγραμμάτων-πλαισίων της Ένωσης στον τομέα της έρευνας·
                     
                  
                        12.
                     
                     
                        «στρατηγικό θεματολόγιο έρευνας και καινοτομίας»: το έγγραφο που καλύπτει τη διάρκεια του προγράμματος «Ορίζων Ευρώπη» και στο οποίο προσδιορίζονται οι κύριες προτεραιότητες και οι αναγκαίες τεχνολογίες και καινοτομίες που απαιτούνται για την επίτευξη των στόχων μιας κοινής επιχείρησης·
                     
                  
                        13.
                     
                     
                        «πρόγραμμα εργασιών»: το έγγραφο που αναφέρεται στο άρθρο 2 σημείο 25) του κανονισμού για το πρόγραμμα «Ορίζων Ευρώπη»·
                     
                  
                        14.
                     
                     
                        «σύγκρουση συμφερόντων»: κατάσταση στην οποία εμπλέκεται δημοσιονομικός παράγοντας ή άλλο πρόσωπο, όπως αναφέρεται στο άρθρο 61 του κανονισμού (ΕΕ, Ευρατόμ) 2018/1046.
                     
                  
                        15.
                     
                     
                        «νεοεισερχόμενος»: οντότητα η οποία είναι, για πρώτη φορά, δικαιούχος επιχορήγησης που χορηγείται από επιμέρους κοινή επιχείρηση ή την προηγούμενη πρωτοβουλία της και η οποία δεν είναι ιδρυτικό μέλος της εν λόγω κοινής επιχείρησης ή της προηγούμενης πρωτοβουλίας της.
                     
                  
         
            Άρθρο 3
            Σύσταση
            
               1.   Οι ακόλουθες κοινές επιχειρήσεις συστήνονται ως οργανισμοί της Ένωσης για χρονικό διάστημα έως την 31η Δεκεμβρίου 2031 και χρηματοδοτούνται στο πλαίσιο του ΠΔΠ 2021-2027:
               
                           α)
                        
                        
                           κοινή επιχείρηση «Μια Ευρώπη που βασίζεται στην κυκλική βιοοικονομία»·
                        
                     
                           β)
                        
                        
                           κοινή επιχείρηση «Καθαρές αερομεταφορές»·
                        
                     
                           γ)
                        
                        
                           κοινή επιχείρηση «Καθαρό υδρογόνο»·
                        
                     
                           δ)
                        
                        
                           κοινή επιχείρηση «Ευρωπαϊκοί σιδηρόδρομοι»·
                        
                     
                           ε)
                        
                        
                           κοινή επιχείρηση «Παγκόσμιο πρόγραμμα για την υγεία EDCTP3»·
                        
                     
                           στ)
                        
                        
                           κοινή επιχείρηση «Πρωτοβουλία για την καινοτομία στην υγεία»·
                        
                     
                           ζ)
                        
                        
                           κοινή επιχείρηση «Βασικές ψηφιακές τεχνολογίες»·
                        
                     
                           η)
                        
                        
                           κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3»·
                        
                     
                           θ)
                        
                        
                           κοινή επιχείρηση «Έξυπνα δίκτυα και υπηρεσίες».
                        
                     
            
               2.   Οι οργανισμοί της Ένωσης που αναφέρονται στην παράγραφο 1 αναφέρονται συλλογικά ως «κοινές επιχειρήσεις».
            
            
               3.   Προκειμένου να ληφθεί υπόψη η διάρκεια του προγράμματος «Ορίζων Ευρώπη», οι προσκλήσεις υποβολής προτάσεων στο πλαίσιο των κοινών επιχειρήσεων προκηρύσσονται το αργότερο έως τις 31 Δεκεμβρίου 2027. Σε δεόντως αιτιολογημένες περιπτώσεις, προσκλήσεις υποβολής προτάσεων μπορούν να προκηρυχθούν το αργότερο έως τις 31 Δεκεμβρίου 2028.
            
            
               4.   Οι κοινές επιχειρήσεις έχουν νομική προσωπικότητα. Σε κάθε κράτος μέλος έχουν την ευρύτερη δυνατή δικαιοπρακτική που αναγνωρίζεται στα νομικά πρόσωπα με βάση το δίκαιο του εν λόγω κράτους μέλους. Ειδικότερα, μπορούν να αποκτούν ή να διαθέτουν κινητή και ακίνητη περιουσία και έχουν την ικανότητα να είναι διάδικοι.
            
            
               5.   Η έδρα των κοινών επιχειρήσεων βρίσκεται στις Βρυξέλλες, Βέλγιο.
            
            
               6.   Εάν δεν ορίζεται διαφορετικά, οι διατάξεις που ορίζονται στο πρώτο μέρος και στο τρίτο μέρος εφαρμόζονται σε όλες τις κοινές επιχειρήσεις. Οι διατάξεις που ορίζονται στο δεύτερο μέρος εφαρμόζονται στις επιμέρους κοινές επιχειρήσεις, ανάλογα με την περίπτωση.
            
            
               7.   Για τους σκοπούς του πρώτου και του τρίτου μέρους και εάν δεν ορίζεται διαφορετικά, η αναφορά σε επιμέρους κοινή επιχείρηση ή όργανο υποδηλώνει αναφορά σε κάθε κοινή επιχείρηση ή σε κάθε ισοδύναμο όργανο των επιμέρους κοινών επιχειρήσεων και τις αρμοδιότητές του σε σχέση με άλλα όργανα της ίδιας κοινής επιχείρησης.
            
         
         ΤΙΤΛΟΣ II
         
            ΛΕΙΤΟΥΡΓΙΑ ΤΩΝ ΚΟΙΝΩΝ ΕΠΙΧΕΙΡΗΣΕΩΝ
         
         
            ΚΕΦΑΛΑΙΟ 1
         
         
            
               Στόχοι και καθήκοντα
            
         
         
            Άρθρο 4
            Στόχοι και αρχές
            
               1.   Οι κοινές επιχειρήσεις που αναφέρονται στο άρθρο 3 του παρόντος κανονισμού συμβάλλουν στην επίτευξη των γενικών και των ειδικών στόχων του κανονισμού για το πρόγραμμα «Ορίζων Ευρώπη», όπως ορίζονται στο άρθρο 3 του εν λόγω κανονισμού.
            
            
               2.   Οι κοινές επιχειρήσεις, μέσω της συμμετοχής και της δέσμευσης των εταίρων στον σχεδιασμό και την υλοποίηση προγράμματος δραστηριοτήτων έρευνας και καινοτομίας με ευρωπαϊκή προστιθέμενη αξία, επιτυγχάνουν συλλογικά τους ακόλουθους γενικούς στόχους:
               
                           α)
                        
                        
                           ενίσχυση και ενσωμάτωση των επιστημονικών και τεχνολογικών ικανοτήτων, καθώς και των ικανοτήτων καινοτομίας, και διευκόλυνση των συνεργατικών δεσμών σε ολόκληρη την Ένωση για τη στήριξη της δημιουργίας και της διάδοσης νέων γνώσεων και δεξιοτήτων υψηλής ποιότητας, ιδίως με σκοπό την αντιμετώπιση των παγκόσμιων προκλήσεων, τη διασφάλιση και τη βελτίωση της ανταγωνιστικότητας της Ένωσης, της ευρωπαϊκής προστιθέμενης αξίας, της ανθεκτικότητας και της βιωσιμότητας, καθώς και τη συμβολή στον ενισχυμένο Ευρωπαϊκό Χώρο Έρευνας (EXE)·
                        
                     
                           β)
                        
                        
                           διασφάλιση της παγκόσμιας ηγετικής θέσης και της ανθεκτικότητας των αλυσίδων αξίας της Ένωσης με γνώμονα τη βιωσιμότητα σε βασικές τεχνολογίες και βιομηχανίες σύμφωνα με τη βιομηχανική στρατηγική και τη στρατηγική για τις ΜΜΕ στην Ευρώπη, την Ευρωπαϊκή Πράσινη Συμφωνία, το σχέδιο ανάκαμψης για την Ευρώπη και άλλες σχετικές πολιτικές της Ένωσης·
                        
                     
                           γ)
                        
                        
                           ανάπτυξη και επιτάχυνση της υιοθέτησης καινοτόμων λύσεων σε ολόκληρη την Ένωση για την αντιμετώπιση κλιματικών, περιβαλλοντικών, υγειονομικών, ψηφιακών και άλλων παγκόσμιων προκλήσεων με συμβολή στις στρατηγικές προτεραιότητες της Ένωσης, επιτάχυνση της οικονομικής μεγέθυνσης της Ένωσης και ενίσχυση του οικοσυστήματος καινοτομίας, με παράλληλη επίτευξη των στόχων βιώσιμης ανάπτυξης των Ηνωμένων Εθνών και επίτευξη κλιματικής ουδετερότητας στην Ένωση το αργότερο έως το 2050, σύμφωνα με τη συμφωνία του Παρισιού, βελτιώνοντας έτσι την ποιότητα ζωής των ευρωπαίων πολιτών.
                        
                     
            
               3.   Οι κοινές επιχειρήσεις επιτυγχάνουν τους ακόλουθους ειδικούς στόχους:
               
                           α)
                        
                        
                           ενίσχυση της κρίσιμης μάζας και των επιστημονικών και τεχνολογικών δυνατοτήτων και ικανοτήτων στη συνεργατική, διατομεακή, διασυνοριακή και διεπιστημονική έρευνα και καινοτομία που διαπερνά εγκάρσια τις πολιτικές σε ολόκληρη την Ένωση, καθώς και διευκόλυνση της ενσωμάτωσής τους στα ευρωπαϊκά οικοσυστήματα·
                        
                     
                           β)
                        
                        
                           επιτάχυνση της πράσινης μετάβασης και της ψηφιακής μετάβασης, καθώς και των οικονομικών, κοινωνικών και κοινωνιακών μετασχηματισμών, σε πεδία και τομείς στρατηγικής σημασίας για τις προτεραιότητες της Ένωσης, ειδικότερα τη μείωση των εκπομπών αερίων του θερμοκηπίου έως το 2030 σύμφωνα με τους στόχους για το κλίμα και την ενέργεια που έχουν τεθεί βάσει της Ευρωπαϊκής Πράσινης Συμφωνίας και του ευρωπαϊκού νομοθετήματος για το κλίμα·
                        
                     
                           γ)
                        
                        
                           ενίσχυση των ικανοτήτων έρευνας και καινοτομίας και των επιδόσεων των υφιστάμενων και νέων οικοσυστημάτων καινοτομίας και των υφιστάμενων και νέων ευρωπαϊκών οικονομικών αλυσίδων αξίας, μεταξύ άλλων σε νεοφυείς επιχειρήσεις και ΜΜΕ·
                        
                     
                           δ)
                        
                        
                           επιτάχυνση της αξιοποίησης, της υιοθέτησης και της διάδοσης καινοτόμων λύσεων, τεχνολογιών, υπηρεσιών και δεξιοτήτων σε ενισχυμένα ευρωπαϊκά οικοσυστήματα έρευνας και καινοτομίας και βιομηχανικά οικοσυστήματα, μεταξύ άλλων μέσω ευρείας και έγκαιρης συμμετοχής και συνδημιουργίας με τελικούς χρήστες, συμπεριλαμβανομένων των ΜΜΕ και των νεοφυών επιχειρήσεων, πολιτών, ρυθμιστικών φορέων και οργανισμών τυποποίησης·
                        
                     
                           ε)
                        
                        
                           βελτιώσεις σε ό,τι αφορά το περιβάλλον, την ενέργεια, την εξοικονόμηση πόρων, την κοινωνία, την κυκλικότητα και την παραγωγικότητα σε νέα προϊόντα, τεχνολογίες, εφαρμογές και υπηρεσίες με την εκμετάλλευση των ικανοτήτων και των πόρων της Ένωσης.
                        
                     
            
               4.   Οι κοινές επιχειρήσεις έχουν επίσης τους πρόσθετους στόχους που καθορίζονται στο δεύτερο μέρος.
            
            
               5.   Κατά την εφαρμογή του κανονισμού για το πρόγραμμα «Ορίζων Ευρώπη», οι κοινές επιχειρήσεις τηρούν τις αρχές που ορίζονται στο άρθρο 7 του εν λόγω κανονισμού.
            
            
               6.   Οι κοινές επιχειρήσεις τηρούν τις προϋποθέσεις και τα κριτήρια που ορίζονται για τις ευρωπαϊκές συμπράξεις τα οποία προβλέπονται στο άρθρο 10 και στο παράρτημα III του κανονισμού για το πρόγραμμα «Ορίζων Ευρώπη».
            
         
         
            Άρθρο 5
            Επιχειρησιακοί στόχοι και καθήκοντα
            
               1.   Οι κοινές επιχειρήσεις συμμορφώνονται με τους ακόλουθους επιχειρησιακούς στόχους σύμφωνα με τα κριτήρια που ορίζονται στο παράρτημα III του κανονισμού για το πρόγραμμα «Ορίζων Ευρώπη» και συμβάλλουν στους επιχειρησιακούς στόχους του προγράμματος «Ορίζων Ευρώπη» που ορίζονται στο ειδικό πρόγραμμα υλοποίησης του προγράμματος «Ορίζων Ευρώπη»:
               
                           α)
                        
                        
                           ενίσχυση και διάδοση της αριστείας, μεταξύ άλλων με την προώθηση της ευρύτερης συμμετοχής και την ενδυνάμωση των συνεργατικών δεσμών σε ολόκληρη την Ένωση·
                        
                     
                           β)
                        
                        
                           τόνωση της επιστημονικής αριστείας, μεταξύ άλλων λαμβάνοντας υπόψη, κατά περίπτωση, τα τελευταία πορίσματα της βασικής έρευνας και της έρευνας αιχμής κατά την υλοποίηση των δραστηριοτήτων τους·
                        
                     
                           γ)
                        
                        
                           ώθηση των δραστηριοτήτων έρευνας και καινοτομίας στις ΜΜΕ και συμβολή στη δημιουργία και στην επέκταση καινοτόμων εταιρειών, ιδίως νεοφυών επιχειρήσεων, ΜΜΕ και, σε εξαιρετικές περιπτώσεις, μικρών επιχειρήσεων μεσαίας κεφαλαιοποίησης·
                        
                     
                           δ)
                        
                        
                           ενίσχυση του δεσμού μεταξύ της έρευνας, της καινοτομίας και, κατά περίπτωση, της εκπαίδευσης, της κατάρτισης και άλλων πολιτικών, συμπεριλαμβανομένης της συμπληρωματικότητας με τις εθνικές, περιφερειακές και ενωσιακές πολιτικές και δραστηριότητες έρευνας και καινοτομίας·
                        
                     
                           ε)
                        
                        
                           ενίσχυση της συνεκτίμησης του φύλου, συμπεριλαμβανομένης της ενσωμάτωσης της διάστασης του φύλου στο περιεχόμενο της έρευνας και της καινοτομίας·
                        
                     
                           στ)
                        
                        
                           αύξηση των δεσμών συνεργασίας στην ευρωπαϊκή έρευνα και καινοτομία και σε διατομεακό και διεπιστημονικό επίπεδο, συμπεριλαμβανομένων των κοινωνικών και ανθρωπιστικών επιστημών·
                        
                     
                           ζ)
                        
                        
                           ενίσχυση της διεθνούς συνεργασίας προς υποστήριξη των στόχων πολιτικής της Ένωσης και των διεθνών δεσμεύσεων·
                        
                     
                           η)
                        
                        
                           αύξηση της ευαισθητοποίησης του κοινού και της αποδοχής, ανταπόκριση στη ζήτηση και ενθάρρυνση της διάδοσης και της υιοθέτησης νέων λύσεων με τη συμμετοχή, κατά περίπτωση, πολιτών και τελικών χρηστών σε διαδικασίες από κοινού σχεδιασμού και συνδημιουργίας·
                        
                     
                           θ)
                        
                        
                           ενθάρρυνση της εκμετάλλευσης των αποτελεσμάτων της έρευνας και της καινοτομίας και ενεργή διάδοση και εκμετάλλευση των αποτελεσμάτων, ειδικότερα για τη μόχλευση ιδιωτικών επενδύσεων και την ανάπτυξη πολιτικής·
                        
                     
                           ι)
                        
                        
                           επιτάχυνση του βιομηχανικού μετασχηματισμού και της ανθεκτικότητας σε ολόκληρες τις αλυσίδες αξίας, μεταξύ άλλων μέσω της βελτίωσης των δεξιοτήτων στον τομέα της καινοτομίας και της προώθησης της ψηφιακής τεχνολογίας·
                        
                     
                           ια)
                        
                        
                           στήριξη της επιστημονικά τεκμηριωμένης εφαρμογής των σχετικών πολιτικών της Ένωσης, καθώς και των δραστηριοτήτων ρύθμισης, τυποποίησης και βιώσιμων επενδύσεων σε εθνικό, ευρωπαϊκό και παγκόσμιο επίπεδο.
                        
                     
            
               2.   Οι κοινές επιχειρήσεις εκτελούν τα ακόλουθα καθήκοντα υιοθετώντας συστημική προσέγγιση για την επίτευξη των στόχων:
               
                           α)
                        
                        
                           παρέχουν χρηματοδοτική στήριξη, κυρίως με τη μορφή επιχορηγήσεων, σε έμμεσες δράσεις έρευνας και καινοτομίας που επιλέγονται κατόπιν ανοικτών, διαφανών και ανταγωνιστικών προσκλήσεων υποβολής προτάσεων, εκτός από δεόντως αιτιολογημένες περιπτώσεις που προσδιορίζονται στο πρόγραμμα εργασιών τους, προκειμένου να καθοριστούν πρόσθετες προϋποθέσεις που απαιτούν τη συμμετοχή μελών της κοινής επιχείρησης ή των συνιστωσών ή συνδεδεμένων οντοτήτων τους·
                        
                     
                           β)
                        
                        
                           αναπτύσσουν στενή συνεργασία και διασφαλίζουν τον συντονισμό με άλλες ευρωπαϊκές συμπράξεις, μεταξύ άλλων διαθέτοντας, κατά περίπτωση, μέρος του προϋπολογισμού της κοινής επιχείρησης σε κοινές προσκλήσεις υποβολής προτάσεων·
                        
                     
                           γ)
                        
                        
                           επιδιώκουν και μεγιστοποιούν τις συνέργειες και, κατά περίπτωση, τις δυνατότητες περαιτέρω χρηματοδότησης από σχετικές δραστηριότητες και προγράμματα σε ενωσιακό, εθνικό και περιφερειακό επίπεδο, ειδικότερα με όσα στηρίζουν την αξιοποίηση και την υιοθέτηση καινοτόμων λύσεων, την κατάρτιση, την εκπαίδευση και την περιφερειακή ανάπτυξη, όπως οι πόροι της πολιτικής συνοχής ή τα εθνικά σχέδια ανάκαμψης και ανθεκτικότητας·
                        
                     
                           δ)
                        
                        
                           διασφαλίζουν ότι οι δραστηριότητές τους συμβάλλουν στον στρατηγικό πολυετή σχεδιασμό και στην εκπλήρωση των απαιτήσεων υποβολής εκθέσεων, παρακολούθησης και αξιολόγησης και άλλων απαιτήσεων του προγράμματος «Ορίζων Ευρώπη» που ορίζονται στα άρθρα 50 και 52 του κανονισμού για το πρόγραμμα «Ορίζων Ευρώπη», όπως η εφαρμογή του κοινού πλαισίου ανατροφοδότησης πολιτικής·
                        
                     
                           ε)
                        
                        
                           προωθούν τη συμμετοχή των ΜΜΕ και των νεοφυών επιχειρήσεων στις δραστηριότητές τους και εξασφαλίζουν την παροχή έγκαιρης πληροφόρησης σε αυτές, σύμφωνα με τους στόχους του προγράμματος «Ορίζων Ευρώπη»·
                        
                     
                           στ)
                        
                        
                           αναπτύσσουν στοχευμένη προσέγγιση στο πλαίσιο του στρατηγικού θεματολογίου έρευνας και καινοτομίας τους ώστε να εφαρμόσουν μέτρα για την προσέλκυση νεοεισερχομένων, ιδίως ΜΜΕ, ιδρυμάτων τριτοβάθμιας εκπαίδευσης και ερευνητικών οργανισμών, και για την επέκταση των συνεργατικών δικτύων·
                        
                     
                           ζ)
                        
                        
                           αντλούν τους αναγκαίους πόρους από τον δημόσιο και τον ιδιωτικό τομέα για την επίτευξη των στόχων που ορίζονται στον παρόντα κανονισμό·
                        
                     
                           η)
                        
                        
                           παρακολουθούν την πρόοδο προς την επίτευξη των στόχων που ορίζονται στον παρόντα κανονισμό, καθώς και σύμφωνα με τις διατάξεις που ορίζονται στο άρθρο 50 και στα παραρτήματα III και V του κανονισμού για το πρόγραμμα «Ορίζων Ευρώπη»·
                        
                     
                           θ)
                        
                        
                           καθορίζουν και υλοποιούν το πρόγραμμα εργασιών τους·
                        
                     
                           ι)
                        
                        
                           έρχονται σε επαφή με το ευρύτερο δυνατό φάσμα ενδιαφερομένων, συμπεριλαμβανομένων, μεταξύ άλλων, αποκεντρωμένων οργανισμών, ερευνητικών οργανισμών και ιδρυμάτων τριτοβάθμιας εκπαίδευσης, τελικών χρηστών και δημόσιων αρχών, με στόχο ειδικότερα τον καθορισμό των προτεραιοτήτων και των δραστηριοτήτων κάθε κοινής επιχείρησης, καθώς και τη διασφάλιση της διαφάνειας, του ανοικτού χαρακτήρα, της συμπεριληπτικότητας και των οφελών για την κοινωνία·
                        
                     
                           ια)
                        
                        
                           ασκούν δραστηριότητες πληροφόρησης, επικοινωνίας, δημοσιότητας, διάδοσης και εκμετάλλευσης, εφαρμόζοντας, κατ’ αναλογία, το άρθρο 51 του κανονισμού για το πρόγραμμα «Ορίζων Ευρώπη», μεταξύ άλλων καθιστώντας τις λεπτομερείς και συνεκτικές πληροφορίες για τα αποτελέσματα χρηματοδοτούμενων δραστηριοτήτων έρευνας και καινοτομίας εγκαίρως διαθέσιμες και προσβάσιμες σε κοινή ηλεκτρονική βάση δεδομένων του προγράμματος «Ορίζων Ευρώπη»·
                        
                     
                           ιβ)
                        
                        
                           παρέχουν στην Επιτροπή την αναγκαία τεχνική, επιστημονική και διοικητική στήριξη για την εκτέλεση των καθηκόντων της με σκοπό τη διασφάλιση της ορθής λειτουργίας και ανάπτυξης στην Ένωση των ειδικών τομέων που καλύπτει η κοινή επιχείρηση·
                        
                     
                           ιγ)
                        
                        
                           συμβάλλουν στην ανάπτυξη αποτελεσματικότερης διεπαφής μεταξύ της επιστήμης και της πολιτικής, στην προώθηση της ανοικτής επιστήμης με τη διασφάλιση καλύτερης χρήσης των αποτελεσμάτων και στην κάλυψη των αναγκών πολιτικής, καθώς και στην προώθηση της ταχύτερης εκμετάλλευσης, διάδοσης και υιοθέτησης των αποτελεσμάτων σύμφωνα με τα άρθρα 14 και 39 του κανονισμού για το πρόγραμμα «Ορίζων Ευρώπη»·
                        
                     
                           ιδ)
                        
                        
                           προσδιορίζουν και αναφέρουν, σύμφωνα με το κοινό πλαίσιο ανατροφοδότησης πολιτικής και τις στρατηγικές και δράσεις για την υποστήριξη των στόχων της Ευρωπαϊκής Πράσινης Συμφωνίας, τις σχετικές γνώσεις που αποκτώνται από τη διαχείριση των έργων έρευνας και καινοτομίας και τα αποτελέσματά τους στην Επιτροπή, ώστε να χρησιμοποιηθούν ως στοιχεία για την παρακολούθηση, την αξιολόγηση και τη διόρθωση, όταν είναι αναγκαίο, των υφιστάμενων μέτρων πολιτικής ή τη διαμόρφωση νέων πρωτοβουλιών και αποφάσεων πολιτικής·
                        
                     
                           ιε)
                        
                        
                           στηρίζουν την Επιτροπή στην ανάπτυξη και εφαρμογή αυστηρών επιστημονικά τεκμηριωμένων τεχνικών κριτηρίων ελέγχου δυνάμει του άρθρου 3 του κανονισμού (ΕΕ) 2020/852 σχετικά με τις βιώσιμες επενδύσεις, μέσω της παρακολούθησης και της αξιολόγησης της εφαρμογής τους στον οικονομικό τομέα στον οποίο δραστηριοποιούνται, προκειμένου να παρέχονται παρατηρήσεις σε ad hoc βάση σχετικά με τη χάραξη πολιτικής, όταν απαιτείται·
                        
                     
                           ιστ)
                        
                        
                           εξετάζουν την αρχή της «μη πρόκλησης σημαντικής επιβάρυνσης» δυνάμει του άρθρου 17 του κανονισμού (ΕΕ) 2020/852 για τις δραστηριότητες των κοινών επιχειρήσεων που εμπίπτουν στο πεδίο εφαρμογής του εν λόγω κανονισμού και λαμβάνουν υπόψη τις διατάξεις του εν λόγω κανονισμού για τη βελτίωση της πρόσβασης σε βιώσιμη χρηματοδότηση, κατά περίπτωση·
                        
                     
                           ιζ)
                        
                        
                           εκτελούν κάθε άλλο καθήκον το οποίο απαιτείται για την επίτευξη των στόχων που καθορίζονται στον παρόντα κανονισμό.
                        
                     
            
               3.   Εκτός από τα καθήκοντα που ορίζονται στο παρόν άρθρο και στο δεύτερο μέρος, στις κοινές επιχειρήσεις μπορεί να ανατεθεί η εκτέλεση πρόσθετων καθηκόντων που απαιτούν σωρευτική, συμπληρωματική ή συνδυασμένη χρηματοδότηση μεταξύ των προγραμμάτων της Ένωσης.
            
         
         
            ΚΕΦΑΛΑΙΟ 2
         
         
            
               Μέλη, συνεισφέροντες εταίροι και συνεισφορές
            
         
         
            Άρθρο 6
            Μέλη
            
               1.   Τα μέλη των κοινών επιχειρήσεων που αναφέρονται στο άρθρο 3 είναι η Ένωση, εκπροσωπούμενη από την Επιτροπή, και οποιοδήποτε από τα ακόλουθα, όπως ορίζεται στο δεύτερο μέρος:
               
                           α)
                        
                        
                           συμμετέχοντα κράτη·
                        
                     
                           β)
                        
                        
                           ιδρυτικά μέλη·
                        
                     
                           γ)
                        
                        
                           συνδεδεμένα μέλη.
                        
                     
            
               2.   Η ιδιότητα μέλους κοινής επιχείρησης δεν μεταβιβάζεται σε τρίτους χωρίς προηγούμενη συγκατάθεση του διοικητικού συμβουλίου που αναφέρεται στο κεφάλαιο 3 τμήμα 1 του παρόντος τίτλου.
            
            
               3.   Τα ιδρυτικά μέλη και τα συνδεδεμένα μέλη υπογράφουν επιστολή δέσμευσης όπου περιγράφεται λεπτομερώς σε τι συνίσταται η ιδιότητα του μέλους όσον αφορά το περιεχόμενο, τις δραστηριότητες και τη διάρκειά της, καθώς και τις συνεισφορές των ιδρυτικών και των συνδεδεμένων μελών στην κοινή επιχείρηση, συμπεριλαμβανομένης ενδεικτικής αναφοράς στις προβλεπόμενες συμπληρωματικές δραστηριότητες που αναφέρονται στο άρθρο 11 παράγραφος 1 στοιχείο β).
            
         
         
            Άρθρο 7
            Επιλογή συνδεδεμένων μελών
            
               1.   Οι κοινές επιχειρήσεις μπορούν να προκηρύσσουν ανοικτές και διαφανείς προσκλήσεις εκδήλωσης ενδιαφέροντος με σκοπό την επιλογή συνδεδεμένων μελών που έχουν τη δυνατότητα να συμβάλουν στην επίτευξη των στόχων των κοινών επιχειρήσεων. Οι κοινές επιχειρήσεις των οποίων τα ιδρυτικά μέλη απαριθμούνται στα παραρτήματα I, ΙΙ και ΙΙΙ προκηρύσσουν τέτοιες προσκλήσεις. Η πρόσκληση εκδήλωσης ενδιαφέροντος καθορίζει τις βασικές ικανότητες που απαιτούνται για την επίτευξη των στόχων της κοινής επιχείρησης και μπορεί να ζητά από τους αιτούντες να αναφερθούν ενδεικτικά στις δυνητικές συνεισφορές τους. Όλες οι προσκλήσεις δημοσιεύονται στον ιστότοπο της κοινής επιχείρησης και κοινοποιούνται μέσω όλων των κατάλληλων διαύλων, συμπεριλαμβανομένης, κατά περίπτωση, της ομάδας εκπροσώπων των κρατών, ώστε να διασφαλίζεται η ευρύτερη δυνατή συμμετοχή για την επίτευξη των στόχων της κοινής επιχείρησης.
            
            
               2.   Ο εκτελεστικός διευθυντής αξιολογεί τις αιτήσεις προσχώρησης με τη βοήθεια ανεξάρτητων εμπειρογνωμόνων και, κατά περίπτωση, των αρμόδιων οργάνων της κοινής επιχείρησης, βάσει τεκμηριωμένων γνώσεων, πείρας και προστιθέμενης αξίας του αιτούντος για την επίτευξη των στόχων της κοινής επιχείρησης, της οικονομικής ευρωστίας και της μακροπρόθεσμης δέσμευσης του αιτούντος για χρηματοδοτικές συνεισφορές και συνεισφορές σε είδος προς την κοινή επιχείρηση, και λαμβάνοντας υπόψη ενδεχόμενες συγκρούσεις συμφερόντων.
            
            
               3.   Το διοικητικό συμβούλιο αξιολογεί και εγκρίνει ή απορρίπτει τις αιτήσεις προσχώρησης.
            
         
         
            Άρθρο 8
            Μεταβολή ή απώλεια της ιδιότητας μέλους
            
               1.   Κάθε μέλος κοινής επιχείρησης μπορεί να αποχωρήσει από τη συγκεκριμένη κοινή επιχείρηση. Η αποχώρηση καθίσταται οριστική και αμετάκλητη έξι μήνες μετά τη σχετική κοινοποίηση στον εκτελεστικό διευθυντή της κοινής επιχείρησης, ο οποίος ενημερώνει τα άλλα μέλη. Από τη στιγμή εκείνη, το μέλος απαλλάσσεται από όλες τις υποχρεώσεις πλην των υποχρεώσεων που έχει εγκρίνει ή αναλάβει η κοινή επιχείρηση πριν από την αποχώρηση, εκτός εάν αμοιβαία συμφωνηθεί διαφορετικά.
            
            
               2.   Κάθε ιδιωτικό μέλος ενημερώνει εγκαίρως την κοινή επιχείρηση για τυχόν συγχώνευση ή εξαγορά μεταξύ μελών που ενδέχεται να επηρεάσει την κοινή επιχείρηση ή τυχόν εξαγορά μέλους από οντότητα που δεν είναι μέλος της κοινής επιχείρησης.
            
            
               3.   Το διοικητικό συμβούλιο αποφασίζει αν θα διαγράψει μέλος που αναφέρεται στην παράγραφο 2, προκειμένου να εξασφαλίζει τη συνέχεια των δραστηριοτήτων και να προστατεύει τα συμφέροντα της Ένωσης ή της κοινής επιχείρησης. Η διαγραφή καθίσταται οριστική και αμετάκλητη το αργότερο εντός έξι μηνών από την απόφαση του διοικητικού συμβουλίου ή κατά την ημερομηνία που ορίζεται στη σχετική απόφαση, ανάλογα με το ποια ημερομηνία είναι προγενέστερη. Το οικείο μέλος ή τα οικεία μέλη δεν συμμετέχουν στην ψηφοφορία του διοικητικού συμβουλίου.
            
            
               4.   Κάθε ιδιωτικό μέλος ενημερώνει εγκαίρως την κοινή επιχείρηση για κάθε άλλη σημαντική μεταβολή στο ιδιοκτησιακό καθεστώς, τον έλεγχο ή τη σύνθεσή του. Σε περίπτωση που η Επιτροπή κρίνει ότι η μεταβολή είναι πιθανό να θίξει τα συμφέροντα της Ένωσης ή της κοινής επιχείρησης για λόγους ασφάλειας ή δημόσιας τάξης, μπορεί να προτείνει στο διοικητικό συμβούλιο να διαγράψει το εν λόγω ιδιωτικό μέλος. Το διοικητικό συμβούλιο αποφασίζει σχετικά με τη διαγραφή του εν λόγω ιδιωτικού μέλους. Το εν λόγω ιδιωτικό μέλος δεν συμμετέχει στην ψηφοφορία του διοικητικού συμβουλίου.
            
            
               5.   Η διαγραφή καθίσταται οριστική και αμετάκλητη το αργότερο εντός έξι μηνών από την απόφαση του διοικητικού συμβουλίου ή κατά την ημερομηνία που ορίζεται στη σχετική απόφαση, ανάλογα με το ποια ημερομηνία είναι προγενέστερη.
            
            
               6.   Το διοικητικό συμβούλιο μπορεί να διαγράψει οποιοδήποτε μέλος το οποίο δεν εκπληρώνει τις υποχρεώσεις του δυνάμει του παρόντος κανονισμού. Η διαδικασία που ορίζεται στο άρθρο 28 παράγραφος 6 εφαρμόζεται κατ’ αναλογία.
            
            
               7.   Όταν κρίνεται σκόπιμο, η Επιτροπή μπορεί να ζητήσει από ιδιωτικά μέλη να λάβουν τα κατάλληλα μέτρα για να διασφαλίσουν τη διαφύλαξη των συμφερόντων της Ένωσης και της κοινής επιχείρησης για λόγους ασφάλειας ή δημόσιας τάξης.
            
            
               8.   Κατόπιν οποιασδήποτε μεταβολής στη σύνθεση των μελών ή απώλειας της ιδιότητας μέλους, η κοινή επιχείρηση δημοσιεύει αμέσως στον ιστότοπό της επικαιροποιημένο κατάλογο των μελών της μαζί με την ημερομηνία κατά την οποία αρχίζει να ισχύει η εν λόγω μεταβολή.
            
            
               9.   Όταν κρίνεται σκόπιμο και με την επιφύλαξη του άρθρου 16 παράγραφος 3, το διοικητικό συμβούλιο αποφασίζει σχετικά με την αναδιανομή των δικαιωμάτων ψήφου στο διοικητικό συμβούλιο λόγω μεταβολής στη σύνθεση των μελών ή απώλειας της ιδιότητας μέλους.
            
         
         
            Άρθρο 9
            Συνεισφέροντες εταίροι
            
               1.   Κάθε υποψήφιος συνεισφέρων εταίρος, όπως ορίζεται στο άρθρο 2 σημείο 7), υποβάλλει επιστολή έγκρισης στο διοικητικό συμβούλιο. Η επιστολή έγκρισης προσδιορίζει το πεδίο εφαρμογής της σύμπραξης όσον αφορά το αντικείμενο, τις δραστηριότητες και τη διάρκειά τους και περιγράφει λεπτομερώς τη συνεισφορά του αιτούντος στην κοινή επιχείρηση.
            
            
               2.   Το διοικητικό συμβούλιο αξιολογεί την επιστολή έγκρισης και εγκρίνει ή απορρίπτει την αίτηση.
            
            
               3.   Οι συνεισφέροντες εταίροι δεν έχουν δικαίωμα ψήφου στο διοικητικό συμβούλιο της κοινής επιχείρησης.
            
         
         
            Άρθρο 10
            Χρηματοδοτική συνεισφορά της Ένωσης
            
               1.   Η χρηματοδοτική συνεισφορά της Ένωσης στις κοινές επιχειρήσεις, συμπεριλαμβανομένων των πιστώσεων του Ευρωπαϊκού Οικονομικού Χώρου (ΕΟΧ), καλύπτει τις διοικητικές και λειτουργικές δαπάνες έως τα ανώτατα ποσά που καθορίζονται στο δεύτερο μέρος, υπό την προϋπόθεση ότι το ποσό αυτό συνοδεύεται από τουλάχιστον ίση συνεισφορά των μελών πλην της Ένωσης ή των συνιστωσών ή συνδεδεμένων οντοτήτων τους.
            
            
               2.   Το ποσό της συνεισφοράς της Ένωσης που ορίζεται στο δεύτερο μέρος μπορεί να αυξηθεί με συνεισφορές από τρίτες χώρες συνδεδεμένες με το πρόγραμμα «Ορίζων Ευρώπη» σύμφωνα με το άρθρο 16 παράγραφος 5 του κανονισμού για το πρόγραμμα «Ορίζων Ευρώπη» και υπό την προϋπόθεση ότι το συνολικό ποσό κατά το οποίο αυξάνεται η συνεισφορά της Ένωσης συνοδεύεται από τουλάχιστον ίση συνεισφορά των μελών πλην της Ένωσης ή των συνιστωσών ή συνδεδεμένων οντοτήτων τους.
            
            
               3.   Η συνεισφορά της Ένωσης καταβάλλεται από τις πιστώσεις του γενικού προϋπολογισμού της Ένωσης που διατίθενται στο ειδικό πρόγραμμα για την υλοποίηση του προγράμματος «Ορίζων Ευρώπη», σύμφωνα με το άρθρο 62 παράγραφος 1 στοιχείο γ) σημείο iv) και το άρθρο 154 του κανονισμού (ΕΕ, Ευρατόμ) 2018/1046 για τους οργανισμούς που αναφέρονται στο άρθρο 71 του εν λόγω κανονισμού.
            
            
               4.   Πρόσθετα κονδύλια της Ένωσης που συμπληρώνουν τη συνεισφορά η οποία αναφέρεται στην παράγραφο 3 του παρόντος άρθρου μπορούν να καταβληθούν στις κοινές επιχειρήσεις σύμφωνα με το άρθρο 62 παράγραφος 1 στοιχείο γ) σημείο iv) και το άρθρο 154 του κανονισμού (ΕΕ, Ευρατόμ) 2018/1046.
            
            
               5.   Για συνεισφορές που αντιστοιχούν σε πρόσθετα καθήκοντα τα οποία ανατίθενται σε κοινή επιχείρηση σύμφωνα με την παράγραφο 4 του παρόντος άρθρου ή με το άρθρο 5 παράγραφος 3 του παρόντος κανονισμού, εφαρμόζονται οι απαιτήσεις του άρθρου 155 του κανονισμού (ΕΕ, Ευρατόμ) 2018/1046.
            
            
               6.   Πρόσθετες συνεισφορές από προγράμματα της Ένωσης που αντιστοιχούν σε πρόσθετα καθήκοντα τα οποία ανατίθενται σε κοινή επιχείρηση δυνάμει της παραγράφου 4 του παρόντος άρθρου ή το άρθρο 5 παράγραφος 3 δεν υπολογίζονται στην εκτίμηση της μέγιστης χρηματοδοτικής συνεισφοράς της Ένωσης που καθορίζεται στο δεύτερο μέρος.
            
         
         
            Άρθρο 11
            Συνεισφορές από μέλη πλην της Ένωσης και συνεισφέροντες εταίρους
            
               1.   Εάν δεν ορίζεται διαφορετικά στο δεύτερο μέρος, οι συνεισφορές των ιδιωτικών μελών συνίστανται σε χρηματοδοτικές συνεισφορές και σε οποιοδήποτε από τα ακόλουθα:
               
                           α)
                        
                        
                           συνεισφορές σε είδος για επιχειρησιακές δραστηριότητες·
                        
                     
                           β)
                        
                        
                           συνεισφορές σε είδος για συμπληρωματικές δραστηριότητες, εγκεκριμένες από το διοικητικό συμβούλιο σύμφωνα με το άρθρο 17 παράγραφος 2 στοιχείο ιδ).
                        
                     
            
               2.   Εάν δεν ορίζεται διαφορετικά στο δεύτερο μέρος, τα ιδιωτικά μέλη υποβάλλουν στο αντίστοιχο διοικητικό τους συμβούλιο, έως τις 31 Μαΐου κάθε έτους το αργότερο, έκθεση σχετικά με την αξία των προβλεπόμενων στην παράγραφο 1 στοιχείο β) συνεισφορών που καταβλήθηκαν σε καθένα από τα προηγούμενα οικονομικά έτη. Για τους σκοπούς της αποτίμησης των εν λόγω συνεισφορών, οι δαπάνες προσδιορίζονται σύμφωνα με τις συνήθεις πρακτικές κοστολόγησης των οικείων οντοτήτων, τα εφαρμοστέα λογιστικά πρότυπα της χώρας εγκατάστασης της εκάστοτε οντότητας και τα ισχύοντα διεθνή λογιστικά πρότυπα και διεθνή πρότυπα χρηματοοικονομικής αναφοράς. Οι δαπάνες πιστοποιούνται από ανεξάρτητο ελεγκτικό φορέα που διορίζεται από την οικεία οντότητα και δεν ελέγχονται από την οικεία κοινή επιχείρηση ή οποιονδήποτε οργανισμό της Ένωσης. Η μέθοδος αποτίμησης μπορεί να επαληθεύεται από την οικεία κοινή επιχείρηση, εφόσον προκύπτει τυχόν αμφιβολία από την πιστοποίηση. Σε συγκεκριμένες περιπτώσεις, το διοικητικό συμβούλιο μπορεί να επιτρέπει τη χρήση κατ’ αποκοπή ποσών ή μοναδιαίων δαπανών για την αποτίμηση των εν λόγω συνεισφορών.
            
            
               3.   Οι συνεισφορές των συμμετεχόντων κρατών συνίστανται σε χρηματοδοτικές συνεισφορές. Τα συμμετέχοντα κράτη υποβάλλουν στο διοικητικό συμβούλιο, έως τις 31 Ιανουαρίου κάθε έτους, έκθεση σχετικά με τις χρηματοδοτικές συνεισφορές που καταβλήθηκαν κατά το προηγούμενο οικονομικό έτος.
            
            
               4.   Οι συνεισφορές των διεθνών οργανισμών συνίστανται σε χρηματοδοτικές συνεισφορές και συνεισφορές σε είδος για επιχειρησιακές δραστηριότητες, εκτός εάν ορίζεται διαφορετικά στο δεύτερο μέρος.
            
            
               5.   Οι συνεισφορές των συνεισφερόντων εταίρων αντιστοιχούν στα ποσά για τα οποία έχουν δεσμευτεί στην επιστολή έγκρισης όταν καθίστανται συνεισφέροντες εταίροι και συνίστανται σε χρηματοδοτικές συνεισφορές και συνεισφορές σε είδος για επιχειρησιακές δραστηριότητες.
            
            
               6.   Η Επιτροπή μπορεί να διακόψει, να μειώσει αναλογικά ή να αναστείλει τη χρηματοδοτική συνεισφορά της Ένωσης στην κοινή επιχείρηση ή να κινήσει τη διαδικασία διάλυσης που αναφέρεται στο άρθρο 45 σε οποιαδήποτε από τις ακόλουθες περιπτώσεις:
               
                           α)
                        
                        
                           όταν η οικεία κοινή επιχείρηση δεν πληροί τις προϋποθέσεις για την καταβολή της συνεισφοράς της Ένωσης·
                        
                     
                           β)
                        
                        
                           όταν τα μέλη πλην της Ένωσης ή οι οικείες συνιστώσες ή συνδεδεμένες οντότητες δεν καταβάλλουν τη συνεισφορά, καταβάλλουν μόνον εν μέρει τη συνεισφορά, δεν τηρούν τις προθεσμίες που ορίζονται στην παράγραφο 2 όσον αφορά τη συνεισφορά που αναφέρεται στις παραγράφους 1, 4 και 5 του παρόντος άρθρου·
                        
                     
                           γ)
                        
                        
                           ως αποτέλεσμα των αξιολογήσεων που αναφέρονται στο άρθρο 171 παράγραφος 2.
                        
                     
            
               7.   Η απόφαση της Επιτροπής να διακόψει, να μειώσει αναλογικά ή να αναστείλει τη χρηματοδοτική συνεισφορά της Ένωσης δεν εμποδίζει την επιστροφή επιλέξιμων δαπανών τις οποίες πραγματοποίησαν ήδη τα μέλη πλην της Ένωσης πριν από την κοινοποίηση της απόφασης στην κοινή επιχείρηση.
            
            
               8.   Σύμφωνα με τη διαδικασία που ορίζεται στο άρθρο 28 παράγραφος 6, κάθε μέλος της κοινής επιχείρησης πλην της Ένωσης το οποίο δεν τηρεί τις δεσμεύσεις του όσον αφορά τις συνεισφορές που αναφέρονται στον παρόντα κανονισμό αποκλείεται από την ψηφοφορία στο διοικητικό συμβούλιο έως ότου εκπληρώσει τις υποχρεώσεις του. Όταν το μέλος αυτό δεν τηρήσει τις υποχρεώσεις του εντός πρόσθετης περιόδου έξι μηνών, η ιδιότητα του μέλους ανακαλείται, εκτός εάν το διοικητικό συμβούλιο αποφασίσει διαφορετικά σε δεόντως αιτιολογημένες περιπτώσεις. Η οικεία οντότητα δεν συμμετέχει στην ψηφοφορία του διοικητικού συμβουλίου.
            
         
         
            Άρθρο 12
            Διαχείριση των συνεισφορών των συμμετεχόντων κρατών
            
               1.   Κάθε συμμετέχον κράτος αναλαμβάνει ενδεικτική δέσμευση για το ποσό των εθνικών χρηματοδοτικών συνεισφορών του στην κοινή επιχείρηση. Η δέσμευση αυτή πραγματοποιείται πριν από την έγκριση του προγράμματος εργασιών.
               Εκτός από τα κριτήρια που ορίζονται στο άρθρο 22 του κανονισμού για το πρόγραμμα «Ορίζων Ευρώπη», το πρόγραμμα εργασιών μπορεί να περιλαμβάνει, ως παράρτημα, κριτήρια επιλεξιμότητας όσον αφορά τις εθνικές νομικές οντότητες.
               Κάθε συμμετέχον κράτος αναθέτει στην κοινή επιχείρηση την αξιολόγηση των προτάσεων σύμφωνα με τον κανονισμό «Ορίζων Ευρώπη».
               Η επιλογή των προτάσεων βασίζεται στον κατάλογο κατάταξης που παρέχει η επιτροπή αξιολόγησης. Ο φορέας που είναι υπεύθυνος για την επιλογή δύναται να παρεκκλίνει από τον κατάλογο αυτόν σε δεόντως αιτιολογημένες περιπτώσεις, όπως προβλέπεται στο πρόγραμμα εργασιών, ώστε να διασφαλίζεται η συνολική συνοχή της προσέγγισης του χαρτοφυλακίου.
               Κάθε συμμετέχον κράτος έχει δικαίωμα αρνησικυρίας για όλα τα θέματα που αφορούν τη χρήση των δικών του εθνικών χρηματοδοτικών συνεισφορών στην κοινή επιχείρηση για αιτούντες που είναι εγκατεστημένοι στο εν λόγω συμμετέχον κράτος, βάσει των εθνικών στρατηγικών προτεραιοτήτων.
            
            
               2.   Κάθε συμμετέχον κράτος συνάπτει μία ή περισσότερες διοικητικές συμφωνίες με την κοινή επιχείρηση για τη θέσπιση του συντονιστικού μηχανισμού για την καταβολή των συνεισφορών και την υποβολή εκθέσεων σχετικά με τις συνεισφορές στους αιτούντες που είναι εγκατεστημένοι στο εν λόγω συμμετέχον κράτος. Η συμφωνία αυτή περιλαμβάνει το χρονοδιάγραμμα, τους όρους πληρωμής, τις απαιτήσεις υποβολής εκθέσεων και τις απαιτήσεις ελέγχου.
               Κάθε συμμετέχον κράτος επιδιώκει να συγχρονίσει το χρονοδιάγραμμα των καταβολών, την υποβολή εκθέσεων και τους λογιστικούς ελέγχους του με τα αντίστοιχα της κοινής επιχείρησης και να επιτύχει σύγκλιση των κανόνων επιλεξιμότητας των δαπανών του με τους κανόνες του προγράμματος «Ορίζων Ευρώπη».
            
            
               3.   Στη συμφωνία που αναφέρεται στην παράγραφο 2, κάθε συμμετέχον κράτος δύναται να αναθέσει στην κοινή επιχείρηση την καταβολή της συνεισφοράς του στους δικαιούχους της. Μετά την επιλογή των προτάσεων, το συμμετέχον κράτος δεσμεύει το ποσό που είναι απαραίτητο για τις καταβολές. Οι ελεγκτικές αρχές του συμμετέχοντος κράτους μπορούν να ελέγχουν τις αντίστοιχες εθνικές συνεισφορές.
            
         
         
            ΚΕΦΑΛΑΙΟ 3
         
         
            
               Οργάνωση των κοινών επιχειρήσεων
            
         
         
            Άρθρο 13
            Συνέργειες και αποδοτικότητα των ρυθμίσεων τμήματος υποστήριξης
            
               1.   Εντός ενός έτους από την ημερομηνία έναρξης ισχύος του παρόντος κανονισμού, οι κοινές επιχειρήσεις θέτουν σε λειτουργία ρυθμίσεις τμήματος υποστήριξης συνάπτοντας συμφωνίες επιπέδου εξυπηρέτησης, εκτός εάν ορίζεται διαφορετικά στο δεύτερο μέρος και με την επιφύλαξη της ανάγκης να εξασφαλιστεί ισοδύναμο επίπεδο προστασίας του οικονομικού συμφέροντος της Ένωσης κατά την ανάθεση καθηκόντων εκτέλεσης του προϋπολογισμού σε κοινές επιχειρήσεις. Οι εν λόγω ρυθμίσεις περιλαμβάνουν τουλάχιστον τους ακόλουθους τομείς, με την επιφύλαξη της επιβεβαίωσης της βιωσιμότητας και μετά από έλεγχο των πόρων:
               
                           α)
                        
                        
                           υποστήριξη ανθρώπινων πόρων·
                        
                     
                           β)
                        
                        
                           νομική υποστήριξη·
                        
                     
                           γ)
                        
                        
                           τεχνολογίες πληροφοριών και επικοινωνιών·
                        
                     
                           δ)
                        
                        
                           λογιστική (με εξαίρεση τη διαχείριση ταμείου)·
                        
                     
                           ε)
                        
                        
                           επικοινωνία·
                        
                     
                           στ)
                        
                        
                           υλικοτεχνική υποστήριξη, εκδηλώσεις και διαχείριση αιθουσών συνεδριάσεων·
                        
                     
                           ζ)
                        
                        
                           στήριξη της στρατηγικής λογιστικού ελέγχου και καταπολέμησης της απάτης.
                        
                     
            
               2.   Οι ρυθμίσεις τμήματος υποστήριξης που αναφέρονται στην παράγραφο 1 παρέχονται από μία ή περισσότερες επιλεγμένες κοινές επιχειρήσεις σε όλες τις άλλες. Οι αλληλένδετες ρυθμίσεις μπορούν να διατηρηθούν εντός της ίδιας κοινής επιχείρησης, στον βαθμό που ενδείκνυται για την αποδοτική και αποτελεσματική εκτέλεση των σχετικών καθηκόντων, ώστε να διασφαλίζεται συνεκτική οργανωτική δομή.
            
            
               3.   Οι συμφωνίες επιπέδου εξυπηρέτησης που αναφέρονται στην παράγραφο 1 παρέχουν τη δυνατότητα μεταφοράς πιστώσεων ή ανάκτησης δαπανών για την παροχή των κοινών υπηρεσιών μεταξύ των κοινών επιχειρήσεων.
            
            
               4.   Με την επιφύλαξη της ανάθεσης άλλων καθηκόντων εντός της κοινής επιχείρησης ή άλλων διοικητικών ρυθμίσεων, οι οποίες δεν έχουν επιπτώσεις στις συμβάσεις εργασίας, το προσωπικό που είναι επιφορτισμένο με τις λειτουργίες που μεταβιβάζονται για τον σκοπό των ρυθμίσεων τμήματος υποστήριξης, το οποίο στεγάζεται σε άλλη κοινή επιχείρηση, μπορεί να μετατίθεται στην εν λόγω κοινή επιχείρηση. Σε περίπτωση που το οικείο μέλος του προσωπικού εκφράσει εγγράφως την άρνησή του, η κοινή επιχείρηση μπορεί να καταγγείλει τη σύμβαση του εν λόγω μέλους του προσωπικού υπό τους όρους που αναφέρονται στο άρθρο 47 του καθεστώτος που εφαρμόζεται στο λοιπό προσωπικό της Ευρωπαϊκής Ένωσης, που καθορίζεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 (30) (ΚΛΠ).
            
            
               5.   Το προσωπικό που αναφέρεται στην παράγραφο 4 και μετατίθεται στην κοινή επιχείρηση η οποία φιλοξενεί τις ρυθμίσεις τμήματος υποστήριξης διατηρεί τον ίδιο τύπο σύμβασης και την ίδια ομάδα καθηκόντων και βαθμό, θεωρείται δε ότι έχει υπηρετήσει το σύνολο της θητείας του στην εν λόγω κοινή επιχείρηση.
            
         
         
            Άρθρο 14
            Όργανα των κοινών επιχειρήσεων
            
               1.   Κάθε κοινή επιχείρηση διαθέτει διοικητικό συμβούλιο, εκτελεστικό διευθυντή και, εκτός από κοινές επιχειρήσεις στις οποίες τα κράτη εκπροσωπούνται στο διοικητικό συμβούλιο, ομάδα εκπροσώπων των κρατών.
            
            
               2.   Η κοινή επιχείρηση μπορεί επίσης να διαθέτει επιστημονικό συμβουλευτικό όργανο και ομάδα ενδιαφερομένων και όποιο άλλο όργανο ορίζεται στις διατάξεις του δεύτερου μέρους.
            
            
               3.   Κατά την εκτέλεση των καθηκόντων του, κάθε όργανο των κοινών επιχειρήσεων επιδιώκει μόνο την επίτευξη των στόχων που καθορίζονται στον παρόντα κανονισμό και ενεργεί μόνο εντός του πεδίου των δραστηριοτήτων της κοινής επιχείρησης για τους σκοπούς της οποίας συστάθηκε.
            
            
               4.   Με την επιφύλαξη της παραγράφου 3, τα όργανα δύο ή περισσότερων κοινών επιχειρήσεων μπορούν να αποφασίσουν να καθιερώσουν διαρθρωμένη συνεργασία, μεταξύ άλλων μέσω τακτικών συνεδριάσεων ή κοινών επιτροπών.
            
         
         
            Τμήμα 1
         
         
            
               Διοικητικό συμβούλιο
            
         
         
            Άρθρο 15
            Σύνθεση του διοικητικού συμβουλίου
            
               1.   Το διοικητικό συμβούλιο απαρτίζεται από δύο τουλάχιστον εκπροσώπους της Επιτροπής για λογαριασμό της Ένωσης και από τον αριθμό των εκπροσώπων κάθε μέλους της κοινής επιχείρησης πλην της Ένωσης, όπως ορίζεται στο δεύτερο μέρος για κάθε κοινή επιχείρηση.
            
            
               2.   Όταν, σύμφωνα με το άρθρο 6 παράγραφος 1 στοιχείο β), τα μέλη της κοινής επιχείρησης περιλαμβάνουν συμμετέχοντα κράτη, στο διοικητικό συμβούλιο διορίζεται ένας εκπρόσωπος από κάθε συμμετέχον κράτος.
            
         
         
            Άρθρο 16
            Λειτουργία του διοικητικού συμβουλίου
            
               1.   Οι εκπρόσωποι των μελών του διοικητικού συμβουλίου καταβάλλουν κάθε προσπάθεια για τη λήψη αποφάσεων με συναίνεση. Ελλείψει συναίνεσης, διεξάγεται ψηφοφορία. Μια απόφαση θεωρείται ότι εγκρίνεται με πλειοψηφία τουλάχιστον 75 % των ψήφων, συμπεριλαμβανομένων των ψήφων των εκπροσώπων που δεν παρίστανται, αλλά εξαιρουμένων των αποχών.
               Η έκδοση αποφάσεων από το διοικητικό συμβούλιο μπορεί επίσης να υπόκειται σε τυχόν σχετικούς ειδικούς κανόνες που ορίζονται στο δεύτερο μέρος.
            
            
               2.   Για να μπορέσει να ψηφίσει το διοικητικό συμβούλιο απαιτείται η παρουσία της Επιτροπής, τουλάχιστον του 50 % των ιδιωτικών μελών και, ενδεχομένως, τουλάχιστον του 50 % των αντιπροσώπων των συμμετεχόντων κρατών.
            
            
               3.   Η Ένωση κατέχει το 50 % των δικαιωμάτων ψήφου, εκτός εάν ορίζεται διαφορετικά στο δεύτερο μέρος. Το δικαίωμα ψήφου της Ένωσης είναι αδιαίρετο.
               Τα δικαιώματα ψήφου των μελών πλην της Ένωσης υπόκεινται στους ειδικούς κανόνες που ορίζονται στο δεύτερο μέρος. Εάν δεν ορίζεται διαφορετικά στο δεύτερο μέρος, καθένας από τους εκπροσώπους των μελών πλην της Ένωσης διαθέτει ίσο αριθμό ψήφων.
            
            
               4.   Ο πρόεδρος του διοικητικού συμβουλίου διορίζεται σε ετήσια κυλιόμενη βάση από την Ένωση και από τους άλλους εκπροσώπους, εκ περιτροπής, εκτός εάν προβλέπεται διαφορετικά στο δεύτερο μέρος.
            
            
               5.   Το διοικητικό συμβούλιο συνέρχεται σε τακτική συνεδρίαση τουλάχιστον δύο φορές ετησίως. Έκτακτες συνεδριάσεις μπορούν να συγκαλούνται κατόπιν αιτήματος του προέδρου, του εκτελεστικού διευθυντή, της Επιτροπής ή της πλειονότητας των εκπροσώπων των μελών πλην της Ένωσης ή των συμμετεχόντων κρατών. Οι συνεδριάσεις του διοικητικού συμβουλίου συγκαλούνται από τον πρόεδρο και διεξάγονται στην έδρα της οικείας κοινής επιχείρησης, εκτός εάν το διοικητικό συμβούλιο αποφασίσει διαφορετικά σε δεόντως αιτιολογημένες περιπτώσεις. Η ημερήσια διάταξη των συνεδριάσεων και οι αποφάσεις δημοσιοποιούνται εγκαίρως στον ιστότοπο της σχετικής κοινής επιχείρησης.
            
            
               6.   Ο εκτελεστικός διευθυντής παρίσταται στις συνεδριάσεις και έχει δικαίωμα συμμετοχής στις συζητήσεις, αλλά δεν διαθέτει δικαίωμα ψήφου.
            
            
               7.   Ο πρόεδρος και ο αντιπρόεδρος της ομάδας εκπροσώπων των κρατών έχουν καθεστώς παρατηρητή στις συνεδριάσεις του διοικητικού συμβουλίου. Οι πρόεδροι των άλλων οργάνων της οικείας κοινής επιχείρησης έχουν το δικαίωμα να παρίστανται στις συνεδριάσεις του διοικητικού συμβουλίου ως παρατηρητές όποτε συζητούνται θέματα που εμπίπτουν στο πεδίο των καθηκόντων τους. Οι παρατηρητές μπορούν να συμμετέχουν στις συζητήσεις, αλλά δεν διαθέτουν δικαίωμα ψήφου.
            
            
               8.   Άλλα πρόσωπα, και ειδικότερα εκπρόσωποι άλλων ευρωπαϊκών συμπράξεων, εκτελεστικών ή ρυθμιστικών οργανισμών, περιφερειακών αρχών εντός της Ένωσης και ευρωπαϊκών τεχνολογικών πλατφορμών, μπορούν επίσης να προσκαλούνται, κατά περίπτωση, από τον πρόεδρο ως παρατηρητές, με την επιφύλαξη των κανόνων εμπιστευτικότητας και σύγκρουσης συμφερόντων.
            
            
               9.   Οι εκπρόσωποι των μελών δεν φέρουν προσωπική ευθύνη για ενέργειες στις οποίες προβαίνουν υπό την ιδιότητά τους ως εκπροσώπων στο διοικητικό συμβούλιο, πλην των περιπτώσεων βαριάς αμέλειας ή δόλου.
            
            
               10.   Το διοικητικό συμβούλιο εγκρίνει τον εσωτερικό κανονισμό του.
            
            
               11.   Οι εκπρόσωποι των μελών και οι παρατηρητές δεσμεύονται από τις διατάξεις του κώδικα δεοντολογίας που θεσπίζει τις υποχρεώσεις τους όσον αφορά τη διαφύλαξη της ακεραιότητας και της φήμης της οικείας κοινής επιχείρησης και της Ένωσης.
            
         
         
            Άρθρο 17
            Καθήκοντα του διοικητικού συμβουλίου
            
               1.   Το διοικητικό συμβούλιο είναι το όργανο λήψης αποφάσεων κάθε κοινής επιχείρησης. Φέρει τη συνολική ευθύνη για τις στρατηγικές κατευθύνσεις, για τη συνοχή με τους σχετικούς στόχους και πολιτικές της Ένωσης και για τη λειτουργία της συγκεκριμένης κοινής επιχείρησης, επιβλέπει δε την υλοποίηση των δραστηριοτήτων της.
               Η Επιτροπή, στο πλαίσιο του ρόλου της στο διοικητικό συμβούλιο, επιδιώκει την εξασφάλιση του συντονισμού και της συνοχής μεταξύ των δραστηριοτήτων της κοινής επιχείρησης και των σχετικών δραστηριοτήτων των χρηματοδοτικών προγραμμάτων της Ένωσης, με σκοπό την προώθηση συνεργειών και συμπληρωματικότητας, αποφεύγοντας παράλληλα τις αλληλεπικαλύψεις, κατά τον προσδιορισμό προτεραιοτήτων που καλύπτονται από συνεργατική έρευνα.
            
            
               2.   Το διοικητικό συμβούλιο επιτελεί τα ακόλουθα καθήκοντα:
               
                           α)
                        
                        
                           λαμβάνει μέτρα για να υλοποιήσει τους γενικούς, ειδικούς και επιχειρησιακούς στόχους της κοινής επιχείρησης, αξιολογεί την αποτελεσματικότητα και τον αντίκτυπό τους, διασφαλίζει την εκ του σύνεγγυς και έγκαιρη παρακολούθηση της προόδου του προγράμματος έρευνας και καινοτομίας της κοινής επιχείρησης και των επιμέρους δράσεων σε σχέση με τις προτεραιότητες της Ένωσης και το στρατηγικό θεματολόγιο έρευνας και καινοτομίας, μεταξύ άλλων όσον αφορά τη συμπληρωματικότητα με περιφερειακά ή εθνικά προγράμματα, και λαμβάνει διορθωτικά μέτρα, όπου απαιτείται, προκειμένου να διασφαλιστεί ότι η κοινή επιχείρηση επιτυγχάνει τους στόχους της·
                        
                     
                           β)
                        
                        
                           αξιολογεί, εγκρίνει ή απορρίπτει αιτήσεις προσχώρησης νέων μελών σύμφωνα με το άρθρο 7·
                        
                     
                           γ)
                        
                        
                           αξιολογεί, εγκρίνει ή απορρίπτει αιτήσεις υποψήφιων συνεισφερόντων εταίρων σύμφωνα με το άρθρο 9·
                        
                     
                           δ)
                        
                        
                           αποφασίζει για τη διαγραφή μελών της κοινής επιχείρησης όσον αφορά κάθε μέλος που δεν εκπληρώνει τις υποχρεώσεις που υπέχει δυνάμει του παρόντος κανονισμού ή σύμφωνα με το άρθρο 8 παράγραφοι 2 και 3·
                        
                     
                           ε)
                        
                        
                           εγκρίνει τους δημοσιονομικούς κανόνες της κοινής επιχείρησης σύμφωνα με το άρθρο 27·
                        
                     
                           στ)
                        
                        
                           εγκρίνει τον ετήσιο προϋπολογισμό και τον πίνακα προσωπικού, στον οποίο αναγράφεται ο αριθμός των θέσεων μόνιμων και έκτακτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων εκφρασμένος σε ισοδύναμα πλήρους απασχόλησης·
                        
                     
                           ζ)
                        
                        
                           αποφασίζει σχετικά με την κατανομή των διοικητικών δαπανών μεταξύ των μελών πλην της Ένωσης, σε περίπτωση που τα εν λόγω μέλη δεν καταλήξουν σε συμφωνία βάσει του άρθρου 28 παράγραφος 2, λαμβάνοντας υπόψη πιθανές ανισορροπίες στις διοικητικές δεσμεύσεις τους σε σχέση με τη συμμετοχή τους·
                        
                     
                           η)
                        
                        
                           ασκεί, σύμφωνα με την παράγραφο 4 του παρόντος άρθρου και όσον αφορά το προσωπικό της κοινής επιχείρησης, τις εξουσίες που αναθέτει ο κανονισμός υπηρεσιακής κατάστασης των υπαλλήλων της Ευρωπαϊκής Ένωσης που καθορίζεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 («κανονισμός υπηρεσιακής κατάστασης») στην αρμόδια για τους διορισμούς αρχή και το ΚΛΠ στην αρχή που είναι αρμόδια για τη σύναψη των συμβάσεων πρόσληψης («εξουσίες της αρμόδιας για τους διορισμούς αρχής»)·
                        
                     
                           θ)
                        
                        
                           διορίζει τον εκτελεστικό διευθυντή, τον παύει ή παρατείνει τη θητεία του, του παρέχει καθοδήγηση και παρακολουθεί τις επιδόσεις του·
                        
                     
                           ι)
                        
                        
                           εγκρίνει το στρατηγικό θεματολόγιο έρευνας και καινοτομίας κατά την έναρξη της κοινής επιχείρησης και το επικαιροποιεί καθ’ όλη τη διάρκεια του προγράμματος «Ορίζων Ευρώπη», εφόσον απαιτείται. Το στρατηγικό θεματολόγιο έρευνας και καινοτομίας προσδιορίζει τον στοχευμένο αντίκτυπο της σύμπραξης, το προβλεπόμενο χαρτοφυλάκιο δραστηριοτήτων, τα μετρήσιμα αναμενόμενα αποτελέσματα, τους πόρους, τα παραδοτέα και τα ορόσημα εντός καθορισμένου χρονοδιαγράμματος. Προσδιορίζει επίσης τις άλλες ευρωπαϊκές συμπράξεις με τις οποίες η κοινή επιχείρηση καθιερώνει επίσημη και τακτική συνεργασία και τις δυνατότητες συνεργειών μεταξύ των δράσεων της κοινής επιχείρησης και των εθνικών ή περιφερειακών πρωτοβουλιών και πολιτικών βάσει πληροφοριών που λαμβάνουν τα συμμετέχοντα κράτη ή η ομάδα εκπροσώπων των κρατών, καθώς και τη δυνατότητα συνεργειών με άλλα προγράμματα και πολιτικές της Ένωσης·
                        
                     
                           ια)
                        
                        
                           εγκρίνει το πρόγραμμα εργασιών και τις αντίστοιχες προβλέψεις δαπανών, όπως προτείνονται από τον εκτελεστικό διευθυντή, αφού ληφθεί υπόψη η γνώμη της ομάδας εκπροσώπων των κρατών, για την υλοποίηση του στρατηγικού θεματολογίου έρευνας και καινοτομίας, συμπεριλαμβανομένων των διοικητικών δραστηριοτήτων, του περιεχομένου των προσκλήσεων υποβολής προτάσεων, των πιθανών όρων για την αντιμετώπιση ex aequo προτάσεων σύμφωνα με το άρθρο 28 παράγραφος 3 του κανονισμού για το πρόγραμμα «Ορίζων Ευρώπη» και τα προγράμματα εργασιών του, των ερευνητικών πεδίων που αποτελούν αντικείμενο κοινών προσκλήσεων υποβολής προτάσεων και συνεργασίας με άλλες συμπράξεις καθώς και αντικείμενο συνεργειών με άλλα προγράμματα της Ένωσης, του εφαρμοστέου ποσοστού χρηματοδότησης και των σχετικών κανόνων για τις διαδικασίες υποβολής, αξιολόγησης, επιλογής, ανάθεσης και επανεξέτασης, με ιδιαίτερη έμφαση στις απαιτήσεις περί ανατροφοδότησης πολιτικής·
                        
                     
                           ιβ)
                        
                        
                           όπου κρίνεται σκόπιμο, περιορίζει τη συμμετοχή σε ειδικές δράσεις στο πρόγραμμα εργασιών σύμφωνα με το άρθρο 22 παράγραφος 5 του κανονισμού για το πρόγραμμα «Ορίζων Ευρώπη» και σύμφωνα με τη θέση που συμφωνείται κατά περίπτωση ανάμεσα στην Επιτροπή και τα κράτη μέλη στην ομάδα εκπροσώπων των κρατών, εκτός εάν ορίζεται διαφορετικά στο δεύτερο μέρος·
                        
                     
                           ιγ)
                        
                        
                           θεσπίζει μέτρα για την προσέλκυση νεοεισερχομένων, ιδίως ΜΜΕ, ιδρυμάτων τριτοβάθμιας εκπαίδευσης και ερευνητικών οργανισμών, στις δραστηριότητες και τις δράσεις της κοινής επιχείρησης, μεταξύ άλλων, κατά περίπτωση, ενθαρρύνοντάς τους να γίνουν ιδιωτικά μέλη ή συνιστώσες οντότητες των ιδιωτικών μελών·
                        
                     
                           ιδ)
                        
                        
                           εγκρίνει το ετήσιο σχέδιο συμπληρωματικών δραστηριοτήτων, το οποίο περιλαμβάνεται σε παράρτημα του κύριου μέρους του προγράμματος εργασιών, βάσει πρότασης των μελών πλην της Ένωσης και αφού ζητήσει τη γνώμη του επιστημονικού συμβουλευτικού οργάνου ή αντίστοιχου οργάνου που καθορίζεται στο δεύτερο μέρος και αφού λάβει υπόψη τη γνώμη της ομάδας εκπροσώπων των κρατών·
                        
                     
                           ιε)
                        
                        
                           παρέχει στρατηγικό προσανατολισμό όσον αφορά τη συνεργασία με άλλες ευρωπαϊκές συμπράξεις σύμφωνα με το στρατηγικό θεματολόγιο έρευνας και καινοτομίας·
                        
                     
                           ιστ)
                        
                        
                           αξιολογεί και εγκρίνει την ενοποιημένη ετήσια έκθεση δραστηριοτήτων, συμπεριλαμβανομένων των αντίστοιχων δαπανών και του προϋπολογισμού που διατίθεται σε κοινές προσκλήσεις υποβολής προτάσεων με άλλες ευρωπαϊκές συμπράξεις·
                        
                     
                           ιζ)
                        
                        
                           διατυπώνει τη γνώμη του για τους οριστικούς λογαριασμούς της κοινής επιχείρησης·
                        
                     
                           ιη)
                        
                        
                           μεριμνά, εφόσον το κρίνει σκόπιμο, για τη συγκρότηση ομάδας εσωτερικού λογιστικού ελέγχου της κοινής επιχείρησης·
                        
                     
                           ιθ)
                        
                        
                           εγκρίνει το οργανόγραμμα του γραφείου προγράμματος μετά από σύσταση του εκτελεστικού διευθυντή·
                        
                     
                           κ)
                        
                        
                           εγκρίνει την πολιτική επικοινωνίας της κοινής επιχείρησης μετά από σύσταση του εκτελεστικού διευθυντή·
                        
                     
                           κα)
                        
                        
                           εάν δεν ορίζεται διαφορετικά στο δεύτερο μέρος, εγκρίνει τον κατάλογο των δράσεων που επιλέγονται για χρηματοδότηση·
                        
                     
                           κβ)
                        
                        
                           θεσπίζει εκτελεστικούς κανόνες για την εφαρμογή του κανονισμού υπηρεσιακής κατάστασης και του ΚΛΠ σύμφωνα με το άρθρο 110 παράγραφος 2 του κανονισμού υπηρεσιακής κατάστασης·
                        
                     
                           κγ)
                        
                        
                           θεσπίζει κανόνες σχετικά με την απόσπαση εθνικών εμπειρογνωμόνων στις κοινές επιχειρήσεις ή την απασχόληση ασκουμένων·
                        
                     
                           κδ)
                        
                        
                           συγκροτεί, εφόσον απαιτείται, συμβουλευτικές ομάδες ή ομάδες εργασίας, μεταξύ άλλων σε συνεργασία με άλλες κοινές επιχειρήσεις, πέραν των οργάνων της κοινής επιχείρησης που αναφέρονται στο άρθρο 14, για καθορισμένο χρονικό διάστημα και για την εκπλήρωση συγκεκριμένου σκοπού·
                        
                     
                           κε)
                        
                        
                           υποβάλλει στην Επιτροπή, όταν κρίνεται σκόπιμο, αιτήματα τροποποίησης του παρόντος κανονισμού·
                        
                     
                           κστ)
                        
                        
                           ζητεί επιστημονικές συμβουλές ή αναλύσεις για συγκεκριμένα θέματα από το επιστημονικό συμβουλευτικό όργανο της κοινής επιχείρησης ή τα μέλη του, μεταξύ άλλων όσον αφορά τις εξελίξεις σε συναφείς τομείς·
                        
                     
                           κζ)
                        
                        
                           εγκρίνει έως το τέλος του 2023 σχέδιο για τη σταδιακή κατάργηση της κοινής επιχείρησης από τη χρηματοδότηση του προγράμματος «Ορίζων Ευρώπη» μετά από σύσταση του εκτελεστικού διευθυντή·
                        
                     
                           κη)
                        
                        
                           διασφαλίζει την εκτέλεση κάθε καθήκοντος που δεν έχει ανατεθεί ειδικά σε συγκεκριμένο όργανο κοινής επιχείρησης, με την επιφύλαξη της δυνατότητας του διοικητικού συμβουλίου να αναθέτει το καθήκον αυτό σε άλλο όργανο της οικείας κοινής επιχείρησης.
                        
                     
            
               3.   Το διοικητικό συμβούλιο της κοινής επιχείρησης μπορεί επίσης να υπόκειται σε ειδικούς κανόνες που καθορίζονται στο δεύτερο μέρος.
            
            
               4.   Το διοικητικό συμβούλιο εκδίδει, σύμφωνα με το άρθρο 110 παράγραφος 2 του κανονισμού υπηρεσιακής κατάστασης, απόφαση, με βάση το άρθρο 2 παράγραφος 1 του κανονισμού υπηρεσιακής κατάστασης και το άρθρο 6 του ΚΛΠ, για την ανάθεση συναφών εξουσιών της αρμόδιας για τους διορισμούς αρχής στον εκτελεστικό διευθυντή, καθώς και για τον προσδιορισμό των προϋποθέσεων υπό τις οποίες μπορεί να ανασταλεί η εν λόγω ανάθεση. Ο εκτελεστικός διευθυντής εξουσιοδοτείται να μεταβιβάζει περαιτέρω τις εξουσίες αυτές.
            
            
               5.   Το διοικητικό συμβούλιο λαμβάνει σοβαρότατα υπόψη τις γνώμες, τις συστάσεις ή τις προτάσεις της ομάδας εκπροσώπων των κρατών, εάν υπάρχουν, πριν από την ψηφοφορία. Το διοικητικό συμβούλιο ενημερώνει χωρίς αδικαιολόγητη καθυστέρηση την ομάδα εκπροσώπων των κρατών σχετικά με τη συνέχεια που έδωσε στις εν λόγω γνώμες, συστάσεις ή προτάσεις ή αιτιολογεί δεόντως την απόφασή του σε περίπτωση που δεν έδωσε συνέχεια.
            
         
         
            Τμήμα 2
         
         
            
               Εκτελεστικός διευθυντής
            
         
         
            Άρθρο 18
            Διορισμός, παύση και παράταση της θητείας του εκτελεστικού διευθυντή
            
               1.   Η Επιτροπή προτείνει κατάλογο υποψηφίων, κατά προτίμηση τουλάχιστον τριών, για τη θέση του εκτελεστικού διευθυντή αφού ζητήσει τη γνώμη των μελών της κοινής επιχείρησης πλην της Ένωσης. Για τον σκοπό της εν λόγω διαβούλευσης, κάθε είδος μελών της κοινής επιχείρησης πλην της Ένωσης ορίζει έναν εκπρόσωπο και έναν παρατηρητή για λογαριασμό του διοικητικού συμβουλίου.
            
            
               2.   Ο εκτελεστικός διευθυντής διορίζεται από το διοικητικό συμβούλιο με βάση τα προσόντα και τις ικανότητές του, από τον κατάλογο υποψηφίων που προτείνει η Επιτροπή, μετά από ανοικτή και διαφανή διαδικασία επιλογής η οποία τηρεί την αρχή της ισόρροπης εκπροσώπησης των φύλων.
            
            
               3.   Ο εκτελεστικός διευθυντής είναι μέλος του προσωπικού και προσλαμβάνεται ως έκτακτος υπάλληλος της κοινής επιχείρησης κατ’ εφαρμογή του άρθρου 2 στοιχείο α) του ΚΛΠ.
               Για τους σκοπούς της σύναψης της σύμβασης με τον εκτελεστικό διευθυντή, η κοινή επιχείρηση εκπροσωπείται από τον πρόεδρο του διοικητικού συμβουλίου.
            
            
               4.   Η θητεία του εκτελεστικού διευθυντή είναι τετραετής. Πριν από τη λήξη της εν λόγω περιόδου, η Επιτροπή, αφού ζητήσει τη γνώμη των μελών πλην της Ένωσης, προβαίνει σε αξιολόγηση των επιδόσεων του εκτελεστικού διευθυντή και των μελλοντικών καθηκόντων και προκλήσεων της κοινής επιχείρησης.
            
            
               5.   Κατόπιν πρότασης της Επιτροπής, η οποία λαμβάνει υπόψη την αξιολόγηση της παραγράφου 4, το διοικητικό συμβούλιο της κοινής επιχείρησης δύναται να παρατείνει τη θητεία του εκτελεστικού διευθυντή άπαξ και για περίοδο που δεν υπερβαίνει τα τρία έτη.
            
            
               6.   Εκτελεστικός διευθυντής του οποίου η θητεία έχει παραταθεί δεν επιτρέπεται να συμμετάσχει σε άλλη διαδικασία επιλογής για την ίδια θέση.
            
            
               7.   Η παύση του εκτελεστικού διευθυντή από τα καθήκοντά του επιτρέπεται μόνο με απόφαση του διοικητικού συμβουλίου, κατόπιν σχετικής πρότασης της Επιτροπής, αφού ζητηθεί η γνώμη της ομάδας εκπροσώπων των κρατών και των μελών της κοινής επιχείρησης πλην της Ένωσης.
            
         
         
            Άρθρο 19
            Καθήκοντα του εκτελεστικού διευθυντή
            
               1.   Ο εκτελεστικός διευθυντής είναι το βασικό στέλεχος που είναι αρμόδιο για την καθημερινή διαχείριση της κοινής επιχείρησης σύμφωνα με τις αποφάσεις του διοικητικού συμβουλίου. Ο εκτελεστικός διευθυντής παρέχει στο διοικητικό συμβούλιο όλες τις πληροφορίες που είναι αναγκαίες για την εκτέλεση των καθηκόντων του. Με την επιφύλαξη των αντίστοιχων αρμοδιοτήτων των θεσμικών οργάνων της Ένωσης και του διοικητικού συμβουλίου, ο εκτελεστικός διευθυντής δεν επιζητεί ούτε δέχεται υποδείξεις από οποιαδήποτε κυβέρνηση ή από άλλο φορέα.
            
            
               2.   Ο εκτελεστικός διευθυντής είναι ο νόμιμος εκπρόσωπος της κοινής επιχείρησης. Λογοδοτεί στο διοικητικό συμβούλιο της κοινής επιχείρησης.
            
            
               3.   Ο εκτελεστικός διευθυντής εκτελεί τον προϋπολογισμό της κοινής επιχείρησης και εξασφαλίζει τον συντονισμό μεταξύ των διαφόρων οργάνων και υπηρεσιών της κοινής επιχείρησης.
            
            
               4.   Ο εκτελεστικός διευθυντής εκτελεί τα ακόλουθα καθήκοντα για την κοινή επιχείρηση:
               
                           α)
                        
                        
                           διασφαλίζει τη βιώσιμη και αποδοτική διαχείριση της κοινής επιχείρησης και την αποτελεσματική υλοποίηση του προγράμματος εργασιών·
                        
                     
                           β)
                        
                        
                           καταρτίζει και υποβάλλει προς έγκριση στο διοικητικό συμβούλιο το σχέδιο ετήσιου προϋπολογισμού και τον πίνακα προσωπικού·
                        
                     
                           γ)
                        
                        
                           καταρτίζει και, αφού λάβει υπόψη του τη γνώμη της ομάδας εκπροσώπων των κρατών ή του συμβουλίου δημόσιων αρχών, ανάλογα την περίπτωση, υποβάλλει προς έγκριση στο διοικητικό συμβούλιο το πρόγραμμα εργασιών και τις αντίστοιχες προβλέψεις δαπανών για την κοινή επιχείρηση με σκοπό την υλοποίηση του στρατηγικού θεματολογίου έρευνας και καινοτομίας·
                        
                     
                           δ)
                        
                        
                           υποβάλλει προς γνωμοδότηση στο διοικητικό συμβούλιο τους ετήσιους λογαριασμούς της κοινής επιχείρησης·
                        
                     
                           ε)
                        
                        
                           καταρτίζει και υποβάλλει προς αξιολόγηση και έγκριση στο διοικητικό συμβούλιο την ενοποιημένη ετήσια έκθεση δραστηριοτήτων, συμπεριλαμβανομένων πληροφοριών σχετικά με τις αντίστοιχες δαπάνες και συνεισφορές των μελών πλην της Ένωσης που αναφέρονται στο άρθρο 11 παράγραφος 1·
                        
                     
                           στ)
                        
                        
                           παρακολουθεί τις συνεισφορές που αναφέρονται στο άρθρο 11 παράγραφος 1, υποβάλλει τακτικά εκθέσεις στο διοικητικό συμβούλιο σχετικά με την πρόοδο ως προς την επίτευξη των στόχων και προτείνει μέτρα αποκατάστασης ή διορθωτικά μέτρα, όταν κρίνεται σκόπιμο·
                        
                     
                           ζ)
                        
                        
                           παρακολουθεί την εφαρμογή των μέτρων για την προσέλκυση νεοεισερχομένων, ιδίως ΜΜΕ, ιδρυμάτων τριτοβάθμιας εκπαίδευσης και ερευνητικών οργανισμών·
                        
                     
                           η)
                        
                        
                           καθιερώνει επίσημη και τακτική συνεργασία με τις ευρωπαϊκές συμπράξεις που προσδιορίζονται στο στρατηγικό θεματολόγιο έρευνας και καινοτομίας και σύμφωνα με τον στρατηγικό προσανατολισμό που παρέχει το διοικητικό συμβούλιο·
                        
                     
                           θ)
                        
                        
                           κατόπιν πρόσκλησης της προεδρίας, ενημερώνει τακτικά τη σχετική σύνθεση της επιτροπής του προγράμματος «Ορίζων Ευρώπη», πέρα από την ευθύνη της Επιτροπής να ενημερώνει την επιτροπή προγράμματος βάσει του άρθρου 14 παράγραφος 7 και του παραρτήματος III του ειδικού προγράμματος υλοποίησης του προγράμματος «Ορίζων Ευρώπη», και ιδίως πριν από την έγκριση του προγράμματος εργασιών της κοινής επιχείρησης, σε σχέση με την εφαρμογή του άρθρου 22 παράγραφος 5 του κανονισμού για το πρόγραμμα «Ορίζων Ευρώπη»·
                        
                     
                           ι)
                        
                        
                           υποβάλλει προς έγκριση στο διοικητικό συμβούλιο ή στο συμβούλιο δημόσιων αρχών, ανάλογα την περίπτωση, τον κατάλογο των δράσεων που επιλέγονται για χρηματοδότηση από την κοινή επιχείρηση·
                        
                     
                           ια)
                        
                        
                           αξιολογεί τις αιτήσεις προσχώρησης συνδεδεμένων μελών στην κοινή επιχείρηση μετά από ανοικτή πρόσκληση εκδήλωσης ενδιαφέροντος και υποβάλλει στο διοικητικό συμβούλιο προτάσεις για συνδεδεμένα μέλη·
                        
                     
                           ιβ)
                        
                        
                           ενημερώνει τακτικά τα άλλα όργανα της κοινής επιχείρησης σχετικά με όλα τα θέματα που σχετίζονται με τον ρόλο τους·
                        
                     
                           ιγ)
                        
                        
                           υπογράφει επιμέρους συμφωνίες και αποφάσεις επιχορήγησης στο πλαίσιο των αρμοδιοτήτων του για λογαριασμό της κοινής επιχείρησης·
                        
                     
                           ιδ)
                        
                        
                           υπογράφει δημόσιες συμβάσεις προμηθειών για λογαριασμό της κοινής επιχείρησης·
                        
                     
                           ιε)
                        
                        
                           διασφαλίζει την παρακολούθηση και την αξιολόγηση της προόδου του προγράμματος σε σχέση με τους σχετικούς δείκτες επιπτώσεων και τους ειδικούς στόχους της κοινής επιχείρησης όπως καθορίζονται στο δεύτερο μέρος, υπό την επίβλεψη του διοικητικού συμβουλίου και σε συντονισμό με τα συμβουλευτικά όργανα όπου αρμόζει, και σύμφωνα με το άρθρο 171·
                        
                     
                           ιστ)
                        
                        
                           εφαρμόζει την πολιτική επικοινωνίας της κοινής επιχείρησης·
                        
                     
                           ιζ)
                        
                        
                           οργανώνει, διευθύνει και επιβλέπει την επιχειρησιακή λειτουργία και το προσωπικό της κοινής επιχείρησης εντός των ορίων της ανάθεσης αρμοδιοτήτων από το διοικητικό συμβούλιο·
                        
                     
                           ιη)
                        
                        
                           καθιερώνει και διασφαλίζει τη λειτουργία ενός αποτελεσματικού και αποδοτικού συστήματος εσωτερικού ελέγχου και αναφέρει οποιαδήποτε σημαντική αλλαγή στο διοικητικό συμβούλιο·
                        
                     
                           ιθ)
                        
                        
                           προστατεύει τα οικονομικά συμφέροντα της Ένωσης και των άλλων μελών εφαρμόζοντας προληπτικά μέτρα κατά της απάτης, της διαφθοράς και άλλων παράνομων δραστηριοτήτων με αποτελεσματικούς ελέγχους και, εφόσον διαπιστώνονται παρατυπίες, ανακτά τα αχρεωστήτως καταβληθέντα ποσά και, κατά περίπτωση, επιβάλλει αποτελεσματικές, αναλογικές και αποτρεπτικές διοικητικές και χρηματικές ποινές·
                        
                     
                           κ)
                        
                        
                           διασφαλίζει τη διενέργεια εκτιμήσεων επικινδυνότητας και διαχείρισης κινδύνων για την κοινή επιχείρηση·
                        
                     
                           κα)
                        
                        
                           λαμβάνει κάθε άλλο αναγκαίο μέτρο για την αξιολόγηση της προόδου της κοινής επιχείρησης ως προς την επίτευξη των στόχων της·
                        
                     
                           κβ)
                        
                        
                           καταρτίζει και υποβάλλει προς έγκριση στο διοικητικό συμβούλιο σχέδιο για τη σταδιακή αποσύνδεση της κοινής επιχείρησης από τη χρηματοδότηση του προγράμματος «Ορίζων Ευρώπη»·
                        
                     
                           κγ)
                        
                        
                           εκτελεί κάθε άλλο καθήκον που του αναθέτει ή του μεταβιβάζει το διοικητικό συμβούλιο ή όπως απαιτείται από τον παρόντα κανονισμό·
                        
                     
                           κδ)
                        
                        
                           έχει την εξουσία να μεταβιβάζει τις εξουσίες του σε άλλα μέλη του προσωπικού σύμφωνα με τους κανόνες που θεσπίζονται στο άρθρο 17 παράγραφος 4.
                        
                     
            
               5.   Ο εκτελεστικός διευθυντής μπορεί επίσης να υπόκειται σε τυχόν ειδικούς κανόνες που ορίζονται στο δεύτερο μέρος.
            
            
               6.   Ο εκτελεστικός διευθυντής συγκροτεί γραφείο προγράμματος για την εκτέλεση, με δική του ευθύνη, όλων των υποστηρικτικών καθηκόντων της κοινής επιχείρησης που απορρέουν από τον παρόντα κανονισμό. Το γραφείο προγράμματος αποτελείται από το προσωπικό της κοινής επιχείρησης και εκτελεί, ειδικότερα, τα ακόλουθα καθήκοντα:
               
                           α)
                        
                        
                           παρέχει στήριξη όσον αφορά τη δημιουργία και διαχείριση κατάλληλου λογιστικού συστήματος σύμφωνα με τους δημοσιονομικούς κανόνες για την κοινή επιχείρηση·
                        
                     
                           β)
                        
                        
                           διαχειρίζεται την υλοποίηση του προγράμματος εργασιών της κοινής επιχείρησης καθ’ όλη τη διάρκεια του κύκλου υλοποίησης·
                        
                     
                           γ)
                        
                        
                           παρέχει εγκαίρως στα μέλη της κοινής επιχείρησης και στα όργανά της όλες τις σχετικές πληροφορίες και την απαραίτητη στήριξη για την εκτέλεση των καθηκόντων τους·
                        
                     
                           δ)
                        
                        
                           εκτελεί χρέη γραμματείας για τα όργανα της κοινής επιχείρησης και παρέχει στήριξη σε συμβουλευτικές ομάδες που συγκροτεί το διοικητικό συμβούλιο, εάν υπάρχουν.
                        
                     
         
         
            Τμήμα 3
         
         
            
               Συμβουλευτικά όργανα
            
         
         
            Άρθρο 20
            Η ομάδα εκπροσώπων των κρατών
            
               1.   Με εξαίρεση τις περιπτώσεις στις οποίες κράτη μέλη και συνδεδεμένες χώρες συμμετέχουν σε κοινή επιχείρηση ως μέλη ή συνιστώσες οντότητες μελών, οι κοινές επιχειρήσεις συγκροτούν ομάδα εκπροσώπων των κρατών, όπως ορίζεται στο δεύτερο μέρος, με την επιφύλαξη των διατάξεων του παρόντος άρθρου.
            
            
               2.   Η ομάδα εκπροσώπων των κρατών απαρτίζεται από μέχρι δύο εκπροσώπους και μέχρι δύο αναπληρωτές εκπροσώπους κάθε κράτους μέλους και κάθε συνδεδεμένης χώρας. Η ομάδα εκπροσώπων των κρατών εκλέγει πρόεδρο και αντιπρόεδρο μεταξύ των μελών της.
            
            
               3.   Η ομάδα εκπροσώπων των κρατών συνεδριάζει τουλάχιστον δύο φορές ετησίως. Οι συνεδριάσεις συγκαλούνται από τον πρόεδρο ή από τουλάχιστον από το ένα τρίτο των μελών της ομάδας εκπροσώπων των κρατών. Στις συνεδριάσεις παρίστανται ως παρατηρητές ο πρόεδρος του διοικητικού συμβουλίου και ο εκτελεστικός διευθυντής ή οι εκπρόσωποί τους κατόπιν αιτήματος του προέδρου της ομάδας εκπροσώπων των κρατών για τον σκοπό της παροχής πληροφοριών σχετικά με συγκεκριμένα θέματα.
            
            
               4.   Οι συνεδριάσεις της ομάδας εκπροσώπων των κρατών ενδέχεται να ρυθμίζονται από τυχόν σχετικές ειδικές διατάξεις που ορίζονται στο δεύτερο μέρος.
            
            
               5.   Ο πρόεδρος της ομάδας εκπροσώπων των κρατών δύναται να προσκαλεί άλλα πρόσωπα να παρίστανται στις συνεδριάσεις της ομάδας ως παρατηρητές, ειδικότερα εκπροσώπους αρμόδιων ομοσπονδιακών ή περιφερειακών αρχών εντός της Ένωσης, εκπροσώπους ιδρυμάτων τριτοβάθμιας εκπαίδευσης και ερευνητικών οργανισμών, εκπροσώπους ενώσεων ΜΜΕ ή ενώσεων του κλάδου και εκπροσώπους άλλων οργάνων της κοινής επιχείρησης.
            
            
               6.   Η ημερήσια διάταξη και τα υποστηρικτικά έγγραφα των συνεδριάσεων της ομάδας εκπροσώπων των κρατών διανέμονται εγκαίρως ώστε να εξασφαλίζεται η δέουσα εκπροσώπηση κάθε κράτους μέλους και συνδεδεμένης χώρας. Η ημερήσια διάταξη διανέμεται επίσης εγκαίρως στο διοικητικό συμβούλιο προς ενημέρωσή του.
            
            
               7.   Διεξάγονται διαβουλεύσεις με την ομάδα εκπροσώπων των κρατών, η οποία, ειδικότερα, εξετάζει τις πληροφορίες και διατυπώνει γνώμες σχετικά με τα ακόλουθα θέματα:
               
                           α)
                        
                        
                           πρόοδος του προγράμματος της κοινής επιχείρησης, επίτευξη των στόχων και προσδοκώμενες επιπτώσεις στο πλαίσιο του προγράμματος «Ορίζων Ευρώπη», συμπεριλαμβανομένων των πληροφοριών σχετικά με τις προσκλήσεις υποβολής προτάσεων και τις παραληφθείσες προτάσεις, καθώς και σχετικά με τη διαδικασία αξιολόγησης των προτάσεων·
                        
                     
                           β)
                        
                        
                           επικαιροποίηση του στρατηγικού θεματολογίου έρευνας και καινοτομίας ή αντίστοιχου σύμφωνα με τον στρατηγικό σχεδιασμό του προγράμματος «Ορίζων Ευρώπη» και άλλα χρηματοδοτικά μέσα της Ένωσης και των κρατών μελών·
                        
                     
                           γ)
                        
                        
                           σύνδεσμοι με το πρόγραμμα «Ορίζων Ευρώπη» και άλλες ενωσιακές, εθνικές και, κατά περίπτωση, περιφερειακές πρωτοβουλίες, συμπεριλαμβανομένων των πόρων της πολιτικής συνοχής σύμφωνα με τις στρατηγικές έξυπνης εξειδίκευσης·
                        
                     
                           δ)
                        
                        
                           σχέδια προγραμμάτων εργασιών, συμπεριλαμβανομένου του περιεχομένου των προσκλήσεων υποβολής προτάσεων, ιδίως σχετικά με ερευνητικά θέματα χαμηλότερων TRL που περιλαμβάνονται στο σχέδιο προγράμματος εργασιών και σχετικά με την εφαρμογή των κριτηρίων επιλεξιμότητας·
                        
                     
                           ε)
                        
                        
                           συμμετοχή ΜΜΕ, νεοφυών επιχειρήσεων, ιδρυμάτων τριτοβάθμιας εκπαίδευσης και ερευνητικών οργανισμών, καθώς και μέτρα που λαμβάνονται για την προώθηση της συμμετοχής των νεοεισερχομένων·
                        
                     
                           στ)
                        
                        
                           δράσεις που πραγματοποιούνται για τη διάδοση και την εκμετάλλευση των αποτελεσμάτων σε ολόκληρη την αλυσίδα αξίας·
                        
                     
                           ζ)
                        
                        
                           ετήσια έκθεση δραστηριοτήτων.
                        
                     
            
               8.   Για τον σκοπό της εξεύρεσης της κοινώς αποδεκτής θέσης που αναφέρεται στο άρθρο 17 παράγραφος 2 στοιχείο ιβ), η ομάδα εκπροσώπων των κρατών περιλαμβάνει μόνο τα κράτη μέλη. Ο εσωτερικός κανονισμός της ομάδας εκπροσώπων των κρατών προσδιορίζει περαιτέρω τη διαδικασία για την επίτευξη συμφωνίας σχετικά με την εν λόγω θέση.
            
            
               9.   Κατά περίπτωση, η ομάδα εκπροσώπων των κρατών υποβάλλει επίσης τακτικά εκθέσεις στο διοικητικό συμβούλιο και μεσολαβεί στην κοινή επιχείρηση όσον αφορά τα ακόλουθα θέματα:
               
                           α)
                        
                        
                           το καθεστώς των συναφών εθνικών ή περιφερειακών προγραμμάτων έρευνας και καινοτομίας και τον προσδιορισμό πιθανών τομέων συνεργασίας, συμπεριλαμβανομένων συγκεκριμένων δράσεων που έχουν αναληφθεί ή προβλέπονται για την αξιοποίηση και υιοθέτηση σχετικών τεχνολογιών και καινοτόμων λύσεων·
                        
                     
                           β)
                        
                        
                           ειδικά μέτρα που λαμβάνονται σε εθνικό ή περιφερειακό επίπεδο όσον αφορά τις εκδηλώσεις διάδοσης, τα θεματικά τεχνικά εργαστήρια και τις δραστηριότητες επικοινωνίας·
                        
                     
                           γ)
                        
                        
                           ειδικά μέτρα που λαμβάνονται σε εθνικό ή περιφερειακό επίπεδο όσον αφορά τις δραστηριότητες αξιοποίησης σε σχέση με την αντίστοιχη κοινή επιχείρηση·
                        
                     
                           δ)
                        
                        
                           εθνικές ή περιφερειακές πολιτικές και πρωτοβουλίες με σκοπό την εξασφάλιση συμπληρωματικότητας όσον αφορά το στρατηγικό θεματολόγιο έρευνας και καινοτομίας και τα ετήσια προγράμματα εργασιών της κοινής επιχείρησης.
                        
                     
            
               10.   Η ομάδα εκπροσώπων των κρατών υποβάλλει, στο τέλος κάθε ημερολογιακού έτους, έκθεση στην οποία περιγράφονται οι εθνικές ή περιφερειακές πολιτικές που εμπίπτουν στο πεδίο εφαρμογής της κοινής επιχείρησης και προσδιορίζονται συγκεκριμένοι τρόποι συνεργασίας με τις δράσεις που χρηματοδοτεί η κοινή επιχείρηση.
            
            
               11.   Η ομάδα εκπροσώπων των κρατών δύναται να διατυπώνει, με δική της πρωτοβουλία, γνώμες, συστάσεις ή προτάσεις προς το διοικητικό συμβούλιο ή τον εκτελεστικό διευθυντή σχετικά με τεχνικά, διοικητικά και οικονομικά θέματα καθώς και σχετικά με προγράμματα εργασιών και άλλα έγγραφα, ιδίως όταν αυτά θίγουν εθνικά ή περιφερειακά συμφέροντα.
            
            
               12.   Η ομάδα εκπροσώπων των κρατών λαμβάνει εγκαίρως και τακτικά σχετικές πληροφορίες, συμπεριλαμβανομένης ανάλυσης ανά χώρα, μεταξύ άλλων δεδομένων για τις αιτήσεις επιχορήγησης και τη συμμετοχή σε έμμεσες δράσεις που χρηματοδοτούνται από την κοινή επιχείρηση, τα αποτελέσματα της αξιολόγησης κάθε πρόσκλησης υποβολής προτάσεων και υλοποίησης έργου, τις συνέργειες με άλλα συναφή προγράμματα της Ένωσης και άλλες ευρωπαϊκές συμπράξεις, τις συμπληρωματικές δραστηριότητες, τις δεσμευμένες και πραγματικά χορηγηθείσες χρηματοδοτικές και συνεισφορές σε είδος και την εκτέλεση του προϋπολογισμού της κοινής επιχείρησης.
            
            
               13.   Η ομάδα εκπροσώπων των κρατών θεσπίζει τον εσωτερικό κανονισμό της λαμβάνοντας δεόντως υπόψη τα άρθρα 33 και 42.
            
            
               14.   Μία ή περισσότερες κοινές επιχειρήσεις μπορούν να συγκροτήσουν κοινή ομάδα εκπροσώπων των κρατών σύμφωνα με τις σχετικές διατάξεις που προβλέπονται στο δεύτερο μέρος.
            
         
         
            Άρθρο 21
            Επιστημονικές συμβουλές
            
               1.   Εάν δεν ορίζεται διαφορετικά στο δεύτερο μέρος, οι κοινές επιχειρήσεις ζητούν ανεξάρτητες επιστημονικές συμβουλές μέσω:
               
                           α)
                        
                        
                           του επιστημονικού συμβουλευτικού οργάνου το οποίο θα συγκροτήσει η κοινή επιχείρηση σύμφωνα με τις σχετικές διατάξεις που ορίζονται στο δεύτερο μέρος και με την επιφύλαξη των διατάξεων του παρόντος άρθρου· ή
                        
                     
                           β)
                        
                        
                           αιτημάτων ad hoc για ανεξάρτητη εμπειρογνωσία από το διοικητικό συμβούλιο στην κοινή επιχείρηση για συγκεκριμένα ζητήματα.
                        
                     
            
               2.   Μεταξύ των μελών του επιστημονικού συμβουλευτικού οργάνου υπάρχει ισόρροπη εκπροσώπηση εμπειρογνωμόνων, στο πλαίσιο των δραστηριοτήτων της κοινής επιχείρησης, με τήρηση, μεταξύ άλλων, της ισόρροπης εκπροσώπησης των φύλων και της γεωγραφικής ισορροπίας. Συλλογικά, τα μέλη του επιστημονικού συμβουλευτικού οργάνου διαθέτουν τις αναγκαίες ικανότητες και εμπειρογνωσία που καλύπτουν τον τεχνικό τομέα, ώστε να διατυπώνουν επιστημονικά τεκμηριωμένες συστάσεις προς την κοινή επιχείρηση, λαμβάνοντας υπόψη τον κλιματικό, περιβαλλοντικό και κοινωνικοοικονομικό αντίκτυπο των εν λόγω συστάσεων και τους στόχους της κοινής επιχείρησης.
            
            
               3.   Τα μέλη του επιστημονικού συμβουλευτικού οργάνου, καθώς και οι προσκεκλημένοι παρατηρητές, υπόκεινται στην υποχρέωση τήρησης του επαγγελματικού απορρήτου, το οποίο, σύμφωνα με τις Συνθήκες και τους εκτελεστικούς κανόνες τους, ισχύει για όλα τα μέλη και το προσωπικό των θεσμικών οργάνων, καθώς και στους κανόνες της Επιτροπής σχετικά με την ασφάλεια όσον αφορά την προστασία ευαίσθητων μη διαβαθμισμένων και διαβαθμισμένων πληροφοριών της Ένωσης, όπως ορίζονται στις αποφάσεις της Επιτροπής (ΕΕ, Ευρατόμ) 2015/443 (31) και (ΕΕ, Ευρατόμ) 2015/444 (32), αντίστοιχα.
            
            
               4.   Το διοικητικό συμβούλιο καθορίζει ανοικτή διαδικασία επιλογής συμπεριλαμβανομένων των συγκεκριμένων κριτηρίων για τη σύνθεση του επιστημονικού συμβουλευτικού οργάνου της κοινής επιχείρησης και διορίζει τα μέλη του. Το διοικητικό συμβούλιο λαμβάνει υπόψη τους δυνητικούς υποψηφίους που προτείνει η ομάδα εκπροσώπων των κρατών.
            
            
               5.   Το επιστημονικό συμβουλευτικό όργανο εκλέγει τον πρόεδρό του μεταξύ των μελών του.
            
            
               6.   Το επιστημονικό συμβουλευτικό όργανο συνεδριάζει τουλάχιστον δύο φορές ετησίως και οι συνεδριάσεις συγκαλούνται από τον πρόεδρο. Ο πρόεδρος δύναται να προσκαλέσει και άλλα πρόσωπα να παραστούν στις συνεδριάσεις του ως παρατηρητές. Το επιστημονικό συμβουλευτικό όργανο εγκρίνει τον εσωτερικό κανονισμό του. Η ημερήσια διάταξη των συνεδριάσεων δημοσιοποιείται εγκαίρως στον ιστότοπο της σχετικής κοινής επιχείρησης.
            
            
               7.   Το επιστημονικό συμβουλευτικό όργανο επιτελεί τα ακόλουθα καθήκοντα:
               
                           α)
                        
                        
                           παρέχει συμβουλές σχετικά με τις επιστημονικές προτεραιότητες που πρέπει να καλύπτονται στα προγράμματα εργασιών, συμπεριλαμβανομένου του αντικειμένου των προσκλήσεων υποβολής προτάσεων, σύμφωνα με το στρατηγικό θεματολόγιο έρευνας και καινοτομίας και τον στρατηγικό σχεδιασμό του προγράμματος «Ορίζων Ευρώπη»·
                        
                     
                           β)
                        
                        
                           παρέχει συμβουλές σχετικά με τα επιστημονικά επιτεύγματα που περιγράφονται στην ετήσια έκθεση δραστηριοτήτων·
                        
                     
                           γ)
                        
                        
                           προτείνει στο διοικητικό συμβούλιο, λαμβανομένης υπόψη της προόδου του στρατηγικού θεματολογίου έρευνας και καινοτομίας και των επιμέρους δράσεων, διορθωτικά μέτρα ή αναπροσανατολισμό, όταν απαιτείται·
                        
                     
                           δ)
                        
                        
                           παρέχει ανεξάρτητες συμβουλές και επιστημονική ανάλυση επί συγκεκριμένων ζητημάτων, μετά από αίτημα του διοικητικού συμβουλίου, ειδικότερα όσον αφορά τις εξελίξεις σε συναφείς τομείς ή για τη στήριξη της αξιολόγησης των αιτήσεων δυνητικών συνδεδεμένων μελών και συνεισφερόντων εταίρων·
                        
                     
                           ε)
                        
                        
                           εφόσον ορίζεται στο δεύτερο μέρος, αξιολογεί τα αποτελέσματα των δράσεων τεχνολογίας και καινοτομίας που χρηματοδοτούνται από την κοινή επιχείρηση και υποβάλλει σχετική έκθεση στο διοικητικό συμβούλιο·
                        
                     
                           στ)
                        
                        
                           εφόσον ορίζεται στο δεύτερο μέρος, συμμετέχει σε τομεακές επιτροπές ενοποίησης που συγκροτούνται ειδικά μεταξύ ευρωπαϊκών συμπράξεων στο πλαίσιο του προγράμματος «Ορίζων Ευρώπη», ώστε να καθίστανται δυνατές οι συνέργειες·
                        
                     
                           ζ)
                        
                        
                           εκτελεί κάθε άλλο καθήκον, όπως ορίζεται στο δεύτερο μέρος.
                        
                     
            
               8.   Μετά από κάθε συνεδρίαση του επιστημονικού συμβουλευτικού οργάνου, ο πρόεδρός του υποβάλλει στο διοικητικό συμβούλιο έκθεση στην οποία περιγράφονται οι γνώμες του οργάνου και των μελών του σχετικά με τα θέματα που συζητήθηκαν κατά τη συνεδρίαση. Στο μέτρο του δυνατού, η έκθεση δημοσιοποιείται στον ιστότοπο της σχετικής κοινής επιχείρησης.
            
            
               9.   Το επιστημονικό συμβουλευτικό όργανο μπορεί, με δική του πρωτοβουλία, να συμβουλεύει το διοικητικό συμβούλιο για συγκεκριμένα σημεία που δεν καλύπτονται από τα καθήκοντα της παραγράφου 7. Στο μέτρο του δυνατού, η έκθεση δημοσιοποιείται στον ιστότοπο της σχετικής κοινής επιχείρησης.
            
            
               10.   Σε περίπτωση που δεν ακολουθηθούν οι συμβουλές του σχετικά με το πρόγραμμα εργασιών και το στρατηγικό θεματολόγιο έρευνας και καινοτομίας, το επιστημονικό συμβουλευτικό όργανο ενημερώνεται για τους λόγους.
            
         
         
            Άρθρο 22
            Η ομάδα ενδιαφερομένων
            
               1.   Οι κοινές επιχειρήσεις μπορούν να συγκροτούν ομάδα ενδιαφερομένων σύμφωνα με τις σχετικές διατάξεις του δεύτερου μέρους και με την επιφύλαξη του παρόντος άρθρου.
            
            
               2.   Η ομάδα ενδιαφερομένων είναι ανοικτή σε όλα τα ενδιαφερόμενα μέρη από τον δημόσιο και τον ιδιωτικό τομέα, συμπεριλαμβανομένων οργανωμένων ομάδων που δραστηριοποιούνται στον τομέα της κοινής επιχείρησης και διεθνών ομάδων συμφερόντων από τα κράτη μέλη, τις συνδεδεμένες χώρες ή άλλες χώρες.
            
            
               3.   Το διοικητικό συμβούλιο καθορίζει τα ειδικά κριτήρια και τη διαδικασία επιλογής για τη σύνθεση της ομάδας ενδιαφερομένων και επιδιώκει την ισόρροπη εκπροσώπηση όσον αφορά τη γεωγραφική κατανομή, το φύλο, τον τομέα και την εμπειρογνωσία των ενδιαφερομένων. Κατά περίπτωση, το διοικητικό συμβούλιο λαμβάνει υπόψη τους δυνητικούς υποψηφίους που προτείνει η ομάδα εκπροσώπων των κρατών.
            
            
               4.   Η ομάδα ενδιαφερομένων ενημερώνεται τακτικά για τις δραστηριότητες της κοινής επιχείρησης και καλείται να υποβάλει παρατηρήσεις σχετικά με τις προγραμματισμένες πρωτοβουλίες της κοινής επιχείρησης.
            
            
               5.   Οι συνεδριάσεις της ομάδας ενδιαφερομένων συγκαλούνται από τον εκτελεστικό διευθυντή.
            
            
               6.   Ο εκτελεστικός διευθυντής δύναται να προτείνει στο διοικητικό συμβούλιο να ζητήσει τη γνώμη της ομάδας ενδιαφερομένων όσον αφορά συγκεκριμένα ζητήματα. Όταν πραγματοποιείται τέτοια διαβούλευση, μετά τη σχετική συζήτηση στην ομάδα ενδιαφερομένων υποβάλλεται στο διοικητικό συμβούλιο και στην ομάδα εκπροσώπων των κρατών έκθεση η οποία δημοσιοποιείται στον ιστότοπο της σχετικής κοινής επιχείρησης.
            
         
         
            ΚΕΦΑΛΑΙΟ 4
         
         
            
               Δημοσιονομικές και επιχειρησιακές διατάξεις
            
         
         
            Τμήμα 1
         
         
            
               Γενικές διατάξεις
            
         
         
            Άρθρο 23
            Συνεκτική εφαρμογή του περιορισμού της συμμετοχής
            Οι κοινές επιχειρήσεις διασφαλίζουν τη συνοχή με την προσέγγιση που ακολουθείται για δράσεις χρηματοδοτούμενες στο πλαίσιο του προγράμματος εργασίας του προγράμματος «Ορίζων Ευρώπη» που εγκρίνεται σύμφωνα με το άρθρο 13 παράγραφος 2 στοιχείο β) του ειδικού προγράμματος υλοποίησης του προγράμματος «Ορίζων Ευρώπη» όσον αφορά την εφαρμογή του άρθρου 22 παράγραφος 5 του κανονισμού «Ορίζων Ευρώπη», καθώς και με τη νομοθεσία και τις κατευθυντήριες γραμμές της Ένωσης που αφορούν την εφαρμογή του σε παρόμοια θέματα στο πρόγραμμα εργασιών της οικείας κοινής επιχείρησης.
         
         
            Άρθρο 24
            Κανόνες που εφαρμόζονται στις δραστηριότητες που χρηματοδοτούνται από τις κοινές επιχειρήσεις
            
               1.   Ο κανονισμός για το πρόγραμμα «Ορίζων Ευρώπη» εφαρμόζεται στις δράσεις που χρηματοδοτούνται από τις κοινές επιχειρήσεις στο πλαίσιο του προγράμματος «Ορίζων Ευρώπη». Σύμφωνα με τον εν λόγω κανονισμό, κάθε κοινή επιχείρηση θεωρείται φορέας χρηματοδότησης και παρέχει χρηματοδοτική στήριξη σε έμμεσες δράσεις, δυνάμει του άρθρου 6 του εν λόγω κανονισμού.
            
            
               2.   Οι δράσεις που χρηματοδοτούνται από τις κοινές επιχειρήσεις στο πλαίσιο του προγράμματος «Ορίζων Ευρώπη» ενδέχεται επίσης να υπόκεινται σε τυχόν ειδικές διατάξεις που ορίζονται στο δεύτερο μέρος.
            
            
               3.   Κατά παρέκκλιση από το άρθρο 40 παράγραφος 4 στοιχείο α) του κανονισμού για το πρόγραμμα «Ορίζων Ευρώπη», το δικαίωμα προβολής αντιρρήσεων ισχύει επίσης για συμμετέχοντες που παράγουν τα αποτελέσματα και δεν έχουν λάβει χρηματοδότηση από κοινή επιχείρηση.
            
         
         
            Άρθρο 25
            Επιχειρησιακός και οικονομικός προγραμματισμός
            
               1.   Ο εκτελεστικός διευθυντής υποβάλλει προς έγκριση στο διοικητικό συμβούλιο σχέδιο του προγράμματος εργασιών.
            
            
               2.   Το πρόγραμμα εργασιών εγκρίνεται στο τέλος του έτους πριν από την εφαρμογή του. Το πρόγραμμα εργασιών και οι προσκλήσεις υποβολής προτάσεων δημοσιεύονται στον ιστότοπο της κοινής επιχείρησης και στον ιστότοπο του προγράμματος «Ορίζων Ευρώπη» και, για την υποστήριξη του συντονισμού με τη συνολική στρατηγική του προγράμματος «Ορίζων Ευρώπη», κοινοποιείται στη σχετική σύνθεση της επιτροπής προγράμματος προς ενημέρωση.
            
            
               3.   Ο εκτελεστικός διευθυντής καταρτίζει σχέδιο του ετήσιου προϋπολογισμού για το επόμενο έτος και το υποβάλλει προς έγκριση στο διοικητικό συμβούλιο.
            
            
               4.   Ο ετήσιος προϋπολογισμός για συγκεκριμένο έτος εγκρίνεται από το διοικητικό συμβούλιο έως το τέλος του έτους που προηγείται της εκτέλεσής του.
            
            
               5.   Ο ετήσιος προϋπολογισμός αναπροσαρμόζεται προκειμένου να λαμβάνεται υπόψη το ποσό της χρηματοδοτικής συνεισφοράς της Ένωσης όπως ορίζεται στον προϋπολογισμό της Ένωσης και, κατά περίπτωση, τα ποσά των χρηματοδοτικών συνεισφορών των μελών πλην της Ένωσης και των συνεισφερόντων εταίρων, αν υπάρχουν.
            
         
         
            Άρθρο 26
            Επιχειρησιακές και χρηματοοικονομικές εκθέσεις
            
               1.   Ο εκτελεστικός διευθυντής υποβάλλει στο διοικητικό συμβούλιο ενοποιημένη ετήσια έκθεση δραστηριοτήτων σχετικά με την εκτέλεση των καθηκόντων του σύμφωνα με τους δημοσιονομικούς κανόνες της κοινής επιχείρησης. Η ενοποιημένη ετήσια έκθεση δραστηριοτήτων δημοσιοποιείται εγκαίρως στον ιστότοπο της σχετικής κοινής επιχείρησης.
            
            
               2.   Στην ενοποιημένη ετήσια έκθεση δραστηριοτήτων περιλαμβάνονται, μεταξύ άλλων, πληροφορίες σχετικά με τα ακόλουθα θέματα:
               
                           α)
                        
                        
                           τις δράσεις που διεξήχθησαν στους τομείς της έρευνας, της καινοτομίας και σε άλλους τομείς, καθώς και τις αντίστοιχες δαπάνες·
                        
                     
                           β)
                        
                        
                           τις υποβληθείσες προτάσεις, συμπεριλαμβανομένης ανάλυσης ανά χώρα εγκατάστασης της νομικής οντότητας και ανά είδος συμμετεχόντων, ιδίως ΜΜΕ και νεοεισερχομένων·
                        
                     
                           γ)
                        
                        
                           τις έμμεσες δράσεις που επιλέχθηκαν για χρηματοδότηση, στις οποίες περιλαμβάνεται ανάλυση ανά είδος συμμετεχόντων, συμπεριλαμβανομένων των ΜΜΕ, και ανά χώρα, και αναγράφεται η συνεισφορά της αντίστοιχης κοινής επιχείρησης προς τους επιμέρους συμμετέχοντες και τις επιμέρους δράσεις·
                        
                     
                           δ)
                        
                        
                           πληροφορίες σχετικά με τον ανοικτό χαρακτήρα των κοινών επιχειρήσεων, συμπεριλαμβανομένης της παρακολούθησης των συνεργατικών δεσμών·
                        
                     
                           ε)
                        
                        
                           τις συμπληρωματικές δραστηριότητες που αναλαμβάνουν τα μέλη πλην της Ένωσης, συμπεριλαμβανομένης ανάλυσης ανά χώρα εγκατάστασης των ιδιωτικών μελών, των συνιστωσών ή των συνδεδεμένων οντοτήτων οποιωνδήποτε εξ αυτών·
                        
                     
                           στ)
                        
                        
                           τη συνεργασία με άλλες ευρωπαϊκές συμπράξεις, συμπεριλαμβανομένων κοινών προσκλήσεων υποβολής προτάσεων, και συνέργειες μεταξύ δράσεων της κοινής επιχείρησης και εθνικών ή περιφερειακών πρωτοβουλιών και πολιτικών.
                        
                     
            
               3.   Ο υπόλογος της κοινής επιχείρησης διαβιβάζει τους προσωρινούς λογαριασμούς στον υπόλογο της Επιτροπής και στο Ελεγκτικό Συνέδριο σύμφωνα με τους δημοσιονομικούς κανόνες της κοινής επιχείρησης.
            
            
               4.   Ο εκτελεστικός διευθυντής διαβιβάζει την έκθεση σχετικά με τη δημοσιονομική και οικονομική διαχείριση στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο σύμφωνα με τους δημοσιονομικούς κανόνες της κοινής επιχείρησης.
            
            
               5.   Η διαδικασία απαλλαγής διεξάγεται σύμφωνα με τους δημοσιονομικούς κανόνες της κοινής επιχείρησης.
            
         
         
            Τμήμα 2
         
         
            
               Δημοσιονομικές διατάξεις
            
         
         
            Άρθρο 27
            Δημοσιονομικοί κανόνες
            
               1.   Οι κοινές επιχειρήσεις θεσπίζουν τους δημοσιονομικούς κανόνες τους σύμφωνα με το άρθρο 71 του κανονισμού (ΕΕ, Ευρατόμ) 2018/1046.
            
            
               2.   Οι δημοσιονομικοί κανόνες δημοσιεύονται στον ιστότοπο της σχετικής κοινής επιχείρησης.
            
         
         
            Άρθρο 28
            Πηγές χρηματοδότησης
            
               1.   Κάθε κοινή επιχείρηση χρηματοδοτείται από κοινού από την Ένωση, τα μέλη πλην της Ένωσης και τους συνεισφέροντες εταίρους μέσω χρηματοδοτικών συνεισφορών και συνεισφορών σε είδος για επιχειρησιακές δραστηριότητες.
            
            
               2.   Τα μέλη πλην της Ένωσης συμφωνούν τον τρόπο επιμερισμού της συλλογικής συνεισφοράς μεταξύ τους σύμφωνα με τους εφαρμοστέους δημοσιονομικούς κανόνες.
            
            
               3.   Οι λειτουργικές δαπάνες της κοινής επιχείρησης καλύπτονται μέσω:
               
                           α)
                        
                        
                           χρηματοδοτικής συνεισφοράς της Ένωσης·
                        
                     
                           β)
                        
                        
                           χρηματοδοτικών συνεισφορών των ιδιωτικών μελών ή των συνιστωσών ή συνδεδεμένων οντοτήτων τους, των συνεισφερόντων εταίρων ή διεθνούς οργανισμού που είναι μέλος κοινής επιχείρησης·
                        
                     
                           γ)
                        
                        
                           κατά περίπτωση, χρηματοδοτικών συνεισφορών των συμμετεχόντων κρατών·
                        
                     
                           δ)
                        
                        
                           συνεισφορών σε είδος που ορίζονται στο άρθρο 2 σημείο 8.
                        
                     
            
               4.   Σύμφωνα με τα άρθρα 10 και 11, οι πόροι της κοινής επιχείρησης που εγγράφονται στον προϋπολογισμό της αποτελούνται από τις ακόλουθες συνεισφορές:
               
                           α)
                        
                        
                           χρηματοδοτικές συνεισφορές των μελών στην κοινή επιχείρηση για τις διοικητικές δαπάνες, οι οποίες κατανέμονται ισομερώς σε ετήσια βάση μεταξύ της Ένωσης και των μελών πλην της Ένωσης, εκτός εάν ορίζεται διαφορετικά στο δεύτερο μέρος λόγω του ιδιαίτερου χαρακτήρα της σύνθεσης των μελών της κοινής επιχείρησης·
                        
                     
                           β)
                        
                        
                           χρηματοδοτικές συνεισφορές των μελών ή των συνεισφερόντων εταίρων στην κοινή επιχείρηση για τις λειτουργικές δαπάνες·
                        
                     
                           γ)
                        
                        
                           κάθε έσοδο που αποφέρει η κοινή επιχείρηση·
                        
                     
                           δ)
                        
                        
                           τυχόν άλλες χρηματοδοτικές συνεισφορές, πόρους και έσοδα.
                        
                     Τυχόν τόκοι που προκύπτουν από τις συνεισφορές που αναφέρονται στην παρούσα παράγραφο λογίζονται ως έσοδά της.
            
            
               5.   Αν δεν χρησιμοποιηθεί μέρος της συνεισφοράς για τις διοικητικές δαπάνες, μπορεί να διατεθεί για την κάλυψη των λειτουργικών δαπανών της οικείας κοινής επιχείρησης.
            
            
               6.   Σε περίπτωση μέλος της κοινής επιχείρησης πλην της Ένωσης αθετήσει τις ανειλημμένες υποχρεώσεις του όσον αφορά τη συνεισφορά του, ο εκτελεστικός διευθυντής το ενημερώνει εγγράφως και ορίζει εύλογη προθεσμία για την αποκατάσταση της εν λόγω αθέτησης. Σε περίπτωση που, κατά την εκπνοή της σχετικής προθεσμίας, το εν λόγω μέλος πλην της Ένωσης εξακολουθεί να αθετεί τις υποχρεώσεις του, ο εκτελεστικός διευθυντής ενημερώνει, αφενός, την Επιτροπή και τα συμμετέχοντα κράτη, κατά περίπτωση, ενόψει λήψης πιθανών μέτρων δυνάμει του άρθρου 11 παράγραφος 8 και, αφετέρου, ενημερώνει το εν λόγω μέλος ότι αποκλείεται από την ψηφοφορία στο διοικητικό συμβούλιο σύμφωνα με το εν λόγω άρθρο.
            
            
               7.   Οι πόροι της κοινής επιχείρησης και οι δραστηριότητές της χρησιμοποιούνται για την εκπλήρωση των στόχων και των καθηκόντων της.
            
            
               8.   Η κοινή επιχείρηση έχει την κυριότητα όλων των στοιχείων ενεργητικού που παράγονται από αυτήν ή μεταβιβάζονται σε αυτήν προς εκπλήρωση των στόχων και των καθηκόντων της.
            
            
               9.   Με εξαίρεση την περίπτωση στην οποία η κοινή επιχείρηση τελεί υπό καθεστώς διάλυσης, τυχόν πλεόνασμα εσόδων μετά την αφαίρεση των δαπανών δεν καταβάλλεται στα μέλη της εν λόγω κοινής επιχείρησης, εκτός εάν αποφασίσει διαφορετικά το διοικητικό συμβούλιο.
            
         
         
            Άρθρο 29
            Χρηματοδοτικές υποχρεώσεις
            
               1.   Οι χρηματοδοτικές υποχρεώσεις της κοινής επιχείρησης δεν υπερβαίνουν το ποσό των χρηματοδοτικών πόρων που διατίθενται ή που έχουν δεσμευθεί για τον προϋπολογισμό της από τα μέλη της και τους συνεισφέροντες εταίρους.
            
            
               2.   Οι δημοσιονομικές δεσμεύσεις των κοινών επιχειρήσεων που αναφέρονται στο άρθρο 3 παράγραφος 1 στοιχεία β), δ) και η) ενδέχεται να διαιρούνται σε ετήσιες δόσεις. Έως τις 31 Δεκεμβρίου 2024, το σωρευτικό ποσό των εν λόγω δημοσιονομικών δεσμεύσεων σε δόσεις δεν υπερβαίνει το 50 % της μέγιστης συνεισφοράς της Ένωσης που ορίζεται στο άρθρο 10. Από τον Ιανουάριο του 2025, τουλάχιστον το 20 % του σωρευτικού προϋπολογισμού των εναπομενόντων ετών δεν καλύπτεται από ετήσιες δόσεις.
            
         
         
            Άρθρο 30
            Προστασία των οικονομικών συμφερόντων των μελών
            
               1.   Η κοινή επιχείρηση παρέχει στο προσωπικό της Επιτροπής και σε άλλα πρόσωπα εξουσιοδοτημένα από τη σχετική κοινή επιχείρηση ή την Επιτροπή, καθώς και στο Ελεγκτικό Συνέδριο, πρόσβαση στους χώρους και στις κτιριακές εγκαταστάσεις της, καθώς και σε όλες τις πληροφορίες, συμπεριλαμβανομένων των πληροφοριών σε ηλεκτρονική μορφή, τις οποίες χρειάζονται για τη διενέργεια των λογιστικών ελέγχων τους.
            
            
               2.   Η Ευρωπαϊκή Υπηρεσία Καταπολέμησης της Απάτης (OLAF) έχει αρμοδιότητα να διενεργεί διοικητικές έρευνες, συμπεριλαμβανομένων επιτόπιων ελέγχων και εξακριβώσεων, σύμφωνα με τις διατάξεις και τις διαδικασίες του κανονισμού (Ευρατόμ, ΕΚ) αριθ. 2185/96 του Συμβουλίου (33) και του κανονισμού (ΕΚ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (34) και, για να διαπιστώσει αν έχει διαπραχθεί απάτη, διαφθορά ή άλλη παράνομη δραστηριότητα που θίγει τα οικονομικά συμφέροντα της Ένωσης σε σχέση με συμφωνία, απόφαση ή σύμβαση χρηματοδοτούμενη δυνάμει του παρόντος κανονισμού.
            
            
               3.   Η Ευρωπαϊκή Εισαγγελία εξουσιοδοτείται, σύμφωνα με τις διατάξεις και τις διαδικασίες που προβλέπονται στον κανονισμό (ΕΕ) 2017/1939 του Συμβουλίου (35), να ερευνά και να διώκει αξιόποινες πράξεις που θίγουν τα οικονομικά συμφέροντα της Ένωσης, όπως ορίζεται στο άρθρο 4 του εν λόγω κανονισμού.
            
            
               4.   Με την επιφύλαξη των παραγράφων 1 έως 3, οι συμφωνίες, οι αποφάσεις και οι συμβάσεις που προκύπτουν από την εφαρμογή του παρόντος κανονισμού περιέχουν διατάξεις που εξουσιοδοτούν ρητώς την Επιτροπή, τη σχετική κοινή επιχείρηση, το Ελεγκτικό Συνέδριο, την Ευρωπαϊκή Εισαγγελία και την OLAF να διενεργούν τους εν λόγω λογιστικούς ελέγχους, επιτόπιους ελέγχους και έρευνες σύμφωνα με τις αντίστοιχες αρμοδιότητές τους.
            
            
               5.   Κάθε κοινή επιχείρηση διασφαλίζει την επαρκή προστασία των οικονομικών συμφερόντων των μελών της με τη διενέργεια ή την ανάθεση κατάλληλων εσωτερικών και εξωτερικών ελέγχων.
            
            
               6.   Κάθε κοινή επιχείρηση προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (36). Κάθε κοινή επιχείρηση θεσπίζει τα απαραίτητα μέτρα για να διευκολύνει τις εσωτερικές έρευνες που διεξάγει η OLAF.
            
            
               7.   Η κοινή επιχείρηση παρέχει σε κάθε εθνικό ελεγκτικό συνέδριο, κατόπιν αιτήματός του, πρόσβαση σε όλες τις πληροφορίες που σχετίζονται με τις εθνικές συνεισφορές του αντίστοιχου συμμετέχοντος κράτους, συμπεριλαμβανομένων των πληροφοριών σε ηλεκτρονική μορφή, που απαιτούνται για τη διενέργεια των ελέγχων του.
            
         
         
            Άρθρο 31
            Εκ των υστέρων λογιστικοί έλεγχοι
            Οι λογιστικοί έλεγχοι των δαπανών για έμμεσες δράσεις διενεργούνται σύμφωνα με το άρθρο 53 του κανονισμού για το πρόγραμμα «Ορίζων Ευρώπη» στο πλαίσιο των έμμεσων δράσεων του προγράμματος «Ορίζων Ευρώπη», ειδικότερα σύμφωνα με τη στρατηγική λογιστικού ελέγχου που αναφέρεται στο άρθρο 53 παράγραφος 2 του εν λόγω κανονισμού.
         
         
            Άρθρο 32
            Εσωτερικός λογιστικός έλεγχος
            
               1.   Ο εσωτερικός ελεγκτής της Επιτροπής ασκεί στις κοινές επιχειρήσεις τις ίδιες αρμοδιότητες με αυτές που ασκεί στην Επιτροπή και επιδιώκει να μειώσει τον διοικητικό φόρτο της κοινής επιχείρησης.
            
            
               2.   Το διοικητικό συμβούλιο μπορεί να συγκροτήσει ομάδα εσωτερικού λογιστικού ελέγχου σύμφωνα με τους δημοσιονομικούς κανόνες της οικείας κοινής επιχείρησης.
            
         
         
            Τμήμα 3
         
         
            
               Επιχειρησιακές διατάξεις
            
         
         
            Άρθρο 33
            Εμπιστευτικότητα
            Με την επιφύλαξη των άρθρων 34 και 36, κάθε κοινή επιχείρηση εξασφαλίζει την προστασία των εμπιστευτικών πληροφοριών, η κοινοποίηση των οποίων πέραν των θεσμικών και λοιπών οργάνων ή οργανισμών της Ένωσης θα μπορούσε να βλάψει τα συμφέροντα των μελών της ή των συμμετεχόντων στις δραστηριότητες της σχετικής κοινής επιχείρησης. Οι εν λόγω εμπιστευτικές πληροφορίες περιλαμβάνουν, μεταξύ άλλων, προσωπικές, εμπορικές, ευαίσθητες μη διαβαθμισμένες και διαβαθμισμένες πληροφορίες.
         
         
            Άρθρο 34
            Διαφάνεια
            Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (37) εφαρμόζεται στα έγγραφα που κατέχει η κοινή επιχείρηση.
         
         
            Άρθρο 35
            Επεξεργασία δεδομένων προσωπικού χαρακτήρα
            Όταν για την εφαρμογή του παρόντος κανονισμού απαιτείται η επεξεργασία δεδομένων προσωπικού χαρακτήρα, τα δεδομένα αυτά υποβάλλονται σε επεξεργασία σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (38).
         
         
            Άρθρο 36
            Πρόσβαση σε αποτελέσματα και πληροφορίες σχετικά με τις προτάσεις
            
               1.   Η κοινή επιχείρηση παρέχει στα θεσμικά και λοιπά όργανα και οργανισμούς της Ένωσης, καθώς και στις αρχές των συμμετεχόντων κρατών, κατά περίπτωση, πρόσβαση σε όλες τις πληροφορίες που αφορούν τις έμμεσες δράσεις τις οποίες χρηματοδοτεί. Στις πληροφορίες αυτές περιλαμβάνονται οι συνεισφορές και τα αποτελέσματα των δικαιούχων που συμμετέχουν σε έμμεσες δράσεις της κοινής επιχείρησης ή κάθε άλλη πληροφορία που κρίνεται αναγκαία για την ανάπτυξη, την εφαρμογή, την παρακολούθηση και την αξιολόγηση πολιτικών ή προγραμμάτων της Ένωσης ή, κατά περίπτωση, των συμμετεχόντων κρατών. Τα εν λόγω δικαιώματα πρόσβασης περιορίζονται σε μη εμπορική και μη ανταγωνιστική χρήση και συμμορφώνονται με τους ισχύοντες κανόνες εμπιστευτικότητας.
            
            
               2.   Για τους σκοπούς της ανάπτυξης, εφαρμογής, παρακολούθησης και αξιολόγησης πολιτικών ή προγραμμάτων της Ένωσης, η κοινή επιχείρηση παρέχει στην Επιτροπή τις πληροφορίες που περιλαμβάνονται στις υποβληθείσες προτάσεις. Αυτό ισχύει, κατ’ αναλογία, για τα συμμετέχοντα κράτη, κατά περίπτωση, όσον αφορά προτάσεις που περιλαμβάνουν αιτούντες εγκατεστημένους στην επικράτειά τους, με περιορισμό μη εμπορικής και μη ανταγωνιστικής χρήσης και σύμφωνα με τους ισχύοντες κανόνες εμπιστευτικότητας.
            
         
         
            ΚΕΦΑΛΑΙΟ 5
         
         
            
               Προσωπικό και ευθύνη
            
         
         
            Τμήμα 1
         
         
            
               Προσωπικό, προνόμια και ασυλίες
            
         
         
            Άρθρο 37
            Προσωπικό
            
               1.   Ο κανονισμός υπηρεσιακής κατάστασης και το ΚΛΠ και οι κανόνες που θεσπίστηκαν κατόπιν συμφωνίας μεταξύ των θεσμικών οργάνων της Ένωσης για την εφαρμογή του κανονισμού υπηρεσιακής κατάστασης και του ΚΛΠ εφαρμόζονται στο προσωπικό των κοινών επιχειρήσεων.
            
            
               2.   Οι ανθρώπινοι πόροι καθορίζονται στον πίνακα προσωπικού κάθε κοινής επιχείρησης, στον οποίο αναγράφεται ο αριθμός των θέσεων έκτακτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων εκφρασμένοι σε ισοδύναμα πλήρους απασχόλησης σύμφωνα με τον ετήσιο προϋπολογισμό της.
            
            
               3.   Το προσωπικό της κοινής επιχείρησης απαρτίζεται από έκτακτο προσωπικό και συμβασιούχους υπαλλήλους.
            
            
               4.   Όλες οι δαπάνες που αφορούν το προσωπικό βαρύνουν την κοινή επιχείρηση.
            
         
         
            Άρθρο 38
            Αποσπασμένοι εθνικοί εμπειρογνώμονες και ασκούμενοι
            
               1.   Η κοινή επιχείρηση δύναται να χρησιμοποιεί αποσπασμένους εθνικούς εμπειρογνώμονες και ασκούμενους οι οποίοι δεν απασχολούνται άμεσα από την κοινή επιχείρηση. Ο αριθμός των αποσπασμένων εθνικών εμπειρογνωμόνων, εκφρασμένος σε ισοδύναμα πλήρους απασχόλησης, προστίθεται στις πληροφορίες σχετικά με τους ανθρώπινους πόρους που αναφέρονται στο άρθρο 37 παράγραφος 2 σύμφωνα με τον ετήσιο προϋπολογισμό της οικείας κοινής επιχείρησης.
            
            
               2.   Το διοικητικό συμβούλιο της οικείας κοινής επιχείρησης εκδίδει απόφαση με την οποία καθορίζονται οι κανόνες για την απόσπαση εθνικών εμπειρογνωμόνων στην αντίστοιχη κοινή επιχείρηση και για την απασχόληση ασκουμένων.
            
         
         
            Άρθρο 39
            Προνόμια και ασυλίες
            Στις κοινές επιχειρήσεις και στο προσωπικό τους εφαρμόζεται το πρωτόκολλο αριθ. 7 περί των προνομίων και ασυλιών της Ευρωπαϊκής Ένωσης, που προσαρτάται στη ΣΕΕ και στη ΣΛΕΕ.
         
         
            Τμήμα 2
         
         
            
               Ευθύνη
            
         
         
            Άρθρο 40
            Ευθύνη των κοινών επιχειρήσεων
            
               1.   Η συμβατική ευθύνη της κοινής επιχείρησης διέπεται από τις σχετικές συμβατικές διατάξεις και από το εφαρμοστέο στην εκάστοτε συμφωνία, απόφαση ή σύμβαση δίκαιο.
            
            
               2.   Σε περίπτωση εξωσυμβατικής ευθύνης, η κοινή επιχείρηση αποκαθιστά, σύμφωνα με τις κοινές γενικές αρχές του δικαίου των κρατών μελών, τυχόν ζημίες που προκαλεί το προσωπικό της κατά την εκτέλεση των καθηκόντων του.
            
            
               3.   Τυχόν καταβολές εκ μέρους της κοινής επιχείρησης συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες, θεωρούνται δαπάνες της κοινής επιχείρησης και καλύπτονται από τους πόρους της.
            
            
               4.   Οι κοινές επιχειρήσεις έχουν την αποκλειστική ευθύνη για την εκπλήρωση των υποχρεώσεών τους.
            
         
         
            Άρθρο 41
            Ευθύνη των μελών και ασφάλιση
            
               1.   Η οικονομική ευθύνη των μελών της κοινής επιχείρησης για τα χρέη της περιορίζεται στις καταβληθείσες χρηματοδοτικές συνεισφορές τους προς την κοινή επιχείρηση.
            
            
               2.   Οι κοινές επιχειρήσεις συνάπτουν και διατηρούν κατάλληλη ασφαλιστική σύμβαση.
            
         
         
            Άρθρο 42
            Συγκρούσεις συμφερόντων
            
               1.   Η κοινή επιχείρηση, τα όργανα και το προσωπικό της αποφεύγουν οποιαδήποτε σύγκρουση συμφερόντων κατά την εκτέλεση των δραστηριοτήτων τους.
            
            
               2.   Το διοικητικό συμβούλιο θεσπίζει κανόνες για την πρόληψη, την αποφυγή και τη διαχείριση συγκρούσεων συμφερόντων όσον αφορά το προσωπικό της κοινής επιχείρησης, τα μέλη και άλλα πρόσωπα που υπηρετούν στο διοικητικό συμβούλιο και στα άλλα όργανα ή άλλες ομάδες της κοινής επιχείρησης, σύμφωνα με τους δημοσιονομικούς κανόνες της κοινής επιχείρησης και τον κανονισμό υπηρεσιακής κατάστασης όσον αφορά το προσωπικό.
            
         
         
            ΚΕΦΑΛΑΙΟ 6
         
         
            
               Επίλυση διαφορών
            
         
         
            Άρθρο 43
            Δικαιοδοσία του Δικαστηρίου και εφαρμοστέο δίκαιο
            
               1.   Το Δικαστήριο της Ευρωπαϊκής Ένωσης είναι αρμόδιο:
               
                           α)
                        
                        
                           δυνάμει οποιασδήποτε ρήτρας διαιτησίας περιλαμβάνεται σε συμφωνίες ή συμβάσεις που συνάπτονται από την κοινή επιχείρηση ή στις αποφάσεις της·
                        
                     
                           β)
                        
                        
                           για διαφορές που αφορούν την αποζημίωση για ζημίες που έχει προκαλέσει το προσωπικό της κοινής επιχείρησης κατά την εκτέλεση των καθηκόντων του·
                        
                     
                           γ)
                        
                        
                           σε οποιαδήποτε διαφορά μεταξύ της κοινής επιχείρησης και του προσωπικού της εντός των ορίων και υπό τις προϋποθέσεις που προβλέπονται στον κανονισμό υπηρεσιακής κατάστασης και στο ΚΛΠ.
                        
                     
            
               2.   Για όποιο θέμα δεν καλύπτεται από τον παρόντα κανονισμό ή από άλλες νομικές πράξεις της Ένωσης εφαρμόζεται το δίκαιο του κράτους στο οποίο βρίσκεται η έδρα της κοινής επιχείρησης.
            
         
         
            Άρθρο 44
            Καταγγελίες στον Διαμεσολαβητή
            Οι αποφάσεις που λαμβάνει η κοινή επιχείρηση κατά την εφαρμογή του παρόντος κανονισμού μπορούν να αποτελέσουν αντικείμενο καταγγελίας στον Διαμεσολαβητή, σύμφωνα με το άρθρο 228 ΣΛΕΕ.
         
         
            ΚΕΦΑΛΑΙΟ 7
         
         
            
               Διάλυση
            
         
         
            Άρθρο 45
            Διάλυση
            
               1.   Οι κοινές επιχειρήσεις διαλύονται στο τέλος της περιόδου που προβλέπεται στο άρθρο 3.
            
            
               2.   Επιπροσθέτως της παραγράφου 1, η διαδικασία διάλυσης μιας κοινής επιχείρησης κινείται αυτομάτως σε περίπτωση αποχώρησης της Ένωσης ή όλων των μελών πλην της Ένωσης από την κοινή επιχείρηση.
            
            
               3.   Για τις ανάγκες της διαδικασίας διάλυσης μιας κοινής επιχείρησης, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται προς τις αποφάσεις του διοικητικού συμβουλίου.
            
            
               4.   Κατά τη διαδικασία διάλυσης, τα στοιχεία ενεργητικού της κοινής επιχείρησης χρησιμοποιούνται για την κάλυψη των υποχρεώσεών της και των δαπανών που συνδέονται με τη διάλυσή της. Τυχόν πλεόνασμα κατανέμεται μεταξύ των μελών της κοινής επιχείρησης κατά τον χρόνο της διάλυσης κατ’ αναλογία της χρηματοδοτικής συνεισφοράς τους στην κοινή επιχείρηση. Το τυχόν πλεόνασμα που κατανέμεται στην Ένωση επιστρέφεται στον προϋπολογισμό της Ένωσης.
            
            
               5.   Καθορίζεται ad hoc διαδικασία για να διασφαλιστεί η κατάλληλη διαχείριση τυχόν συμφωνιών που συνήφθησαν ή αποφάσεων που ελήφθησαν από την κοινή επιχείρηση που τελεί υπό καθεστώς διάλυσης, καθώς και τυχόν δημόσιων συμβάσεων προμήθειας, η διάρκεια των οποίων υπερβαίνει τη διάρκεια της κοινής επιχείρησης.
            
         
         ΜΕΡΟΣ ΔΕΥΤΕΡΟ
         
            ΕΙΔΙΚΕΣ ΔΙΑΤΑΞΕΙΣ ΤΩΝ ΕΠΙΜΕΡΟΥΣ ΚΟΙΝΩΝ ΕΠΙΧΕΙΡΗΣΕΩΝ
         
         ΤΙΤΛΟΣ I
         
            ΚΟΙΝΗ ΕΠΙΧΕΙΡΗΣΗ «ΜΙΑ ΕΥΡΩΠΗ ΠΟΥ ΒΑΣΙΖΕΤΑΙ ΣΤΗΝ ΚΥΚΛΙΚΗ ΒΙΟΟΙΚΟΝΟΜΙΑ»
         
         
            Άρθρο 46
            Πρόσθετοι στόχοι της κοινής επιχείρησης «Μια Ευρώπη που βασίζεται στην κυκλική βιοοικονομία»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Μια Ευρώπη που βασίζεται στην κυκλική βιοοικονομία» έχει τους ακόλουθους γενικούς στόχους:
               
                           α)
                        
                        
                           επιτάχυνση της διαδικασίας καινοτομίας και της ανάπτυξης καινοτόμων λύσεων βιολογικής βάσης·
                        
                     
                           β)
                        
                        
                           επιτάχυνση της αξιοποίησης από την αγορά των υφιστάμενων ώριμων και καινοτόμων λύσεων βιολογικής βάσης·
                        
                     
                           γ)
                        
                        
                           εξασφάλιση υψηλού επιπέδου περιβαλλοντικών επιδόσεων των βιομηχανικών συστημάτων βιολογικής βάσης.
                        
                     
            
               2.   Η κοινή επιχείρηση «Μια Ευρώπη που βασίζεται στην κυκλική βιοοικονομία» έχει επίσης τους ακόλουθους ειδικούς στόχους:
               
                           α)
                        
                        
                           αύξηση της έντασης των διεπιστημονικών δραστηριοτήτων έρευνας και καινοτομίας ώστε να αξιοποιηθούν τα οφέλη της προόδου στις βιοεπιστήμες και σε άλλους επιστημονικούς κλάδους για την ανάπτυξη και την επίδειξη βιώσιμων λύσεων βιολογικής βάσης·
                        
                     
                           β)
                        
                        
                           αύξηση και ενσωμάτωση της ικανότητας έρευνας και καινοτομίας των ενδιαφερόμενων μερών σε ολόκληρη την Ένωση, συμπεριλαμβανομένων των περιοχών με ανεπαρκώς ανεπτυγμένη ικανότητα, με σκοπό την εκμετάλλευση του τοπικού δυναμικού βιοοικονομίας·
                        
                     
                           γ)
                        
                        
                           αύξηση της ικανότητας έρευνας και καινοτομίας για την αντιμετώπιση των περιβαλλοντικών προκλήσεων και την ανάπτυξη πιο βιώσιμων καινοτομιών βιολογικής βάσης, εξασφαλίζοντας ότι τα ζητήματα βιωσιμότητας και οι περιβαλλοντικές επιδόσεις ενσωματώνονται σε όλο το μήκος της αλυσίδας καινοτομίας και σε μελλοντικές καινοτόμες λύσεις·
                        
                     
                           δ)
                        
                        
                           ενίσχυση της ενσωμάτωσης της έρευνας και της καινοτομίας βιολογικής βάσης στη βιομηχανία βιολογικής βάσης της Ένωσης και αύξηση της συμμετοχής φορέων Ε&Κ, συμπεριλαμβανομένων των προμηθευτών πρώτων υλών, στις αλυσίδες αξίας βιολογικής βάσης·
                        
                     
                           ε)
                        
                        
                           μείωση του κινδύνου για τις επενδύσεις σε έρευνα και καινοτομία σε εταιρείες και έργα βιολογικής βάσης·
                        
                     
                           στ)
                        
                        
                           διασφάλιση της συνεκτίμησης της κυκλικότητας και περιβαλλοντικών παραμέτρων, συμπεριλαμβανομένης της συμβολής στους στόχους κλιματικής ουδετερότητας και μηδενικής ρύπανσης, κατά την ανάπτυξη και την υλοποίηση έργων βιολογικής βάσης στον τομέα της έρευνας και της καινοτομίας, και διευκόλυνση της αποδοχής από την κοινωνία.
                        
                     
         
         
            Άρθρο 47
            Πρόσθετα καθήκοντα της κοινής επιχείρησης «Μια Ευρώπη που βασίζεται στην κυκλική βιοοικονομία»
            Επιπλέον των καθηκόντων που καθορίζονται στο άρθρο 5, η κοινή επιχείρηση «Μια Ευρώπη που βασίζεται στην κυκλική βιοοικονομία» εκτελεί τα ακόλουθα καθήκοντα:
            
                        α)
                     
                     
                        διασφαλίζει ότι οι στόχοι της επιτυγχάνονται μέσω του προγραμματισμού των δραστηριοτήτων έρευνας και καινοτομίας των εταίρων από τον δημόσιο και τον ιδιωτικό τομέα·
                     
                  
                        β)
                     
                     
                        κινητοποιεί δημόσια και ιδιωτική χρηματοδότηση για τις δραστηριότητές της στην έρευνα και την καινοτομία·
                     
                  
                        γ)
                     
                     
                        στηρίζει πολυεπιστημονικά έργα έρευνας και καινοτομίας υψηλού αντικτύπου τα οποία ενισχύουν τη βιομηχανική καινοτομία βιολογικής βάσης με σκοπό την επίτευξη των στόχων της·
                     
                  
                        δ)
                     
                     
                        εντατικοποιεί τις δραστηριότητές της στην έρευνα και την καινοτομία σε ολόκληρη την αλυσίδα καινοτομίας, από χαμηλά έως υψηλά TRL·
                     
                  
                        ε)
                     
                     
                        κινητοποιεί και συγκεντρώνει φορείς έρευνας και καινοτομίας συμπεριλαμβανομένων των προμηθευτών πρώτων υλών από αγροτικές, παράκτιες, αστικές περιοχές και περιφέρειες με ανεκμετάλλευτο δυναμικό για την ανάπτυξη της αλυσίδας αξίας βιοπροϊόντων, με σκοπό να συνεργαστούν σε δραστηριότητες έργων·
                     
                  
                        στ)
                     
                     
                        διασφαλίζει ότι οι δραστηριότητες έρευνας και καινοτομίας στο πλαίσιό της επικεντρώνονται σε θέματα δημόσιου συμφέροντος, ιδίως στις περιβαλλοντικές και κλιματικές επιδόσεις της βιομηχανίας βιοπροϊόντων, όσον αφορά τόσο την κατανόηση των σχετικών προβλημάτων όσο και την εξεύρεση λύσεων σε αυτά·
                     
                  
                        ζ)
                     
                     
                        προωθεί την επικοινωνία και τη συνεργασία μεταξύ των φορέων έρευνας και καινοτομίας και των ενδιαφερόμενων μερών του κλάδου στο πλαίσιό της, με σκοπό την αύξηση της ευαισθητοποίησης σχετικά με τις ταχέως εξελισσόμενες γνώσεις και τεχνολογίες, τη διευκόλυνση της διεπιστημονικής και διατομεακής συνεργασίας και τη διευκόλυνση της υιοθέτησης καινοτόμων λύσεων βιολογικής βάσης από την αγορά·
                     
                  
                        η)
                     
                     
                        κινητοποιεί τις εθνικές και περιφερειακές αρχές που μπορούν να δημιουργήσουν ευνοϊκότερες συνθήκες για την υιοθέτηση καινοτομιών βιολογικής βάσης από την αγορά·
                     
                  
                        θ)
                     
                     
                        στηρίζει τον προβληματισμό για την ανάπτυξη προτύπων προκειμένου να διευκολυνθεί η υιοθέτηση καινοτομιών βιολογικής βάσης από την αγορά·
                     
                  
                        ι)
                     
                     
                        καθορίζει επιστημονικά άρτια κριτήρια βιωσιμότητας και δείκτες επιδόσεων, τα εφαρμόζει και τα παρακολουθεί σε όλες τις δραστηριότητες της στην έρευνα και την καινοτομία, και τα προωθεί πέραν της πρωτοβουλίας στη βιομηχανία βιοπροϊόντων·
                     
                  
                        ια)
                     
                     
                        προβάλλει και προωθεί καινοτόμες λύσεις βιολογικής βάσης στους υπεύθυνους χάραξης πολιτικής, στη βιομηχανία, στις ΜΚΟ, στην κοινωνία των πολιτών και στους καταναλωτές γενικότερα.
                     
                  
         
            Άρθρο 48
            Μέλη
            Τα μέλη της κοινής επιχείρησης «Μια Ευρώπη που βασίζεται στην κυκλική βιοοικονομία» είναι:
            
                        α)
                     
                     
                        η Ένωση, εκπροσωπούμενη από την Επιτροπή·
                     
                  
                        β)
                     
                     
                        η Bio-based Industries Consortium (κοινοπραξία βιομηχανιών βιοπροϊόντων), μη κερδοσκοπική οργάνωση βελγικού δικαίου κατόπιν κοινοποίησης της απόφασής της να προσχωρήσει στην κοινή επιχείρηση «Μια Ευρώπη που βασίζεται στην κυκλική βιοοικονομία» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή της πέραν εκείνων που καθορίζονται στον παρόντα κανονισμό·
                     
                  
                        γ)
                     
                     
                        τα συνδεδεμένα μέλη που επιλέγονται σύμφωνα με το άρθρο 7, κατόπιν απόφασης του διοικητικού συμβουλίου.
                     
                  
         
            Άρθρο 49
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Μια Ευρώπη που βασίζεται στην κυκλική βιοοικονομία», συμπεριλαμβανομένων των πιστώσεων ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 1 000 000 000 EUR, συμπεριλαμβανομένου ποσού έως 23 500 000 EUR για διοικητικές δαπάνες.
         
         
            Άρθρο 50
            Συνεισφορές μελών πλην της Ένωσης
            Τα μέλη της κοινής επιχείρησης «Μια Ευρώπη που βασίζεται στην κυκλική βιοοικονομία» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 1 000 000 000 EUR, συμπεριλαμβανομένου ποσού έως 23 500 000 EUR για διοικητικές δαπάνες, κατά το χρονικό διάστημα που καθορίζεται στο άρθρο 3.
         
         
            Άρθρο 51
            Εύρος συμπληρωματικών δραστηριοτήτων
            
               1.   Με την επιφύλαξη της εξουσίας λήψης αποφάσεων του διοικητικού συμβουλίου όσον αφορά το σχέδιο συμπληρωματικών δραστηριοτήτων δυνάμει του άρθρου 17 παράγραφος 2 στοιχείο ιδ) και εντός του πεδίου εφαρμογής του άρθρου 2 σημεία 9 και 10, η κοινοπραξία βιομηχανιών βιοπροϊόντων ή οι συνιστώσες ή συνδεδεμένες οντότητές της υποβάλλουν ετησίως πρόταση για τις συμπληρωματικές δραστηριότητες. Οι συμπληρωματικές δραστηριότητες είναι οι δραστηριότητες που συνδέονται άμεσα με τα έργα και τις δραστηριότητες της κοινής επιχείρησης «Μια Ευρώπη που βασίζεται στην κυκλική βιοοικονομία», στις οποίες συμπεριλαμβάνονται ειδικότερα οι εξής:
               
                           α)
                        
                        
                           επενδύσεις σε νέες εγκαταστάσεις που επιδεικνύουν μια νέα αλυσίδα αξίας, συμπεριλαμβανομένων επενδύσεων σε πάγιο εξοπλισμό, εργαλεία και συνοδευτικές υποδομές, ειδικότερα σε σχέση με την περιφερειακή αξιοποίηση και την επαλήθευση της βιωσιμότητάς της·
                        
                     
                           β)
                        
                        
                           επενδύσεις σε νέα καινοτόμο και βιώσιμη μονάδα παραγωγής ή εμβληματικό έργο·
                        
                     
                           γ)
                        
                        
                           επενδύσεις σε νέα έρευνα και καινοτομία και δικαιολογημένες υποδομές, συμπεριλαμβανομένων εγκαταστάσεων, εργαλείων, πάγιου εξοπλισμού ή πιλοτικών μονάδων (ερευνητικά κέντρα)·
                        
                     
                           δ)
                        
                        
                           δραστηριότητες τυποποίησης·
                        
                     
                           ε)
                        
                        
                           δραστηριότητες επικοινωνίας, διάδοσης και ευαισθητοποίησης.
                        
                     
            
               2.   Οι επενδύσεις που συνδέονται άμεσα με τα έργα είναι ειδικότερα:
               
                           α)
                        
                        
                           μη επιλέξιμες επενδύσεις που απαιτούνται για την υλοποίηση έργου της κοινής επιχείρησης «Μια Ευρώπη που βασίζεται στην κυκλική βιοοικονομία» κατά τη διάρκεια του συγκεκριμένου έργου·
                        
                     
                           β)
                        
                        
                           επενδύσεις που πραγματοποιούνται παράλληλα με έργο της κοινής επιχείρησης «Μια Ευρώπη που βασίζεται στην κυκλική βιοοικονομία» και οι οποίες συμπληρώνουν τα αποτελέσματα του έργου και οδηγούν σε υψηλότερα TRL·
                        
                     
                           γ)
                        
                        
                           επενδύσεις που απαιτούνται για την αξιοποίηση των αποτελεσμάτων έργου της κοινής επιχείρησης «Μια Ευρώπη που βασίζεται στην κυκλική βιοοικονομία» μετά την περάτωση του έργου έως τη διάλυση της κοινής επιχείρησης «Μια Ευρώπη που βασίζεται στην κυκλική βιοοικονομία». Σε αιτιολογημένες περιπτώσεις, μπορούν να λαμβάνονται υπόψη οι επενδύσεις που σχετίζονται με την αξιοποίηση των αποτελεσμάτων έργων από την προηγούμενη πρωτοβουλία (κοινή επιχείρηση ΒΒΙ).
                        
                     
         
         
            Άρθρο 52
            Όργανα της κοινής επιχείρησης «Μια Ευρώπη που βασίζεται στην κυκλική βιοοικονομία»
            Τα όργανα της κοινής επιχείρησης «Μια Ευρώπη που βασίζεται στην κυκλική βιοοικονομία» είναι:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        η ομάδα εκπροσώπων των κρατών,
                     
                  
                        δ)
                     
                     
                        η επιστημονική επιτροπή,
                     
                  
                        ε)
                     
                     
                        οι ομάδες αξιοποίησης.
                     
                  
         
            Άρθρο 53
            Σύνθεση του διοικητικού συμβουλίου
            Το διοικητικό συμβούλιο απαρτίζεται από τα ακόλουθα μέλη:
            
                        α)
                     
                     
                        πέντε εκπροσώπους της Επιτροπής εξ ονόματος της Ένωσης· και
                     
                  
                        β)
                     
                     
                        πέντε εκπροσώπους των μελών πλην της Ένωσης, μεταξύ των οποίων τουλάχιστον ένας πρέπει να είναι εκπρόσωπος ΜΜΕ.
                     
                  
         
            Άρθρο 54
            Λειτουργία του διοικητικού συμβουλίου
            
               1.   Τα μέλη πλην της Ένωσης κατέχουν από κοινού το 50 % των δικαιωμάτων ψήφου.
            
            
               2.   Κατά παρέκκλιση από το άρθρο 16 παράγραφος 4, το διοικητικό συμβούλιο εκλέγει τον πρόεδρό του για θητεία δύο ετών.
            
            
               3.   Το διοικητικό συμβούλιο συνέρχεται σε τακτική συνεδρίαση τέσσερις φορές ετησίως.
            
            
               4.   Εκτός από τις συνεδριάσεις που αναφέρονται στην παράγραφο 2, το διοικητικό συμβούλιο συγκαλεί επίσης στρατηγική συνεδρίαση τουλάχιστον μία φορά ετησίως με πρωταρχικούς στόχους τον προσδιορισμό προκλήσεων και ευκαιριών για μια βιώσιμη βιομηχανία βιοπροϊόντων και την παροχή πρόσθετου στρατηγικού προσανατολισμού για την κοινή επιχείρηση «Μια Ευρώπη που βασίζεται στην κυκλική βιοοικονομία».
            
            
               5.   Στη στρατηγική συνεδρίαση προσκαλούνται πρόσθετοι διευθύνοντες σύμβουλοι ή υπάλληλοι με εξουσία λήψης αποφάσεων των κορυφαίων ευρωπαϊκών εταιρειών βιοπροϊόντων καθώς και η Επιτροπή.
            
         
         
            Άρθρο 55
            Η επιστημονική επιτροπή
            
               1.   Η επιστημονική επιτροπή είναι το επιστημονικό συμβουλευτικό όργανο της κοινής επιχείρησης «Μια Ευρώπη που βασίζεται στην κυκλική βιοοικονομία» που αναφέρεται στο άρθρο 21 παράγραφος 1.
            
            
               2.   Η επιστημονική επιτροπή δεν έχει περισσότερα από 15 μόνιμα μέλη.
            
            
               3.   Ο πρόεδρος της επιστημονικής επιτροπής εκλέγεται για διετή θητεία.
            
            
               4.   Η επιστημονική επιτροπή συγκροτεί ειδική ομάδα αποτελούμενη από εμπειρογνώμονες με κατάλληλα προσόντα, προκειμένου να συμβάλει στην εξασφάλιση επαρκούς εστίασης σε όλες τις πτυχές του προγράμματος εργασιών που αφορούν τη βιωσιμότητα. Όποτε είναι δυνατόν, οι συμβουλές της επιστημονικής επιτροπής σχετικά με το πρόγραμμα εργασιών περιλαμβάνουν πτυχές που σχετίζονται με την κυκλικότητα, την περιβαλλοντική βιωσιμότητα, τη διατήρηση και τη βελτίωση της βιοποικιλότητας, καθώς και ευρύτερες πτυχές της βιωσιμότητας των συστημάτων βιολογικής βάσης και των σχετικών αλυσίδων αξίας.
            
         
         
            Άρθρο 56
            Οι ομάδες αξιοποίησης
            
               1.   Συγκροτούνται μία ή περισσότερες ομάδες αξιοποίησης δυνάμει του άρθρου 22. Ο ρόλος των ομάδων αξιοποίησης είναι να συμβουλεύουν το διοικητικό συμβούλιο σε θέματα καίριας σημασίας για την υιοθέτηση της καινοτομίας βιολογικής βάσης από την αγορά και να προωθούν την αξιοποίηση βιώσιμων κυκλικών λύσεων βιολογικής βάσης.
            
            
               2.   Η σύνθεση των ομάδων αξιοποίησης διασφαλίζει την κατάλληλη θεματική εστίαση και την αντιπροσώπευση ευρέως φάσματος των ενδιαφερόμενων φορέων καινοτομίας βιολογικής βάσης. Κάθε ενδιαφερόμενος φορέας, εκτός από τα μέλη της κοινοπραξίας βιομηχανιών βιοπροϊόντων, τις συνιστώσες ή συνδεδεμένες οντότητές τους, μπορεί να εκφράσει το ενδιαφέρον του να γίνει μέλος ομάδας αξιοποίησης. Το διοικητικό συμβούλιο καθορίζει το προβλεπόμενο μέγεθος και τη σύνθεση των ομάδων αξιοποίησης, τη διάρκεια της θητείας και τη δυνατότητα ανανέωσης των μελών τους, και επιλέγει τα μέλη τους.
            
            
               3.   Οι ομάδες αξιοποίησης συνέρχονται τουλάχιστον μία φορά ετησίως. Κατά την πρώτη συνεδρίαση, οι ομάδες αξιοποίησης εγκρίνουν τον εσωτερικό κανονισμό τους. Ο εσωτερικός κανονισμός εγκρίνεται από το διοικητικό συμβούλιο. Έκτακτες συνεδριάσεις των ομάδων αξιοποίησης συγκαλούνται κατόπιν αιτήματος του διοικητικού συμβουλίου, του προέδρου της σχετικής ομάδας αξιοποίησης ή της πλειοψηφίας των μελών της.
            
            
               4.   Οι ομάδες αξιοποίησης εκλέγουν πρόεδρο και αντιπρόεδρο ανά θεματικό πεδίο για περίοδο δύο ετών. Ο πρόεδρος συντονίζει τις δραστηριότητες και εκπροσωπεί την ομάδα αξιοποίησης. Ο πρόεδρος μπορεί να προσκαλείται ως παρατηρητής σε συνεδριάσεις της επιστημονικής επιτροπής και της ομάδας εκπροσώπων των κρατών.
            
            
               5.   Οι ομάδες αξιοποίησης παρέχουν συστάσεις σχετικά με τα θέματα που σχετίζονται με την αξιοποίηση καινοτομίας βιολογικής βάσης κατόπιν αιτήματος του διοικητικού συμβουλίου. Οι ομάδες αξιοποίησης μπορούν επίσης να εκδίδουν συστάσεις προς το διοικητικό συμβούλιο ανά πάσα στιγμή με δική τους πρωτοβουλία.
            
         
         ΤΙΤΛΟΣ II
         
            ΚΟΙΝΗ ΕΠΙΧΕΙΡΗΣΗ «ΚΑΘΑΡΕΣ ΑΕΡΟΜΕΤΑΦΟΡΕΣ»
         
         
            Άρθρο 57
            Πρόσθετοι στόχοι της κοινής επιχείρησης «Καθαρές αερομεταφορές»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Καθαρές αερομεταφορές» έχει τους ακόλουθους γενικούς στόχους:
               
                           α)
                        
                        
                           συμβολή στη μείωση του οικολογικού αποτυπώματος των αερομεταφορών μέσω επιτάχυνσης της ανάπτυξης κλιματικά ουδέτερων τεχνολογιών αερομεταφορών με όσο το δυνατόν συντομότερη αξιοποίηση, με αποτέλεσμα τη σημαντική συμβολή στην επίτευξη των γενικών στόχων της Ευρωπαϊκής Πράσινης Συμφωνίας, ιδίως όσον αφορά τον στόχο για μείωση των καθαρών εκπομπών αερίων του θερμοκηπίου σε επίπεδο Ένωσης κατά τουλάχιστον 55 % έως το 2030, σε σύγκριση με τα επίπεδα του 1990, και την πορεία προς την επίτευξη κλιματικής ουδετερότητας το αργότερο έως το 2050·
                        
                     
                           β)
                        
                        
                           διασφάλιση ότι οι δραστηριότητες έρευνας και καινοτομίας στον τομέα της αεροναυπηγικής, με ιδιαίτερη έμφαση στις πρωτοβουλίες ρηξικέλευθης τεχνολογίας, συμβάλλουν στην παγκόσμια βιώσιμη ανταγωνιστικότητα του κλάδου των αερομεταφορών της Ένωσης, καθώς και ότι οι κλιματικά ουδέτερες τεχνολογίες αερομεταφορών πληρούν τις σχετικές απαιτήσεις αεροπορικής ασφάλειας και προστασίας και ότι η αεροπορία εξακολουθεί να αποτελεί ασφαλές, αξιόπιστο, οικονομικά αποδοτικό και αποτελεσματικό μέσο μεταφοράς επιβατών και φορτίου·
                        
                     
                           γ)
                        
                        
                           προώθηση της ευρωπαϊκής ικανότητας έρευνας και καινοτομίας στον τομέα των αερομεταφορών.
                        
                     
            
               2.   Η κοινή επιχείρηση «Καθαρές αερομεταφορές» έχει επίσης τους ακόλουθους ειδικούς στόχους:
               
                           α)
                        
                        
                           ενσωμάτωση και επίδειξη ανατρεπτικών τεχνολογικών καινοτομιών για αεροσκάφη οι οποίες μπορούν να μειώσουν τις καθαρές εκπομπές αερίων του θερμοκηπίου κατά τουλάχιστον 30 % έως το 2030, σε σύγκριση με την πλέον προηγμένη τεχνολογία του 2020, προλειαίνοντας παράλληλα το έδαφος προς κλιματικά ουδέτερες αερομεταφορές έως το 2050·
                        
                     
                           β)
                        
                        
                           διασφάλιση ότι η τεχνολογική και η δυνητική βιομηχανική ετοιμότητα των καινοτομιών μπορούν να στηρίξουν τη δρομολόγηση ανατρεπτικών νέων προϊόντων και υπηρεσιών έως το 2035, με στόχο την αντικατάσταση του 75 % του ενεργού στόλου έως το 2050 και την ανάπτυξη ενός καινοτόμου, αξιόπιστου, ασφαλούς και οικονομικά αποδοτικού ευρωπαϊκού συστήματος αερομεταφορών που θα μπορεί να επιτύχει τον στόχο της κλιματικής ουδετερότητας το αργότερο έως το 2050·
                        
                     
                           γ)
                        
                        
                           επέκταση και προώθηση της ενσωμάτωσης των αλυσίδων αξίας της κλιματικά ουδέτερης έρευνας και καινοτομίας στον τομέα των αερομεταφορών, συμπεριλαμβανομένων της ακαδημαϊκής κοινότητας, των ερευνητικών οργανισμών, της βιομηχανίας και των ΜΜΕ, μεταξύ άλλων μέσω της αξιοποίησης συνεργειών με άλλα εθνικά και ευρωπαϊκά σχετικά προγράμματα και της στήριξης της υιοθέτησης σχετικών με τον κλάδο δεξιοτήτων σε ολόκληρη την αλυσίδα αξίας.
                        
                     
         
         
            Άρθρο 58
            Πρόσθετα καθήκοντα της κοινής επιχείρησης «Καθαρές αερομεταφορές»
            Επιπλέον των καθηκόντων που καθορίζονται στο άρθρο 5, η κοινή επιχείρηση «Καθαρές αερομεταφορές» εκτελεί επίσης τα ακόλουθα καθήκοντα:
            
                        α)
                     
                     
                        δημοσιεύει στον ιστότοπό της και στους σχετικούς ιστότοπους της Επιτροπής όλες τις πληροφορίες που απαιτούνται για την εκπόνηση και την υποβολή προτάσεων σε ανοικτές προσκλήσεις για την κοινή επιχείρηση «Καθαρές αερομεταφορές»·
                     
                  
                        β)
                     
                     
                        παρακολουθεί και αξιολογεί την τεχνολογική πρόοδο προς την επίτευξη των γενικών και ειδικών στόχων που καθορίζονται στο άρθρο 57·
                     
                  
                        γ)
                     
                     
                        και διευκολύνει την πλήρη πρόσβαση σε δεδομένα και πληροφορίες για την ανεξάρτητη παρακολούθηση των επιπτώσεων της έρευνας και της καινοτομίας στον τομέα των αερομεταφορών που διεξάγεται υπό την επίβλεψη της Επιτροπής·
                     
                  
                        δ)
                     
                     
                        βοηθά την Επιτροπή, κατόπιν αιτήματός της, στη θέσπιση και στον συντονισμό της εκπόνησης κανονισμών και προτύπων που στηρίζουν την υιοθέτηση λύσεων καθαρών αερομεταφορών από την αγορά, ιδίως με τη διεξαγωγή μελετών, προσομοιώσεων και την παροχή τεχνικών συμβουλών, λαμβανομένης παράλληλα υπόψη της ανάγκης εξάλειψης των φραγμών εισόδου στην αγορά.
                     
                  
         
            Άρθρο 59
            Μέλη
            
               1.   Τα μέλη της κοινής επιχείρησης «Καθαρές αερομεταφορές» είναι:
               
                           α)
                        
                        
                           η Ένωση, εκπροσωπούμενη από την Επιτροπή·
                        
                     
                           β)
                        
                        
                           τα ιδρυτικά μέλη που απαριθμούνται στο παράρτημα I, κατόπιν κοινοποίησης της απόφασής τους να προσχωρήσουν στην κοινή επιχείρηση «Καθαρές αερομεταφορές» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή τους πέραν εκείνων που καθορίζονται στον παρόντα κανονισμό·
                        
                     
                           γ)
                        
                        
                           τα συνδεδεμένα μέλη που επιλέγονται σύμφωνα με το άρθρο 7, κατόπιν απόφασης του διοικητικού συμβουλίου.
                        
                     
            
               2.   Επιπλέον του άρθρου 7 παράγραφος 1, το διοικητικό συμβούλιο μπορεί, κατά το πρώτο εξάμηνο μετά τη σύσταση της κοινής επιχείρησης «Καθαρές αερομεταφορές», να επιλέξει συνδεδεμένα μέλη από κατάλογο που καταρτίζεται μετά από ανοικτή πρόσκληση εκδήλωσης ενδιαφέροντος την οποία δημοσιεύει η Επιτροπή πριν από τη σύσταση της κοινής επιχείρησης. Οι διατάξεις του άρθρου 7 παράγραφος 2 εφαρμόζονται κατ’ αναλογία.
            
         
         
            Άρθρο 60
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Καθαρές αερομεταφορές», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 1 700 000 000 EUR, συμπεριλαμβανομένου ποσού έως 39 223 000 EUR για διοικητικές δαπάνες.
         
         
            Άρθρο 61
            Συνεισφορές μελών πλην της Ένωσης
            Τα μέλη της κοινής επιχείρησης «Καθαρές αερομεταφορές» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 2 400 000 000 EUR, συμπεριλαμβανομένου ποσού έως 39 223 000 EUR για διοικητικές δαπάνες, κατά το χρονικό διάστημα που καθορίζεται στο άρθρο 3.
         
         
            Άρθρο 62
            Εύρος συμπληρωματικών δραστηριοτήτων
            
               1.   Για τους σκοπούς του άρθρου 11 παράγραφος 1 στοιχείο β), στις συμπληρωματικές δραστηριότητες μπορεί να περιλαμβάνονται:
               
                           α)
                        
                        
                           δραστηριότητες που καλύπτονται από τις έμμεσες δράσεις της κοινής επιχείρησης «Καθαρές αερομεταφορές» αλλά δεν χρηματοδοτούνται στο πλαίσιο αυτών των έμμεσων δράσεων·
                        
                     
                           β)
                        
                        
                           δραστηριότητες που συνδέονται άμεσα με το πρόγραμμα εργασιών της κοινής επιχείρησης «Καθαρές αερομεταφορές»·
                        
                     
                           γ)
                        
                        
                           δραστηριότητες έρευνας και καινοτομίας βάσει δραστηριοτήτων που χρηματοδοτούνται από την κοινή επιχείρηση «Καθαρές αερομεταφορές» ή την προηγούμενη πρωτοβουλία της·
                        
                     
                           δ)
                        
                        
                           οι δραστηριότητες έρευνας και καινοτομίας στο πλαίσιο έργων που συνδέονται σαφώς με το στρατηγικό θεματολόγιο έρευνας και καινοτομίας και συγχρηματοδοτούνται από εθνικά ή περιφερειακά προγράμματα εντός της Ένωσης·
                        
                     
                           ε)
                        
                        
                           ιδιωτικά έργα έρευνας και καινοτομίας που συμπληρώνουν έργα του στρατηγικού θεματολογίου έρευνας και καινοτομίας, καθώς και δραστηριότητες που συμβάλλουν στην υιοθέτηση ειδικών για τον κλάδο δεξιοτήτων σε ολόκληρη την αλυσίδα αξίας·
                        
                     
                           στ)
                        
                        
                           δραστηριότητες που οδηγούν στην αξιοποίηση ή υιοθέτηση αποτελεσμάτων έργων από την κοινή επιχείρηση «Καθαρές αερομεταφορές» ή από προηγούμενες πρωτοβουλίες, ή και από τα δύο, οι οποίες δεν έχουν λάβει χρηματοδότηση από την Ένωση·
                        
                     
                           ζ)
                        
                        
                           ευρωπαϊκές δραστηριότητες τυποποίησης και πιστοποίησης που σχετίζονται με λύσεις καθαρών αερομεταφορών από έργα της κοινής επιχείρησης «Καθαρές αερομεταφορές» ή τις προηγούμενες πρωτοβουλίες της.
                        
                     
            
               2.   Οι συμπληρωματικές δραστηριότητες έχουν σαφώς καθορισμένα παραδοτέα.
            
         
         
            Άρθρο 63
            Όργανα της κοινής επιχείρησης «Καθαρές αερομεταφορές»
            Τα όργανα της κοινής επιχείρησης «Καθαρές αερομεταφορές» είναι:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        η ομάδα εκπροσώπων των κρατών,
                     
                  
                        δ)
                     
                     
                        η τεχνική επιτροπή,
                     
                  
                        ε)
                     
                     
                        το επιστημονικό συμβουλευτικό όργανο για τις ευρωπαϊκές καθαρές αερομεταφορές.
                     
                  
         
            Άρθρο 64
            Σύνθεση του διοικητικού συμβουλίου
            Το διοικητικό συμβούλιο απαρτίζεται από τα ακόλουθα μέλη:
            
                        α)
                     
                     
                        δύο εκπροσώπους της Επιτροπής για λογαριασμό της Ένωσης·
                     
                  
                        β)
                     
                     
                        δεκαπέντε εκπροσώπους των μελών πλην της Ένωσης που επιλέγονται από τα ιδρυτικά μέλη και τα συνδεδεμένα μέλη και μεταξύ αυτών, με διασφάλιση της ισόρροπης εκπροσώπησης της αεροναυτικής αλυσίδας αξίας, όπως πάροχοι ολοκληρωμένων λύσεων αεροσκαφών, κατασκευαστές κινητήρων και κατασκευαστές εξοπλισμού. Το διοικητικό συμβούλιο θεσπίζει στον εσωτερικό του κανονισμό μηχανισμό εναλλαγής για την κατανομή των εδρών των μελών πλην της Ένωσης λαμβάνοντας υπόψη την ισόρροπη εκπροσώπηση των φύλων. Στους επιλεγμένους εκπροσώπους περιλαμβάνεται τουλάχιστον ένας εκπρόσωπος των ευρωπαϊκών ΜΜΕ, τουλάχιστον δύο εκπρόσωποι των ερευνητικών οργανισμών και τουλάχιστον ένας εκπρόσωπος των ιδρυμάτων τριτοβάθμιας εκπαίδευσης.
                     
                  
         
            Άρθρο 65
            Λειτουργία του διοικητικού συμβουλίου
            
               1.   Τα μέλη πλην της Ένωσης κατέχουν από κοινού το 50 % των δικαιωμάτων ψήφου.
            
            
               2.   Κατά παρέκκλιση από το άρθρο 16 παράγραφος 4, η προεδρία του διοικητικού συμβουλίου ασκείται από την Επιτροπή για λογαριασμό της Ένωσης και από κοινού με εκπρόσωπο των μελών πλην της Ένωσης.
            
            
               3.   Οι πρόεδροι του επιστημονικού συμβουλευτικού οργάνου για τις ευρωπαϊκές καθαρές αερομεταφορές, της τεχνικής επιτροπής και της ομάδας εκπροσώπων των κρατών και ένας εκπρόσωπος του EASA παρίστανται στις συνεδριάσεις του διοικητικού συμβουλίου ως παρατηρητές.
            
            
               4.   Το διοικητικό συμβούλιο εξασφαλίζει την ύπαρξη άμεσης σύνδεσης και συντονισμού μεταξύ των δραστηριοτήτων της ομάδας εκπροσώπων των κρατών ή άλλων συμβουλευτικών οργάνων. Για τον σκοπό αυτόν, το διοικητικό συμβούλιο μπορεί επίσης να αναθέσει σε ένα μέλος την παρακολούθηση των δραστηριοτήτων των εν λόγω οργάνων.
            
         
         
            Άρθρο 66
            Πρόσθετα καθήκοντα του διοικητικού συμβουλίου
            
               1.   Επιπλέον των καθηκόντων που παρατίθενται στο άρθρο 17, το διοικητικό συμβούλιο της κοινής επιχείρησης «Καθαρές αερομεταφορές» εκτελεί τα ακόλουθα καθήκοντα:
               
                           α)
                        
                        
                           επιβλέπει τη συνάφεια που έχουν με τις καθαρές αερομεταφορές οι στρατηγικές για συμπληρωματικές δραστηριότητες των μελών πλην της Ένωσης·
                        
                     
                           β)
                        
                        
                           προωθεί την υιοθέτηση από την αγορά τεχνολογιών και λύσεων για τη συμβολή στην επίτευξη των στόχων της Ευρωπαϊκής Πράσινης Συμφωνίας και διασφαλίζει την επίτευξη των ειδικών στόχων της κοινής επιχείρησης που καθορίζονται στο άρθρο 57·
                        
                     
                           γ)
                        
                        
                           επιδιώκει συνέργειες μεταξύ των δραστηριοτήτων έρευνας και επίδειξης σε περιφερειακό, εθνικό ή ενωσιακό επίπεδο, οι οποίες σχετίζονται με το στρατηγικό θεματολόγιο έρευνας και καινοτομίας και το πρόγραμμα εργασιών της κοινής επιχείρησης «Καθαρές αερομεταφορές»·
                        
                     
                           δ)
                        
                        
                           επιβλέπει την παρακολούθηση και την αξιολόγηση της προόδου του προγράμματος σε σύγκριση με τους δείκτες επιπτώσεων και τους ειδικούς στόχους της κοινής επιχείρησης «Καθαρές αερομεταφορές» που καθορίζονται στο άρθρο 57 παράγραφος 2·
                        
                     
                           ε)
                        
                        
                           εξασφαλίζει τη συνεχή καθοδήγηση και διαχείριση της μετάβασης των τεχνικών προτεραιοτήτων και των δραστηριοτήτων έρευνας και καινοτομίας του προγράμματος Clean Sky 2 έως την ολοκλήρωσή τους, σύμφωνα με τους στόχους της κοινής επιχείρησης «Καθαρές αερομεταφορές», και διασφαλίζει, κατά περίπτωση, τη μεταφορά των αποτελεσμάτων στο πρόγραμμα «Καθαρές αερομεταφορές».
                        
                     
            
               2.   Το διοικητικό συμβούλιο αξιολογεί και αποφασίζει σχετικά με την υλοποίηση του προγράμματος και την επίτευξη των στόχων της κοινής επιχείρησης «Καθαρές αερομεταφορές», μεταξύ άλλων όσον αφορά:
               
                           α)
                        
                        
                           τον στρατηγικό πολυετή προγραμματισμό των προσκλήσεων υποβολής προτάσεων για καθαρές αερομεταφορές και την ευθυγράμμισή τους με τους στόχους του προγράμματος «Ορίζων Ευρώπη» και τα σχετικά προγράμματα εργασιών και τις τεχνικές προτεραιότητες και ερευνητικές δράσεις·
                        
                     
                           β)
                        
                        
                           τις αναθεωρήσεις ή τη βελτιστοποίηση του τεχνικού πεδίου εφαρμογής του προγράμματος με σκοπό την ευθυγράμμιση του προγράμματος εργασιών και των στόχων της κοινής επιχείρησης «Καθαρές αερομεταφορές» με τα συνολικά προγράμματα εργασιών του προγράμματος «Ορίζων Ευρώπη» και άλλων ευρωπαϊκών συμπράξεων·
                        
                     
                           γ)
                        
                        
                           τις συστάσεις των συμβουλευτικών οργάνων και τις ειδικές δράσεις που καθορίζονται στο άρθρο 58 για την αύξηση της διείσδυσης στην αγορά και των επιπτώσεων των λύσεων καθαρών αερομεταφορών σύμφωνα με την Ευρωπαϊκή Πράσινη Συμφωνία και τις σχετικές δράσεις πολιτικής για τη βελτίωσή της.
                        
                     
         
         
            Άρθρο 67
            Πρόσθετα καθήκοντα του εκτελεστικού διευθυντή
            Επιπλέον των καθηκόντων που καθορίζονται στο άρθρο 19, ο εκτελεστικός διευθυντής της κοινής επιχείρησης «Καθαρές αερομεταφορές» εκτελεί τα ακόλουθα καθήκοντα:
            
                        α)
                     
                     
                        λαμβάνει κατάλληλα μέτρα για τη διαχείριση των αλληλεπιδράσεων μεταξύ των έργων που στηρίζονται από την κοινή επιχείρηση, αποφεύγοντας αδικαιολόγητες αλληλεπικαλύψεις μεταξύ αυτών και ενισχύοντας συνέργειες σε ολόκληρο το πρόγραμμα·
                     
                  
                        β)
                     
                     
                        διασφαλίζει την τήρηση των προθεσμιών για τη διαβίβαση των αναγκαίων πληροφοριών στα διάφορα όργανα της κοινής επιχείρησης «Καθαρές αερομεταφορές»·
                     
                  
                        γ)
                     
                     
                        διευκολύνει τον συντονισμό από την Επιτροπή, σύμφωνα με τις συμβουλές των συμβουλευτικών οργάνων, μεταξύ των δραστηριοτήτων της κοινής επιχείρησης «Καθαρές αερομεταφορές» και των συναφών δραστηριοτήτων έρευνας και καινοτομίας στο πλαίσιο του προγράμματος «Ορίζων Ευρώπη», με σκοπό την αποφυγή αλληλεπικαλύψεων και την προώθηση συνεργειών·
                     
                  
                        δ)
                     
                     
                        μεριμνά ώστε η κοινή επιχείρηση να διευκολύνει την πλήρη πρόσβαση σε δεδομένα και πληροφορίες για την ανεξάρτητη παρακολούθηση των επιπτώσεων της έρευνας και της καινοτομίας στον τομέα των αερομεταφορών που διενεργείται υπό την άμεση επίβλεψη της Επιτροπής και λαμβάνει κάθε ενδεδειγμένο μέτρο που απαιτείται για να διασφαλίζεται η ανεξαρτησία της εν λόγω διαδικασίας από την ίδια την κοινή επιχείρηση «Καθαρές αερομεταφορές», όπως μέσω δημόσιων συμβάσεων, ανεξάρτητων αξιολογήσεων, επανεξετάσεων ή ad hoc αναλύσεων. Η έκθεση παρακολούθησης και αξιολόγησης του προγράμματος υποβάλλεται στο διοικητικό συμβούλιο μία φορά ετησίως·
                     
                  
                        ε)
                     
                     
                        βοηθά το διοικητικό συμβούλιο στις προσαρμογές του τεχνικού περιεχομένου και των κονδυλίων του προϋπολογισμού του προγράμματος εργασιών κατά τη διάρκεια της υλοποίησης του στρατηγικού θεματολογίου έρευνας και καινοτομίας, προκειμένου να μεγιστοποιηθούν τα επιτεύγματα της κοινής επιχείρησης «Καθαρές αερομεταφορές».
                     
                  
         
            Άρθρο 68
            Η ομάδα εκπροσώπων των κρατών
            
               1.   Η ομάδα εκπροσώπων των κρατών πραγματοποιεί συνεδριάσεις συντονισμού με την ομάδα εκπροσώπων των κρατών άλλων σχετικών κοινών επιχειρήσεων, όπως η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3», τουλάχιστον δύο φορές ετησίως, με στόχο τη δημιουργία διεπαφής μεταξύ των εθνικών και περιφερειακών αρχών και της κοινής επιχείρησης «Καθαρές αερομεταφορές» και την παροχή συμβουλών στην κοινή επιχείρηση «Καθαρές αερομεταφορές» σε αυτή τη βάση.
            
            
               2.   Επιπλέον του άρθρου 20, η ομάδα εκπροσώπων των κρατών έχει επίσης τα ακόλουθα πρόσθετα καθήκοντα:
               
                           α)
                        
                        
                           προτείνει μέτρα για τη βελτίωση της συμπληρωματικότητας μεταξύ των δράσεων έρευνας και καινοτομίας στον τομέα των καθαρών αερομεταφορών και των εθνικών ερευνητικών προγραμμάτων που συμβάλλουν στην επίτευξη των στόχων του στρατηγικού θεματολογίου έρευνας και καινοτομίας, καθώς και με διεθνείς και άλλες εθνικές πρωτοβουλίες και έργα·
                        
                     
                           β)
                        
                        
                           προωθεί ειδικά μέτρα σε εθνικό ή περιφερειακό επίπεδο με στόχο την αύξηση της συμμετοχής των ΜΜΕ στην έρευνα και την καινοτομία στον τομέα των καθαρών αερομεταφορών, μεταξύ άλλων μέσω εκδηλώσεων διάδοσης, ειδικών τεχνικών εργαστηρίων και επικοινωνίας, καθώς και κάθε άλλη δράση που αποσκοπεί στην προώθηση της συνεργασίας και την αξιοποίηση αεροναυτικών τεχνολογιών·
                        
                     
                           γ)
                        
                        
                           προωθεί τις επενδύσεις στην έρευνα και την καινοτομία από τους πόρους της πολιτικής συνοχής, όπως το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Δίκαιης Μετάβασης και τα κονδύλια του Next Generation EU στο πλαίσιο της κοινής επιχείρησης «Καθαρές αερομεταφορές».
                        
                     
         
         
            Άρθρο 69
            Η τεχνική επιτροπή
            
               1.   Η τεχνική επιτροπή απαρτίζεται από τα ακόλουθα μέλη:
               
                           α)
                        
                        
                           έως και τέσσερις εκπροσώπους της Επιτροπής και οργάνων της Ένωσης, όπως αποφασίζεται από τους εκπροσώπους της Ένωσης στο διοικητικό συμβούλιο·
                        
                     
                           β)
                        
                        
                           έναν εκπρόσωπο από καθένα από τα μέλη πλην της Ένωσης·
                        
                     
                           γ)
                        
                        
                           έναν εκπρόσωπο του EASA.
                        
                     
            
               2.   Η προεδρία της τεχνικής επιτροπής ασκείται από κοινού από εκπρόσωπο των ιδρυτικών μελών, εκ περιτροπής ανά διετία, και από την Επιτροπή. Η τεχνική επιτροπή λογοδοτεί στο διοικητικό συμβούλιο και η γραμματειακή υποστήριξη παρέχεται από την κοινή επιχείρηση «Καθαρές αερομεταφορές».
            
            
               3.   Ο εκτελεστικός διευθυντής είναι μόνιμος παρατηρητής στην τεχνική επιτροπή. Εκπρόσωποι της ομάδας εκπροσώπων των κρατών και του επιστημονικού συμβουλευτικού οργάνου για τις ευρωπαϊκές καθαρές αερομεταφορές μπορούν να παρίστανται ως παρατηρητές κατόπιν πρόσκλησης της προεδρίας ή κατόπιν αιτήματός τους, περίπτωση στην οποία η παρουσία τους υπόκειται στη σύμφωνη γνώμη του προέδρου και των εκπροσώπων της κοινής επιχείρησης.
            
            
               4.   Η τεχνική επιτροπή προτείνει τον εσωτερικό κανονισμό της και τον υποβάλλει προς έγκριση στο διοικητικό συμβούλιο.
            
            
               5.   Η τεχνική επιτροπή αναπτύσσει και τηρεί τον τεχνολογικό χάρτη πορείας και τη στρατηγική του προγράμματος. Προτείνει και προετοιμάζει προς έγκριση από το διοικητικό συμβούλιο, κατά περίπτωση, το εύρος και τον προγραμματισμό των ερευνητικών δράσεων, την τεχνική στρατηγική και τον συνολικό ερευνητικό χάρτη πορείας της κοινής επιχείρησης «Καθαρές αερομεταφορές». Η παρακολούθηση των σχετικών δραστηριοτήτων μπορεί να ανατεθεί σε μέλος του διοικητικού συμβουλίου.
            
            
               6.   Η τεχνική επιτροπή επιτελεί τα ακόλουθα καθήκοντα:
               
                           α)
                        
                        
                           εκπονεί προτάσεις για την τροποποίηση του στρατηγικού θεματολογίου έρευνας και καινοτομίας, ανάλογα με τις ανάγκες, προς συζήτηση και λήψη τελικής απόφασης από το διοικητικό συμβούλιο·
                        
                     
                           β)
                        
                        
                           εκπονεί προτάσεις για τις τεχνικές προτεραιότητες και τις ερευνητικές δράσεις που θα περιέχονται στο πρόγραμμα εργασιών, καθώς και τα θέματα έρευνας για ανοικτές προσκλήσεις υποβολής προτάσεων·
                        
                     
                           γ)
                        
                        
                           παρέχει πληροφορίες σχετικά με ερευνητικές δράσεις που προγραμματίζονται ή βρίσκονται σε εξέλιξη σε εθνικό, περιφερειακό ή άλλο επίπεδο εκτός του ενωσιακού, και διατυπώνει συστάσεις σχετικά με τις δράσεις που είναι αναγκαίες για τη μεγιστοποίηση των πιθανών συνεργειών του προγράμματος της κοινής επιχείρησης «Καθαρές αερομεταφορές»·
                        
                     
                           δ)
                        
                        
                           προτείνει προς συζήτηση και λήψη τελικής απόφασης από το διοικητικό συμβούλιο αναθεωρήσεις ή τη βελτιστοποίηση του τεχνικού πεδίου εφαρμογής του προγράμματος με σκοπό την ευθυγράμμιση του προγράμματος εργασιών και των στόχων της κοινής επιχείρησης «Καθαρές αερομεταφορές» με τα συνολικά προγράμματα εργασιών του προγράμματος «Ορίζων Ευρώπη» και άλλων ευρωπαϊκών συμπράξεων, όπως καθορίζονται στο στρατηγικό θεματολόγιο έρευνας και καινοτομίας·
                        
                     
                           ε)
                        
                        
                           διατυπώνει συστάσεις για τη μεγιστοποίηση του αντικτύπου σύμφωνα με τους στόχους της Ευρωπαϊκής Πράσινης Συμφωνίας και τη δυνητική υιοθέτηση από την αγορά των αποτελεσμάτων του προγράμματος όσον αφορά έμμεσες δράσεις που χρηματοδοτούνται από την κοινή επιχείρηση.
                        
                     
         
         
            Άρθρο 70
            Το επιστημονικό συμβουλευτικό όργανο για τις ευρωπαϊκές καθαρές αερομεταφορές
            
               1.   Το επιστημονικό συμβουλευτικό όργανο για τις ευρωπαϊκές καθαρές αερομεταφορές είναι το επιστημονικό συμβουλευτικό όργανο της κοινής επιχείρησης «Καθαρές αερομεταφορές» που συγκροτείται σύμφωνα με το άρθρο 21 παράγραφος 1 στοιχείο α) και παράγραφος 4.
            
            
               2.   Το επιστημονικό συμβουλευτικό όργανο για τις ευρωπαϊκές καθαρές αερομεταφορές δεν έχει περισσότερα από 15 μόνιμα μέλη και τα μέλη αυτά δεν είναι μέλη κανενός άλλου οργάνου στο πλαίσιο της ίδιας κοινής επιχείρησης.
            
            
               3.   Ο πρόεδρος του επιστημονικού συμβουλευτικού οργάνου για τις καθαρές ευρωπαϊκές αερομεταφορές εκλέγεται για διετή θητεία.
            
            
               4.   Εκπρόσωπος του EASA είναι μόνιμο μέλος του επιστημονικού συμβουλευτικού οργάνου για τις καθαρές ευρωπαϊκές αερομεταφορές.
            
            
               5.   Κατά την εκτέλεση των καθηκόντων του, το επιστημονικό συμβουλευτικό όργανο για τις καθαρές ευρωπαϊκές αερομεταφορές συνεργάζεται με σχετικά ευρωπαϊκά φόρουμ ενδιαφερόμενων μερών στον τομέα των αερομεταφορών, όπως η συμβουλευτική επιτροπή για την αεροναυτική έρευνα στην Ευρώπη (ACARE).
            
            
               6.   Το επιστημονικό συμβουλευτικό όργανο για τις καθαρές ευρωπαϊκές αερομεταφορές πραγματοποιεί, δυνάμει του άρθρου 21 παράγραφος 7 στοιχείο στ), συνεδριάσεις συντονισμού με τα συμβουλευτικά όργανα άλλων σχετικών κοινών επιχειρήσεων, όπως η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3», με στόχο την προώθηση συνεργειών και συνεργασίας μεταξύ σχετικών πρωτοβουλιών έρευνας και καινοτομίας της Ένωσης στον τομέα των αερομεταφορών και την παροχή σχετικών συμβουλών στην κοινή επιχείρηση «Καθαρές αερομεταφορές» σε αυτή τη βάση.
            
            
               7.   Το επιστημονικό συμβουλευτικό όργανο για τις καθαρές ευρωπαϊκές αερομεταφορές συμβουλεύει και υποστηρίζει επίσης την Επιτροπή και την κοινή επιχείρηση «Καθαρές αερομεταφορές» σχετικά με πρωτοβουλίες που προωθούν την έρευνα στον τομέα των αερομεταφορών στα ευρωπαϊκά εκπαιδευτικά συστήματα και παρέχει συστάσεις σχετικά με την ανάπτυξη αεροναυτικών δεξιοτήτων και ικανοτήτων και επικαιροποιημένα προγράμματα σπουδών αεροναυτικής μηχανικής.
            
         
         
            Άρθρο 71
            Πιστοποίηση νέων τεχνολογιών
            
               1.   Ο EASA μπορεί να καλείται από αιτούντες, δικαιούχους ή τον εκτελεστικό διευθυντή να παρέχει συμβουλές σχετικά με επιμέρους έργα και δραστηριότητες επίδειξης σε θέματα που αφορούν τη συμμόρφωση με τα πρότυπα ασφάλειας της αεροπορίας, τα πρότυπα διαλειτουργικότητας και τα περιβαλλοντικά πρότυπα, ώστε να εξασφαλιστεί ότι αυτά οδηγούν στην έγκαιρη ανάπτυξη σχετικών προτύπων, ικανότητας διενέργειας δοκιμών και κανονιστικών απαιτήσεων για την ανάπτυξη προϊόντων και την αξιοποίηση νέων τεχνολογιών.
            
            
               2.   Οι δραστηριότητες πιστοποίησης και οι παρεχόμενες υπηρεσίες υπόκεινται στις διατάξεις σχετικά με τα τέλη και τα δικαιώματα που παρατίθενται στον κανονισμό (ΕΕ) 2018/1139.
            
         
         
            Άρθρο 72
            Παρέκκλιση από τους κανόνες συμμετοχής
            Όταν αιτιολογείται δεόντως στην περιγραφή των σχετικών θεμάτων στο πρόγραμμα εργασιών, μια ενιαία νομική οντότητα εγκατεστημένη σε κράτος μέλος ή συνδεδεμένη χώρα ή κοινοπραξίες που δεν πληρούν την προϋπόθεση του άρθρου 22 παράγραφος 2 του κανονισμού για το πρόγραμμα «Ορίζων Ευρώπη» είναι επιλέξιμες για συμμετοχή σε έμμεσες δράσεις που χρηματοδοτούνται από την κοινή επιχείρηση «Καθαρές αερομεταφορές».
         
         ΤΙΤΛΟΣ III
         
            ΚΟΙΝΗ ΕΠΙΧΕΙΡΗΣΗ «ΚΑΘΑΡΟ ΥΔΡΟΓΟΝΟ»
         
         
            Άρθρο 73
            Πρόσθετοι στόχοι της κοινής επιχείρησης «Καθαρό υδρογόνο»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Καθαρό υδρογόνο» έχει τους ακόλουθους γενικούς στόχους:
               
                           α)
                        
                        
                           συμβολή στην επίτευξη των στόχων που καθορίζονται στην ανακοίνωση της Επιτροπής της 17ης Σεπτεμβρίου 2020, με τίτλο «Ενίσχυση της κλιματικής φιλοδοξίας της Ευρώπης για το 2030: Επενδύουμε σε ένα κλιματικά ουδέτερο μέλλον προς όφελος των πολιτών μας», στην Ευρωπαϊκή Πράσινη Συμφωνία και στο ευρωπαϊκό νομοθέτημα για το κλίμα, οι οποίοι συνίστανται στην αύξηση του επιπέδου φιλοδοξίας της Ένωσης για μείωση των εκπομπών αερίων του θερμοκηπίου κατά τουλάχιστον 55 % σε σύγκριση με τα επίπεδα του 1990 έως το 2030, και για την επίτευξη κλιματικής ουδετερότητας το αργότερο έως το 2050·
                        
                     
                           β)
                        
                        
                           συμβολή στην υλοποίηση της στρατηγικής της Επιτροπής του 2020 για το υδρογόνο για μια κλιματικά ουδέτερη Ευρώπη·
                        
                     
                           γ)
                        
                        
                           ενίσχυση της ανταγωνιστικότητας της αλυσίδας αξίας καθαρού υδρογόνου της Ένωσης, με σκοπό τη στήριξη, ιδίως των ΜΜΕ, της επιτάχυνσης της εισόδου καινοτόμων ανταγωνιστικών καθαρών λύσεων στην αγορά·
                        
                     
                           δ)
                        
                        
                           προαγωγή της έρευνας και της καινοτομίας στην παραγωγή, διανομή και αποθήκευση καθαρού υδρογόνου καθώς και στις εφαρμογές τελικής χρήσης.
                        
                     
            
               2.   Η κοινή επιχείρηση «Καθαρό υδρογόνο» έχει επίσης τους ακόλουθους ειδικούς στόχους:
               
                           α)
                        
                        
                           βελτίωση, μέσω της έρευνας και της καινοτομίας, συμπεριλαμβανομένων των δραστηριοτήτων που σχετίζονται με χαμηλότερα TRL, της οικονομικής αποδοτικότητας, της αποτελεσματικότητας, της αξιοπιστίας, της ποσότητας και της ποιότητας των λύσεων καθαρού υδρογόνου, συμπεριλαμβανομένης της παραγωγής, της διανομής, της αποθήκευσης και των τελικών χρήσεων που αναπτύσσονται στην Ένωση·
                        
                     
                           β)
                        
                        
                           ενίσχυση της γνώσης και της ικανότητας των επιστημονικών και βιομηχανικών φορέων κατά μήκος της αλυσίδας αξίας υδρογόνου της Ένωσης, με παράλληλη στήριξη της υιοθέτησης δεξιοτήτων σχετικών με τον κλάδο·
                        
                     
                           γ)
                        
                        
                           διεξαγωγή επιδείξεων λύσεων καθαρού υδρογόνου με σκοπό την αξιοποίηση σε τοπικό, περιφερειακό και ενωσιακό επίπεδο, με στόχο τη συμμετοχή ενδιαφερομένων σε όλα τα κράτη μέλη και την κάλυψη της παραγωγής, διανομής, αποθήκευσης και χρήσης ανανεώσιμων πηγών ενέργειας για τις μεταφορές και τις ενεργοβόρες βιομηχανίες, καθώς και άλλες εφαρμογές·
                        
                     
                           δ)
                        
                        
                           αύξηση της ευαισθητοποίησης, της αποδοχής και της υιοθέτησης λύσεων καθαρού υδρογόνου από τον δημόσιο και τον ιδιωτικό τομέα, ειδικότερα μέσω της συνεργασίας με άλλες ευρωπαϊκές συμπράξεις στο πλαίσιο του προγράμματος «Ορίζων Ευρώπη».
                        
                     
         
         
            Άρθρο 74
            Πρόσθετα καθήκοντα της κοινής επιχείρησης «Καθαρό υδρογόνο»
            Επιπλέον των καθηκόντων που καθορίζονται στο άρθρο 5, η κοινή επιχείρηση «Καθαρό υδρογόνο» εκτελεί τα ακόλουθα καθήκοντα:
            
                        α)
                     
                     
                        αξιολογεί και παρακολουθεί την τεχνολογική πρόοδο και τους τεχνολογικούς, οικονομικούς και κοινωνιακούς φραγμούς στην είσοδο στην αγορά, συμπεριλαμβανομένων των αναδυόμενων αγορών υδρογόνου·
                     
                  
                        β)
                     
                     
                        με την επιφύλαξη των προνομίων της Επιτροπής σε θέματα πολιτικής και υπό την καθοδήγηση και την επίβλεψη της Επιτροπής σε επίπεδο πολιτικής, συμβάλλει στην εκπόνηση κανονισμών και προτύπων με σκοπό την εξάλειψη των φραγμών στην είσοδο στην αγορά και την υποστήριξη της εναλλαξιμότητας, της διαλειτουργικότητας και του εμπορίου σε ολόκληρη την εσωτερική αγορά και παγκοσμίως·
                     
                  
                        γ)
                     
                     
                        στηρίζει την Επιτροπή, μεταξύ άλλων με τεχνική εμπειρογνωσία, στις διεθνείς της πρωτοβουλίες σχετικά με τη στρατηγική για το υδρογόνο, όπως η Διεθνής Σύμπραξη για την Οικονομία του Υδρογόνου (IPHE), η «Mission Innovation» (Αποστολή Καινοτομία) και η πρωτοβουλία για το υδρογόνο της υπουργικής διάσκεψης για την καθαρή ενέργεια.
                     
                  
         
            Άρθρο 75
            Μέλη
            Τα μέλη της κοινής επιχείρησης «Καθαρό υδρογόνο» είναι:
            
                        α)
                     
                     
                        η Ένωση, εκπροσωπούμενη από την Επιτροπή·
                     
                  
                        β)
                     
                     
                        η Hydrogen Europe AISBL, μη κερδοσκοπική οργάνωση βελγικού δικαίου («βιομηχανικός όμιλος»), κατόπιν κοινοποίησης της απόφασής της να προσχωρήσει στην κοινή επιχείρηση «Καθαρό υδρογόνο» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή της πέραν εκείνων που καθορίζονται στον παρόντα κανονισμό·
                     
                  
                        γ)
                     
                     
                        η Hydrogen Europe Research AISBL, μη κερδοσκοπική οργάνωση βελγικού δικαίου («ερευνητικός όμιλος»), κατόπιν κοινοποίησης της απόφασής της να προσχωρήσει στην κοινή επιχείρηση «Καθαρό υδρογόνο» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή της πέραν εκείνων που καθορίζονται στον παρόντα κανονισμό.
                     
                  
         
            Άρθρο 76
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Καθαρό υδρογόνο», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 1 000 000 000 EUR, συμπεριλαμβανομένου ποσού έως 30 193 000 EUR για διοικητικές δαπάνες.
         
         
            Άρθρο 77
            Συνεισφορές μελών πλην της Ένωσης
            Τα μέλη της κοινής επιχείρησης «Καθαρό υδρογόνο» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 1 000 000 000 EUR, συμπεριλαμβανομένου ποσού έως 30 193 000 EUR για διοικητικές δαπάνες, κατά το χρονικό διάστημα που καθορίζεται στο άρθρο 3.
         
         
            Άρθρο 78
            Εύρος συμπληρωματικών δραστηριοτήτων
            
               1.   Για τους σκοπούς του άρθρου 11 παράγραφος 1 στοιχείο β), στις συμπληρωματικές δραστηριότητες μπορεί να περιλαμβάνονται δραστηριότητες που συνδέονται άμεσα με τις δραστηριότητες της κοινής επιχείρησης «Καθαρό υδρογόνο» και συμβάλλουν στην επίτευξη των στόχων της, στις οποίες συμπεριλαμβάνονται οι εξής:
               
                           α)
                        
                        
                           προεμπορικές και επιτόπιες δοκιμές·
                        
                     
                           β)
                        
                        
                           εξακρίβωση του εφικτού της ιδέας·
                        
                     
                           γ)
                        
                        
                           βελτίωση των υφιστάμενων γραμμών παραγωγής για κλιμάκωση·
                        
                     
                           δ)
                        
                        
                           περιπτωσιολογικές μελέτες σε μεγάλη κλίμακα·
                        
                     
                           ε)
                        
                        
                           δραστηριότητες ευαισθητοποίησης σχετικά με τις τεχνολογίες υδρογόνου και τα μέτρα ασφάλειας·
                        
                     
                           στ)
                        
                        
                           υιοθέτηση των αποτελεσμάτων των έργων από προϊόντα, περαιτέρω εκμετάλλευση και δραστηριότητες εντός της ερευνητικής αλυσίδας είτε σε υψηλότερα TRL είτε σε παράλληλους άξονες δραστηριότητας·
                        
                     
                           ζ)
                        
                        
                           δραστηριότητες έρευνας και καινοτομίας στο πλαίσιο έργων που συνδέονται σαφώς με το στρατηγικό θεματολόγιο έρευνας και καινοτομίας και συγχρηματοδοτούνται από εθνικά ή περιφερειακά προγράμματα εντός της Ένωσης.
                        
                     
            
               2.   Σκοπός των συμπληρωματικών δραστηριοτήτων της κοινής επιχείρησης «Καθαρό υδρογόνο» είναι η διασφάλιση συνεργειών με τη Συμμαχία για το Καθαρό Υδρογόνο, την πρόκληση «Ανανεώσιμο και Καθαρό Υδρογόνο» της «αποστολής Καινοτομία», το Ταμείο Καινοτομίας της Ευρωπαϊκής Ένωσης, την πλατφόρμα στρατηγικής έξυπνης εξειδίκευσης (S3) των περιφερειών υδρογόνου, καθώς και την πιλοτική δράση του ΕΧΕ για το πράσινο υδρογόνο.
            
         
         
            Άρθρο 79
            Όργανα της κοινής επιχείρησης «Καθαρό υδρογόνο»
            Τα όργανα της κοινής επιχείρησης «Καθαρό υδρογόνο» είναι τα εξής:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        η ομάδα εκπροσώπων των κρατών και
                     
                  
                        δ)
                     
                     
                        η ομάδα ενδιαφερομένων.
                     
                  
         
            Άρθρο 80
            Σύνθεση του διοικητικού συμβουλίου
            Το διοικητικό συμβούλιο απαρτίζεται από τα ακόλουθα μέλη:
            
                        α)
                     
                     
                        εκπροσώπους της Επιτροπής για λογαριασμό της Ένωσης·
                     
                  
                        β)
                     
                     
                        έξι εκπροσώπους του βιομηχανικού ομίλου, λαμβανομένης υπόψη της γεωγραφικής εκπροσώπησης, της εκπροσώπησης των φύλων, του μεγέθους της επιχείρησης και της τομεακής εκπροσώπησης·
                     
                  
                        γ)
                     
                     
                        έναν εκπρόσωπο του ερευνητικού ομίλου.
                     
                  
         
            Άρθρο 81
            Λειτουργία του διοικητικού συμβουλίου
            
               1.   Επιπλέον των κανόνων ψηφοφορίας που καθορίζονται στο άρθρο 16 παράγραφος 3, ο βιομηχανικός όμιλος κατέχει το 43 % των δικαιωμάτων ψήφου και ο ερευνητικός όμιλος το 7 % των δικαιωμάτων ψήφου στο διοικητικό συμβούλιο.
            
            
               2.   Ο πρόεδρος του διοικητικού συμβουλίου είναι εκπρόσωπος των ιδιωτικών μελών και διορίζεται από το διοικητικό συμβούλιο.
            
         
         
            Άρθρο 82
            Πρόσθετα καθήκοντα του διοικητικού συμβουλίου
            Επιπλέον των καθηκόντων που καθορίζονται στο άρθρο 17, το διοικητικό συμβούλιο της κοινής επιχείρησης «Καθαρό υδρογόνο» εκτελεί επίσης τα ακόλουθα καθήκοντα:
            
                        α)
                     
                     
                        προωθεί συνέργειες με συναφείς δραστηριότητες και προγράμματα σε ενωσιακό, εθνικό ή περιφερειακό επίπεδο, ιδίως με εκείνα που στηρίζουν την αξιοποίηση λύσεων έρευνας και καινοτομίας, τις υποδομές, την εκπαίδευση και την περιφερειακή ανάπτυξη σχετικά με τη χρήση καθαρού υδρογόνου·
                     
                  
                        β)
                     
                     
                        παρέχει, δυνάμει του άρθρου 5 παράγραφος 2 στοιχείο β) και του άρθρου 17 στοιχείο ιδ), στρατηγικό προσανατολισμό όσον αφορά τη συνεργασία με άλλες ευρωπαϊκές συμπράξεις, συμπεριλαμβανομένων των συμπράξεων για τις οδικές μεταφορές μηδενικών εκπομπών, τις πλωτές μεταφορές μηδενικών εκπομπών, τους ευρωπαϊκούς σιδηρόδρομους, τις καθαρές αερομεταφορές, τις διαδικασίες για τον πλανήτη και τον καθαρό χάλυβα σύμφωνα με τα αντίστοιχα στρατηγικά θεματολόγια έρευνας και καινοτομίας ή άλλο ισοδύναμο έγγραφο·
                     
                  
                        γ)
                     
                     
                        ενθαρρύνει την υιοθέτηση τεχνολογιών και λύσεων από την αγορά για την επίτευξη των στόχων της Ευρωπαϊκής Πράσινης Συμφωνίας·
                     
                  
                        δ)
                     
                     
                        εξασφαλίζει ότι οι ανεξάρτητες γνώμες και συμβουλές της ευρύτερης επιστημονικής κοινότητας σχετικά με το στρατηγικό θεματολόγιο έρευνας και καινοτομίας, τα προγράμματα εργασιών και τις εξελίξεις σε συναφείς τομείς συλλέγονται μέσω ανεξάρτητου επιστημονικού συμβουλευτικού εργαστηρίου στο πλαίσιο του φόρουμ της ευρωπαϊκής σύμπραξης για το καθαρό υδρογόνο.
                     
                  
         
            Άρθρο 83
            Πρόσθετα καθήκοντα του εκτελεστικού διευθυντή
            Επιπλέον των καθηκόντων που καθορίζονται στο άρθρο 19, ο εκτελεστικός διευθυντής της κοινής επιχείρησης «Καθαρό υδρογόνο» εκτελεί επίσης τα ακόλουθα καθήκοντα:
            
                        α)
                     
                     
                        προτείνει και υλοποιεί δραστηριότητες που ενισχύουν τις συνέργειες με συναφείς δραστηριότητες και προγράμματα σε ενωσιακό, εθνικό ή περιφερειακό επίπεδο·
                     
                  
                        β)
                     
                     
                        υποστηρίζει και συμβάλλει σε άλλες πρωτοβουλίες της Ένωσης που σχετίζονται με το υδρογόνο, με την επιφύλαξη της έγκρισης του διοικητικού συμβουλίου·
                     
                  
                        γ)
                     
                     
                        συγκαλεί, με την προϋπόθεση της έγκρισης του διοικητικού συμβουλίου, ετήσιο φόρουμ της ευρωπαϊκής σύμπραξης για το καθαρό υδρογόνο, συμπεριλαμβανομένου του ανεξάρτητου επιστημονικού συμβουλευτικού εργαστηρίου που αναφέρεται στο άρθρο 82 στοιχείο δ)· εάν είναι δυνατό, το φόρουμ της σύμπραξης πραγματοποιείται από κοινού και παράλληλα με το ευρωπαϊκό φόρουμ για το υδρογόνο της Συμμαχίας για το Καθαρό Υδρογόνο.
                     
                  
         
            Άρθρο 84
            Η ομάδα ενδιαφερομένων
            
               1.   Η ομάδα ενδιαφερομένων απαρτίζεται από εκπροσώπους τομέων που παράγουν, διανέμουν, αποθηκεύουν, χρειάζονται ή χρησιμοποιούν καθαρό υδρογόνο σε ολόκληρη την Ένωση, συμπεριλαμβανομένων εκπροσώπων άλλων σχετικών ευρωπαϊκών συμπράξεων, καθώς και εκπροσώπους της ευρωπαϊκής διαπεριφερειακής σύμπραξης «Hydrogen Valleys» και της επιστημονικής κοινότητας.
            
            
               2.   Επιπλέον των καθηκόντων που καθορίζονται στο άρθρο 22, η ομάδα ενδιαφερομένων έχει τα ακόλουθα καθήκοντα:
               
                           α)
                        
                        
                           παρέχει στοιχεία σχετικά με τις στρατηγικές και τεχνολογικές προτεραιότητες που πρέπει να εξεταστούν από την κοινή επιχείρηση «Καθαρό υδρογόνο», όπως ορίζονται στο στρατηγικό θεματολόγιο έρευνας και καινοτομίας ή σε οποιοδήποτε άλλο ισοδύναμο έγγραφο, και συναφείς λεπτομερείς τεχνολογικούς χάρτες πορείας, λαμβανομένων δεόντως υπόψη της προόδου και των αναγκών σε συναφείς τομείς·
                        
                     
                           β)
                        
                        
                           διατυπώνει προτάσεις για τη διευκόλυνση της δημιουργίας συγκεκριμένων συνεργειών μεταξύ της κοινής επιχείρησης «Καθαρό υδρογόνο» και των συναφών τομέων ή οποιουδήποτε τομέα με τον οποίο θεωρείται ότι οι συνέργειες αποφέρουν προστιθέμενη αξία·
                        
                     
                           γ)
                        
                        
                           παρέχει στοιχεία στο φόρουμ της ευρωπαϊκής σύμπραξης για το καθαρό υδρογόνο και στο ευρωπαϊκό φόρουμ για το υδρογόνο της Συμμαχίας για το Καθαρό Υδρογόνο.
                        
                     
         
         ΤΙΤΛΟΣ IV
         
            ΚΟΙΝΗ ΕΠΙΧΕΙΡΗΣΗ «ΕΥΡΩΠΑΪΚΟΙ ΣΙΔΗΡΟΔΡΟΜΟΙ»
         
         
            Άρθρο 85
            Πρόσθετοι στόχοι της κοινής επιχείρησης «Ευρωπαϊκοί σιδηρόδρομοι»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Ευρωπαϊκοί σιδηρόδρομοι» έχει τους ακόλουθους γενικούς στόχους:
               
                           α)
                        
                        
                           συμβολή στη δημιουργία του Ενιαίου Ευρωπαϊκού Σιδηροδρομικού Χώρου·
                        
                     
                           β)
                        
                        
                           διασφάλιση της ταχείας μετάβασης προς ένα πιο ελκυστικό, φιλικό προς τον χρήστη, ανταγωνιστικό, οικονομικά προσιτό, εύκολο στη συντήρηση, αποδοτικό και βιώσιμο ευρωπαϊκό σιδηροδρομικό σύστημα, ενσωματωμένο στο ευρύτερο σύστημα κινητικότητας·
                        
                     
                           γ)
                        
                        
                           στήριξη της ανάπτυξης μιας ισχυρής και παγκοσμίως ανταγωνιστικής ευρωπαϊκής σιδηροδρομικής βιομηχανίας.
                        
                     
            
               2.   Επιπλέον των στόχων που καθορίζονται στην παράγραφο 1, η κοινή επιχείρηση «Ευρωπαϊκοί σιδηρόδρομοι» έχει τους ακόλουθους ειδικούς στόχους:
               
                           α)
                        
                        
                           διευκόλυνση των δραστηριοτήτων έρευνας και καινοτομίας για τη δημιουργία ενός ολοκληρωμένου ευρωπαϊκού σιδηροδρομικού δικτύου εκ σχεδιασμού, μέσω της εξάλειψης των εμποδίων στη διαλειτουργικότητα και της παροχής λύσεων για την πλήρη ενοποίηση, οι οποίες καλύπτουν τη διαχείριση της κυκλοφορίας, τα οχήματα, τις υποδομές όπως μεταξύ άλλων η ενοποίηση με τα εθνικά εύρη τροχιάς (γραμμές 1 520, 1 000 ή 1 668 mm), καθώς και τις υπηρεσίες, ενώ ανταποκρίνονται απόλυτα στις ανάγκες των επιβατών και των επιχειρήσεων, καθώς και μέσω της επιτάχυνσης της υιοθέτησης καινοτόμων λύσεων για τη στήριξη του Ενιαίου Ευρωπαϊκού Σιδηροδρομικού Χώρου, με παράλληλη αύξηση της μεταφορικής ικανότητας και της αξιοπιστίας και μείωση του κόστους των σιδηροδρομικών μεταφορών·
                        
                     
                           β)
                        
                        
                           δημιουργία ενός βιώσιμου και ανθεκτικού σιδηροδρομικού συστήματος: με την ανάπτυξη ενός αθόρυβου σιδηροδρομικού συστήματος μηδενικών εκπομπών και ανθεκτικών στην κλιματική αλλαγή υποδομών, την εφαρμογή κυκλικής οικονομίας στον σιδηροδρομικό τομέα, την πιλοτική χρήση καινοτόμων διαδικασιών, τεχνολογιών, σχεδίων και υλικών στον πλήρη κύκλο ζωής των σιδηροδρομικών συστημάτων και την ανάπτυξη άλλων καινοτόμων λύσεων για χερσαίες καθοδηγούμενες μεταφορές·
                        
                     
                           γ)
                        
                        
                           ανάπτυξη, μέσω του οικείου πυλώνα του συστήματος, μιας ενιαίας επιχειρησιακής ιδέας και μιας λειτουργικής, ασφαλούς και προστατευμένης αρχιτεκτονικής συστήματος, λαμβανομένων δεόντως υπόψη των πτυχών κυβερνοασφάλειας και με εστίαση στο ευρωπαϊκό σιδηροδρομικό δίκτυο που διέπεται από την οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου (39), για ολοκληρωμένα ευρωπαϊκά συστήματα διαχείρισης, χειρισμού, ελέγχου και σηματοδότησης της σιδηροδρομικής κυκλοφορίας, συμπεριλαμβανομένης της αυτοματοποιημένης λειτουργίας αμαξοστοιχιών, η οποία θα διασφαλίζει ότι η έρευνα και η καινοτομία στοχεύουν σε από κοινού συμφωνηθείσες και κοινές απαιτήσεις πελατών και επιχειρησιακές ανάγκες, και ότι είναι ανοικτές στην εξέλιξη·
                        
                     
                           δ)
                        
                        
                           διευκόλυνση δραστηριοτήτων έρευνας και καινοτομίας που σχετίζονται με τις σιδηροδρομικές εμπορευματικές μεταφορές και τις υπηρεσίες διατροπικών μεταφορών για την παροχή ανταγωνιστικών πράσινων σιδηροδρομικών εμπορευματικών μεταφορών οι οποίες είναι πλήρως ενσωματωμένες στην αλυσίδα αξίας της εφοδιαστικής, με επίκεντρο την αυτοματοποίηση και την ψηφιοποίηση των εμπορευματικών σιδηροδρομικών μεταφορών·
                        
                     
                           ε)
                        
                        
                           ανάπτυξη έργων επίδειξης στα ενδιαφερόμενα κράτη μέλη·
                        
                     
                           στ)
                        
                        
                           συμβολή στην ανάπτυξη μιας ισχυρής και παγκοσμίως ανταγωνιστικής ευρωπαϊκής σιδηροδρομικής βιομηχανίας·
                        
                     
                           ζ)
                        
                        
                           ενθάρρυνση, προώθηση και εκμετάλλευση των συνεργειών με άλλες πολιτικές, προγράμματα, πρωτοβουλίες, μέσα ή ταμεία της Ένωσης ώστε να μεγιστοποιηθεί ο αντίκτυπός της και η προστιθέμενη αξία της.
                        
                     
            
               3.   Κατά την εκτέλεση των δραστηριοτήτων της, η κοινή επιχείρηση «Ευρωπαϊκοί σιδηρόδρομοι» επιδιώκει τη γεωγραφικά ισορροπημένη συμμετοχή των μελών και των εταίρων στις δραστηριότητές της. Δημιουργεί επίσης τις αναγκαίες διεθνείς συνδέσεις σε σχέση με την έρευνα και την καινοτομία στον τομέα των σιδηροδρόμων, σύμφωνα με τις προτεραιότητες της Επιτροπής.
            
         
         
            Άρθρο 86
            Πρόσθετα καθήκοντα της κοινής επιχείρησης «Ευρωπαϊκοί σιδηρόδρομοι»
            
               1.   Εκτός από τα καθήκοντα που ορίζονται στο άρθρο 5, η κοινή επιχείρηση «Ευρωπαϊκοί σιδηρόδρομοι», από κοινού με την Επιτροπή, εκπονεί και, κατόπιν διαβούλευσης με την ομάδα εκπροσώπων των κρατών, υποβάλλει προς έγκριση στο διοικητικό συμβούλιο το γενικό σχέδιο, το οποίο καταρτίζεται σε διαβούλευση με όλα τα σχετικά ενδιαφερόμενα μέρη του σιδηροδρομικού συστήματος και του κλάδου προμήθειας σιδηροδρομικού υλικού.
            
            
               2.   Η Επιτροπή μπορεί να αρχίσει την κατάρτιση του γενικού σχεδίου πριν από τη σύσταση της κοινής επιχείρησης «Ευρωπαϊκοί σιδηρόδρομοι», σε διαβούλευση με εκπροσώπους των κρατών μελών και όλα τα σχετικά ενδιαφερόμενα μέρη.
            
            
               3.   Το γενικό σχέδιο αποτελεί κοινό, μακρόπνοο χάρτη πορείας που βασίζεται σε μια συστημική προσέγγιση. Προσδιορίζει τους τομείς παρέμβασης που εμπίπτουν στο πεδίο εφαρμογής της κοινής επιχείρησης «Ευρωπαϊκοί σιδηρόδρομοι». Οι στόχοι που καθορίζονται στο γενικό σχέδιο βασίζονται στις επιδόσεις και διαρθρώνονται γύρω από τους στόχους που καθορίζονται στο άρθρο 85.
            
            
               4.   Το γενικό σχέδιο εγκρίνεται από το διοικητικό συμβούλιο και επικυρώνεται από την Επιτροπή σύμφωνα με το άρθρο 16, με εξαίρεση το τμήμα του γενικού σχεδίου που αφορά τον πυλώνα του συστήματος, το οποίο εγκρίνεται σύμφωνα με το άρθρο 93 παράγραφος 4. Πριν από την έγκριση, η Επιτροπή υποβάλλει το γενικό σχέδιο στο Συμβούλιο και στο Ευρωπαϊκό Κοινοβούλιο. Στη συνέχεια, κάθε τροποποίηση κοινοποιείται στο Συμβούλιο και στο Ευρωπαϊκό Κοινοβούλιο.
            
            
               5.   Το γενικό σχέδιο αποτελεί το στρατηγικό θεματολόγιο έρευνας και καινοτομίας της κοινής επιχείρησης «Ευρωπαϊκοί σιδηρόδρομοι» κατά την έννοια του άρθρου 2 σημείο 12. Παρέχει καθοδήγηση για τα ειδικότερα καθήκοντα της κοινής επιχείρησης «Ευρωπαϊκοί σιδηρόδρομοι», και συγκεκριμένα:
               
                           α)
                        
                        
                           αναπτύσσει στον οικείο πυλώνα του συστήματος μια συστημική προσέγγιση η οποία αποτυπώνει τις ανάγκες της κατασκευαστικής σιδηροδρομικής βιομηχανίας, της κοινότητας σιδηροδρομικών επιχειρήσεων, των κρατών μελών και άλλων ιδιωτικών και δημόσιων ενδιαφερόμενων φορέων του σιδηροδρομικού κλάδου, συμπεριλαμβανομένων φορέων που εκπροσωπούν πελάτες, όπως επιβάτες και φορτίο και προσωπικό, καθώς και σχετικούς φορείς εκτός του παραδοσιακού σιδηροδρομικού κλάδου. Η «συστημική προσέγγιση» περιλαμβάνει τα εξής:
                           
                                       i)
                                    
                                    
                                       ανάπτυξη της επιχειρησιακής ιδέας και της αρχιτεκτονικής του συστήματος, συμπεριλαμβανομένου του ορισμού των υπηρεσιών, των λειτουργικών τμημάτων και των διεπαφών που αποτελούν τη βάση των λειτουργιών του σιδηροδρομικού συστήματος·
                                    
                                 
                                       ii)
                                    
                                    
                                       ανάπτυξη συναφών προδιαγραφών, συμπεριλαμβανομένων διεπαφών, προδιαγραφών λειτουργικών απαιτήσεων και προδιαγραφών απαιτήσεων συστήματος, οι οποίες αποτελούν τη βάση για τις τεχνικές προδιαγραφές διαλειτουργικότητας (ΤΠΔ) που θεσπίστηκαν δυνάμει της οδηγίας (ΕΕ) 2016/797 ή για διαδικασίες τυποποίησης που οδηγούν σε υψηλότερα επίπεδα ψηφιοποίησης και αυτοματοποίησης·
                                    
                                 
                                       iii)
                                    
                                    
                                       διασφάλιση της διατήρησης του συστήματος, της διόρθωσης σχετικών σφαλμάτων και της δυνατότητας προσαρμογής του με την πάροδο του χρόνου, καθώς και διασφάλιση της εξέτασης του ενδεχομένου μετανάστευσης από τις υφιστάμενες αρχιτεκτονικές·
                                    
                                 
                                       iv)
                                    
                                    
                                       εξασφάλιση ότι αξιολογούνται και αποδεικνύεται η αξία των απαραίτητων διεπαφών με άλλους τρόπους μεταφοράς, καθώς και με μετρό ή τραμ ή ελαφρά σιδηροδρομικά συστήματα, ιδίως για εμπορευματικές και επιβατικές ροές·
                                    
                                 
                     
                           β)
                        
                        
                           διευκολύνει τις δραστηριότητες έρευνας και καινοτομίας που είναι αναγκαίες για την επίτευξη των στόχων της κοινής επιχείρησης «Ευρωπαϊκοί σιδηρόδρομοι», συμπεριλαμβανομένων των δραστηριοτήτων έρευνας και καινοτομίας που εστιάζουν στις σιδηροδρομικές μεταφορές με χαμηλά TRL. Στο πλαίσιο αυτό, η κοινή επιχείρηση «Ευρωπαϊκοί σιδηρόδρομοι»:
                           
                                       i)
                                    
                                    
                                       καθορίζει και οργανώνει τις δραστηριότητες έρευνας, καινοτομίας, επίδειξης, επικύρωσης και μελέτης που θα πραγματοποιηθούν υπό την ευθύνη της, αποφεύγοντας τον κατακερματισμό των δραστηριοτήτων αυτών·
                                    
                                 
                                       ii)
                                    
                                    
                                       αξιοποιεί τις ευκαιρίες τυποποίησης και σπονδυλωτού σχεδιασμού και διευκολύνει τις διεπαφές με άλλους τρόπους μεταφοράς και συστήματα·
                                    
                                 
                                       iii)
                                    
                                    
                                       αναπτύσσει έργα επίδειξης·
                                    
                                 
                                       iv)
                                    
                                    
                                       αναπτύσσει στενή συνεργασία και εξασφαλίζει τον συντονισμό με συναφείς ευρωπαϊκές, εθνικές και διεθνείς δραστηριότητες έρευνας και καινοτομίας στον σιδηροδρομικό τομέα και, κατά περίπτωση, πέραν αυτού, ιδίως στο πλαίσιο του προγράμματος «Ορίζων Ευρώπη», παρέχοντας έτσι στην κοινή επιχείρηση «Ευρωπαϊκοί σιδηρόδρομοι» τη δυνατότητα να διαδραματίσει μείζονα ρόλο στην έρευνα και την καινοτομία στον σιδηροδρομικό τομέα, επωφελούμενη παράλληλα από την επιστημονική και τεχνολογική πρόοδο που επιτυγχάνεται σε άλλους τομείς·
                                    
                                 
                                       v)
                                    
                                    
                                       εξασφαλίζει, μέσω της συνεργασίας που αναφέρεται στο σημείο iv), τη μετουσίωση της έρευνας σε αποτελεσματικές προσπάθειες ανάπτυξης και σε ανάπτυξη πρωτοποριακών καινοτομιών και, τελικά, σε καινοτομία εστιασμένη στην αγορά μέσω επίδειξης και αξιοποίησης·
                                    
                                 
                     
                           γ)
                        
                        
                           εκτελεί κάθε καθήκον που απαιτείται για την επίτευξη των στόχων που καθορίζονται στα άρθρα 4 και 85.
                        
                     
         
         
            Άρθρο 87
            Μέλη
            
               1.   Τα μέλη της κοινής επιχείρησης «Ευρωπαϊκοί σιδηρόδρομοι» είναι:
               
                           α)
                        
                        
                           η Ένωση, εκπροσωπούμενη από την Επιτροπή·
                        
                     
                           β)
                        
                        
                           τα ιδρυτικά μέλη που απαριθμούνται στο παράρτημα II, κατόπιν κοινοποίησης της απόφασής τους να προσχωρήσουν στην κοινή επιχείρηση μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή τους πέραν εκείνων που καθορίζονται στον παρόντα κανονισμό·
                        
                     
                           γ)
                        
                        
                           τα συνδεδεμένα μέλη που επιλέγονται σύμφωνα με το άρθρο 7. Ο κατάλογος των συνδεδεμένων μελών εγκρίνεται από την Επιτροπή.
                        
                     
            
               2.   Επιπλέον του άρθρου 7 παράγραφος 1, το διοικητικό συμβούλιο μπορεί, κατά το πρώτο εξάμηνο μετά τη σύσταση της κοινής επιχείρησης «Ευρωπαϊκοί σιδηρόδρομοι», να επιλέξει συνδεδεμένα μέλη από κατάλογο που καταρτίζεται μετά από ανοικτή πρόσκληση εκδήλωσης ενδιαφέροντος την οποία δημοσιεύει η Επιτροπή πριν από τη σύσταση της κοινής επιχείρησης. Οι διατάξεις του άρθρου 7 παράγραφος 2 εφαρμόζονται κατ’ αναλογία.
            
         
         
            Άρθρο 88
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Ευρωπαϊκοί σιδηρόδρομοι», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 600 000 000 EUR, συμπεριλαμβανομένου ποσού τουλάχιστον 50 000 000 EUR για τον πυλώνα του συστήματος και ποσού έως 24 000 000 EUR για διοικητικές δαπάνες.
         
         
            Άρθρο 89
            Συνεισφορές μελών πλην της Ένωσης
            Τα μέλη της κοινής επιχείρησης «Ευρωπαϊκοί σιδηρόδρομοι» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 600 000 000 EUR, συμπεριλαμβανομένου ποσού έως 24 000 000 EUR για διοικητικές δαπάνες, κατά το χρονικό διάστημα που καθορίζεται στο άρθρο 3.
         
         
            Άρθρο 90
            Εύρος συμπληρωματικών δραστηριοτήτων
            
               1.   Για τους σκοπούς του άρθρου 11 παράγραφος 1 στοιχείο β), στις συμπληρωματικές δραστηριότητες μπορεί να περιλαμβάνονται:
               
                           α)
                        
                        
                           δραστηριότητες που καλύπτονται από τις έμμεσες δράσεις της κοινής επιχείρησης «Ευρωπαϊκοί σιδηρόδρομοι» αλλά δεν χρηματοδοτούνται στο πλαίσιο αυτών των έμμεσων δράσεων·
                        
                     
                           β)
                        
                        
                           δραστηριότητες που συνδέονται άμεσα με το πρόγραμμα εργασιών της κοινής επιχείρησης «Ευρωπαϊκοί σιδηρόδρομοι»·
                        
                     
                           γ)
                        
                        
                           δραστηριότητες έρευνας και καινοτομίας βάσει δραστηριοτήτων που χρηματοδοτούνται από την κοινή επιχείρηση «Ευρωπαϊκοί σιδηρόδρομοι» ή την κοινή επιχείρηση Shift2Rail·
                        
                     
                           δ)
                        
                        
                           συμπληρωματικές δραστηριότητες έρευνας και καινοτομίας που χρηματοδοτούνται από τα μέλη πλην της Ένωσης, οι οποίες έχουν σαφή ενωσιακή προστιθέμενη αξία και συμβάλλουν στην επίτευξη των στόχων της κοινής επιχείρησης «Ευρωπαϊκοί σιδηρόδρομοι»·
                        
                     
                           ε)
                        
                        
                           δραστηριότητες που χρηματοδοτούνται από τα μέλη πλην της Ένωσης σε έργα χρηματοδοτούμενα από εθνικά προγράμματα ή από περιφερειακά προγράμματα τα οποία συμπληρώνουν δραστηριότητες που χρηματοδοτούνται από την κοινή επιχείρηση «Ευρωπαϊκοί σιδηρόδρομοι»·
                        
                     
                           στ)
                        
                        
                           υιοθέτηση των αποτελεσμάτων των δραστηριοτήτων που χρηματοδοτούνται στο πλαίσιο των κοινών επιχειρήσεων Shift2Rail και «Ευρωπαϊκοί σιδηρόδρομοι», περαιτέρω εκμετάλλευση, δραστηριότητες επίδειξης, τυποποίηση και εκπόνηση συστάσεων για στρατηγικές απρόσκοπτης μετάβασης, διαδρομές μετεγκατάστασης και ενημερώσεις των ΤΠΔ, καθώς και ευρωπαϊκές δραστηριότητες αδειοδότησης και πιστοποίησης που δεν συνδέονται με την ευρύτερη αξιοποίηση.
                        
                     
            
               2.   Όσον αφορά δραστηριότητες που χρηματοδοτούνται από τα μέλη πλην της Ένωσης σε έργα που χρηματοδοτούνται από άλλες ευρωπαϊκές συμπράξεις ή από άλλα προγράμματα της Ένωσης ή από άλλες προσπάθειες και επενδύσεις έρευνας και καινοτομίας που έχουν σημαντική ενωσιακή προστιθέμενη αξία και συμβάλλουν στην επίτευξη των στόχων της κοινής επιχείρησης «Ευρωπαϊκοί σιδηρόδρομοι» και των συμπληρωματικών δραστηριοτήτων της που χρηματοδοτούνται από αυτήν, αναφέρεται η αξία αυτών των δραστηριοτήτων, και ειδικότερα το είδος, το επίπεδο και η πηγή ενωσιακής χρηματοδότησης για την αποφυγή της διπλής προσμέτρησης.
            
         
         
            Άρθρο 91
            Όργανα της κοινής επιχείρησης «Ευρωπαϊκοί σιδηρόδρομοι»
            
               1.   Τα όργανα της κοινής επιχείρησης «Ευρωπαϊκοί σιδηρόδρομοι» είναι:
               
                           α)
                        
                        
                           το διοικητικό συμβούλιο,
                        
                     
                           β)
                        
                        
                           ο εκτελεστικός διευθυντής,
                        
                     
                           γ)
                        
                        
                           η ομάδα εκπροσώπων των κρατών,
                        
                     
                           δ)
                        
                        
                           η ομάδα καθοδήγησης για τον πυλώνα του συστήματος,
                        
                     
                           ε)
                        
                        
                           η ομάδα αξιοποίησης.
                        
                     
            
               2.   Η κοινή επιχείρηση «Ευρωπαϊκοί σιδηρόδρομοι» μπορεί να συγκροτήσει ομάδα επιστημονικής καθοδήγησης ή να ζητεί επιστημονικές συμβουλές από ανεξάρτητους ακαδημαϊκούς εμπειρογνώμονες ή από κοινά επιστημονικά συμβουλευτικά όργανα.
            
         
         
            Άρθρο 92
            Σύνθεση του διοικητικού συμβουλίου
            Το διοικητικό συμβούλιο απαρτίζεται από τα ακόλουθα μέλη:
            
                        α)
                     
                     
                        δύο εκπροσώπους της Επιτροπής για λογαριασμό της Ένωσης·
                     
                  
                        β)
                     
                     
                        έναν εκπρόσωπο από καθένα από τα μέλη πλην της Ένωσης.
                     
                  
         
            Άρθρο 93
            Λειτουργία του διοικητικού συμβουλίου
            
               1.   Κατά παρέκκλιση από το άρθρο 16 παράγραφος 4, η προεδρία του διοικητικού συμβουλίου ασκείται από την Επιτροπή για λογαριασμό της Ένωσης.
            
            
               2.   Τα μέλη πλην της Ένωσης κατέχουν από κοινού το 50 % των δικαιωμάτων ψήφου.
            
            
               3.   Εκπρόσωποι του Οργανισμού Σιδηροδρόμων της Ευρωπαϊκής Ένωσης και του Ευρωπαϊκού Συμβουλίου για την Έρευνα των Σιδηροδρόμων (ERRAC) καλούνται να παρίστανται στις συνεδριάσεις του διοικητικού συμβουλίου ως παρατηρητές και να λαμβάνουν μέρος στις συζητήσεις του, αλλά δεν έχουν δικαίωμα ψήφου.
            
            
               4.   Κατά παρέκκλιση από το άρθρο 16 παράγραφος 1 όσον αφορά τις δραστηριότητες στο πλαίσιο του πυλώνα του συστήματος, μια απόφαση θεωρείται ότι εγκρίνεται με πλειοψηφία τουλάχιστον 55 % των ψήφων, συμπεριλαμβανομένων των ψήφων των εκπροσώπων που δεν παρίστανται.
            
            
               5.   Επιπλέον του άρθρου 16 παράγραφος 5, το διοικητικό συμβούλιο συνέρχεται μία φορά ετησίως σε γενική συνέλευση και όλοι οι συμμετέχοντες στις δραστηριότητες έρευνας και καινοτομίας της κοινής επιχείρησης «Ευρωπαϊκοί σιδηρόδρομοι» καλούνται να παραστούν. Στο πλαίσιο της συνέλευσης ενθαρρύνεται ο προβληματισμός σχετικά με τη γενική κατεύθυνση των δραστηριοτήτων της κοινής επιχείρησης «Ευρωπαϊκοί σιδηρόδρομοι», ενώ παράλληλα διεξάγεται ανοικτή και διαφανής συζήτηση σχετικά με την πρόοδο ως προς την υλοποίηση του γενικού σχεδίου.
            
         
         
            Άρθρο 94
            Πρόσθετα καθήκοντα του διοικητικού συμβουλίου
            Επιπλέον των καθηκόντων που καθορίζονται στο άρθρο 17, το διοικητικό συμβούλιο της κοινής επιχείρησης «Ευρωπαϊκοί σιδηρόδρομοι» εκτελεί τα ακόλουθα καθήκοντα:
            
                        α)
                     
                     
                        εγκρίνει το γενικό σχέδιο και οποιαδήποτε πρόταση τροποποίησής του·
                     
                  
                        β)
                     
                     
                        εγκρίνει τα προγράμματα εργασιών, συμπεριλαμβανομένου του προϋπολογισμού και του σχεδίου εφαρμογής, του πυλώνα του συστήματος και των τροποποιήσεών τους με βάση τις συστάσεις της ομάδας καθοδήγησης για τον πυλώνα του συστήματος και τις προτάσεις του εκτελεστικού διευθυντή.
                     
                  
         
            Άρθρο 95
            Η ομάδα εκπροσώπων των κρατών
            Επιπλέον του άρθρου 20, τα κράτη μέλη διασφαλίζουν ότι οι αντίστοιχοι εκπρόσωποί τους παρουσιάζουν μια συντονισμένη θέση που αντικατοπτρίζει τις απόψεις του κράτους μέλους τους, οι οποίες διατυπώνονται:
            
                        α)
                     
                     
                        στην επιτροπή που έχει συσταθεί δυνάμει του άρθρου 51 της οδηγίας (ΕΕ) 2016/797·
                     
                  
                        β)
                     
                     
                        στην επιτροπή προγράμματος στο πλαίσιο της σύνθεσης «Κλίμα, ενέργεια και κινητικότητα» του προγράμματος «Ορίζων Ευρώπη»·
                     
                  
                        γ)
                     
                     
                        στην επιτροπή για τον Ενιαίο Ευρωπαϊκό Σιδηροδρομικό Χώρο που έχει συσταθεί δυνάμει του άρθρου 62 της οδηγίας 2012/34/ΕΕ του Ευρωπαϊκού Κοινοβουλίου και του Συμβουλίου (40).
                     
                  
         
            Άρθρο 96
            Η ομάδα καθοδήγησης για τον πυλώνα του συστήματος
            
               1.   Η ομάδα καθοδήγησης για τον πυλώνα του συστήματος είναι το συμβουλευτικό όργανο της κοινής επιχείρησης «Ευρωπαϊκοί σιδηρόδρομοι» που έχει την ευθύνη παροχής συμβουλών σε θέματα που αφορούν τον πυλώνα του συστήματος.
            
            
               2.   Η ομάδα καθοδήγησης για τον πυλώνα του συστήματος απαρτίζεται από εκπροσώπους της Επιτροπής, εκπροσώπους του τομέα των σιδηροδρόμων και της κινητικότητας, καθώς και των σχετικών οργανισμών, τον εκτελεστικό διευθυντή της κοινής επιχείρησης «Ευρωπαϊκοί σιδηρόδρομοι», τον πρόεδρο της ομάδας εκπροσώπων των κρατών και εκπροσώπους του Οργανισμού Σιδηροδρόμων της Ευρωπαϊκής Ένωσης και του ERRAC. Η Επιτροπή λαμβάνει την τελική απόφαση σχετικά με τη σύνθεση της ομάδας. Όταν αυτό δικαιολογείται, η Επιτροπή μπορεί να προσκαλεί πρόσθετους σχετικούς εμπειρογνώμονες και ενδιαφερόμενα μέρη να παρίστανται στις συνεδριάσεις της ομάδας καθοδήγησης για τον πυλώνα του συστήματος ως παρατηρητές. Η ομάδα καθοδήγησης για τον πυλώνα του συστήματος υποβάλλει τακτικά εκθέσεις στην ομάδα εκπροσώπων των κρατών σχετικά με τις δραστηριότητές της.
            
            
               3.   Η προεδρία της ομάδας καθοδήγησης για τον πυλώνα του συστήματος ασκείται από την Επιτροπή.
            
            
               4.   Οι συστάσεις της ομάδας καθοδήγησης για τον πυλώνα του συστήματος εγκρίνονται με συναίνεση. Όταν δεν επιτυγχάνεται συναίνεση, ο εκτελεστικός διευθυντής της κοινής επιχείρησης «Ευρωπαϊκοί σιδηρόδρομοι» συντάσσει έκθεση για το διοικητικό συμβούλιο, σε διαβούλευση με τον Οργανισμό Σιδηροδρόμων της Ευρωπαϊκής Ένωσης και την Επιτροπή, στην οποία περιγράφονται τα βασικά κοινά σημεία και οι αποκλίνουσες απόψεις. Στην περίπτωση αυτή, η ομάδα εκπροσώπων των κρατών καταρτίζει επίσης γνώμη για το διοικητικό συμβούλιο.
            
            
               5.   Η ομάδα καθοδήγησης για τον πυλώνα του συστήματος εγκρίνει τον εσωτερικό κανονισμό της.
            
            
               6.   Η ομάδα καθοδήγησης για τον πυλώνα του συστήματος είναι αρμόδια για την παροχή συμβουλών στον εκτελεστικό διευθυντή και στο διοικητικό συμβούλιο σχετικά με οποιοδήποτε από τα ακόλουθα:
               
                           α)
                        
                        
                           την προσέγγιση για την επιχειρησιακή εναρμόνιση και την ανάπτυξη της αρχιτεκτονικής του συστήματος, μεταξύ άλλων όσον αφορά το σχετικό μέρος του γενικού σχεδίου·
                        
                     
                           β)
                        
                        
                           την επίτευξη του ειδικού στόχου που ορίζεται στο άρθρο 85 παράγραφος 2 στοιχείο γ)·
                        
                     
                           γ)
                        
                        
                           την εκτέλεση των καθηκόντων που ορίζονται στο άρθρο 86 παράγραφος 5 στοιχείο α)·
                        
                     
                           δ)
                        
                        
                           το λεπτομερές ετήσιο σχέδιο εφαρμογής για τον πυλώνα του συστήματος, το οποίο συνάδει με τα προγράμματα εργασιών που εγκρίνονται από το διοικητικό συμβούλιο σύμφωνα με το άρθρο 94 στοιχείο β)·
                        
                     
                           ε)
                        
                        
                           την παρακολούθηση της προόδου που σημειώνεται ως προς τον πυλώνα του συστήματος.
                        
                     
         
         
            Άρθρο 97
            Η ομάδα αξιοποίησης
            
               1.   Η ομάδα αξιοποίησης συγκροτείται δυνάμει του άρθρου 22. Ο ρόλος της ομάδας αξιοποίησης είναι να συμβουλεύει το διοικητικό συμβούλιο σχετικά με την υιοθέτηση από την αγορά της καινοτομίας στον τομέα των σιδηροδρόμων η οποία αναπτύσσεται στο πλαίσιο της κοινής επιχείρησης «Ευρωπαϊκοί σιδηρόδρομοι» και να υποστηρίζει την αξιοποίηση καινοτόμων λύσεων.
            
            
               2.   Η ομάδα αξιοποίησης είναι ανοικτή σε όλα τα ενδιαφερόμενα μέρη. Η σύνθεση της ομάδας αξιοποίησης διασφαλίζει κατάλληλη θεματική εστίαση και αντιπροσωπευτικότητα. Η Επιτροπή λαμβάνει την τελική απόφαση σχετικά με τη σύνθεση της ομάδας. Ο κατάλογος των μελών δημοσιεύεται στον ιστότοπο της κοινής επιχείρησης «Ευρωπαϊκοί σιδηρόδρομοι».
            
            
               3.   Η ομάδα αξιοποίησης παρέχει συστάσεις σχετικά με θέματα που σχετίζονται με την αξιοποίηση καινοτόμων σιδηροδρομικών λύσεων κατόπιν αιτήματος του διοικητικού συμβουλίου. Η ομάδα αξιοποίησης μπορεί επίσης να εκδίδει συστάσεις με δική της πρωτοβουλία.
            
         
         
            Άρθρο 98
            Συνεργασία με τον Οργανισμό Σιδηροδρόμων της Ευρωπαϊκής Ένωσης
            Η κοινή επιχείρηση «Ευρωπαϊκοί σιδηρόδρομοι» εξασφαλίζει στενή συνεργασία με τον Οργανισμό Σιδηροδρόμων της Ευρωπαϊκής Ένωσης, ειδικότερα όσον αφορά την υλοποίηση του γενικού σχεδίου. Δυνάμει του άρθρου 40 του κανονισμού (ΕΕ) 2016/796 του Ευρωπαϊκού Κοινοβουλίου και του Συμβουλίου (41), η εν λόγω συνεργασία συνίσταται στα ακόλουθα συμβουλευτικά καθήκοντα:
            
                        α)
                     
                     
                        παροχή στοιχείων σχετικά με τις ερευνητικές ανάγκες που συνδέονται με την υλοποίηση του Ενιαίου Ευρωπαϊκού Σιδηροδρομικού Χώρου, προκειμένου να συνεκτιμηθούν από την κοινή επιχείρηση «Ευρωπαϊκοί σιδηρόδρομοι» στο γενικό σχέδιο και στις τροποποιήσεις του, καθώς και στα προγράμματα εργασιών·
                     
                  
                        β)
                     
                     
                        παροχή σχολίων και συμβουλών σχετικά με τη διαλειτουργικότητα και την ασφάλεια που πρέπει να λαμβάνονται υπόψη στις δραστηριότητες έρευνας και καινοτομίας και, ειδικότερα, στο πλαίσιο των δραστηριοτήτων και των αποτελεσμάτων των έργων για τους στόχους που προσδιορίζονται στο άρθρο 86 παράγραφος 5 στοιχείο α)·
                     
                  
                        γ)
                     
                     
                        παροχή στήριξης στην κοινή επιχείρηση «Ευρωπαϊκοί σιδηρόδρομοι» κατά τον προσδιορισμό των αναγκών για τυχόν πρόσθετη ειδική επικύρωση ή μελέτες που πρέπει να πραγματοποιηθούν από αυτήν, μεταξύ άλλων μέσω της συμμετοχής των εθνικών αρχών ασφάλειας·
                     
                  
                        δ)
                     
                     
                        παροχή συμβουλών όσον αφορά τον πυλώνα του συστήματος·
                     
                  
                        ε)
                     
                     
                        μέριμνα ώστε κατά την εκπόνηση προδιαγραφών, συμπεριλαμβανομένων διεπαφών, προδιαγραφών λειτουργικών απαιτήσεων και προδιαγραφών απαιτήσεων συστήματος, να λαμβάνεται υπόψη η πείρα και τα σχόλια σχετικά με τις ΤΠΔ ή τα πρότυπα.
                     
                  
         ΤΙΤΛΟΣ V
         
            ΚΟΙΝΗ ΕΠΙΧΕΙΡΗΣΗ «ΠΑΓΚΟΣΜΙΟ ΠΡΟΓΡΑΜΜΑ ΓΙΑ ΤΗΝ ΥΓΕΙΑ EDCTP3»
         
         
            Άρθρο 99
            Πρόσθετοι στόχοι της κοινής επιχείρησης «Παγκόσμιο πρόγραμμα για την υγεία EDCPT3»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Παγκόσμιο πρόγραμμα για την υγεία EDCTP3» έχει τους ακόλουθους γενικούς στόχους:
               
                           α)
                        
                        
                           συμβολή στη μείωση της κοινωνικοοικονομικής επιβάρυνσης από τις λοιμώδεις νόσους στην υποσαχάρια Αφρική μέσω της προώθησης της ανάπτυξης και της υιοθέτησης νέων ή βελτιωμένων τεχνολογιών υγείας·
                        
                     
                           β)
                        
                        
                           συμβολή στην αύξηση της υγειονομικής ασφάλειας στην υποσαχάρια Αφρική και παγκοσμίως μέσω της ενίσχυσης των ικανοτήτων που βασίζονται στην έρευνα και την καινοτομία για την εξασφάλιση ετοιμότητας και αντίδρασης όσον αφορά τον έλεγχο των λοιμωδών νόσων.
                        
                     
            
               2.   Η κοινή επιχείρηση «Παγκόσμιο πρόγραμμα για την υγεία EDCTP3» έχει επίσης τους ακόλουθους ειδικούς στόχους:
               
                           α)
                        
                        
                           προώθηση της ανάπτυξης και της χρήσης νέων ή βελτιωμένων τεχνολογιών υγείας για την αντιμετώπιση λοιμωδών νόσων, με στήριξη της διεξαγωγής κλινικών δοκιμών στην υποσαχάρια Αφρική·
                        
                     
                           β)
                        
                        
                           ενίσχυση της ικανότητας έρευνας και καινοτομίας και των εθνικών συστημάτων έρευνας στον τομέα της υγείας στην υποσαχάρια Αφρική για την αντιμετώπιση των λοιμωδών νόσων·
                        
                     
                           γ)
                        
                        
                           διευκόλυνση της καλύτερης ευθυγράμμισης των κρατών μελών, των συνδεδεμένων χωρών και των υποσαχάριων χωρών γύρω από ένα κοινό στρατηγικό θεματολόγιο έρευνας και καινοτομίας στον τομέα της παγκόσμιας υγείας, ώστε να αυξηθεί η οικονομική αποδοτικότητα των ευρωπαϊκών δημόσιων επενδύσεων·
                        
                     
                           δ)
                        
                        
                           ενίσχυση της ικανότητας επιδημιολογικής ετοιμότητας στην υποσαχάρια Αφρική με αποτελεσματική και ταχεία ερευνητική αντίδραση για την ανάπτυξη βασικών διαγνωστικών μέσων, εμβολίων και φαρμακοθεραπευτικών σκευασμάτων με στόχο την έγκαιρη ανίχνευση και τον έλεγχο αναδυόμενων νόσων που μπορούν να λάβουν τις διαστάσεις επιδημίας·
                        
                     
                           ε)
                        
                        
                           προώθηση της παραγωγικής και βιώσιμης δικτύωσης και των συμπράξεων στον τομέα της παγκόσμιας έρευνας για την υγεία, μέσω της οικοδόμησης σχέσεων Βορρά-Νότου και Νότου-Νότου με πολλαπλούς οργανισμούς του ιδιωτικού και του δημόσιου τομέα.
                        
                     
         
         
            Άρθρο 100
            Πρόσθετα καθήκοντα της κοινής επιχείρησης «Παγκόσμιο πρόγραμμα για την υγεία EDCTP3»
            Επιπλέον των καθηκόντων που καθορίζονται στο άρθρο 5, η κοινή επιχείρηση «Παγκόσμιο πρόγραμμα για την υγεία EDCTP3» εκτελεί επίσης τα ακόλουθα καθήκοντα:
            
                        α)
                     
                     
                        προωθεί παραγωγικές σχέσεις μεταξύ ατόμων, ομάδων και θεσμικών οργάνων της Ευρώπης και της Αφρικής·
                     
                  
                        β)
                     
                     
                        ευαισθητοποιεί σχετικά με τα κοινά συμφέροντα και τους κοινούς στόχους μεταξύ οργανισμών και ερευνητικών ομάδων για τη διευκόλυνση και την ενίσχυση της συνεργασίας σε επίπεδο έργων και θεσμικών οργάνων·
                     
                  
                        γ)
                     
                     
                        συμβάλλει στη διευκόλυνση της ευθυγράμμισης των παγκόσμιων στρατηγικών υγείας χρηματοδοτών, θεσμικών οργάνων και αρχών της Ευρώπης και της Αφρικής·
                     
                  
                        δ)
                     
                     
                        προσελκύει πρόσθετες επενδύσεις με τη συμμετοχή εταίρων από τον ιδιωτικό, τον δημόσιο και τον φιλανθρωπικό τομέα·
                     
                  
                        ε)
                     
                     
                        προάγει συνέργειες, συνεργασία και κοινές δράσεις με το τον Μηχανισμό Γειτονίας, Ανάπτυξης και Διεθνούς Συνεργασίας που θεσπίστηκε με τον κανονισμό (ΕΕ) 2021/947 του Ευρωπαϊκού Κοινοβουλίου και του Συμβουλίου (42), ιδίως για την ανάπτυξη ικανοτήτων και την κοινή χρήση εγκαταστάσεων και υποδομών.
                     
                  
         
            Άρθρο 101
            Μέλη
            Τα μέλη της κοινής επιχείρησης «Παγκόσμιο πρόγραμμα για την υγεία EDCTP3» είναι:
            
                        α)
                     
                     
                        η Ένωση, εκπροσωπούμενη από την Επιτροπή·
                     
                  
                        β)
                     
                     
                        η ένωση EDCTP, μη κερδοσκοπική οργάνωση ολλανδικού δικαίου, κατόπιν κοινοποίησης της απόφασής της να προσχωρήσει στην κοινή επιχείρηση «Παγκόσμιο πρόγραμμα για την υγεία EDCTP3» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή της πέραν εκείνων που καθορίζονται στον παρόντα κανονισμό.
                     
                  
         
            Άρθρο 102
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Παγκόσμιο πρόγραμμα για την υγεία EDCTP3», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 800 000 000 EUR, συμπεριλαμβανομένου ποσού έως 59 756 000 EUR για διοικητικές δαπάνες, και συνίσταται σε:
            
                        α)
                     
                     
                        ποσό έως 400 000 000 EUR, υπό την προϋπόθεση ότι η συνεισφορά των μελών πλην της Ένωσης ή των συνιστωσών ή συνδεδεμένων οντοτήτων τους είναι τουλάχιστον ίση με το ποσό αυτό·
                     
                  
                        β)
                     
                     
                        ποσό έως 400 000 000 EUR, υπό την προϋπόθεση ότι οι συνεισφορές των συνεισφερόντων εταίρων ή των συνιστωσών ή συνδεδεμένων οντοτήτων τους είναι τουλάχιστον ίσες με το ποσό αυτό.
                     
                  Σε περίπτωση που δεν πληρούται η προϋπόθεση του στοιχείου β), το ποσό που αναφέρεται στο στοιχείο α) προσαυξάνεται κατά 400 000 000 EUR κατ’ ανώτατο όριο, υπό τον όρο ότι το συνολικό ποσό κατά το οποίο αυξάνεται συνοδεύεται από τουλάχιστον ίση συνεισφορά των μελών πλην της Ένωσης ή των συνιστωσών ή συνδεδεμένων οντοτήτων τους, όπως ορίζεται στο άρθρο 103 παράγραφος 1.
         
         
            Άρθρο 103
            Συνεισφορές μελών πλην της Ένωσης
            
               1.   Τα μέλη της κοινής επιχείρησης «Παγκόσμιο πρόγραμμα για την υγεία EDCTP3» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 439 878 000 EUR κατά το χρονικό διάστημα που καθορίζεται στο άρθρο 3.
            
            
               2.   Οι συνεισφορές που αναφέρονται στην παράγραφο 1 του παρόντος άρθρου συνίστανται σε συνεισφορές στην κοινή επιχείρηση «Παγκόσμιο πρόγραμμα για την υγεία EDCTP3», όπως προβλέπεται στο άρθρο 11 παράγραφος 1 στοιχεία α) και β). Κατά παρέκκλιση από το άρθρο 11 παράγραφος 1, οι εν λόγω συνεισφορές μπορούν να συνίστανται σε χρηματοδοτικές συνεισφορές.
            
         
         
            Άρθρο 104
            Εύρος συμπληρωματικών δραστηριοτήτων
            
               1.   Συμπληρωματικές δραστηριότητες της κοινής επιχείρησης «Παγκόσμιο πρόγραμμα για την υγεία EDCTP3» αναπτύσσονται και υλοποιούνται με εναρμονισμένο, ολοκληρωμένο και συνεκτικό τρόπο από την Ένωση EDCTP και τις συνιστώσες ή συνδεδεμένες οντότητές της και ακολουθούν το στρατηγικό θεματολόγιο έρευνας και καινοτομίας της κοινής επιχείρησης «Παγκόσμιο πρόγραμμα για την υγεία EDCTP3».
            
            
               2.   Για τους σκοπούς του άρθρου 11 παράγραφος 1 στοιχείο β), στις συμπληρωματικές δραστηριότητες μπορεί να περιλαμβάνονται δραστηριότητες που συνδέονται άμεσα με τις δραστηριότητες της κοινής επιχείρησης «Παγκόσμιο πρόγραμμα για την υγεία EDCTP3» και συμβάλλουν στην επίτευξη των στόχων της, στις οποίες συμπεριλαμβάνονται οι εξής:
               
                           α)
                        
                        
                           δραστηριότητες των συνιστωσών ή συνδεδεμένων οντοτήτων της Ένωσης EDCTP, οι οποίες ευθυγραμμίζονται με παρόμοιες δραστηριότητες άλλων συνιστωσών ή συνδεδεμένων οντοτήτων της Ένωσης EDCTP και τελούν υπό ανεξάρτητη διαχείριση σύμφωνα με εθνικούς κανόνες χρηματοδότησης·
                        
                     
                           β)
                        
                        
                           δραστηριότητες που υλοποιούνται από κυβερνητικούς ερευνητικούς οργανισμούς της υποσαχάριας Αφρικής·
                        
                     
                           γ)
                        
                        
                           δραστηριότητες που προωθούν τη δικτύωση και τις συμπράξεις που οικοδομούν σχέσεις με πολλούς οργανισμούς του ιδιωτικού και του δημόσιου τομέα·
                        
                     
                           δ)
                        
                        
                           στήριξη της ανάπτυξης υποδομών έρευνας, όπως δίκτυα ή κοόρτεις κλινικών δοκιμών που σχετίζονται με το πεδίο εφαρμογής της κοινής επιχείρησης «Παγκόσμιο πρόγραμμα για την υγεία EDCTP3», καθώς και στήριξη για την ενίσχυση της ετοιμότητας των συστημάτων υγείας για τη διεξαγωγή δραστηριοτήτων έρευνας εντός του πεδίου εφαρμογής της κοινής επιχείρησης «Παγκόσμιο πρόγραμμα για την υγεία EDCTP3».
                        
                     
         
         
            Άρθρο 105
            Όργανα της κοινής επιχείρησης «Παγκόσμιο πρόγραμμα για την υγεία EDCTP3»
            Τα όργανα της κοινής επιχείρησης «Παγκόσμιο πρόγραμμα για την υγεία EDCTP3» είναι τα εξής:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        η επιστημονική επιτροπή,
                     
                  
                        δ)
                     
                     
                        η ομάδα ενδιαφερομένων.
                     
                  
         
            Άρθρο 106
            Σύνθεση του διοικητικού συμβουλίου
            Το διοικητικό συμβούλιο απαρτίζεται από τα ακόλουθα μέλη:
            
                        α)
                     
                     
                        έξι εκπροσώπους της Επιτροπής για λογαριασμό της Ένωσης·
                     
                  
                        β)
                     
                     
                        έξι εκπροσώπους της Ένωσης EDCTP.
                     
                  
         
            Άρθρο 107
            Λειτουργία του διοικητικού συμβουλίου
            Η Ένωση EDCTP διαθέτει το 50 % των δικαιωμάτων ψήφου.
         
         
            Άρθρο 108
            Η επιστημονική επιτροπή
            
               1.   Δυνάμει του άρθρου 21 παράγραφος 1 στοιχείο α), η επιστημονική επιτροπή είναι το επιστημονικό συμβουλευτικό όργανο της κοινής επιχείρησης «Παγκόσμιο πρόγραμμα για την υγεία EDCTP3».
            
            
               2.   Επιπλέον του άρθρου 21 παράγραφος 2, η επιστημονική επιτροπή εξασφαλίζει ότι συμπεριλαμβάνεται επιστημονική εμπειρογνωσία από αφρικανικές χώρες.
            
            
               3.   Επιπλέον των καθηκόντων που παρατίθενται στο άρθρο 21, η επιστημονική επιτροπή εκτελεί τα ακόλουθα καθήκοντα:
               
                           α)
                        
                        
                           βοηθά στον σχεδιασμό του στρατηγικού και επιστημονικού προγραμματισμού των δραστηριοτήτων της κοινής επιχείρησης «Παγκόσμιο πρόγραμμα για την υγεία EDCTP3»·
                        
                     
                           β)
                        
                        
                           παρέχει συμβουλές σχετικά με στρατηγικές για την προώθηση συνεργειών και συμπράξεων με όλα τα ενδιαφερόμενα μέρη·
                        
                     
                           γ)
                        
                        
                           συμβάλλει στην κατάρτιση στρατηγικών και επιστημονικών εγγράφων σχετικών με την κοινή επιχείρηση «Παγκόσμιο πρόγραμμα για την υγεία EDCTP3», ανάλογα με τις ανάγκες·
                        
                     
                           δ)
                        
                        
                           παρέχει στρατηγικές και επιστημονικές συμβουλές στην κοινή επιχείρηση «Παγκόσμιο πρόγραμμα για την υγεία EDCTP3» και διασφαλίζει την επιτυχή ολοκλήρωση των υπό εξέλιξη έργων·
                        
                     
                           ε)
                        
                        
                           προσδιορίζει τις στρατηγικές ανάγκες και προτεραιότητες για την επιτάχυνση της ανάπτυξης νέων ή βελτιωμένων κλινικών παρεμβάσεων, συμπεριλαμβανομένης της απαιτούμενης κατάρτισης, δικτύωσης και ανάπτυξης ικανοτήτων που πρέπει να πραγματοποιηθεί για την επίτευξη των εν λόγω στόχων·
                        
                     
                           στ)
                        
                        
                           εξετάζει το τοπίο των ασθενειών που συνδέονται με τη φτώχεια και των παραμελημένων ασθενειών, προκειμένου να προσδιορίσει τον ρόλο της κοινής επιχείρησης «Παγκόσμιο πρόγραμμα για την υγεία EDCTP3» σε συνεργασία με άλλα ενδιαφερόμενα μέρη όσον αφορά την επιτάχυνση της ανάπτυξης ή της βελτίωσης των παρεμβάσεων κατά των ασθενειών αυτών·
                        
                     
                           ζ)
                        
                        
                           αξιολογεί την κατάσταση των παγκόσμιων πορειών ανάπτυξης προϊόντων και τις ευκαιρίες κρίσιμης διαδρομής για μελλοντική ανάπτυξη προϊόντων·
                        
                     
                           η)
                        
                        
                           παρέχει συμβουλές σχετικά με την επανεξέταση τυχόν προσκλήσεων υποβολής προτάσεων και άλλων προγραμμάτων·
                        
                     
                           θ)
                        
                        
                           παρέχει στήριξη και στοιχεία για το πλαίσιο παρακολούθησης και αξιολόγησης της κοινής επιχείρησης «Παγκόσμιο πρόγραμμα για την υγεία EDCTP3», καθώς και για την παρακολούθηση των επιστημονικών αποτελεσμάτων και των στρατηγικών επιπτώσεων των επιχορηγήσεων που χρηματοδοτούνται από την κοινή επιχείρηση «Παγκόσμιο πρόγραμμα για την υγεία EDCTP3»·
                        
                     
                           ι)
                        
                        
                           παρέχει συμβουλές και συνδρομή και συμμετέχει στις ομάδες εργασίας της κοινής επιχείρησης «Παγκόσμιο πρόγραμμα για την υγεία EDCTP3», στις συνεδριάσεις των ενδιαφερόμενων μερών, στο φόρουμ EDCTP και σε άλλες σχετικές εκδηλώσεις.
                        
                     
            
               4.   Ο πρόεδρος συντάσσει ετήσια έκθεση σχετικά με τις δραστηριότητες και τα επιτεύγματα της επιστημονικής επιτροπής κατά το προηγούμενο έτος και την υποβάλλει προς έγκριση στο διοικητικό συμβούλιο.
            
         
         
            Άρθρο 109
            Η ομάδα ενδιαφερομένων
            
               1.   Στην ομάδα ενδιαφερομένων υπάρχει ισόρροπη εκπροσώπηση των ενδιαφερόμενων μερών από γεωγραφική και θεματική σκοπιά καθώς και από τη σκοπιά του φύλου, συμπεριλαμβανομένης ιδίως αφρικανικής εμπειρογνωσίας.
            
            
               2.   Επιπλέον των καθηκόντων που καθορίζονται στο άρθρο 22, η ομάδα ενδιαφερομένων εκτελεί επίσης τα ακόλουθα καθήκοντα:
               
                           α)
                        
                        
                           παρέχει στοιχεία σχετικά με τις επιστημονικές, στρατηγικές και τεχνολογικές προτεραιότητες που πρέπει να εξεταστούν από την κοινή επιχείρηση «Παγκόσμιο πρόγραμμα για την υγεία EDCTP3», όπως ορίζονται στο στρατηγικό θεματολόγιο έρευνας και καινοτομίας ή σε οποιοδήποτε άλλο ισοδύναμο έγγραφο, λαμβανομένων υπόψη της προόδου και των αναγκών του τομέα της παγκόσμιας υγείας και συναφών τομέων·
                        
                     
                           β)
                        
                        
                           διατυπώνει προτάσεις για τη διευκόλυνση της δημιουργίας συγκεκριμένων συνεργειών μεταξύ της κοινής επιχείρησης «Παγκόσμιο πρόγραμμα για την υγεία EDCTP3» και των συναφών τομέων ή οποιουδήποτε τομέα με τον οποίο θεωρείται ότι οι συνέργειες θα αποφέρουν προστιθέμενη αξία·
                        
                     
                           γ)
                        
                        
                           παρέχει σχόλια και παρατηρήσεις στο φόρουμ EDCTP.
                        
                     
         
         
            Άρθρο 110
            Επιλεξιμότητα για χρηματοδότηση
            
               1.   Σύμφωνα με το άρθρο 17 παράγραφος 2 και κατά παρέκκλιση από το άρθρο 23 παράγραφος 1 του κανονισμού για το πρόγραμμα «Ορίζων Ευρώπη», η χρηματοδότηση από την κοινή επιχείρηση «Παγκόσμιο πρόγραμμα για την υγεία EDCTP3» περιορίζεται σε νομικές οντότητες που είναι εγκατεστημένες σε κράτη μέλη ή συνδεδεμένες χώρες ή σε κράτη που απαρτίζουν την ένωση EDCTP. Κατ’ εξαίρεση και εφόσον προβλέπεται στο πρόγραμμα εργασιών, οντότητες εγκατεστημένες σε άλλα κράτη μπορεί να είναι επιλέξιμες για χρηματοδότηση από την κοινή επιχείρηση «Παγκόσμιο πρόγραμμα για την υγεία EDCTP3» σε συγκεκριμένα θέματα προσκλήσεων ή σε περίπτωση πρόσκλησης για την αντιμετώπιση κατάστασης έκτακτης ανάγκης στον τομέα της δημόσιας υγείας.
            
            
               2.   Η Ένωση επιδιώκει τη σύναψη συμφωνιών με τρίτες χώρες οι οποίες καθιστούν δυνατή την προστασία των οικονομικών συμφερόντων της Ένωσης. Πριν από τη σύναψή τους και προκειμένου να διασφαλιστούν τα οικονομικά συμφέροντα της Ένωσης, όταν οντότητες εγκατεστημένες σε τρίτη χώρα χωρίς τέτοια συμφωνία συμμετέχουν με χρηματοδότηση σε έμμεση δράση, ο δημοσιονομικός συντονιστής της έμμεσης δράσης είναι εγκατεστημένος σε κράτος μέλος ή συνδεδεμένη χώρα, το ποσό της προχρηματοδότησης προσαρμόζεται καταλλήλως και οι διατάξεις της συμφωνίας επιχορήγησης περί ευθύνης λαμβάνουν δεόντως υπόψη τους χρηματοοικονομικούς κινδύνους.
            
         
         
            Άρθρο 111
            Προσδιορισθέντες συμμετέχοντες
            Η συμμετοχή οντοτήτων που προσδιορίζονται από την κοινή επιχείρηση «Παγκόσμιο πρόγραμμα για την υγεία EDCTP3» μπορεί να αποτελεί κριτήριο επιλεξιμότητας στην πρόσκληση υποβολής προτάσεων. Αιτιολογείται δεόντως στο πρόγραμμα εργασιών, το οποίο μπορεί επίσης να προβλέπει ότι οι προσδιορισθέντες συμμετέχοντες δεν είναι επιλέξιμοι για χρηματοδότηση από την κοινή επιχείρηση «Παγκόσμιο πρόγραμμα για την υγεία EDCTP3» στο πλαίσιο των επιλεγμένων έμμεσων δράσεων.
         
         
            Άρθρο 112
            Αρχές δεοντολογίας
            Οι κλινικές δοκιμές και η έρευνα εφαρμογής που διεξάγονται στο πλαίσιο της κοινής επιχείρησης «Παγκόσμιο πρόγραμμα για την υγεία EDCTP3» υλοποιούνται σύμφωνα με τις θεμελιώδεις αρχές δεοντολογίας, τα αναγνωρισμένα διεθνή κανονιστικά πρότυπα και τις ορθές πρακτικές συμμετοχής.
         
         
            Άρθρο 113
            Συνεργασία με τον Ευρωπαϊκό Οργανισμό Φαρμάκων και το Ευρωπαϊκό Κέντρο Πρόληψης και Ελέγχου Νόσων
            Η κοινή επιχείρηση «Παγκόσμιο πρόγραμμα για την υγεία EDCTP3» εξασφαλίζει στενή συνεργασία με τον Ευρωπαϊκό Οργανισμό Φαρμάκων και το Ευρωπαϊκό Κέντρο Πρόληψης και Ελέγχου Νόσων, καθώς και με σχετικούς αφρικανικούς φορείς και οργανισμούς.
         
         
            Άρθρο 114
            Οικονομικά προσιτή πρόσβαση
            Οι συμμετέχοντες σε έμμεσες δράσεις που χρηματοδοτούνται από την κοινή επιχείρηση «Παγκόσμιο πρόγραμμα για την υγεία EDCTP3» μεριμνούν ώστε τα προϊόντα και οι υπηρεσίες που αναπτύσσουν βάσει ή εν μέρει βάσει των αποτελεσμάτων των κλινικών δοκιμών που πραγματοποιούνται στο πλαίσιο έμμεσης δράσης να είναι οικονομικά προσιτά, διαθέσιμα και προσβάσιμα στο κοινό υπό δίκαιους και εύλογους όρους. Για τον σκοπό αυτόν, κατά περίπτωση, το πρόγραμμα εργασιών προσδιορίζει πρόσθετες υποχρεώσεις εκμετάλλευσης εφαρμοστέες σε συγκεκριμένες έμμεσες δράσεις.
         
         ΤΙΤΛΟΣ VI
         
            ΚΟΙΝΗ ΕΠΙΧΕΙΡΗΣΗ «ΠΡΩΤΟΒΟΥΛΙΑ ΓΙΑ ΤΗΝ ΚΑΙΝΟΤΟΜΙΑ ΣΤΗΝ ΥΓΕΙΑ»
         
         
            Άρθρο 115
            Πρόσθετοι στόχοι της κοινής επιχείρησης «Πρωτοβουλία για την καινοτομία στην υγεία»»»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Πρωτοβουλία για την καινοτομία στην υγεία» θα επιτύχει τους ακόλουθους γενικούς στόχους έως το 2030:
               
                           α)
                        
                        
                           συμβολή στη δημιουργία ενωσιακού οικοσυστήματος έρευνας και καινοτομίας στον τομέα της υγείας, το οποίο θα διευκολύνει τη μετουσίωση της επιστημονικής γνώσης σε καινοτομίες, ιδίως με τη δρομολόγηση τουλάχιστον 30 διατομεακών έργων μεγάλης κλίμακας, με έμφαση στις καινοτομίες στον τομέα της υγείας·
                        
                     
                           β)
                        
                        
                           προώθηση της ανάπτυξης ασφαλών, αποτελεσματικών, ανθρωποκεντρικών και οικονομικά αποδοτικών καινοτομιών που ανταποκρίνονται σε μη καλυπτόμενες στρατηγικές ανάγκες δημόσιας υγείας, μέσω επίδειξης, σε τουλάχιστον πέντε παραδείγματα, της σκοπιμότητας της ενσωμάτωσης προϊόντων ή υπηρεσιών υγειονομικής περίθαλψης, με αποδεδειγμένη καταλληλότητα για υιοθέτηση από τα συστήματα υγειονομικής περίθαλψης. Τα σχετικά έργα θα πρέπει να αφορούν την πρόληψη, τη διάγνωση, τη θεραπεία ή τη διαχείριση των νόσων που πλήττουν τον πληθυσμό της Ένωσης, συμπεριλαμβανομένης της συμβολής στο ευρωπαϊκό σχέδιο για την καταπολέμηση του καρκίνου·
                        
                     
                           γ)
                        
                        
                           προώθηση της διατομεακής καινοτομίας στον τομέα της υγείας με στόχο έναν παγκοσμίως ανταγωνιστικό ευρωπαϊκό κλάδο της υγείας και συμβολή στην επίτευξη των στόχων της νέας βιομηχανικής στρατηγικής για την Ευρώπη και της φαρμακευτικής στρατηγικής για την Ευρώπη.
                        
                     
            
               2.   Η κοινή επιχείρηση «Πρωτοβουλία για την καινοτομία στην υγεία» έχει επίσης τους ακόλουθους ειδικούς στόχους:
               
                           α)
                        
                        
                           συμβολή στην καλύτερη κατανόηση των καθοριστικών παραγόντων της υγείας και των ομάδων νόσων στις οποίες πρέπει να δοθεί προτεραιότητα·
                        
                     
                           β)
                        
                        
                           ενοποίηση των κατακερματισμένων προσπαθειών έρευνας και καινοτομίας στον τομέα της υγείας, φέρνοντας σε επαφή τους τομείς του κλάδου της υγείας και άλλα ενδιαφερόμενα μέρη και εστιάζοντας σε μη καλυπτόμενες ανάγκες δημόσιας υγείας, ώστε να καταστεί εφικτή η ανάπτυξη εργαλείων, δεδομένων, πλατφορμών, τεχνολογιών και διαδικασιών για τη βελτίωση της πρόβλεψης, της πρόληψης, της αναχαίτισης, της διάγνωσης, της θεραπείας και της διαχείρισης νόσων, με αποτέλεσμα την κάλυψη των αναγκών των τελικών χρηστών·
                        
                     
                           γ)
                        
                        
                           απόδειξη της σκοπιμότητας ανθρωποκεντρικών και ολοκληρωμένων λύσεων υγειονομικής περίθαλψης·
                        
                     
                           δ)
                        
                        
                           εκμετάλλευση του πλήρους δυναμικού της ψηφιοποίησης και της ανταλλαγής δεδομένων στον τομέα της υγειονομικής περίθαλψης·
                        
                     
                           ε)
                        
                        
                           διευκόλυνση της ανάπτυξης νέων και βελτιωμένων μεθοδολογιών και μοντέλων για την πλήρη εκτίμηση της προστιθέμενης αξίας καινοτόμων και ολοκληρωμένων λύσεων υγειονομικής περίθαλψης.
                        
                     
         
         
            Άρθρο 116
            Πρόσθετοι στόχοι της κοινής επιχείρησης «Πρωτοβουλία για την καινοτομία στην υγεία»»»
            Επιπλέον των καθηκόντων που καθορίζονται στο άρθρο 5, η κοινή επιχείρηση «Πρωτοβουλία για την καινοτομία στην υγεία» εκτελεί τα ακόλουθα καθήκοντα:
            
                        α)
                     
                     
                        προωθεί τη στενή και μακροπρόθεσμη συνεργασία μεταξύ της Ένωσης, άλλων μελών, συνεισφερόντων εταίρων και άλλων ενδιαφερόμενων μερών που συμμετέχουν στην υγειονομική περίθαλψη, όπως άλλοι σχετικοί κλάδοι, αρχές υγειονομικής περίθαλψης (π.χ. ρυθμιστικοί φορείς, φορείς αξιολόγησης τεχνολογιών υγείας και πληρωτές υπηρεσιών υγειονομικής περίθαλψης), οργανώσεις ασθενών, επαγγελματίες του τομέα της υγείας και πάροχοι υγειονομικής περίθαλψης, καθώς και η ακαδημαϊκή κοινότητα·
                     
                  
                        β)
                     
                     
                        στηρίζει αποτελεσματικά την έρευνα και την καινοτομία στον τομέα της υγείας σε προανταγωνιστικό στάδιο, ιδίως δε δράσεις που φέρνουν σε επαφή φορείς διαφόρων τομέων του κλάδου της υγειονομικής περίθαλψης για να εργαστούν από κοινού σε πεδία στα οποία δεν καλύπτονται οι ανάγκες δημόσιας υγείας·
                     
                  
                        γ)
                     
                     
                        διασφαλίζει ότι όλα τα ενδιαφερόμενα μέρη έχουν τη δυνατότητα να προτείνουν πεδία για μελλοντικές προσκλήσεις υποβολής προτάσεων·
                     
                  
                        δ)
                     
                     
                        αναθεωρεί τακτικά και επιφέρει ενδεχόμενες αναγκαίες προσαρμογές στο στρατηγικό θεματολόγιο έρευνας και καινοτομίας της κοινής επιχείρησης «Πρωτοβουλία για την καινοτομία στην υγεία» υπό το πρίσμα των επιστημονικών εξελίξεων που σημειώνονται κατά τη διάρκεια της υλοποίησής της ή των αναδυόμενων αναγκών στον τομέα της δημόσιας υγείας·
                     
                  
                        ε)
                     
                     
                        δημοσιεύει πληροφορίες σχετικά με τα έργα, συμπεριλαμβανομένων των συμμετεχουσών οντοτήτων και του ποσού της χρηματοδοτικής συνεισφοράς της κοινής επιχείρησης «Πρωτοβουλία για την καινοτομία στην υγεία» και των ανειλημμένων συνεισφορών σε είδος ανά συμμετέχοντα·
                     
                  
                        στ)
                     
                     
                        οργανώνει τακτική επικοινωνία, συμπεριλαμβανομένης τουλάχιστον μίας ετήσιας συνάντησης με ομάδες συμφερόντων και με τα ενδιαφερόμενα μέρη, ώστε να διασφαλίζεται ο ανοικτός χαρακτήρας και η διαφάνεια των δραστηριοτήτων έρευνας και καινοτομίας της κοινής επιχείρησης «Πρωτοβουλία για την καινοτομία στην υγεία»·
                     
                  
                        ζ)
                     
                     
                        οποιοδήποτε άλλο καθήκον απαιτείται για την επίτευξη των στόχων που αναφέρονται στο άρθρο 115.
                     
                  
         
            Άρθρο 117
            Μέλη
            Τα μέλη της κοινής επιχείρησης «Πρωτοβουλία για την καινοτομία στην υγεία» είναι:
            
                        α)
                     
                     
                        η Ένωση, εκπροσωπούμενη από την Επιτροπή·
                     
                  
                        β)
                     
                     
                        η Ευρωπαϊκή Συντονιστική Επιτροπή του κλάδου ακτινολογικών, ηλεκτροϊατρικών και υγειονομικών τεχνολογιών πληροφοριών (COCIR), βελγικού δικαίου, η Ευρωπαϊκή Ομοσπονδία Φαρμακευτικών Βιομηχανιών και Ενώσεων, συμπεριλαμβανομένης της υποομάδας της, Vaccines Europe, λουξεμβουργιανού δικαίου, η EuropaBio και η MedTech Europe, αμφότερες βελγικού δικαίου, κατόπιν κοινοποίησης των αντίστοιχων αποφάσεών τους να προσχωρήσουν στην κοινή επιχείρηση «Πρωτοβουλία για την καινοτομία στην υγεία» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή τους πέραν εκείνων που καθορίζονται στον παρόντα κανονισμό·
                     
                  
                        γ)
                     
                     
                        τα συνδεδεμένα μέλη που επιλέγονται σύμφωνα με το άρθρο 7.
                     
                  
         
            Άρθρο 118
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Πρωτοβουλία για την καινοτομία στην υγεία», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 1 200 000 000 EUR, συμπεριλαμβανομένου ποσού έως 30 212 000 EUR για διοικητικές δαπάνες, και συνίσταται σε:
            
                        α)
                     
                     
                        ποσό έως 1 000 000 000 EUR, υπό την προϋπόθεση ότι το ποσό αυτό συνοδεύεται από ανάλογη συνεισφορά των μελών πλην της Ένωσης ή των συνιστωσών ή συνδεδεμένων οντοτήτων τους·
                     
                  
                        β)
                     
                     
                        ποσό έως 200 000 000 EUR, υπό την προϋπόθεση ότι το ποσό αυτό συνοδεύεται από ανάλογες πρόσθετες συνεισφορές από συνεισφέροντες εταίρους ή από συνιστώσες ή συνδεδεμένες οντότητές τους.
                     
                  
         
            Άρθρο 119
            Συνεισφορές μελών πλην της Ένωσης
            
               1.   Τα μέλη της κοινής επιχείρησης «Πρωτοβουλία για την καινοτομία στην υγεία» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 1 000 000 000 EUR, συμπεριλαμβανομένου ποσού έως 30 212 000 EUR για διοικητικές δαπάνες κατά το χρονικό διάστημα που καθορίζεται στο άρθρο 3.
            
            
               2.   Οι συνεισφορές σε είδος για συμπληρωματικές δραστηριότητες δεν υπερβαίνουν το 40 % των συνεισφορών σε είδος των μελών πλην της Ένωσης, στο επίπεδο της κοινής επιχείρησης «Πρωτοβουλία για την καινοτομία στην υγεία».
            
            
               3.   Οι συνεισφορές των συμμετεχόντων σε έμμεσες δράσεις που χρηματοδοτούνται από την κοινή επιχείρηση «Πρωτοβουλία για την καινοτομία στην υγεία» ανέρχονται τουλάχιστον στο 45 % των επιλέξιμων δαπανών μιας έμμεσης δράσης και των δαπανών για συναφείς συμπληρωματικές δραστηριότητες. Όταν αυτό δικαιολογείται, το πρόγραμμα εργασιών μπορεί κατ’ εξαίρεση να επιτρέπει χαμηλότερο ποσοστό συνεισφορών σε επίπεδο επιμέρους έμμεσης δράσης και των σχετικών συμπληρωματικών δραστηριοτήτων της.
            
            
               4.   Οι δαπάνες που προκύπτουν από έμμεσες δράσεις σε τρίτες χώρες εκτός των χωρών που συνδέονται με το πρόγραμμα «Ορίζων Ευρώπη» είναι αιτιολογημένες και σχετικές με τους στόχους που καθορίζονται στο άρθρο 115. Δεν υπερβαίνουν το 20 % των συνεισφορών σε είδος για λειτουργικές δαπάνες που παρέχονται από μέλη πλην της Ένωσης και από συνεισφέροντες εταίρους στο επίπεδο της κοινής επιχείρησης «Πρωτοβουλία για την καινοτομία στην υγεία». Οι δαπάνες που υπερβαίνουν το 20 % των συνεισφορών σε είδος για λειτουργικές δαπάνες στο επίπεδο της κοινής επιχείρησης «Πρωτοβουλία για την καινοτομία στην υγεία» δεν θεωρούνται συνεισφορές σε είδος για την κάλυψη λειτουργικών δαπανών.
            
            
               5.   Σε δεόντως αιτιολογημένες περιπτώσεις, στα προγράμματα εργασιών της κοινής επιχείρησης «Πρωτοβουλία για την καινοτομία στην υγεία» μπορούν να καθορίζονται ειδικά όρια για τις συνεισφορές σε είδος για λειτουργικές δαπάνες που πραγματοποιούνται σε τρίτες χώρες εκτός των χωρών που συνδέονται με το πρόγραμμα «Ορίζων Ευρώπη» σε επίπεδο έμμεσης δράσης. Οι αποφάσεις για τα εν λόγω ειδικά όρια λαμβάνουν ιδίως υπόψη τους στόχους και τις επιπτώσεις που επιδιώκονται από τις σχετικές δράσεις και δεν οδηγούν σε υπέρβαση του ανώτατου ορίου που ορίζεται στην παράγραφο 4 στο επίπεδο της κοινής επιχείρησης «Πρωτοβουλία για την καινοτομία στην υγεία».
            
         
         
            Άρθρο 120
            Όροι που αφορούν τις συμπληρωματικές δραστηριότητες
            
               1.   Για τους σκοπούς του άρθρου 11 παράγραφος 1 στοιχείο β), διεξάγονται συμπληρωματικές δραστηριότητες στην Ένωση ή σε χώρες συνδεδεμένες με το πρόγραμμα «Ορίζων Ευρώπη», οι οποίες μπορούν να περιλαμβάνουν:
               
                           α)
                        
                        
                           δραστηριότητες που συμβάλλουν στην επίτευξη των στόχων των έμμεσων δράσεων που χρηματοδοτούνται από την κοινή επιχείρηση «Πρωτοβουλία για την καινοτομία στην υγεία»·
                        
                     
                           β)
                        
                        
                           δραστηριότητες που συμβάλλουν στη διάδοση, τη βιωσιμότητα ή την εκμετάλλευση των αποτελεσμάτων των έμμεσων δράσεων που χρηματοδοτούνται από την κοινή επιχείρηση «Πρωτοβουλία για την καινοτομία στην υγεία».
                        
                     
            
               2.   Κατά περίπτωση, οι προτάσεις έργων περιλαμβάνουν σχέδιο των σχετικών συμπληρωματικών δραστηριοτήτων τους. Οι δαπάνες που συνδέονται με τις εν λόγω ειδικές ανά έργο συμπληρωματικές δραστηριότητες πρέπει να πραγματοποιούνται μεταξύ της ημερομηνίας υποβολής της πρότασης και έως δύο έτη μετά την ημερομηνία λήξης της έμμεσης δράσης.
            
            
               3.   Προκειμένου οι δαπάνες να υπολογίζονται ως συνεισφορές σε είδος που αναφέρονται στο άρθρο 11 παράγραφος 1 στοιχείο β), οι υποκείμενες συμπληρωματικές δραστηριότητες πρέπει να διεξάγονται εντός της Ένωσης ή χωρών συνδεδεμένων με το πρόγραμμα «Ορίζων Ευρώπη».
            
         
         
            Άρθρο 121
            Όργανα της κοινής επιχείρησης «Πρωτοβουλία για την καινοτομία στην υγεία»»»
            Τα όργανα της κοινής επιχείρησης «Πρωτοβουλία για την καινοτομία στην υγεία» είναι:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        η ομάδα εκπροσώπων των κρατών,
                     
                  
                        δ)
                     
                     
                        η ομάδα επιστήμης και καινοτομίας.
                     
                  
         
            Άρθρο 122
            Σύνθεση του διοικητικού συμβουλίου
            Το διοικητικό συμβούλιο απαρτίζεται από τα ακόλουθα μέλη:
            
                        α)
                     
                     
                        τέσσερις εκπροσώπους της Επιτροπής για λογαριασμό της Ένωσης·
                     
                  
                        β)
                     
                     
                        έναν εκπρόσωπο ανά μέλος πλην της Ένωσης.
                     
                  
         
            Άρθρο 123
            Λειτουργία του διοικητικού συμβουλίου
            Τα μέλη πλην της Ένωσης κατέχουν από κοινού το 50 % των δικαιωμάτων ψήφου.
         
         
            Άρθρο 124
            Η ομάδα επιστήμης και καινοτομίας
            
               1.   Η ομάδα επιστήμης και καινοτομίας συμβουλεύει το διοικητικό συμβούλιο σχετικά με θέματα που αφορούν τις δραστηριότητες έρευνας και καινοτομίας της κοινής επιχείρησης «Πρωτοβουλία για την καινοτομία στην υγεία» σύμφωνα με το άρθρο 21.
            
            
               2.   Η ομάδα επιστήμης και καινοτομίας απαρτίζεται από τα ακόλουθα μόνιμα μέλη:
               
                           α)
                        
                        
                           δύο εκπροσώπους της Επιτροπής για λογαριασμό της Ένωσης·
                        
                     
                           β)
                        
                        
                           τέσσερις εκπροσώπους των μελών πλην της Ένωσης·
                        
                     
                           γ)
                        
                        
                           δύο εκπροσώπους της ομάδας εκπροσώπων των κρατών·
                        
                     
                           δ)
                        
                        
                           τέσσερις εκπροσώπους της επιστημονικής κοινότητας, οι οποίοι διορίζονται από το διοικητικό συμβούλιο μετά από ανοικτή διαδικασία επιλογής σύμφωνα με το άρθρο 21 παράγραφος 4·
                        
                     
                           ε)
                        
                        
                           έως έξι άλλα μόνιμα μέλη της ομάδας, τα οποία διορίζονται από το διοικητικό συμβούλιο κατόπιν ανοικτής διαδικασίας επιλογής κατ’ εφαρμογή του άρθρου 21 παράγραφος 4, στο πλαίσιο της οποίας διασφαλίζεται ειδικότερα η δέουσα εκπροσώπηση των ενδιαφερόμενων μερών του τομέα της υγειονομικής περίθαλψης, με κάλυψη ιδίως του δημόσιου τομέα, συμπεριλαμβανομένων των ρυθμιστικών φορέων, των ασθενών και των τελικών χρηστών εν γένει.
                        
                     
            
               3.   Τα μόνιμα μέλη της ομάδας που αναφέρονται στην παράγραφο 2 στοιχεία α), β) και γ) μπορούν, κατά περίπτωση, να προσκαλέσουν ad hoc μέλη για να συζητήσουν συγκεκριμένα θέματα. Μπορούν να προσκαλούν διά κοινής συμφωνίας έως έξι ad hoc μέλη για κάθε συνεδρίαση.
               Τα εν λόγω ad hoc μέλη της ομάδας προσκαλούνται με βάση την επιστημονική ή τεχνική εμπειρογνωσία τους σε θέματα προς συζήτηση σε συγκεκριμένες συνεδριάσεις ή λαμβανομένης υπόψη της ανάγκης δημιουργίας συνεργειών με άλλα ερευνητικά προγράμματα.
               Τα μόνιμα μέλη της ομάδας που αναφέρονται στην παράγραφο 2 στοιχεία α), β) και γ) προσκαλούν, κατόπιν συναίνεσης, ad hoc μέλη. Κοινοποιούν τις αποφάσεις τους στο διοικητικό συμβούλιο, την ομάδα εκπροσώπων των κρατών και τα άλλα μόνιμα μέλη της ομάδας.
            
            
               4.   Επιπλέον του άρθρου 21 παράγραφος 7, η ομάδα επιστήμης και καινοτομίας παρέχει συμβουλές στο διοικητικό συμβούλιο, κατόπιν αιτήματός του ή με δική της πρωτοβουλία, σχετικά με επιστημονικά και τεχνολογικά θέματα που σχετίζονται με τους στόχους της κοινής επιχείρησης «Πρωτοβουλία για την καινοτομία στην υγεία», ιδίως όσον αφορά:
               
                           α)
                        
                        
                           τις επιστημονικές προτεραιότητες, μεταξύ άλλων στο πλαίσιο της επικαιροποίησης του στρατηγικού θεματολογίου έρευνας και καινοτομίας·
                        
                     
                           β)
                        
                        
                           το σχέδιο προγράμματος εργασιών, συμπεριλαμβανομένου του περιεχομένου των προσκλήσεων υποβολής προτάσεων·
                        
                     
                           γ)
                        
                        
                           τον προγραμματισμό συμπληρωματικών δραστηριοτήτων μελών πλην της Ένωσης που αναφέρονται στο άρθρο 120·
                        
                     
                           δ)
                        
                        
                           τη σύσταση συμβουλευτικών ομάδων που επικεντρώνονται σε ειδικές επιστημονικές προτεραιότητες σύμφωνα με το άρθρο 17 παράγραφος 2 στοιχείο κδ) και μετά από ανοικτή διαδικασία επιλογής για τα μέλη τους σύμφωνα με το άρθρο 21 παράγραφος 4·
                        
                     
                           ε)
                        
                        
                           τη δημιουργία συνεργειών με άλλες δραστηριότητες του προγράμματος «Ορίζων Ευρώπη», συμπεριλαμβανομένων άλλων ευρωπαϊκών συμπράξεων, καθώς και άλλων χρηματοδοτικών προγραμμάτων της Ένωσης και εθνικών χρηματοδοτικών προγραμμάτων.
                        
                     
            
               5.   Επιπλέον του άρθρου 21 παράγραφος 5, η ομάδα επιστήμης και καινοτομίας εκλέγει τον πρόεδρό της μεταξύ των εκπροσώπων που προβλέπονται στην παράγραφο 2 στοιχείο δ) του παρόντος άρθρου.
            
         
         
            Άρθρο 125
            Όροι που εφαρμόζονται στις έμμεσες δράσεις
            
               1.   Για τους σκοπούς του παρόντος κανονισμού, ως μη καλυπτόμενη ανάγκη δημόσιας υγείας ορίζεται μια ανάγκη που δεν καλύπτεται επί του παρόντος από τα συστήματα υγειονομικής περίθαλψης για λόγους διαθεσιμότητας ή προσβασιμότητας, για παράδειγμα όταν δεν υπάρχει ικανοποιητική μέθοδος διάγνωσης, πρόληψης ή θεραπείας για μια δεδομένη πάθηση ή εάν η πρόσβαση των ανθρώπων στην υγειονομική περίθαλψη είναι περιορισμένη λόγω του κόστους, της απόστασης από δομές υγείας ή του χρόνου αναμονής. Η ανθρωποκεντρική περίθαλψη αναφέρεται σε μια προσέγγιση περίθαλψης που υιοθετεί συνειδητά την οπτική των ατόμων, των φροντιστών, των οικογενειών και των κοινοτήτων και θεωρεί τις κατηγορίες αυτές ως συμμετέχοντες καθώς και ως δικαιούχους συστημάτων υγειονομικής περίθαλψης που είναι οργανωμένα γύρω από τις ανάγκες και τις προτιμήσεις τους και όχι με βάση επιμέρους ασθένειες.
            
            
               2.   Οι έμμεσες δράσεις που χρηματοδοτούνται από την κοινή επιχείρηση «Πρωτοβουλία για την καινοτομία στην υγεία» μπορούν να περιλαμβάνουν κλινικές μελέτες όπου ο στοχευόμενος τομέας ή η σκοπούμενη χρήση αντιπροσωπεύει μη καλυπτόμενη ανάγκη δημόσιας υγείας η οποία επηρεάζει ή απειλεί σοβαρά τον πληθυσμό της Ένωσης.
            
            
               3.   Οι συμμετέχοντες σε έμμεσες δράσεις που χρηματοδοτούνται από την κοινή επιχείρηση «Πρωτοβουλία για την καινοτομία στην υγεία» πρέπει να μεριμνήσουν ώστε τα προϊόντα και οι υπηρεσίες που αναπτύσσουν βάσει ή εν μέρει βάσει των αποτελεσμάτων των κλινικών δοκιμών που πραγματοποιούνται στο πλαίσιο έμμεσης δράσης να είναι οικονομικά προσιτά, διαθέσιμα και προσβάσιμα στο κοινό υπό δίκαιους και εύλογους όρους. Για τον σκοπό αυτόν, κατά περίπτωση, το πρόγραμμα εργασιών προσδιορίζει πρόσθετες υποχρεώσεις εκμετάλλευσης εφαρμοστέες σε συγκεκριμένες έμμεσες δράσεις.
            
            
               4.   Στις περιπτώσεις που προβλέπεται στο πρόγραμμα εργασιών και επιπλέον του άρθρου 5 παράγραφος 2 στοιχείο α), νομικές οντότητες που προσδιορίζονται από την κοινή επιχείρηση «Πρωτοβουλία για την καινοτομία στην υγεία» μπορεί να απαιτείται να συμμετέχουν σε συγκεκριμένες έμμεσες δράσεις. Οι εν λόγω οντότητες δεν είναι επιλέξιμες για χρηματοδότηση από την κοινή επιχείρηση «Πρωτοβουλία για την καινοτομία στην υγεία».
            
            
               5.   Τυχόν νομικές οντότητες που συμμετέχουν σε συγκεκριμένες έμμεσες δράσεις με τις προσδιορισθείσες νομικές οντότητες που αναφέρονται στην παράγραφο 4 δεν είναι επιλέξιμες για χρηματοδότηση όταν:
               
                           α)
                        
                        
                           είναι κερδοσκοπικές νομικές οντότητες με ετήσιο κύκλο εργασιών 500 εκατ. EUR και άνω·
                        
                     
                           β)
                        
                        
                           τελούν υπό τον άμεσο ή έμμεσο έλεγχο νομικής οντότητας που περιγράφεται στο στοιχείο α), ή τελούν υπό τον ίδιο άμεσο ή έμμεσο έλεγχο με νομική οντότητα που περιγράφεται στο στοιχείο α)·
                        
                     
                           γ)
                        
                        
                           ελέγχουν άμεσα ή έμμεσα νομική οντότητα που αναφέρεται στο στοιχείο α).
                        
                     
         
         ΤΙΤΛΟΣ VII
         
            ΚΟΙΝΗ ΕΠΙΧΕΙΡΗΣΗ «ΒΑΣΙΚΕΣ ΨΗΦΙΑΚΕΣ ΤΕΧΝΟΛΟΓΙΕΣ»
         
         
            Άρθρο 126
            Πρόσθετοι στόχοι της κοινής επιχείρησης «Βασικές ψηφιακές τεχνολογίες»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Βασικές ψηφιακές τεχνολογίες» έχει τους ακόλουθους γενικούς στόχους:
               
                           α)
                        
                        
                           ενίσχυση της στρατηγικής αυτονομίας της Ένωσης όσον αφορά τα ηλεκτρονικά συστατικά στοιχεία και συστήματα για τη στήριξη των μελλοντικών αναγκών των κάθετων κλάδων και της οικονομίας γενικότερα. Απώτερος στόχος είναι η συμβολή στον διπλασιασμό της αξίας του σχεδιασμού και της παραγωγής ηλεκτρονικών συστατικών στοιχείων και συστημάτων στην Ευρώπη έως το 2030, σύμφωνα με την παρουσία της Ένωσης στον τομέα των προϊόντων και υπηρεσιών·
                        
                     
                           β)
                        
                        
                           δημιουργία επιστημονικής αριστείας και κατάκτηση ηγετικής θέσης από την Ένωση στην καινοτομία στον τομέα των αναδυόμενων τεχνολογιών συστατικών στοιχείων και συστημάτων, μεταξύ άλλων σε δραστηριότητες που σχετίζονται με χαμηλότερα TRL· και προώθηση της ενεργού συμμετοχής των ΜΜΕ, οι οποίες αντιπροσωπεύουν τουλάχιστον το ένα τρίτο του συνολικού αριθμού των συμμετεχόντων σε έμμεσες δράσεις και τουλάχιστον το 20 % της δημόσιας χρηματοδότησης θα πρέπει να διατίθεται σε αυτές·
                        
                     
                           γ)
                        
                        
                           διασφάλιση ότι οι τεχνολογίες συστατικών στοιχείων και συστημάτων ανταποκρίνονται στις κοινωνιακές και περιβαλλοντικές προκλήσεις της Ευρώπης. Στόχος είναι η ευθυγράμμιση με την πολιτική της Ένωσης για την ενεργειακή απόδοση και η συμβολή στη μείωση της κατανάλωσης ενέργειας κατά 32,5 % το 2030.
                        
                     
            
               2.   Επιπλέον των στόχων που καθορίζονται στην παράγραφο 1, η κοινή επιχείρηση «Βασικές ψηφιακές τεχνολογίες» έχει τους ακόλουθους ειδικούς στόχους:
               
                           α)
                        
                        
                           στήριξη της έρευνας και της ανάπτυξης για τη δημιουργία ικανοτήτων σχεδιασμού και παραγωγής στην Ευρώπη για στρατηγικούς τομείς εφαρμογής·
                        
                     
                           β)
                        
                        
                           δρομολόγηση ισορροπημένου χαρτοφυλακίου μεγάλων και μικρών έργων για τη στήριξη της ταχείας μεταφοράς τεχνολογιών από το στάδιο της έρευνας στο βιομηχανικό περιβάλλον·
                        
                     
                           γ)
                        
                        
                           προαγωγή ενός δυναμικού ενωσιακού οικοσυστήματος που θα βασίζεται σε ψηφιακές αλυσίδες αξίας με απλουστευμένη πρόσβαση για τους νεοεισερχόμενους·
                        
                     
                           δ)
                        
                        
                           στήριξη της έρευνας και της ανάπτυξης για την ενίσχυση των τεχνολογιών συστατικών στοιχείων που εγγυώνται την ασφάλεια, την εμπιστοσύνη και την ενεργειακή απόδοση για υποδομές και τομείς ζωτικής σημασίας στην Ευρώπη·
                        
                     
                           ε)
                        
                        
                           προώθηση της κινητοποίησης εθνικών πόρων και διασφάλιση του συντονισμού των ενωσιακών και εθνικών προγραμμάτων έρευνας και καινοτομίας στον τομέα των ηλεκτρονικών συστατικών στοιχείων και συστημάτων·
                        
                     
                           στ)
                        
                        
                           εξασφάλιση συνοχής μεταξύ του στρατηγικού θεματολογίου έρευνας και καινοτομίας της κοινής επιχείρησης «Βασικές ψηφιακές τεχνολογίες» και των ενωσιακών πολιτικών, με σκοπό την αποδοτική συμβολή των τεχνολογιών ηλεκτρονικών συστατικών στοιχείων και συστημάτων.
                        
                     
         
         
            Άρθρο 127
            Μέλη
            
               1.   Τα μέλη της κοινής επιχείρησης «Βασικές ψηφιακές τεχνολογίες» είναι:
               
                           α)
                        
                        
                           οι δημόσιες αρχές, οι οποίες συνίστανται:
                           
                                       i)
                                    
                                    
                                       στην Ένωση, εκπροσωπούμενη από την Επιτροπή·
                                    
                                 
                                       ii)
                                    
                                    
                                       στα ακόλουθα συμμετέχοντα κράτη: Αυστρία, Βέλγιο, Βουλγαρία, Γαλλία, Γερμανία, Δανία, Ελλάδα, Εσθονία, Ιρλανδία, Ισλανδία, Ισπανία, Ιταλία, Κάτω Χώρες, Κροατία, Κύπρος, Λετονία, Λιθουανία, Λουξεμβούργο, Μάλτα, Νορβηγία, Ουγγαρία, Πολωνία, Πορτογαλία, Ρουμανία, Σλοβακία, Σλοβενία, Σουηδία, Τσεχική Δημοκρατία, Φινλανδία·
                                    
                                 
                     
                           β)
                        
                        
                           τα ιδιωτικά μέλη που αποτελούνται από τις ακόλουθες βιομηχανικές ενώσεις: την ένωση AENEAS, γαλλικού δικαίου, τη βιομηχανική ένωση Inside (INSIDE), ολλανδικού δικαίου, και την ένωση EPoSS e.V, γερμανικού δικαίου.
                        
                     
            
               2.   Κάθε συμμετέχον κράτος διορίζει τους εκπροσώπους του στα όργανα της κοινής επιχείρησης «Βασικές ψηφιακές τεχνολογίες» και ορίζει την εθνική οντότητα ή τις εθνικές οντότητες που είναι υπεύθυνες για την εκπλήρωση των υποχρεώσεών του όσον αφορά τις δραστηριότητες της κοινής επιχείρησης «Βασικές ψηφιακές τεχνολογίες».
            
         
         
            Άρθρο 128
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Βασικές ψηφιακές τεχνολογίες», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 1 800 000 000 EUR, συμπεριλαμβανομένου ποσού έως 26 331 000 EUR για διοικητικές δαπάνες.
         
         
            Άρθρο 129
            Συνεισφορές μελών πλην της Ένωσης
            
               1.   Κατά τη διάρκεια της περιόδου που καθορίζεται στο άρθρο 3, τα συμμετέχοντα κράτη της κοινής επιχείρησης «Βασικές ψηφιακές τεχνολογίες» καταβάλλουν συνολική συνεισφορά που είναι ανάλογη με το ποσό της συνεισφοράς της Ένωσης στις λειτουργικές δαπάνες που αναφέρονται στο άρθρο 128. Τα συμμετέχοντα κράτη ρυθμίζουν μεταξύ τους τις συλλογικές συνεισφορές τους και τον τρόπο με τον οποίο θα τις παράσχουν. Αυτό δεν θίγει τη δυνατότητα κάθε συμμετέχοντος κράτους να ορίζει την εθνική χρηματοδοτική συνεισφορά του σύμφωνα με το άρθρο 12. Κατά παρέκκλιση από το άρθρο 28 παράγραφος 4 στοιχείο α), τα συμμετέχοντα κράτη δεν συνεισφέρουν στις διοικητικές δαπάνες.
            
            
               2.   Κατά τη διάρκεια της περιόδου που καθορίζεται στο άρθρο 3, τα ιδιωτικά μέλη της κοινής επιχείρησης «Βασικές ψηφιακές τεχνολογίες» καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνεισφορές ύψους τουλάχιστον 2 511 164 000 EUR στην κοινή επιχείρηση «Βασικές ψηφιακές τεχνολογίες».
            
            
               3.   Σύμφωνα με το άρθρο 28 παράγραφος 4, τα ιδιωτικά μέλη καταβάλλουν ή μεριμνούν ώστε οι συνιστώσες και συνδεδεμένες οντότητές τους να καταβάλουν χρηματοδοτική συνεισφορά ύψους έως 26 331 000 EUR για διοικητικές δαπάνες της κοινής επιχείρησης «Βασικές ψηφιακές τεχνολογίες».
            
            
               4.   Οι συνεισφορές που αναφέρονται στην παράγραφο 1 συνίστανται στις συνεισφορές που προβλέπονται στο άρθρο 11 παράγραφος 3. Οι συνεισφορές που αναφέρονται στην παράγραφο 2 του παρόντος άρθρου συνίστανται σε συνεισφορές που προβλέπονται στο άρθρο 11 παράγραφος 1, συμπεριλαμβανομένου ποσού το οποίο αντιστοιχεί τουλάχιστον στο 90 % των συνεισφορών που προβλέπονται στο άρθρο 11 παράγραφος 1 στοιχείο α).
            
         
         
            Άρθρο 130
            Εύρος συμπληρωματικών δραστηριοτήτων
            
               1.   Το διοικητικό συμβούλιο της κοινής επιχείρησης «Βασικές ψηφιακές τεχνολογίες» μπορεί να εγκρίνει, εφόσον απαιτείται, το σχέδιο συμπληρωματικών δραστηριοτήτων που αναφέρεται στο άρθρο 11 παράγραφος 1 στοιχείο β) κατόπιν πρότασης του συμβουλίου ιδιωτικών μελών, λαμβανομένης υπόψη της γνώμης του συμβουλίου δημόσιων αρχών.
            
            
               2.   Για τους σκοπούς του άρθρου 11 παράγραφος 1 στοιχείο β), στις συμπληρωματικές δραστηριότητες μπορεί να περιλαμβάνονται:
               
                           α)
                        
                        
                           επενδύσεις με στόχο να τεθούν σε βιομηχανική παραγωγή τα αποτελέσματα των έργων των κοινών επιχειρήσεων «Βασικές ψηφιακές τεχνολογίες», ECSEL, ARTEMIS και ENIAC·
                        
                     
                           β)
                        
                        
                           πιλοτικά έργα, έργα επίδειξης, εφαρμογές, εγκατάσταση, βιομηχανική παραγωγή, συμπεριλαμβανομένων των σχετικών κεφαλαιουχικών δαπανών, και, μεταξύ άλλων σημαντικά έργα κοινού ευρωπαϊκού ενδιαφέροντος για τη μικροηλεκτρονική·
                        
                     
                           γ)
                        
                        
                           συναφείς δραστηριότητες έρευνας και ανάπτυξης που δεν χρηματοδοτούνται από τον δημόσιο τομέα·
                        
                     
                           δ)
                        
                        
                           δραστηριότητες που χρηματοδοτούνται από δάνεια της Ευρωπαϊκής Τράπεζας Επενδύσεων και δεν χρηματοδοτούνται στο πλαίσιο επιχορήγησης από την Ένωση·
                        
                     
                           ε)
                        
                        
                           δραστηριότητες για την ανάπτυξη του οικοσυστήματος που στηρίζει τη συνεργασία των χρηστών και των προμηθευτών τεχνολογίας.
                        
                     
         
         
            Άρθρο 131
            Όργανα της κοινής επιχείρησης «Βασικές ψηφιακές τεχνολογίες»
            Τα όργανα της κοινής επιχείρησης «Βασικές ψηφιακές τεχνολογίες» είναι:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        το συμβούλιο δημόσιων αρχών,
                     
                  
                        δ)
                     
                     
                        το συμβούλιο ιδιωτικών μελών.
                     
                  
         
            Άρθρο 132
            Σύνθεση του διοικητικού συμβουλίου
            Κάθε μέλος της κοινής επιχείρησης «Βασικές ψηφιακές τεχνολογίες» ορίζει τους εκπροσώπους του και τον επικεφαλής αντιπρόσωπο, ο οποίος διαθέτει τα δικαιώματα ψήφου του μέλους στο διοικητικό συμβούλιο.
         
         
            Άρθρο 133
            Λειτουργία του διοικητικού συμβουλίου
            
               1.   Τα δικαιώματα ψήφου στο διοικητικό συμβούλιο κατανέμονται ως εξής:
               
                           α)
                        
                        
                           ένα τρίτο για την Επιτροπή,
                        
                     
                           β)
                        
                        
                           ένα τρίτο για τα ιδιωτικά μέλη συλλογικά· και
                        
                     
                           γ)
                        
                        
                           ένα τρίτο για τα συμμετέχοντα κράτη συλλογικά.
                        
                     
            
               2.   Για τα δύο πρώτα οικονομικά έτη μετά τη σύσταση της κοινής επιχείρησης «Βασικές ψηφιακές τεχνολογίες», τα δικαιώματα ψήφου των συμμετεχόντων κρατών κατανέμονται ως εξής:
               
                           α)
                        
                        
                           1 % για κάθε συμμετέχον κράτος·
                        
                     
                           β)
                        
                        
                           το εναπομένον ποσοστό κατανέμεται ετησίως μεταξύ των συμμετεχόντων κρατών κατ’ αναλογία προς τις πραγματικές χρηματοδοτικές συνεισφορές τους στην κοινή επιχείρηση «Βασικές ψηφιακές τεχνολογίες» ή στην προηγούμενη πρωτοβουλία κατά τα τελευταία δύο έτη.
                        
                     
            
               3.   Για τα επόμενα οικονομικά έτη, η κατανομή των δικαιωμάτων ψήφου των συμμετεχόντων κρατών καθορίζεται ετησίως κατ’ αναλογία προς τα κεφάλαια που έχουν δεσμεύσει για έμμεσες δράσεις κατά τα δύο προηγούμενα οικονομικά έτη.
            
            
               4.   Τα δικαιώματα ψήφου των ιδιωτικών μελών κατανέμονται ισομερώς μεταξύ των βιομηχανικών ενώσεων, εκτός εάν αποφασιστεί διαφορετικά από το συμβούλιο ιδιωτικών μελών.
            
            
               5.   Τα δικαιώματα ψήφου για κάθε νέο μέλος της κοινής επιχείρησης «Βασικές ψηφιακές τεχνολογίες» που δεν είναι κράτος μέλος ή συνδεδεμένη χώρα καθορίζονται από το διοικητικό συμβούλιο πριν από την προσχώρηση του εν λόγω μέλους στην κοινή επιχείρηση «Βασικές ψηφιακές τεχνολογίες».
            
         
         
            Άρθρο 134
            Περιορισμός της συμμετοχής σε ειδικές δράσεις
            Κατά παρέκκλιση από το άρθρο 17 παράγραφος 2 στοιχείο ιβ), εφόσον το ζητήσει η Επιτροπή, και αφού εγκριθεί από το συμβούλιο δημόσιων αρχών, η συμμετοχή σε ειδικές δράσεις περιορίζεται σύμφωνα με το άρθρο 22 παράγραφος 5 του κανονισμού για το πρόγραμμα «Ορίζων Ευρώπη».
         
         
            Άρθρο 135
            Σύνθεση του συμβουλίου δημόσιων αρχών
            Το συμβούλιο δημόσιων αρχών απαρτίζεται από εκπροσώπους των δημόσιων αρχών της κοινής επιχείρησης «Βασικές ψηφιακές τεχνολογίες».
            Κάθε δημόσια αρχή ορίζει τους εκπροσώπους της και τον επικεφαλής αντιπρόσωπο, ο οποίος διαθέτει τα δικαιώματα ψήφου στο συμβούλιο δημόσιων αρχών.
         
         
            Άρθρο 136
            Λειτουργία του συμβουλίου δημόσιων αρχών
            
               1.   Τα δικαιώματα ψήφου στο συμβούλιο δημόσιων αρχών καταχωρίζονται στις δημόσιες αρχές σε ετήσια βάση κατ’ αναλογία προς τη χρηματοδοτική τους συνεισφορά στις δραστηριότητες της κοινής επιχείρησης «Βασικές ψηφιακές τεχνολογίες» για το συγκεκριμένο έτος, σύμφωνα με το άρθρο 12, και με ανώτατο όριο για οποιοδήποτε μέλος το 50 % των συνολικών δικαιωμάτων ψήφου στο συμβούλιο δημόσιων αρχών.
            
            
               2.   Για τους σκοπούς του άρθρου 134, το συμβούλιο δημόσιων αρχών περιλαμβάνει αποκλειστικά τις δημόσιες αρχές που είναι κράτη μέλη. Η παράγραφος 1 εφαρμόζεται τηρουμένων των αναλογιών.
            
            
               3.   Σε περίπτωση που λιγότερα από τρία συμμετέχοντα κράτη έχουν ανακοινώσει στον εκτελεστικό διευθυντή τη χρηματοδοτική συνεισφορά τους σύμφωνα με το άρθρο 12 παράγραφος 3, η Επιτροπή διατηρεί το 50 % των δικαιωμάτων ψήφου και το υπόλοιπο 50 % κατανέμεται ισομερώς μεταξύ των συμμετεχόντων κρατών έως ότου περισσότερα από τρία συμμετέχοντα κράτη της κοινής επιχείρησης «Βασικές ψηφιακές τεχνολογίες» κοινοποιήσουν τη συνεισφορά τους.
            
            
               4.   Οι δημόσιες αρχές καταβάλλουν κάθε δυνατή προσπάθεια για τη λήψη αποφάσεων με συναίνεση. Ελλείψει συναίνεσης, διεξάγεται ψηφοφορία. Μια απόφαση εγκρίνεται με πλειοψηφία τουλάχιστον 75 % των ψήφων, συμπεριλαμβανομένων των ψήφων των συμμετεχόντων κρατών που δεν παρίστανται, και εξαιρουμένων των αποχών.
            
            
               5.   Το συμβούλιο δημόσιων αρχών εκλέγει τον πρόεδρό του μεταξύ των μελών του για θητεία τουλάχιστον δύο ετών.
            
            
               6.   Ο πρόεδρος μπορεί να προσκαλεί άλλα πρόσωπα να παρίστανται στις συνεδριάσεις του συμβουλίου ως παρατηρητές, ιδίως εκπροσώπους περιφερειακών αρχών εντός της Ένωσης, εκπροσώπους ενώσεων ΜΜΕ και εκπροσώπους άλλων οργάνων της κοινής επιχείρησης «Βασικές ψηφιακές τεχνολογίες».
            
            
               7.   Το συμβούλιο δημόσιων αρχών συνέρχεται σε τακτική συνεδρίαση τουλάχιστον δύο φορές ετησίως. Μπορεί να συνέρχεται σε έκτακτη συνεδρίαση κατόπιν αιτήματος της Επιτροπής ή της πλειονότητας των εκπροσώπων των συμμετεχόντων κρατών, ή κατόπιν αιτήματος του προέδρου. Οι συνεδριάσεις του συμβουλίου δημόσιων αρχών συγκαλούνται από τον πρόεδρό του και συνήθως πραγματοποιούνται στην έδρα της κοινής επιχείρησης «Βασικές ψηφιακές τεχνολογίες».
            
            
               8.   Η απαρτία στο συμβούλιο δημόσιων αρχών συνίσταται στην παρουσία της Επιτροπής και των επικεφαλής αντιπροσώπων τουλάχιστον τριών συμμετεχόντων κρατών.
            
            
               9.   Ο εκτελεστικός διευθυντής παρίσταται στις συνεδριάσεις του συμβουλίου δημόσιων αρχών, εκτός εάν έχει αποφασιστεί διαφορετικά από το συμβούλιο δημόσιων αρχών, αλλά δεν διαθέτει δικαίωμα ψήφου.
            
            
               10.   Κατόπιν πρόσκλησης από το συμβούλιο δημόσιων αρχών, κάθε κράτος μέλος ή συνδεδεμένη χώρα που δεν είναι μέλος της κοινής επιχείρησης «Βασικές ψηφιακές τεχνολογίες» μπορεί να συμμετέχει στις συνεδριάσεις του συμβουλίου δημόσιων αρχών ως παρατηρητής. Οι παρατηρητές λαμβάνουν όλα τα σχετικά έγγραφα και έχουν τη δυνατότητα παροχής συμβουλών ως προς οποιαδήποτε απόφαση του συμβουλίου δημόσιων αρχών. Όλοι οι εν λόγω παρατηρητές δεσμεύονται από τους κανόνες εμπιστευτικότητας που εφαρμόζονται στα μέλη του συμβουλίου δημόσιων αρχών.
            
            
               11.   Το συμβούλιο δημόσιων αρχών μπορεί να ορίζει, εφόσον είναι αναγκαίο, ομάδες εργασίας υπό τον γενικό συντονισμό ενός ή περισσοτέρων δημόσιων αρχών.
            
            
               12.   Το συμβούλιο δημόσιων αρχών εγκρίνει τον εσωτερικό του κανονισμό.
            
            
               13.   Τα άρθρα 11 παράγραφος 8 και 28 παράγραφος 6 εφαρμόζονται επίσης κατ’ αναλογία στο συμβούλιο δημόσιων αρχών.
            
         
         
            Άρθρο 137
            Καθήκοντα του συμβουλίου δημόσιων αρχών
            Το συμβούλιο δημόσιων αρχών:
            
                        α)
                     
                     
                        συμβάλλει στην κατάρτιση του στρατηγικού θεματολογίου έρευνας και καινοτομίας·
                     
                  
                        β)
                     
                     
                        παρέχει στοιχεία για το σχέδιο προγράμματος εργασιών, ιδίως τις προσκλήσεις υποβολής προτάσεων, συμπεριλαμβανομένων των κανόνων για την αξιολόγηση, την επιλογή και την παρακολούθηση των έμμεσων δράσεων·
                     
                  
                        γ)
                     
                     
                        εγκρίνει τη δημοσίευση προσκλήσεων υποβολής προτάσεων, σύμφωνα με το πρόγραμμα εργασιών·
                     
                  
                        δ)
                     
                     
                        επιλέγει προτάσεις σύμφωνα με τα άρθρα 12 παράγραφος 1 και 17 παράγραφος 2 στοιχείο ιθ)·
                     
                  
                        ε)
                     
                     
                        γνωμοδοτεί σχετικά με το προσχέδιο του σχεδίου συμπληρωματικών δραστηριοτήτων που αναφέρεται στο άρθρο 11 παράγραφος 1 στοιχείο β).
                     
                  
         
            Άρθρο 138
            Σύνθεση του συμβουλίου ιδιωτικών μελών
            
               1.   Το συμβούλιο ιδιωτικών μελών απαρτίζεται από εκπροσώπους των ιδιωτικών μελών της κοινής επιχείρησης «Βασικές ψηφιακές τεχνολογίες».
            
            
               2.   Κάθε ιδιωτικό μέλος ορίζει τους εκπροσώπους του και τον επικεφαλής αντιπρόσωπο, ο οποίος διαθέτει τα δικαιώματα ψήφου στο συμβούλιο ιδιωτικών μελών.
            
         
         
            Άρθρο 139
            Λειτουργία του συμβουλίου ιδιωτικών μελών
            
               1.   Το συμβούλιο ιδιωτικών μελών συνεδριάζει τουλάχιστον δύο φορές ετησίως.
            
            
               2.   Το συμβούλιο ιδιωτικών μελών μπορεί να ορίζει, εφόσον είναι αναγκαίο, ομάδες εργασίας υπό τον γενικό συντονισμό ενός ή περισσοτέρων μελών.
            
            
               3.   Το συμβούλιο ιδιωτικών μελών εκλέγει τον πρόεδρό του μεταξύ των μελών του.
            
            
               4.   Το συμβούλιο ιδιωτικών μελών καταρτίζει τον εσωτερικό του κανονισμό.
            
         
         
            Άρθρο 140
            Καθήκοντα του συμβουλίου ιδιωτικών μελών
            Το συμβούλιο ιδιωτικών μελών:
            
                        α)
                     
                     
                        καταρτίζει και επικαιροποιεί τακτικά το σχέδιο του στρατηγικού θεματολογίου έρευνας και καινοτομίας για την επίτευξη των στόχων της κοινής επιχείρησης «Βασικές ψηφιακές τεχνολογίες» που καθορίζονται στα άρθρα 4 και 126, λαμβανομένων υπόψη των εισηγήσεων του συμβουλίου δημόσιων αρχών·
                     
                  
                        β)
                     
                     
                        υποβάλλει στον εκτελεστικό διευθυντή το σχέδιο του στρατηγικού θεματολογίου έρευνας και καινοτομίας εντός των προθεσμιών που ορίζει το διοικητικό συμβούλιο·
                     
                  
                        γ)
                     
                     
                        οργανώνει ένα συμβουλευτικό φόρουμ ενδιαφερόμενων μερών, το οποίο είναι ανοικτό σε όλα τα ενδιαφερόμενα μέρη από τον δημόσιο και τον ιδιωτικό τομέα των οποίων διακυβεύονται συμφέροντα στον τομέα των βασικών ψηφιακών τεχνολογιών, προκειμένου να τα ενημερώσει και να συλλέξει πληροφορίες σχετικά με το σχέδιο του στρατηγικού θεματολογίου έρευνας και καινοτομίας για ένα δεδομένο έτος·
                     
                  
                        δ)
                     
                     
                        κατά περίπτωση, και λαμβανομένου υπόψη του άρθρου 130, καταρτίζει και υποβάλλει προς έγκριση στο διοικητικό συμβούλιο το προσχέδιο του σχεδίου συμπληρωματικών δραστηριοτήτων που αναφέρεται στο άρθρο 11 παράγραφος 1 στοιχείο β), λαμβάνοντας υπόψη τη γνώμη του συμβουλίου δημόσιων αρχών.
                     
                  
         
            Άρθρο 141
            Ποσοστά χρηματοδότησης
            Σύμφωνα με το άρθρο 17 παράγραφος 2 του κανονισμού για το πρόγραμμα «Ορίζων Ευρώπη» και κατά παρέκκλιση από το άρθρο 34 του εν λόγω κανονισμού, η κοινή επιχείρηση «Βασικές ψηφιακές τεχνολογίες» μπορεί να εφαρμόζει διαφορετικά ποσοστά χρηματοδότησης για τη χρηματοδότηση της Ένωσης στο πλαίσιο μιας δράσης, ανάλογα με το είδος του συμμετέχοντος, ιδίως ΜΜΕ και μη κερδοσκοπικές νομικές οντότητες, και το είδος της δράσης. Τα ποσοστά χρηματοδότησης αναφέρονται στο πρόγραμμα εργασιών.
         
         ΤΙΤΛΟΣ VIII
         
            ΚΟΙΝΗ ΕΠΙΧΕΙΡΗΣΗ «ΕΡΕΥΝΗΤΙΚΟ ΠΡΟΓΡΑΜΜΑ ΑΤΜ ΤΟΥ ΕΝΙΑΙΟΥ ΕΥΡΩΠΑΪΚΟΥ ΟΥΡΑΝΟΥ 3»
         
         
            Άρθρο 142
            Πρόσθετοι στόχοι της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» έχει τους ακόλουθους γενικούς στόχους:
               
                           α)
                        
                        
                           ενίσχυση και ενσωμάτωση της ικανότητας έρευνας και καινοτομίας της Ένωσης στον τομέα της διαχείρισης της εναέριας κυκλοφορίας (ATM), με στόχο να καταστεί πιο ανθεκτική και κλιμακώσιμη στις διακυμάνσεις της κυκλοφορίας, με παράλληλη διευκόλυνση της απρόσκοπτης λειτουργίας όλων των αεροσκαφών·
                        
                     
                           β)
                        
                        
                           ενίσχυση, μέσω της καινοτομίας, της ανταγωνιστικότητας των επανδρωμένων και μη επανδρωμένων αεροπορικών μεταφορών στην Ένωση και των αγορών υπηρεσιών ATM για τη στήριξη της οικονομικής ανάπτυξης στην Ένωση·
                        
                     
                           γ)
                        
                        
                           ανάπτυξη και επιτάχυνση της υιοθέτησης καινοτόμων λύσεων από την αγορά, με στόχο την εδραίωση του εναέριου χώρου του Ενιαίου Ευρωπαϊκού Ουρανού ως του πλέον αποδοτικού και φιλικού προς το περιβάλλον εναέριου χώρου παγκοσμίως.
                        
                     
            
               2.   Η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» έχει επίσης τους ακόλουθους ειδικούς στόχους:
               
                           α)
                        
                        
                           ανάπτυξη οικοσυστήματος έρευνας και καινοτομίας που θα καλύπτει το σύνολο των αλυσίδων αξίας της ATM και του εναέριου χώρου U-space και θα καθιστά εφικτή την οικοδόμηση του Ψηφιακού Ευρωπαϊκού Ουρανού που ορίζεται στο ευρωπαϊκό γενικό πρόγραμμα ATM, διευκολύνοντας τη συνεργασία και τον συντονισμό που απαιτούνται μεταξύ των παρόχων υπηρεσιών αεροναυτιλίας και των χρηστών του εναέριου χώρου, ώστε να εξασφαλίζεται ενιαίο εναρμονισμένο ενωσιακό σύστημα ATM τόσο για επανδρωμένες όσο και για μη επανδρωμένες πτητικές λειτουργίες·
                        
                     
                           β)
                        
                        
                           ανάπτυξη και επικύρωση λύσεων ATM που υποστηρίζουν υψηλά επίπεδα αυτοματοποίησης·
                        
                     
                           γ)
                        
                        
                           ανάπτυξη και επικύρωση της τεχνικής αρχιτεκτονικής του Ψηφιακού Ευρωπαϊκού Ουρανού·
                        
                     
                           δ)
                        
                        
                           στήριξη της ταχύτερης αξιοποίησης καινοτόμων λύσεων στην αγορά μέσω έργων επίδειξης·
                        
                     
                           ε)
                        
                        
                           συντονισμός της ιεράρχησης προτεραιοτήτων και του σχεδιασμού των προσπαθειών της Ένωσης για τον εκσυγχρονισμό της ATM, βάσει συναινετικής διαδικασίας μεταξύ των ενδιαφερόμενων μερών της AΤΜ·
                        
                     
                           στ)
                        
                        
                           διευκόλυνση της εκπόνησης προτύπων για τη βιομηχανική παραγωγή των λύσεων SESAR.
                        
                     
            
               3.   Για τον σκοπό της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3», ισχύουν οι ακόλουθοι ορισμοί:
               
                           α)
                        
                        
                           ο «εναέριος χώρος U-space» είναι μια γεωγραφική ζώνη συστημάτων μη επανδρωμένων αεροσκαφών (ΣμηΕΑ) που ορίζεται από τα κράτη μέλη, στην οποία επιτρέπεται να εκτελούνται πτητικές λειτουργίες ΣμηΕΑ μόνο με την υποστήριξη υπηρεσιών U-space που παρέχονται από πάροχο υπηρεσιών U-space·
                        
                     
                           β)
                        
                        
                           ο «Ψηφιακός Ευρωπαϊκός Ουρανός» αναφέρεται στο όραμα του ευρωπαϊκού γενικού προγράμματος ATM, το οποίο επιδιώκει τον μετασχηματισμό των αεροπορικών υποδομών της Ευρώπης, ώστε να μπορεί να διαχειρίζεται με ασφάλεια και αποδοτικότητα τη μελλοντική ανάπτυξη και ποικιλομορφία της εναέριας κυκλοφορίας, με παράλληλη ελαχιστοποίηση των περιβαλλοντικών επιπτώσεων·
                        
                     
                           γ)
                        
                        
                           η «αρχιτεκτονική του Ψηφιακού Ευρωπαϊκού Ουρανού» αναφέρεται στο όραμα του ευρωπαϊκού γενικού προγράμματος ATM, το οποίο επιδιώκει την αντιμετώπιση της τρέχουσας μη αποδοτικής αρχιτεκτονικής του εναέριου χώρου μεσοπρόθεσμα και μακροπρόθεσμα, με τον συνδυασμό της διαμόρφωσης και του σχεδιασμού του εναέριου χώρου με τεχνολογίες για την αποσύνδεση της παροχής υπηρεσιών από τις τοπικές υποδομές και τη σταδιακή αύξηση των επιπέδων συνεργασίας και στήριξης της αυτοματοποίησης·
                        
                     
                           δ)
                        
                        
                           η «φάση καθορισμού του SESAR» είναι η φάση που περιλαμβάνει τη διαμόρφωση και την επικαιροποίηση του μακροπρόθεσμου οράματος του έργου SESAR, των συναφών αρχών λειτουργίας που επιτρέπουν βελτιώσεις σε κάθε στάδιο της πτήσης, των απαιτούμενων ουσιαστικών επιχειρησιακών αλλαγών εντός του ευρωπαϊκού δικτύου ΑΤΜ και των απαιτούμενων προτεραιοτήτων ανάπτυξης και αξιοποίησης·
                        
                     
                           ε)
                        
                        
                           η «φάση εγκατάστασης του SESAR» είναι οι διαδοχικές φάσεις βιομηχανικής παραγωγής και εφαρμογής, κατά τις οποίες διεξάγονται οι ακόλουθες δραστηριότητες: τυποποίηση, παραγωγή και πιστοποίηση επίγειου και αερομεταφερόμενου εξοπλισμού και διαδικασίες που απαιτούνται για την εφαρμογή των λύσεων SESAR (βιομηχανική παραγωγή)· και προμήθεια, εγκατάσταση και θέση σε λειτουργία εξοπλισμού και συστημάτων που βασίζονται σε λύσεις SESAR, συμπεριλαμβανομένων των αντίστοιχων επιχειρησιακών διαδικασιών (εφαρμογή).
                        
                     
         
         
            Άρθρο 143
            Πρόσθετα καθήκοντα της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3»
            Επιπλέον των καθηκόντων που καθορίζονται στο άρθρο 5, η κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» εκτελεί τα ακόλουθα καθήκοντα:
            
                        α)
                     
                     
                        συντονίζει τις εργασίες της φάσης καθορισμού του ερευνητικού προγράμματος ΑΤΜ του Ενιαίου Ευρωπαϊκού Ουρανού, παρακολουθεί την υλοποίηση του έργου SESAR και τροποποιεί, εφόσον απαιτείται, το ευρωπαϊκό γενικό πρόγραμμα AΤΜ·
                     
                  
                        β)
                     
                     
                        υλοποιεί τις πτυχές έρευνας και ανάπτυξης του ευρωπαϊκού γενικού προγράμματος ATM, ειδικότερα με τους εξής τρόπους:
                        
                                    i)
                                 
                                 
                                    οργάνωση, συντονισμός και παρακολούθηση των εργασιών της φάσης ανάπτυξης του SESAR σύμφωνα με το ευρωπαϊκό γενικό πρόγραμμα ATM, συμπεριλαμβανομένων των δραστηριοτήτων έρευνας και καινοτομίας με χαμηλά TRL (0 έως 2)·
                                 
                              
                                    ii)
                                 
                                 
                                    παροχή λύσεων του SESAR, οι οποίες αποτελούν αξιοποιήσιμα αποτελέσματα της φάσης ανάπτυξης SESAR και εισάγουν νέες ή βελτιωμένες τυποποιημένες και διαλειτουργικές επιχειρησιακές διαδικασίες ή τεχνολογίες·
                                 
                              
                                    iii)
                                 
                                 
                                    εξασφάλιση της συμμετοχής των πολιτικών και στρατιωτικών ενδιαφερόμενων μερών του τομέα της αεροπορίας, ειδικότερα: των παρόχων υπηρεσιών αεροναυτιλίας, των χρηστών του εναέριου χώρου, των επαγγελματικών ενώσεων προσωπικού, των αερολιμένων, του κατασκευαστικού κλάδου και των αρμόδιων επιστημονικών φορέων και της επιστημονικής κοινότητας·
                                 
                              
                  
                        γ)
                     
                     
                        διευκολύνει την επιτάχυνση της υιοθέτησης των λύσεων SESAR από την αγορά με τους εξής τρόπους:
                        
                                    i)
                                 
                                 
                                    οργάνωση και συντονισμός δραστηριοτήτων επίδειξης μεγάλης κλίμακας·
                                 
                              
                                    ii)
                                 
                                 
                                    στενός συντονισμός με τον EASA ώστε να καταστεί δυνατή η έγκαιρη ανάπτυξη από τον EASA ρυθμιστικών μέτρων που εμπίπτουν στο πεδίο εφαρμογής του κανονισμού (ΕΕ) 2018/1139 και των σχετικών εκτελεστικών κανόνων·
                                 
                              
                                    iii)
                                 
                                 
                                    στήριξη των σχετικών δραστηριοτήτων τυποποίησης, σε στενή συνεργασία με τους οργανισμούς τυποποίησης και τον EASA, καθώς και με την οντότητα που έχει συσταθεί για τον συντονισμό των εργασιών της φάσης εγκατάστασης του SESAR σύμφωνα με τον εκτελεστικό κανονισμό (ΕΕ) αριθ. 409/2013 της Επιτροπής (43).
                                 
                              
                  
         
            Άρθρο 144
            Μέλη
            
               1.   Τα μέλη της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» είναι:
               
                           α)
                        
                        
                           η Ένωση, εκπροσωπούμενη από την Επιτροπή·
                        
                     
                           β)
                        
                        
                           ο Ευρωπαϊκός Οργανισμός για την Ασφάλεια της Αεροναυτιλίας (Eurocontrol), εκπροσωπούμενος από τον Οργανισμό του, κατόπιν κοινοποίησης της απόφασής του να προσχωρήσει στην κοινή επιχείρηση «Ερευνητικό πρόγραμμα ATM του Ενιαίου Ευρωπαϊκού Ουρανού 3» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή του πέραν εκείνων που καθορίζονται στον παρόντα κανονισμό·
                        
                     
                           γ)
                        
                        
                           τα ιδρυτικά μέλη που απαριθμούνται στο παράρτημα III του παρόντος κανονισμού, κατόπιν κοινοποίησης της απόφασής τους να προσχωρήσουν στην κοινή επιχείρηση «Ερευνητικό πρόγραμμα ATM του Ενιαίου Ευρωπαϊκού Ουρανού 3» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή τους πέραν εκείνων που καθορίζονται στον παρόντα κανονισμό·
                        
                     
                           δ)
                        
                        
                           τα συνδεδεμένα μέλη που επιλέγονται σύμφωνα με το άρθρο 7.
                        
                     
            
               2.   Επιπλέον του άρθρου 7 παράγραφος 1, το διοικητικό συμβούλιο μπορεί, κατά το πρώτο εξάμηνο μετά τη σύσταση της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3», να επιλέξει συνδεδεμένα μέλη από κατάλογο που καταρτίζεται μετά από ανοικτή πρόσκληση εκδήλωσης ενδιαφέροντος την οποία δημοσιεύει η Επιτροπή πριν από τη σύσταση της κοινής επιχείρησης. Οι διατάξεις του άρθρου 7 παράγραφος 2 εφαρμόζονται κατ’ αναλογία.
            
            
               3.   Κατά την επιλογή των συνδεδεμένων μελών, το διοικητικό συμβούλιο επιδιώκει να εξασφαλίσει τη δέουσα εκπροσώπηση ολόκληρης της αλυσίδας αξίας ΑΤΜ και, όπου απαιτείται, την επιλογή σχετικών παραγόντων εκτός του τομέα. Κάθε δημόσια ή ιδιωτική οντότητα ή φορέας, συμπεριλαμβανομένων εκείνων από τρίτες χώρες που έχουν συνάψει τουλάχιστον μία συμφωνία με την Ένωση στον τομέα των αεροπορικών μεταφορών, μπορεί να επιλεγεί ως συνδεδεμένο μέλος της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3».
            
         
         
            Άρθρο 145
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 600 000 000 EUR, συμπεριλαμβανομένου ποσού έως 30 000 000 EUR για διοικητικές δαπάνες.
         
         
            Άρθρο 146
            Συνεισφορές μελών πλην της Ένωσης
            
               1.   Τα ιδιωτικά μέλη της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 500 000 000 EUR, συμπεριλαμβανομένου ποσού έως 25 000 000 EUR για διοικητικές δαπάνες, κατά το χρονικό διάστημα που καθορίζεται στο άρθρο 3.
            
            
               2.   Η συνολική συνεισφορά του Eurocontrol ανέρχεται στα 500 000 000 EUR κατ’ ανώτατο όριο, συμπεριλαμβανομένου ποσού έως 25 000 000 EUR για διοικητικές δαπάνες, κατά το χρονικό διάστημα που καθορίζεται στο άρθρο 3. Επιπλέον του άρθρου 11 παράγραφος 4, η συνεισφορά συνίσταται επίσης σε συνεισφορές σε είδος σε συμπληρωματικές δραστηριότητες.
            
         
         
            Άρθρο 147
            Εύρος συμπληρωματικών δραστηριοτήτων
            Για τους σκοπούς του άρθρου 11 παράγραφος 1 στοιχείο β), στις συμπληρωματικές δραστηριότητες μπορεί να περιλαμβάνονται:
            
                        α)
                     
                     
                        δραστηριότητες που καλύπτουν το σύνολο του μη χρηματοδοτούμενου από την Ένωση μέρους των έργων του ερευνητικού προγράμματος ΑΤΜ του Ενιαίου Ευρωπαϊκού Ουρανού που συμβάλλουν στην επίτευξη του συμφωνηθέντος προγράμματος εργασιών της κοινής επιχείρησης·
                     
                  
                        β)
                     
                     
                        δραστηριότητες βιομηχανικής παραγωγής, συμπεριλαμβανομένων της τυποποίησης, πιστοποίησης και παραγωγής, που σχετίζονται με λύσεις SESAR από την κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» ή την προηγούμενη πρωτοβουλία, την κοινή επιχείρηση SESAR·
                     
                  
                        γ)
                     
                     
                        δραστηριότητες επικοινωνίας και προβολής που σχετίζονται με λύσεις SESAR από την κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» ή την προηγούμενη πρωτοβουλία, την κοινή επιχείρηση SESAR·
                     
                  
                        δ)
                     
                     
                        δραστηριότητες που διασφαλίζουν την παγκόσμια εναρμόνιση της ATM βάσει λύσεων SESAR από την κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» ή την προηγούμενη πρωτοβουλία, την κοινή επιχείρηση SESAR·
                     
                  
                        ε)
                     
                     
                        υιοθέτηση ή αξιοποίηση των αποτελεσμάτων έργων στο πλαίσιο της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» ή της προηγούμενης πρωτοβουλίας, της κοινής επιχείρησης SESAR, τα οποία δεν έχουν λάβει χρηματοδότηση από την Ένωση.
                     
                  
         
            Άρθρο 148
            Όργανα της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3»
            Τα όργανα της κοινής επιχείρησης «Ερευνητικό πρόγραμμα ATM του Ενιαίου Ευρωπαϊκού Ουρανού 3» είναι:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        η ομάδα εκπροσώπων των κρατών,
                     
                  
                        δ)
                     
                     
                        το επιστημονικό συμβουλευτικό όργανο.
                     
                  
         
            Άρθρο 149
            Σύνθεση του διοικητικού συμβουλίου
            Το διοικητικό συμβούλιο απαρτίζεται από τα ακόλουθα μέλη:
            
                        α)
                     
                     
                        δύο εκπροσώπους της Επιτροπής για λογαριασμό της Ένωσης·
                     
                  
                        β)
                     
                     
                        έναν εκπρόσωπο από καθένα από τα μέλη πλην της Ένωσης.
                     
                  
         
            Άρθρο 150
            Λειτουργία του διοικητικού συμβουλίου
            
               1.   Κατά παρέκκλιση από το άρθρο 16 παράγραφος 4, η προεδρία του διοικητικού συμβουλίου ασκείται από την Επιτροπή για λογαριασμό της Ένωσης.
            
            
               2.   Το διοικητικό συμβούλιο έχει τους ακόλουθους μόνιμους παρατηρητές:
               
                           α)
                        
                        
                           έναν εκπρόσωπο του Ευρωπαϊκού Οργανισμού Άμυνας·
                        
                     
                           β)
                        
                        
                           έναν εκπρόσωπο των πολιτικών χρηστών του εναέριου χώρου, οριζόμενο από τον οργανισμό εκπροσώπησής τους σε ευρωπαϊκό επίπεδο·
                        
                     
                           γ)
                        
                        
                           έναν εκπρόσωπο των παρόχων υπηρεσιών αεροναυτιλίας, οριζόμενο από τον οργανισμό εκπροσώπησής τους σε ευρωπαϊκό επίπεδο·
                        
                     
                           δ)
                        
                        
                           έναν εκπρόσωπο των κατασκευαστών εξοπλισμού, οριζόμενο από τον οργανισμό εκπροσώπησής τους σε ευρωπαϊκό επίπεδο·
                        
                     
                           ε)
                        
                        
                           έναν εκπρόσωπο των αερολιμένων, οριζόμενο από τον οργανισμό εκπροσώπησής τους σε ευρωπαϊκό επίπεδο·
                        
                     
                           στ)
                        
                        
                           έναν εκπρόσωπο των φορέων εκπροσώπησης προσωπικού του τομέα ΑΤΜ, οριζόμενο από τον οργανισμό εκπροσώπησής τους σε ευρωπαϊκό επίπεδο·
                        
                     
                           ζ)
                        
                        
                           έναν εκπρόσωπο των αρμόδιων επιστημονικών φορέων ή της αρμόδιας επιστημονικής κοινότητας, οριζόμενο από τον οργανισμό εκπροσώπησής τους σε ευρωπαϊκό επίπεδο·
                        
                     
                           η)
                        
                        
                           έναν εκπρόσωπο του EASΑ·
                        
                     
                           i)
                        
                        
                           έναν εκπρόσωπο του ευρωπαϊκού οργανισμού τυποποίησης στον τομέα της αεροπορίας·
                        
                     
                           ι)
                        
                        
                           έναν εκπρόσωπο της βιομηχανίας μη επανδρωμένων εναέριων οχημάτων, οριζόμενο από τον οργανισμό εκπροσώπησής της σε ευρωπαϊκό επίπεδο.
                        
                     
            
               3.   Ο αριθμός των ψήφων των μελών της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» είναι ανάλογος με τη συνεισφορά τους στον προϋπολογισμό της κοινής επιχείρησης. Ωστόσο, η Ένωση και ο Eurocontrol διαθέτουν ο καθένας τουλάχιστον το 25 % του συνολικού αριθμού ψήφων, ο δε εκπρόσωπος των πολιτικών χρηστών του εναέριου χώρου που αναφέρεται στην παράγραφο 2 στοιχείο β) διαθέτει τουλάχιστον το 10 % του συνολικού αριθμού ψήφων.
            
            
               4.   Οι αποφάσεις του διοικητικού συμβουλίου λαμβάνονται με απλή πλειοψηφία των ψηφιζόντων. Σε περίπτωση ισοψηφίας, υπερισχύει η ψήφος της Ένωσης.
            
            
               5.   Οι αποφάσεις σχετικά με την αναθεώρηση του ευρωπαϊκού γενικού προγράμματος ATM απαιτούν τη θετική ψήφο της Ένωσης και του Eurocontrol. Οι αποφάσεις αυτές λαμβάνουν υπόψη τις γνώμες που εκφράζονται από όλους τους μόνιμους παρατηρητές που αναφέρονται στην παράγραφο 2 και από την ομάδα εκπροσώπων των κρατών.
            
         
         
            Άρθρο 151
            Πρόσθετα καθήκοντα του διοικητικού συμβουλίου
            Εκτός από τα καθήκοντα που παρατίθενται στο άρθρο 17, το διοικητικό συμβούλιο της κοινής επιχείρησης «Ερευνητικό πρόγραμμα ATM του Ενιαίου Ευρωπαϊκού Ουρανού 3» επιβλέπει την υλοποίηση των συνιστωσών έρευνας και ανάπτυξης που προσδιορίζονται στο ευρωπαϊκό γενικό πρόγραμμα ATM.
         
         
            Άρθρο 152
            Πρόσθετα καθήκοντα του εκτελεστικού διευθυντή
            Επιπλέον των καθηκόντων που παρατίθενται στο άρθρο 19, ο εκτελεστικός διευθυντής της κοινής επιχείρησης «Ερευνητικό πρόγραμμα ATM του Ενιαίου Ευρωπαϊκού Ουρανού 3» εκτελεί επίσης τα ακόλουθα καθήκοντα:
            
                        α)
                     
                     
                        διευθύνει την εκτέλεση των φάσεων καθορισμού και ανάπτυξης του έργου SESAR σύμφωνα με τις κατευθυντήριες γραμμές που καθορίζει το διοικητικό συμβούλιο·
                     
                  
                        β)
                     
                     
                        υποβάλλει στο διοικητικό συμβούλιο κάθε πρόταση που συνεπάγεται μεταβολές στον σχεδιασμό της φάσης ανάπτυξης του έργου SESAR.
                     
                  
         
            Άρθρο 153
            Η ομάδα εκπροσώπων των κρατών
            Επιπλέον του άρθρου 20, τα κράτη μέλη διασφαλίζουν ότι οι αντίστοιχοι εκπρόσωποί τους παρουσιάζουν μια συντονισμένη θέση που αντικατοπτρίζει τις απόψεις του κράτους μέλους τους, οι οποίες διατυπώνονται:
            
                        α)
                     
                     
                        στην Επιτροπή Ενιαίου Ουρανού που συστάθηκε με το άρθρο 5 του κανονισμού (ΕΚ) αριθ. 549/2004·
                     
                  
                        β)
                     
                     
                        στην επιτροπή προγράμματος δυνάμει του άρθρου 14 του ειδικού προγράμματος για την υλοποίηση του προγράμματος «Ορίζων Ευρώπη».
                     
                  
         
            Άρθρο 154
            Η επιστημονική επιτροπή
            
               1.   Το επιστημονικό συμβουλευτικό όργανο της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» που αναφέρεται στο άρθρο 21 παράγραφος 1 στοιχείο α) είναι η επιστημονική επιτροπή.
            
            
               2.   Η επιστημονική επιτροπή έχει κατ’ ανώτατο όριο 15 μόνιμα μέλη.
            
            
               3.   Ο πρόεδρος της επιστημονικής επιτροπής εκλέγεται για διετή θητεία.
            
            
               4.   Η επιστημονική επιτροπή μπορεί να παρέχει συμβουλές, κατόπιν αιτήματος του διοικητικού συμβουλίου και άλλων οργάνων της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3», ή με δική της πρωτοβουλία, ιδίως όσον αφορά δραστηριότητες που σχετίζονται με χαμηλά TRL (0 έως 2).
            
            
               5.   Η επιστημονική επιτροπή συνεργάζεται με τα αντίστοιχα συμβουλευτικά όργανα που συγκροτούνται στο πλαίσιο του προγράμματος «Ορίζων Ευρώπη».
            
         
         
            Άρθρο 155
            Εκτελεστικές πράξεις για τον καθορισμό της θέσης της Ένωσης σχετικά με την τροποποίηση του ευρωπαϊκού γενικού προγράμματος ATM
            
               1.   Η Επιτροπή εκδίδει εκτελεστικές πράξεις με σκοπό τον καθορισμό της θέσης της Ένωσης σχετικά με την τροποποίηση του ευρωπαϊκού γενικού προγράμματος ATM. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης του άρθρου 5 του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (44).
            
            
               2.   Η Επιτροπή επικουρείται από την Επιτροπή Ενιαίου Ουρανού που έχει συσταθεί βάσει του κανονισμού (ΕΚ) αριθ. 549/2004. Η Επιτροπή Ενιαίου Ουρανού είναι επιτροπή κατά την έννοια του κανονισμού (ΕΕ) αριθ. 182/2011.
            
         
         
            Άρθρο 156
            Πιστοποίηση νέων τεχνολογιών
            
               1.   Ο EASA μπορεί να καλείται από αιτούντες, συμμετέχοντες ή τον εκτελεστικό διευθυντή να παρέχει συμβουλές σχετικά με επιμέρους έργα και δραστηριότητες επίδειξης σε θέματα που αφορούν τη συμμόρφωση με τα πρότυπα αεροπορικής ασφάλειας, τα πρότυπα διαλειτουργικότητας και τα περιβαλλοντικά πρότυπα, ώστε να εξασφαλιστεί ότι αυτά οδηγούν στην έγκαιρη ανάπτυξη σχετικών προτύπων, ικανότητας διενέργειας δοκιμών και κανονιστικών απαιτήσεων για την ανάπτυξη προϊόντων και την αξιοποίηση νέων τεχνολογιών.
            
            
               2.   Οι δραστηριότητες πιστοποίησης και οι παρεχόμενες υπηρεσίες υπόκεινται στις διατάξεις σχετικά με τα τέλη και τα δικαιώματα που παρατίθενται στον κανονισμό (ΕΕ) 2018/1139.
            
         
         
            Άρθρο 157
            Συμφωνία με τον Eurocontrol
            Ως ιδρυτικό μέλος της κοινής επιχείρησης «Ερευνητικό πρόγραμμα ATM του Ενιαίου Ευρωπαϊκού Ουρανού 3», ο ρόλος και η συνεισφορά του Eurocontrol καθορίζονται σε διοικητική συμφωνία μεταξύ των δύο μερών, της κοινής επιχείρησης «Ερευνητικό πρόγραμμα ATM του Ενιαίου Ευρωπαϊκού Ουρανού 3» και του Eurocontrol,. Στη συμφωνία αυτή περιγράφονται τα καθήκοντα, οι αρμοδιότητες και η συμβολή του Eurocontrol στις δραστηριότητες της κοινής επιχείρησης «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» όσον αφορά τα εξής:
            
                        α)
                     
                     
                        οργάνωση δραστηριοτήτων έρευνας, ανάπτυξης και επικύρωσης του Eurocontrol σύμφωνα με το πρόγραμμα εργασιών της κοινής επιχείρησης «Ερευνητικό πρόγραμμα ATM του Ενιαίου Ευρωπαϊκού Ουρανού 3»·
                     
                  
                        β)
                     
                     
                        παροχή ειδικής υποστήριξης και συμβουλών στην κοινή επιχείρηση «Ερευνητικό πρόγραμμα ΑΤΜ του Ενιαίου Ευρωπαϊκού Ουρανού 3» κατόπιν αιτήματός της·
                     
                  
                        γ)
                     
                     
                        υποστήριξη και παροχή συμβουλών σχετικά με την κοινή ανάπτυξη των μελλοντικών ευρωπαϊκών συστημάτων ATM, ειδικότερα σε σχέση με τη μελλοντική αρχιτεκτονική του εναέριου χώρου·
                     
                  
                        δ)
                     
                     
                        υποστήριξη της παρακολούθησης της υλοποίησης λύσεων SESAR σύμφωνα με το ευρωπαϊκό γενικό πρόγραμμα AΤΜ·
                     
                  
                        ε)
                     
                     
                        συνεργασία με τα κράτη μέλη του Eurocontrol με σκοπό να εξασφαλιστεί ευρεία στήριξη για τους στόχους πολιτικής της Ένωσης και τα αποτελέσματα των δραστηριοτήτων έρευνας, επικύρωσης και επίδειξης μεταξύ εταίρων πανευρωπαϊκών δικτύων·
                     
                  
                        στ)
                     
                     
                        παροχή στήριξης στη διαχείριση του προγράμματος·
                     
                  
                        ζ)
                     
                     
                        συνεισφορά στις διοικητικές δαπάνες της κοινής επιχείρησης «Ερευνητικό πρόγραμμα ATM του Ενιαίου Ευρωπαϊκού Ουρανού 3» και παροχή στήριξης στους τομείς της τεχνολογίας των πληροφοριών, των επικοινωνιών και της εφοδιαστικής προς την κοινή επιχείρηση «Ερευνητικό πρόγραμμα ATM του Ενιαίου Ευρωπαϊκού Ουρανού 3».
                     
                  
         
            Άρθρο 158
            Ρυθμίσεις τμήματος υποστήριξης
            Το άρθρο 13 δεν εφαρμόζεται στην κοινή επιχείρηση «Ερευνητικό πρόγραμμα ATM του Ενιαίου Ευρωπαϊκού Ουρανού 3». Η ρύθμιση τμήματος υποστήριξης παρέχεται από τον Eurocontrol.
         
         ΤΙΤΛΟΣ IX
         
            ΚΟΙΝΗ ΕΠΙΧΕΙΡΗΣΗ «ΕΞΥΠΝΑ ΔΙΚΤΥΑ ΚΑΙ ΥΠΗΡΕΣΙΕΣ»
         
         
            Άρθρο 159
            Πρόσθετοι στόχοι της κοινής επιχείρησης «Έξυπνα δίκτυα και υπηρεσίες»
            
               1.   Επιπλέον των στόχων που καθορίζονται στα άρθρα 4 και 5, η κοινή επιχείρηση «Έξυπνα δίκτυα και υπηρεσίες» έχει τους ακόλουθους γενικούς στόχους:
               
                           α)
                        
                        
                           προώθηση της τεχνολογικής ηγετικής θέσης της Ευρώπης σε μελλοντικά έξυπνα δίκτυα και υπηρεσίες με την ενίσχυση των σημερινών βιομηχανικών πλεονεκτημάτων και την επέκταση του πεδίου από τη συνδεσιμότητα 5G στην ευρύτερη στρατηγική αλυσίδα αξίας, συμπεριλαμβανομένης της παροχής υπηρεσιών υπολογιστικού νέφους, καθώς και κατασκευαστικών στοιχείων και συσκευών·
                        
                     
                           β)
                        
                        
                           ευθυγράμμιση των στρατηγικών χαρτών πορείας ενός ευρύτερου φάσματος βιομηχανικών παραγόντων, συμπεριλαμβανομένου όχι μόνο του κλάδου των τηλεπικοινωνιών, αλλά και φορέων από τους τομείς του διαδικτύου των πραγμάτων, του υπολογιστικού νέφους, καθώς και των κατασκευαστικών στοιχείων και των συσκευών·
                        
                     
                           γ)
                        
                        
                           προώθηση της ευρωπαϊκής τεχνολογικής και επιστημονικής αριστείας για την υποστήριξη της ευρωπαϊκής ηγετικής θέσης όσον αφορά τη διαμόρφωση και τον έλεγχο των συστημάτων 6G έως το 2030·
                        
                     
                           δ)
                        
                        
                           ενίσχυση της αξιοποίησης ψηφιακών υποδομών και της υιοθέτησης ψηφιακών λύσεων στις ευρωπαϊκές αγορές, ειδικότερα με τη διασφάλιση ενός μηχανισμού στρατηγικού συντονισμού για το πρόγραμμα «CEF2 — Ψηφιακός τομέας», καθώς και με τη διασφάλιση συνεργειών, αφενός, εντός του CEF2 και, αφετέρου, με τα πΨΕ και InvestEU, στο πλαίσιο του πεδίου εφαρμογής και της διακυβέρνησης της κοινής επιχείρησης «Έξυπνα δίκτυα και υπηρεσίες»·
                        
                     
                           ε)
                        
                        
                           προετοιμασία του ευρωπαϊκού κλάδου παροχής έξυπνων δικτύων και υπηρεσιών για τις πιο μακροπρόθεσμες ευκαιρίες που προκύπτουν από την ανάπτυξη κάθετων αγορών υποδομών και υπηρεσιών 5G και αργότερα 6G στην Ευρώπη·
                        
                     
                           στ)
                        
                        
                           διευκόλυνση της ψηφιακής καινοτομίας, έως το 2030, με την κάλυψη των αναγκών της ευρωπαϊκής αγοράς και την τήρηση των απαιτήσεων δημόσιας πολιτικής, συμπεριλαμβανομένων των πλέον αυστηρών απαιτήσεων κάθετων κλάδων, καθώς και των κοινωνιακών απαιτήσεων σε τομείς όπως η ασφάλεια, η ενεργειακή απόδοση και τα ηλεκτρομαγνητικά πεδία·
                        
                     
                           ζ)
                        
                        
                           στήριξη της ευθυγράμμισης των μελλοντικών έξυπνων δικτύων και υπηρεσιών με τους στόχους πολιτικής της Ένωσης, συμπεριλαμβανομένης της Ευρωπαϊκής Πράσινης Συμφωνίας, της ασφάλειας των δικτύων και των πληροφοριών, της δεοντολογίας και του σεβασμού της ιδιωτικής ζωής, καθώς και ενός ανθρωποκεντρικού και βιώσιμου διαδικτύου.
                        
                     
            
               2.   Η κοινή επιχείρηση «Έξυπνα δίκτυα και υπηρεσίες» έχει επίσης τους ακόλουθους ειδικούς στόχους:
               
                           α)
                        
                        
                           διευκόλυνση της ανάπτυξης τεχνολογιών που είναι ικανές να ανταποκριθούν σε απαιτήσεις προηγμένων επικοινωνιών, με παράλληλη στήριξη της ευρωπαϊκής αριστείας στις τεχνολογίες και τις αρχιτεκτονικές έξυπνων δικτύων και υπηρεσιών και της εξέλιξής τους προς την τεχνολογία 6G, συμπεριλαμβανομένων ισχυρών ευρωπαϊκών θέσεων ως προς τα πρότυπα, τα ουσιώδη διπλώματα ευρεσιτεχνίας, καθώς και βασικές απαιτήσεις, όπως οι απαιτήσεις για ζώνες ραδιοφάσματος που απαιτούνται για μελλοντικές προηγμένες τεχνολογίες έξυπνων δικτύων·
                        
                     
                           β)
                        
                        
                           επιτάχυνση της ανάπτυξης ενεργειακά αποδοτικών τεχνολογιών δικτύων με στόχο τη σημαντική μείωση της κατανάλωσης ενέργειας και πόρων ολόκληρης της ψηφιακής υποδομής έως το 2030 και τη μείωση της κατανάλωσης ενέργειας βασικών κάθετων κλάδων που στηρίζονται από τεχνολογίες έξυπνων δικτύων και υπηρεσιών·
                        
                     
                           γ)
                        
                        
                           επιτάχυνση της ανάπτυξης και της ευρείας εγκατάστασης υποδομών 5G έως το 2025 και αργότερα υποδομών 6G στην Ευρώπη, ιδίως με την προώθηση του συντονισμού και της στρατηγικής στήριξης της εγκατάστασης υποδομών 5G για συνδεδεμένη και αυτοματοποιημένη κινητικότητα κατά μήκος των διασυνοριακών διαδρόμων, με χρήση του προγράμματος «CEF2 — Ψηφιακός τομέας» και με την προαγωγή της εγκατάστασης στο πλαίσιο του CEF2, καθώς και των πΨΕ και InvestEU·
                        
                     
                           δ)
                        
                        
                           προώθηση μιας βιώσιμης και διαφοροποιημένης αλυσίδας εφοδιασμού και αξίας σύμφωνα με την εργαλειοθήκη για την κυβερνοασφάλεια των δικτύων 5G·
                        
                     
                           ε)
                        
                        
                           ενίσχυση της θέσης της βιομηχανίας της Ένωσης στην παγκόσμια αλυσίδα αξίας έξυπνων δικτύων και υπηρεσιών με τη δημιουργία κρίσιμης μάζας δημόσιων και ιδιωτικών φορέων, ιδίως με την αύξηση της συμβολής των φορέων στους τομείς του λογισμικού και του διαδικτύου των πραγμάτων, την αξιοποίηση εθνικών πρωτοβουλιών και τη στήριξη της εμφάνισης νέων φορέων·
                        
                     
                           στ)
                        
                        
                           στήριξη της ευθυγράμμισης με τις δεοντολογικές απαιτήσεις και τις απαιτήσεις ασφάλειας, ενσωμάτωσή τους στα στρατηγικά θεματολόγια έρευνας και καινοτομίας και παροχή στοιχείων προς τεκμηρίωση της νομοθετικής διαδικασίας της Ένωσης, κατά περίπτωση.
                        
                     
         
         
            Άρθρο 160
            Πρόσθετα καθήκοντα της κοινής επιχείρησης «Έξυπνα δίκτυα και υπηρεσίες»
            Επιπλέον των καθηκόντων που καθορίζονται στο άρθρο 5, η κοινή επιχείρηση «Έξυπνα δίκτυα και υπηρεσίες» εκτελεί τα ακόλουθα καθήκοντα:
            
                        α)
                     
                     
                        συμβάλλει στα προγράμματα εργασιών άλλων προγραμμάτων της Ένωσης, όπως το πρόγραμμα «CEF2 — Ψηφιακός τομέας», το πΨΕ και το πρόγραμμα InvestEU που υλοποιούν δραστηριότητες στον τομέα των έξυπνων δικτύων και υπηρεσιών·
                     
                  
                        β)
                     
                     
                        συντονίζει τις πρωτοβουλίες δοκιμών, πιλοτικών έργων και εγκατάστασης της Ένωσης στον τομέα των έξυπνων δικτύων και υπηρεσιών, όπως οι πανευρωπαϊκοί διάδρομοι 5G για συνδεδεμένη και αυτοματοποιημένη κινητικότητα στο πλαίσιο του προγράμματος «CEF2 — Ψηφιακός Τομέας», σε συνεργασία με την Επιτροπή και τους αρμόδιους σχετικούς φορείς χρηματοδότησης·
                     
                  
                        γ)
                     
                     
                        προωθεί συνέργειες μεταξύ των σχετικών χρηματοδοτούμενων από την Ένωση δοκιμών, πιλοτικών έργων και δραστηριοτήτων εγκατάστασης στον τομέα των έξυπνων δικτύων και υπηρεσιών, όπως εκείνων που χρηματοδοτούνται στο πλαίσιο του προγράμματος «CEF2 — Ψηφιακός τομέας» και των πΨΕ και InvestEU, και διασφαλίζει την αποτελεσματική διάδοση και αξιοποίηση των γνώσεων και της τεχνογνωσίας που αποκτώνται στο πλαίσιο των εν λόγω δραστηριοτήτων·
                     
                  
                        δ)
                     
                     
                        αναπτύσσει και συντονίζει τα στρατηγικά θεματολόγια εγκατάστασης για τους πανευρωπαϊκούς διαδρόμους 5G για συνδεδεμένη και αυτοματοποιημένη κινητικότητα με τη συμμετοχή ενδιαφερόμενων μερών. Τα εν λόγω θεματολόγια παρέχουν στρατηγική μη δεσμευτική καθοδήγηση που καλύπτει τη διάρκεια του προγράμματος «CEF2 — Ψηφιακός τομέας», καθορίζοντας ένα κοινό όραμα για την ανάπτυξη οικοσυστημάτων που λειτουργούν σε δίκτυο 5G και τις σχετικές απαιτήσεις δικτύου και υπηρεσιών, και προσδιορίζοντας στόχους και χάρτες πορείας εγκατάστασης, καθώς και πιθανά μοντέλα συνεργασίας.
                     
                  
         
            Άρθρο 161
            Μέλη
            Τα μέλη της κοινής επιχείρησης «Έξυπνα δίκτυα και υπηρεσίες» είναι:
            
                        α)
                     
                     
                        η Ένωση, εκπροσωπούμενη από την Επιτροπή·
                     
                  
                        β)
                     
                     
                        η 6G-IA (ένωση υποδομών 6G), βελγικού δικαίου, κατόπιν κοινοποίησης της απόφασής της να προσχωρήσει στην κοινή επιχείρηση «Έξυπνα δίκτυα και υπηρεσίες» μέσω επιστολής δέσμευσης, η οποία δεν πρέπει να περιέχει άλλους όρους σχετικά με την προσχώρησή της πέραν εκείνων που καθορίζονται στον παρόντα κανονισμό·
                     
                  
         
            Άρθρο 162
            Χρηματοδοτική συνεισφορά της Ένωσης
            Η χρηματοδοτική συνεισφορά της Ένωσης στην κοινή επιχείρηση «Έξυπνα δίκτυα και υπηρεσίες», συμπεριλαμβανομένων των πιστώσεων του ΕΟΧ, για την κάλυψη διοικητικών και λειτουργικών δαπανών ανέρχεται σε ποσό έως 900 000 000 EUR, συμπεριλαμβανομένου ποσού έως 18 519 000 EUR για διοικητικές δαπάνες.
         
         
            Άρθρο 163
            Συνεισφορές μελών πλην της Ένωσης
            
               1.   Τα μέλη της κοινής επιχείρησης «Έξυπνα δίκτυα και υπηρεσίες» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν συνολική συνεισφορά ύψους τουλάχιστον 900 000 000 EUR κατά το χρονικό διάστημα που καθορίζεται στο άρθρο 3.
            
            
               2.   Τα μέλη της κοινής επιχείρησης «Έξυπνα δίκτυα και υπηρεσίες» πλην της Ένωσης καταβάλλουν ή μεριμνούν ώστε οι συνιστώσες ή συνδεδεμένες οντότητές τους να καταβάλουν ετήσια χρηματοδοτική συνεισφορά για τις διοικητικές δαπάνες της κοινής επιχείρησης «Έξυπνα δίκτυα και υπηρεσίες» η οποία ανέρχεται τουλάχιστον στο 20 % των συνολικών διοικητικών δαπανών. Τα εν λόγω μέλη επιδιώκουν να αυξήσουν τον αριθμό των συνιστωσών ή συνδεδεμένων οντοτήτων τους προκειμένου να αυξηθεί η συνεισφορά τους στο 50 % των διοικητικών δαπανών της κοινής επιχείρησης «Έξυπνα δίκτυα και υπηρεσίες» καθ’ όλη τη διάρκεια ζωής της, λαμβανομένων δεόντως υπόψη των συνιστωσών και συνδεδεμένων οντοτήτων που είναι ΜΜΕ.
            
         
         
            Άρθρο 164
            Εύρος συμπληρωματικών δραστηριοτήτων
            Για τους σκοπούς του άρθρου 11 παράγραφος 1 στοιχείο β), στις συμπληρωματικές δραστηριότητες μπορεί να περιλαμβάνονται:
            
                        α)
                     
                     
                        παρελκόμενες δραστηριότητες έρευνας και ανάπτυξης·
                     
                  
                        β)
                     
                     
                        συμβολή στην τυποποίηση·
                     
                  
                        γ)
                     
                     
                        συμβολή σε διαβουλεύσεις στο πλαίσιο κανονιστικών διαδικασιών της Ένωσης·
                     
                  
                        δ)
                     
                     
                        δραστηριότητες που χρηματοδοτούνται από δάνεια της Ευρωπαϊκής Τράπεζας Επενδύσεων και δεν χρηματοδοτούνται στο πλαίσιο επιχορήγησης από την Ένωση·
                     
                  
                        ε)
                     
                     
                        συμβολή σε δραστηριότητες μελών πλην της Ένωσης και οποιασδήποτε άλλης ομάδας ή ένωσης ενδιαφερόμενων μερών στον τομέα της κοινής επιχείρησης «Έξυπνα δίκτυα και υπηρεσίες», οι οποίες δεν χρηματοδοτούνται στο πλαίσιο επιχορήγησης από την Ένωση·
                     
                  
                        στ)
                     
                     
                        δραστηριότητες για την ανάπτυξη του οικοσυστήματος, συμπεριλαμβανομένης της οικοδόμησης συνεργασίας με κάθετους κλάδους·
                     
                  
                        ζ)
                     
                     
                        δραστηριότητες διάδοσης αποτελεσμάτων σε παγκόσμιο επίπεδο για την επίτευξη συναίνεσης σχετικά με τις υποστηριζόμενες τεχνολογίες στο πλαίσιο της εκπόνησης μελλοντικών προτύπων·
                     
                  
                        η)
                     
                     
                        δοκιμές, επιδείξεις, πιλοτικά έργα, είσοδος στην αγορά και έγκαιρη αξιοποίηση τεχνολογιών·
                     
                  
                        θ)
                     
                     
                        διεθνής συνεργασία που δεν χρηματοδοτείται στο πλαίσιο επιχορήγησης από την Ένωση·
                     
                  
                        ι)
                     
                     
                        δραστηριότητες που σχετίζονται με την προετοιμασία έργων έρευνας και καινοτομίας χρηματοδοτούμενων από ιδιωτικούς ή δημόσιους φορείς πλην της Ένωσης και τη συμμετοχή σε αυτά.
                     
                  
         
            Άρθρο 165
            Όργανα της κοινής επιχείρησης «Έξυπνα δίκτυα και υπηρεσίες»
            Τα όργανα της κοινής επιχείρησης «Έξυπνα δίκτυα και υπηρεσίες» είναι:
            
                        α)
                     
                     
                        το διοικητικό συμβούλιο,
                     
                  
                        β)
                     
                     
                        ο εκτελεστικός διευθυντής,
                     
                  
                        γ)
                     
                     
                        η ομάδα εκπροσώπων των κρατών,
                     
                  
                        δ)
                     
                     
                        η ομάδα ενδιαφερομένων.
                     
                  
         
            Άρθρο 166
            Σύνθεση του διοικητικού συμβουλίου
            
               1.   Το διοικητικό συμβούλιο απαρτίζεται από τα ακόλουθα μέλη:
               
                           α)
                        
                        
                           δύο εκπροσώπους της Επιτροπής για λογαριασμό της Ένωσης·
                        
                     
                           β)
                        
                        
                           πέντε εκπροσώπους της 6G-IA.
                        
                     
            
               2.   Με την επιφύλαξη του άρθρου 42, οι εκπρόσωποι των ιδιωτικών μελών γνωστοποιούν αμέσως στο διοικητικό συμβούλιο τη συμμετοχή τους σε επαγγελματικές δραστηριότητες με οντότητες που δεν είναι εγκατεστημένες στην Ένωση ή με οντότητες που δεν τελούν υπό τον έλεγχο νομικών προσώπων ή οντοτήτων εγκατεστημένων στην Ένωση. Στην περίπτωση αυτή, οι εκπρόσωποι της Ένωσης μπορούν να αποφασίσουν να ζητήσουν από το σχετικό μέλος να ορίσει άλλον εκπρόσωπο.
            
         
         
            Άρθρο 167
            Λειτουργία του διοικητικού συμβουλίου
            Η 6G-IA κατέχει το 50 % των δικαιωμάτων ψήφου.
         
         
            Άρθρο 168
            Πρόσθετα καθήκοντα του διοικητικού συμβουλίου
            Επιπλέον των καθηκόντων που παρατίθενται στο άρθρο 17, το διοικητικό συμβούλιο της κοινής επιχείρησης «Έξυπνα δίκτυα και υπηρεσίες» εκτελεί τα ακόλουθα καθήκοντα:
            
                        α)
                     
                     
                        εγκρίνει στρατηγικά θεματολόγια εγκατάστασης ως μη δεσμευτικές συνεισφορές στο πλαίσιο του προγράμματος «CEF2 — Ψηφιακός τομέας» όσον αφορά τους διαδρόμους 5G και, κατά περίπτωση, τα τροποποιεί καθ’ όλη τη διάρκεια του προγράμματος «CEF2 — Ψηφιακός τομέας»·
                     
                  
                        β)
                     
                     
                        διασφαλίζει ότι η νομοθεσία της Ένωσης για την κυβερνοασφάλεια και η υφιστάμενη και μελλοντική συντονισμένη καθοδήγηση των κρατών μελών λαμβάνονται υπόψη σε όλες τις δραστηριότητες της κοινής επιχείρησης «Έξυπνα δίκτυα και υπηρεσίες»·
                     
                  
                        γ)
                     
                     
                        προωθεί τις συνέργειες και τη συμπληρωματικότητα μεταξύ του ψηφιακού τομέα και των τομέων των μεταφορών και της ενέργειας του προγράμματος «CEF2 — Ψηφιακός τομέας» μέσω του προσδιορισμού τομέων παρέμβασης και της συμβολής στα προγράμματα εργασιών, καθώς και συνέργειες και συμπληρωματικότητα με τα άλλα σχετικά προγράμματα της Ένωσης.
                     
                  
         
            Άρθρο 169
            Η ομάδα εκπροσώπων των κρατών
            Επιπλέον του άρθρου 20, οι εκπρόσωποι διασφαλίζουν ότι παρουσιάζουν μια συντονισμένη θέση που αντικατοπτρίζει τις απόψεις του οικείου κράτους, οι οποίες διατυπώνονται ως προς οποιοδήποτε από τα ακόλουθα θέματα:
            
                        α)
                     
                     
                        τα θέματα έρευνας και καινοτομίας που σχετίζονται με το πρόγραμμα «Ορίζων Ευρώπη»·
                     
                  
                        β)
                     
                     
                        το στρατηγικό θεματολόγιο εγκατάστασης και τις δραστηριότητες αξιοποίησης που σχετίζονται με άλλα προγράμματα της Ένωσης, ιδίως το πρόγραμμα «CEF2 — Ψηφιακός τομέας», αλλά και δραστηριότητες στο πλαίσιο των πΨΕ και InvestEU, που εμπίπτουν στο πεδίο εφαρμογής της κοινής επιχείρησης «Έξυπνα δίκτυα και υπηρεσίες».
                     
                  
         
            Άρθρο 170
            Ασφάλεια
            
               1.   Όταν κρίνεται σκόπιμο, το διοικητικό συμβούλιο μπορεί να ορίζει ότι δράση που χρηματοδοτείται από την κοινή επιχείρηση «Έξυπνα δίκτυα και υπηρεσίες» εξασφαλίζει ότι τα στοιχεία δικτύου που εγκαθίστανται για πειράματα μεγάλης κλίμακας ή πιλοτικά έργα υποβάλλονται σε αξιολογήσεις αναλυτικού ελέγχου ασφάλειας. Στις αξιολογήσεις συνυπολογίζονται η νομοθεσία και οι πολιτικές της Ένωσης για την κυβερνοασφάλεια, καθώς και η υφιστάμενη και μελλοντική συντονισμένη καθοδήγηση των κρατών μελών.
            
            
               2.   Στο πλαίσιο του καθήκοντος που αναφέρεται στο άρθρο 160 στοιχείο α), το διοικητικό συμβούλιο συμβουλεύει άλλους φορείς χρηματοδότησης να εφαρμόζουν, κατ’ αναλογία, την παράγραφο 1 του παρόντος άρθρου και το άρθρο 17 παράγραφος 2 στοιχείο ιβ) στις δράσεις τους, όπου κρίνει σκόπιμο και όταν το επιτρέπει η βασική πράξη του αντίστοιχου χρηματοδοτικού προγράμματος της Ένωσης.
            
         
         ΤΡΙΤΟ ΜΕΡΟΣ
         
            ΤΕΛΙΚΕΣ ΔΙΑΤΑΞΕΙΣ
         
         
            Άρθρο 171
            Παρακολούθηση και αξιολόγηση
            
               1.   Οι δραστηριότητες των κοινών επιχειρήσεων υπόκεινται σε συνεχή παρακολούθηση και περιοδικές επανεξετάσεις σύμφωνα με τους οικείους δημοσιονομικούς κανόνες, ώστε να διασφαλίζονται μέγιστος αντίκτυπος, επιστημονική αριστεία και η πλέον αποτελεσματική και αποδοτική χρήση των πόρων. Τα αποτελέσματα της παρακολούθησης και των περιοδικών επανεξετάσεων τροφοδοτούν την παρακολούθηση των ευρωπαϊκών συμπράξεων και τις αξιολογήσεις των κοινών επιχειρήσεων στο πλαίσιο των αξιολογήσεων του προγράμματος «Ορίζων Ευρώπη», όπως προβλέπεται στα άρθρα 50 και 52 του κανονισμού για το πρόγραμμα «Ορίζων Ευρώπη».
            
            
               2.   Οι κοινές επιχειρήσεις οργανώνουν τη συνεχή παρακολούθηση και υποβολή εκθέσεων για τη διαχείριση και την εκτέλεση των δραστηριοτήτων τους καθώς και τις περιοδικές επανεξετάσεις των εκροών, των αποτελεσμάτων και των επιπτώσεων των χρηματοδοτούμενων έμμεσων δράσεων που υλοποιούνται σύμφωνα με το άρθρο 50 και το παράρτημα III του κανονισμού για το πρόγραμμα «Ορίζων Ευρώπη». Η εν λόγω παρακολούθηση και υποβολή εκθέσεων περιλαμβάνει:
               
                           α)
                        
                        
                           χρονικά προσδιορισμένους δείκτες για τους σκοπούς της υποβολής εκθέσεων σε ετήσια βάση σχετικά με την πρόοδο των δραστηριοτήτων τους όσον αφορά την επίτευξη των γενικών, ειδικών και επιχειρησιακών στόχων, συμπεριλαμβανομένων των πρόσθετων στόχων των κοινών επιχειρήσεων όπως καθορίζονται στο δεύτερο μέρος, καθώς και με βάση τους δείκτες κατεύθυνσης αντικτύπου που ορίζονται στο παράρτημα V του κανονισμού για το πρόγραμμα «Ορίζων Ευρώπη»·
                        
                     
                           β)
                        
                        
                           πληροφορίες σχετικά με συνέργειες μεταξύ των δράσεων της κοινής επιχείρησης και εθνικών ή περιφερειακών πρωτοβουλιών και πολιτικών με βάση τα στοιχεία που παρέχουν τα συμμετέχοντα κράτη ή η ομάδα εκπροσώπων των κρατών, καθώς και συνέργειες με άλλα προγράμματα της Ένωσης και άλλες ευρωπαϊκές συμπράξεις·
                        
                     
                           γ)
                        
                        
                           πληροφορίες σχετικά με το επίπεδο ενσωμάτωσης των κοινωνικών και ανθρωπιστικών επιστημών, την αναλογία μεταξύ χαμηλότερων και υψηλότερων TRL στη συνεργατική έρευνα, την πρόοδο όσον αφορά τη διεύρυνση της συμμετοχής των χωρών, τη γεωγραφική σύνθεση των κοινοπραξιών σε συνεργατικά έργα, τη χρήση διαδικασίας υποβολής και αξιολόγησης σε δύο στάδια, τα μέτρα που αποσκοπούν στη διευκόλυνση των συνεργατικών δεσμών στην ευρωπαϊκή έρευνα και καινοτομία, τη χρήση της επανεξέτασης αξιολογήσεων, τον αριθμό και τους τύπους καταγγελιών, το επίπεδο της ενσωμάτωσης της διάστασης του κλίματος και των σχετικών δαπανών, τη συμμετοχή των ΜΜΕ, τη συμμετοχή του ιδιωτικού τομέα, τη συμμετοχή κατά φύλο σε χρηματοδοτούμενες δράσεις, ομάδες αξιολόγησης, συμβούλια και συμβουλευτικές ομάδες, το ποσοστό συγχρηματοδότησης, τη συμπληρωματική και σωρευτική χρηματοδότηση από άλλα κονδύλια της Ένωσης, τον απαιτούμενο χρόνο μέχρι την επιχορήγηση, το επίπεδο διεθνούς συνεργασίας, τη συμμετοχή των πολιτών και της κοινωνίας των πολιτών·
                        
                     
                           δ)
                        
                        
                           τα επίπεδα δαπανών κατανεμημένα σε επίπεδο έργου προκειμένου να καταστεί δυνατή η ειδική ανάλυση, μεταξύ άλλων ανά τομέα παρέμβασης·
                        
                     
                           ε)
                        
                        
                           το επίπεδο υπερκάλυψης, ειδικότερα τον αριθμό των προτάσεων και, για κάθε πρόσκληση υποβολής προτάσεων, τη μέση βαθμολογία, το ποσοστό των προτάσεων πάνω και κάτω από τα κατώτατα όρια ποιότητας·
                        
                     
                           στ)
                        
                        
                           πληροφορίες σχετικά με τα ποσοτικά και ποιοτικά αποτελέσματα μόχλευσης, μεταξύ άλλων όσον αφορά τις δεσμευμένες και πράγματι χορηγηθείσες χρηματοδοτικές και σε είδος συνεισφορές, την προβολή και τη θέση στο διεθνές πλαίσιο, καθώς και τον αντίκτυπο στους κινδύνους που συνδέονται με επενδύσεις του ιδιωτικού τομέα στην έρευνα και την καινοτομία·
                        
                     
                           ζ)
                        
                        
                           πληροφορίες σχετικά με μέτρα για την προσέλκυση νεοεισερχομένων, ιδίως ΜΜΕ, ιδρυμάτων τριτοβάθμιας εκπαίδευσης και ερευνητικών οργανισμών, και με σκοπό τη διεύρυνση των συνεργατικών δικτύων.
                        
                     
            
               3.   Οι αξιολογήσεις των δραστηριοτήτων των κοινών επιχειρήσεων διενεργούνται εγκαίρως ώστε να χρησιμοποιούνται για την τεκμηρίωση των συνολικών ενδιάμεσων και τελικών αξιολογήσεων του προγράμματος «Ορίζων Ευρώπη» και της σχετικής διαδικασίας λήψης αποφάσεων για το πρόγραμμα «Ορίζων Ευρώπη», το πρόγραμμα που θα το διαδεχθεί και άλλες πρωτοβουλίες συναφείς με την έρευνα και την καινοτομία, που αναφέρονται στο άρθρο 52 του κανονισμού για το πρόγραμμα «Ορίζων Ευρώπη».
            
            
               4.   Η Επιτροπή διενεργεί ενδιάμεση και τελική αξιολόγηση κάθε κοινής επιχείρησης, η οποία χρησιμοποιείται για την τεκμηρίωση των αξιολογήσεων του προγράμματος «Ορίζων Ευρώπη», όπως ορίζεται στο άρθρο 52 του κανονισμού «Ορίζων Ευρώπη». Οι αξιολογήσεις εξετάζουν τον τρόπο με τον οποίο κάθε κοινή επιχείρηση εκπληρώνει την αποστολή και τους στόχους της, καλύπτουν όλες τις δραστηριότητες της κοινής επιχείρησης και αποτιμούν τη σχετική ευρωπαϊκή προστιθέμενη αξία της, την αποτελεσματικότητα, την αποδοτικότητα, συμπεριλαμβανομένων του ανοικτού χαρακτήρα και της διαφάνειάς της, τη συνάφεια των δραστηριοτήτων που αναλαμβάνονται και τη συνοχή και τη συμπληρωματικότητά τους με συναφείς περιφερειακές, εθνικές και ενωσιακές πολιτικές, συμπεριλαμβανομένων συνεργειών με άλλα μέρη του προγράμματος «Ορίζων Ευρώπη», όπως αποστολές, ομάδες ή θεματικά ή ειδικά προγράμματα. Οι αξιολογήσεις λαμβάνουν υπόψη τις απόψεις των ενδιαφερόμενων μερών, τόσο σε ευρωπαϊκό όσο και σε εθνικό επίπεδο, και περιλαμβάνουν επίσης, κατά περίπτωση, εκτίμηση των μακροπρόθεσμων επιστημονικών, κοινωνιακών, οικονομικών και τεχνολογικών επιπτώσεων των κοινών επιχειρήσεων που αναφέρονται στο άρθρο 174 παράγραφοι 3 έως 9. Οι αξιολογήσεις περιλαμβάνουν επίσης, κατά περίπτωση, αξιολόγηση του πλέον αποτελεσματικού τρόπου παρέμβασης πολιτικής για οποιαδήποτε μελλοντική δράση, καθώς και της συνάφειας και της συνοχής τυχόν ανανέωσης κάθε κοινής επιχείρησης, δεδομένων των γενικών προτεραιοτήτων πολιτικής και του τοπίου στήριξης της έρευνας και της καινοτομίας, συμπεριλαμβανομένης της θέσης της έναντι άλλων πρωτοβουλιών που στηρίζονται μέσω του προγράμματος-πλαισίου, ειδικότερα των ευρωπαϊκών συμπράξεων ή αποστολών. Οι αξιολογήσεις λαμβάνουν επίσης δεόντως υπόψη το σχέδιο σταδιακής κατάργησης που εγκρίνεται από το διοικητικό συμβούλιο σύμφωνα με το άρθρο 17 παράγραφος 2 στοιχείο κζ).
            
            
               5.   Βάσει των συμπερασμάτων της ενδιάμεσης αξιολόγησης που αναφέρονται στην παράγραφο 2 του παρόντος άρθρου, η Επιτροπή δύναται να ενεργήσει σύμφωνα με το άρθρο 11 παράγραφος 6 ή να λάβει οποιαδήποτε άλλα κατάλληλα μέτρα.
            
            
               6.   Η Επιτροπή μπορεί να διενεργεί περαιτέρω αξιολογήσεις για θέματα ή ζητήματα στρατηγικής σημασίας, με τη συνδρομή εξωτερικών ανεξάρτητων εμπειρογνωμόνων που επιλέγονται βάσει διαφανούς διαδικασίας, προκειμένου να εξετάζει την πρόοδο που σημειώνει η κοινή επιχείρηση όσον αφορά τους καθορισμένους στόχους, να προσδιορίζει τους παράγοντες που διευκολύνουν την υλοποίηση των δραστηριοτήτων και να εντοπίζει βέλτιστες πρακτικές. Στο πλαίσιο της διενέργειας αυτών των περαιτέρω αξιολογήσεων, η Επιτροπή εξετάζει πλήρως τον διοικητικό αντίκτυπο στην κοινή επιχείρηση.
            
            
               7.   Οι κοινές επιχειρήσεις διενεργούν περιοδικές επανεξετάσεις των δραστηριοτήτων τους προκειμένου να χρησιμεύσουν ως βάση για τις οικείες ενδιάμεσες και τελικές αξιολογήσεις στο πλαίσιο των αξιολογήσεων του προγράμματος «Ορίζων Ευρώπη» που αναφέρονται στο άρθρο 52 του κανονισμού για το πρόγραμμα «Ορίζων Ευρώπη».
            
            
               8.   Οι περιοδικές επανεξετάσεις και αξιολογήσεις λαμβάνονται υπόψη κατά τη διάλυση ή τη σταδιακή κατάργηση της κοινής επιχείρησης που αναφέρεται στο άρθρο 45 του παρόντος κανονισμού, σύμφωνα με το παράρτημα III του κανονισμού για το πρόγραμμα «Ορίζων Ευρώπη». Εντός έξι μηνών από τη διάλυση μιας κοινής επιχείρησης και το αργότερο εντός τεσσάρων ετών από την έναρξη της διαδικασίας διάλυσης που αναφέρεται στο άρθρο 45 του παρόντος κανονισμού, η Επιτροπή διενεργεί τελική αξιολόγηση της συγκεκριμένης κοινής επιχείρησης σύμφωνα με την τελική αξιολόγηση του προγράμματος «Ορίζων Ευρώπη».
            
            
               9.   Η Επιτροπή δημοσιεύει και κοινοποιεί τα αποτελέσματα των αξιολογήσεων των κοινών επιχειρήσεων, στα οποία περιλαμβάνονται τα συμπεράσματα της αξιολόγησης και παρατηρήσεις της Επιτροπής, στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών στο πλαίσιο των αξιολογήσεων του προγράμματος «Ορίζων Ευρώπη» που αναφέρονται στο άρθρο 52 του κανονισμού για το πρόγραμμα «Ορίζων Ευρώπη».
            
         
         
            Άρθρο 172
            Στήριξη από τη φιλοξενούσα χώρα
            Μεταξύ της κοινής επιχείρησης και του κράτους μέλος στο οποίο βρίσκεται η έδρα της μπορεί να συνάπτεται διοικητική συμφωνία όσον αφορά τα προνόμια και τις ασυλίες και τη λοιπή στήριξη που πρέπει να προσφέρει το εν λόγω κράτος μέλος στην οικεία κοινή επιχείρηση.
         
         
            Άρθρο 173
            Αρχικές δράσεις
            
               1.   Η Επιτροπή είναι υπεύθυνη για τη σύσταση και την αρχική λειτουργία της κοινής επιχείρησης «Παγκόσμιο πρόγραμμα για την υγεία EDCTP3» και της κοινής επιχείρησης «Έξυπνα δίκτυα και υπηρεσίες» έως ότου αποκτήσουν την επιχειρησιακή ικανότητα εκτέλεσης του προϋπολογισμού τους. Η Επιτροπή προβαίνει σε όλες τις απαραίτητες ενέργειες σε συνεργασία με τα υπόλοιπα μέλη και με τη συμμετοχή των αρμόδιων οργάνων των προαναφερόμενων κοινών επιχειρήσεων.
            
            
               2.   Για τον σκοπό της παραγράφου 1:
               
                           α)
                        
                        
                           έως ότου αναλάβει ο εκτελεστικός διευθυντής τα καθήκοντά του, έπειτα από τον διορισμό του από το διοικητικό συμβούλιο σύμφωνα με το άρθρο 18 παράγραφος 2, η Επιτροπή δύναται να ορίζει υπάλληλο της Επιτροπής για να ενεργεί ως προσωρινός εκτελεστικός διευθυντής και να ασκεί τα καθήκοντα του εκτελεστικού διευθυντή·
                        
                     
                           β)
                        
                        
                           κατά παρέκκλιση από το άρθρο 17 παράγραφος 2 στοιχείο η), ο προσωρινός εκτελεστικός διευθυντής ασκεί τις σχετικές εξουσίες της αρμόδιας για τους διορισμούς αρχής όσον αφορά τυχόν θέσεις προσωπικού που πρέπει να πληρωθούν πριν από την ανάληψη καθηκόντων από τον εκτελεστικό διευθυντή σύμφωνα με το άρθρο 18 παράγραφος 2·
                        
                     
                           γ)
                        
                        
                           η Επιτροπή δύναται να διαθέτει περιορισμένο αριθμό υπαλλήλων της σε προσωρινή βάση.
                        
                     
            
               3.   Ο προσωρινός εκτελεστικός διευθυντής δύναται, αφενός, να εξουσιοδοτεί όλες τις καταβολές που καλύπτονται από τις πιστώσεις οι οποίες προβλέπονται στον ετήσιο προϋπολογισμό των κοινών επιχειρήσεων που αναφέρονται στην παράγραφο 1 αμέσως μετά την έγκρισή τους από το διοικητικό συμβούλιο και, αφετέρου, να λαμβάνει αποφάσεις και να συνάπτει συμφωνίες και συμβάσεις, συμπεριλαμβανομένων συμβάσεων απασχόλησης προσωπικού, μετά την έγκριση του πίνακα προσωπικού των προαναφερόμενων κοινών επιχειρήσεων.
            
            
               4.   Ο προσωρινός εκτελεστικός διευθυντής ορίζει, με τη σύμφωνη γνώμη του νέου εκτελεστικού διευθυντή και με την επιφύλαξη της έγκρισης του διοικητικού συμβουλίου, την ημερομηνία κατά την οποία η σχετική κοινή επιχείρηση θεωρείται ότι έχει την ικανότητα εκτέλεσης του προϋπολογισμού της. Από την εν λόγω ημερομηνία η Επιτροπή απέχει από την ανάληψη υποχρεώσεων και την εκτέλεση πληρωμών για τις δραστηριότητες της συγκεκριμένης κοινής επιχείρησης.
            
         
         
            Άρθρο 174
            Κατάργηση και μεταβατικές διατάξεις
            
               1.   Καταργούνται οι κανονισμοί (ΕΚ) αριθ. 219/2007, (ΕΕ) αριθ. 557/2014, (ΕΕ) αριθ. 558/2014, (ΕΕ) αριθ. 559/2014, (ΕΕ) αριθ. 560/2014, (ΕΕ) αριθ. 561/2014 και (ΕΕ) αριθ. 642/2014.
            
            
               2.   Δράσεις που έχουν δρομολογηθεί ή συνεχίζονται δυνάμει των κανονισμών που αναφέρονται στην παράγραφο 1 και οι οικονομικές υποχρεώσεις που συνδέονται με τις εν λόγω δράσεις εξακολουθούν να διέπονται από τους εν λόγω κανονισμούς έως την περάτωσή τους.
            
            
               3.   Η κοινή επιχείρηση «Μια Ευρώπη που βασίζεται στην κυκλική βιοοικονομία» είναι ο νόμιμος και καθολικός διάδοχος σε σχέση με όλες τις συμβάσεις, συμπεριλαμβανομένων των συμβάσεων απασχόλησης και των συμφωνιών επιχορήγησης, των υποχρεώσεων και των αποκτηθέντων περιουσιακών στοιχείων της κοινής επιχείρησης βιομηχανιών βιοπροϊόντων που συστάθηκε με τον κανονισμό (ΕΕ) αριθ. 560/2014, την οποία αντικαθιστά και διαδέχεται.
            
            
               4.   Η κοινή επιχείρηση «Καθαρές αερομεταφορές» είναι ο νόμιμος και καθολικός διάδοχος σε σχέση με όλες τις συμβάσεις, συμπεριλαμβανομένων των συμβάσεων απασχόλησης και των συμφωνιών επιχορήγησης, των υποχρεώσεων και των αποκτηθέντων περιουσιακών στοιχείων της κοινής επιχείρησης Clean Sky 2 που συστάθηκε με τον κανονισμό (ΕΕ) αριθ. 558/2014, την οποία αντικαθιστά και διαδέχεται.
            
            
               5.   Η κοινή επιχείρηση «Καθαρό υδρογόνο» είναι ο νόμιμος και καθολικός διάδοχος σε σχέση με όλες τις συμβάσεις, συμπεριλαμβανομένων των συμβάσεων απασχόλησης και των συμφωνιών επιχορήγησης, των υποχρεώσεων και των αποκτηθέντων περιουσιακών στοιχείων της κοινής επιχείρησης «Κυψέλες καυσίμου και υδρογόνο 2» που συστάθηκε με τον κανονισμό (ΕΕ) αριθ. 559/2014, την οποία αντικαθιστά και διαδέχεται.
            
            
               6.   Η κοινή επιχείρηση «Ευρωπαϊκοί σιδηρόδρομοι» είναι ο νόμιμος και καθολικός διάδοχος σε σχέση με όλες τις συμβάσεις, συμπεριλαμβανομένων των συμβάσεων απασχόλησης και των συμφωνιών επιχορήγησης, των υποχρεώσεων και των αποκτηθέντων περιουσιακών στοιχείων της κοινής επιχείρησης Shift2Rail που συστάθηκε με τον κανονισμό (ΕΕ) αριθ. 642/2014, την οποία αντικαθιστά και διαδέχεται.
            
            
               7.   Η κοινή επιχείρηση «Πρωτοβουλία για την καινοτομία στην υγεία» είναι ο νόμιμος και καθολικός διάδοχος σε σχέση με όλες τις συμβάσεις, συμπεριλαμβανομένων των συμβάσεων απασχόλησης και των συμφωνιών επιχορήγησης, των υποχρεώσεων και των αποκτηθέντων περιουσιακών στοιχείων της κοινής επιχείρησης της πρωτοβουλίας για τα καινοτόμα φάρμακα 2 που συστάθηκε με τον κανονισμό (ΕΕ) αριθ. 557/2014, την οποία αντικαθιστά και διαδέχεται.
            
            
               8.   Η κοινή επιχείρηση «Βασικές ψηφιακές τεχνολογίες» είναι ο νόμιμος και καθολικός διάδοχος σε σχέση με όλες τις συμβάσεις, συμπεριλαμβανομένων των συμβάσεων απασχόλησης και των συμφωνιών επιχορήγησης, των υποχρεώσεων και των αποκτηθέντων περιουσιακών στοιχείων της κοινής επιχείρησης ECSEL που συστάθηκε με τον κανονισμό (ΕΕ) αριθ. 561/2014, την οποία αντικαθιστά και διαδέχεται.
            
            
               9.   Η κοινή επιχείρηση «Ερευνητικό πρόγραμμα ATM του Ενιαίου Ευρωπαϊκού Ουρανού 3» είναι ο νόμιμος και καθολικός διάδοχος σε σχέση με όλες τις συμβάσεις, συμπεριλαμβανομένων των συμβάσεων απασχόλησης και των συμφωνιών επιχορήγησης, των υποχρεώσεων και των αποκτηθέντων περιουσιακών στοιχείων της κοινής επιχείρησης SESAR που συστάθηκε με τον κανονισμό (ΕΚ) αριθ. 219/2007, την οποία αντικαθιστά και διαδέχεται.
            
            
               10.   Ο παρών κανονισμός δεν επηρεάζει τα δικαιώματα και τις υποχρεώσεις του προσωπικού που απασχολείται δυνάμει των κανονισμών που αναφέρονται στην παράγραφο 1.
            
            
               11.   Οι εκτελεστικοί διευθυντές που έχουν διοριστεί βάσει των κανονισμών που αναφέρονται στην παράγραφο 1 του παρόντος άρθρου αναλαμβάνουν, για το υπόλοιπο της θητείας τους, τα προβλεπόμενα από τον παρόντα κανονισμό καθήκοντα εκτελεστικού διευθυντή από την ημερομηνία έναρξης ισχύος του παρόντος κανονισμού. Οι λοιποί όροι της σύμβασης παραμένουν αμετάβλητοι.
            
            
               12.   Κατά την πρώτη συνεδρίασή του, το διοικητικό συμβούλιο κάθε κοινής επιχείρησης εγκρίνει σειρά αποφάσεων που είχαν εγκριθεί από το διοικητικό συμβούλιο των προηγούμενων κοινών επιχειρήσεων που αναφέρονται στις παραγράφους 3 έως 9, οι οποίες εξακολουθούν να ισχύουν για την αντίστοιχη κοινή επιχείρηση που συστήνεται με τον παρόντα κανονισμό.
            
            
               13.   Οι ενδιάμεσες αξιολογήσεις που αναφέρονται στο άρθρο 171 παράγραφος 2 περιλαμβάνουν τελική αξιολόγηση των προηγούμενων κοινών επιχειρήσεων που αναφέρονται στις παραγράφους 3 έως 9 του παρόντος άρθρου.
            
            
               14.   Τυχόν αχρησιμοποίητες πιστώσεις βάσει των κανονισμών που αναφέρονται στην παράγραφο 1 μεταβιβάζονται στην αντίστοιχη κοινή επιχείρηση που συστήνεται με τον παρόντα κανονισμό. Τυχόν αχρησιμοποίητες επιχειρησιακές πιστώσεις που μεταβιβάζονται κατ’ αυτόν τον τρόπο χρησιμοποιούνται πρώτα για την παροχή χρηματοδοτικής στήριξης σε έμμεσες δράσεις που δρομολογήθηκαν στο πλαίσιο του προγράμματος «Ορίζων 2020». Οι εναπομένουσες επιχειρησιακές πιστώσεις μπορούν να χρησιμοποιηθούν για έμμεσες δράσεις που δρομολογούνται στο πλαίσιο του παρόντος κανονισμού. Όταν οι εν λόγω επιχειρησιακές πιστώσεις χρησιμοποιούνται για έμμεσες δράσεις που δρομολογούνται δυνάμει του παρόντος κανονισμού, καταλογίζονται στη χρηματοδοτική συνεισφορά που πρέπει να παράσχει η Ένωση στην αντίστοιχη κοινή επιχείρηση δυνάμει του παρόντος κανονισμού.
            
         
         
            Άρθρο 175
            Έναρξη ισχύος
            Ο παρών κανονισμός αρχίζει να ισχύει την ημερομηνία της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 19 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               
                  J.BORRELL FONTELLES
            
         
         
            (1)  Γνώμη της 21ης Οκτωβρίου 2021 (δεν έχει ακόμη δημοσιευθεί στην Επίσημη Εφημερίδα).
         
            (2)  ΕΕ C 341 της 24.8.2021, σ. 29.
         
            (3)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
         
            (4)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020») για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
         
            (5)  Κανονισμός (ΕΕ) 2020/852 του Ευρωπαϊκού Κοινοβουλίου και του Συμβουλίου, της 18ης Ιουνίου 2020, σχετικά με τη θέσπιση πλαισίου για τη διευκόλυνση των βιώσιμων επενδύσεων και για την τροποποίηση του κανονισμού (ΕΕ) 2019/2088 (ΕΕ L 198 της 22.6.2020, σ. 13).
         
            (6)  Απόφαση (ΕΕ) 2021/764 του Συμβουλίου, της 10ης Μαΐου 2021, για τη θέσπιση του ειδικού προγράμματος υλοποίησης του προγράμματος-πλαισίου έρευνας και καινοτομίας «Ορίζων Ευρώπη» και την κατάργηση της απόφασης 2013/743/ΕΕ (ΕΕ L 167I της 12.5.2021, σ. 1).
         
            (7)  Κανονισμός (ΕΕ) 2021/1058 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για το Ευρωπαϊκό Ταμείο Περιφερειακής Ανάπτυξης και το Ταμείο Συνοχής (ΕΕ L 231 της 30.6.2021, σ. 60).
         
            (8)  Κανονισμός (ΕΕ) 2021/1057 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για την ίδρυση του Ευρωπαϊκού Κοινωνικού Ταμείου+ (EKT+) και καταργήσεως του κανονισμού (ΕΕ) αριθ. 1296/2013 (ΕΕ L 231 της 30.6.2021, σ. 21).
         
            (9)  Κανονισμός (ΕΕ) 2021/1139 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για το Ευρωπαϊκό Ταμείο Θάλασσας, Αλιείας και Υδατοκαλλιέργειας και την τροποποίηση του κανονισμού (ΕΕ) 2017/1004 (ΕΕ L 247 τη; 13.7.2021, σ. 1).
         
            (10)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).
         
            (11)  Κανονισμός (ΕΕ) 2021/1060 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για τον καθορισμό κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο+, το Ταμείο Συνοχής, το Ταμείο Δίκαιης Μετάβασης και το Ευρωπαϊκό Ταμείο Θάλασσας, Αλιείας και Υδατοκαλλιέργειας, και δημοσιονομικών κανόνων για τα εν λόγω Ταμεία και για το Ταμείο Ασύλου, Μετανάστευσης και Ένταξης, το Ταμείο Εσωτερικής Ασφάλειας και το Μέσο για τη Χρηματοδοτική Στήριξη της Διαχείρισης των Συνόρων και την Πολιτική των Θεωρήσεων (ΕΕ L 231 της 30.6.2021, σ. 159).
         
            (12)  Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ. 17).
         
            (13)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (14)  Κανονισμός (ΕΕ) 2021/1119 του Ευρωπαϊκού Κοινοβουλίου και του Συμβουλίου, της 30ής Ιουνίου 2021, για τη θέσπιση πλαισίου με στόχο την επίτευξη κλιματικής ουδετερότητας και για την τροποποίηση των κανονισμών (ΕΚ) αριθ. 401/2009 και (ΕΕ) 2018/1999 («ευρωπαϊκό νομοθέτημα για το κλίμα») (ΕΕ L 243 της 9.7.2021, σ. 1).
         
            (15)  ΕΕ L 282 της 19.10.2016, σ. 4.
         
            (16)  Κανονισμός (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (ΕΕ L 212 της 22.8.2018, σ. 1).
         
            (17)  Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 412 της 30.12.2006, σ. 1).
         
            (18)  Κανονισμός (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (ΕΕ L 96 της 31.3.2004, σ. 1).
         
            (19)  Κανονισμός (ΕΚ) αριθ. 219/2007 του Συμβουλίου, της 27ης Φεβρουαρίου 2007, για τη σύσταση κοινής επιχείρησης για την ανάπτυξη του ευρωπαϊκού συστήματος νέας γενιάς για τη διαχείριση της εναέριας κυκλοφορίας (SESAR) (ΕΕ L 64 της 2.3.2007, σ. 1).
         
            (20)  Απόφαση 2009/320/ΕΚ του Συμβουλίου, της 30ής Μαρτίου 2009, σχετικά με την έγκριση του Ευρωπαϊκού Γενικού Προγράμματος διαχείρισης της εναέριας κυκλοφορίας του ερευνητικού σχεδίου ΑΤΜ του Ενιαίου Ευρωπαϊκού Ουρανού (SESAR) (ΕΕ L 95 της 9.4.2009, σ. 41).
         
            (21)  Κανονισμός (EE) 2021/1153 του Ευρωπαϊκού Κοινοβουλίου και του Συμβουλίου, της 7ης Ιουλίου 2021, για τη σύσταση του μηχανισμού «Συνδέοντας την Ευρώπη» και την κατάργηση των κανονισμών (ΕΕ) αριθ. 1316/2013 και (ΕΕ) αριθ. 283/2014 (ΕΕ L 249 της 14.7.2021, σ. 38).
         
            (22)  Κανονισμός (ΕΕ) 2021/694 του Ευρωπαϊκού Κοινοβουλίου και του Συμβουλίου, της 29ης Απριλίου 2021, για τη θέσπιση του προγράμματος Ψηφιακή Ευρώπη και την κατάργηση της απόφασης (ΕΕ) 2015/2240 (ΕΕ L 166 της 11.5.2021, σ. 1).
         
            (23)  Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30).
         
            (24)  Κανονισμός (ΕΕ) αριθ. 557/2014 του Συμβουλίου, της 6ης Μαΐου 2014, για τη σύσταση της κοινής επιχείρησης της πρωτοβουλίας για τα καινοτόμα φάρμακα 2 (ΕΕ L 169 της 7.6.2014, σ. 54).
         
            (25)  Κανονισμός (ΕΕ) αριθ. 558/2014 του Συμβουλίου, της 6ης Μαΐου 2014, σχετικά με την κοινή επιχείρηση Clean Sky 2 (ΕΕ L 169 της 7.6.2014, σ. 77).
         
            (26)  Κανονισμός (ΕΕ) αριθ. 559/2014 του Συμβουλίου, της 6ης Μαΐου 2014, για τη σύσταση της κοινής επιχείρησης «Κυψέλες καυσίμου και υδρογόνο 2» (ΕΕ L 169 της 7.6.2014, σ. 108).
         
            (27)  Κανονισμός (ΕΕ) αριθ. 560/2014 του Συμβουλίου, της 6ης Μαΐου 2014, σχετικά με την κοινή επιχείρηση βιομηχανιών βιοπροϊόντων (ΕΕ L 169 της 7.6.2014, σ. 130).
         
            (28)  Κανονισμός (ΕΕ) αριθ. 561/2014 του Συμβουλίου, της 6ης Μαΐου 2014, για τη σύσταση της κοινής επιχείρησης ECSEL (ΕΕ L 169 της 7.6.2014, σ. 152).
         
            (29)  Κανονισμός (ΕΕ) αριθ. 642/2014 του Συμβουλίου, της 16ης Ιουνίου 2014, για τη σύσταση της κοινής επιχείρησης Shift2Rail (ΕΕ L 177 της 17.6.2014, σ. 9).
         
            (30)  ΕΕ L 56 της 4.3.1968, σ. 1.
         
            (31)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (32)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (33)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
         
            (34)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (35)  Κανονισμός (ΕΕ) 2017/1939 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (ΕΕ L 283 της 31.10.2017, σ. 1).
         
            (36)  ΕΕ L 136 της 31.5.1999, σ. 15.
         
            (37)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).
         
            (38)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (39)  Οδηγία (ΕΕ) 2016/797 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τη διαλειτουργικότητα του σιδηροδρομικού συστήματος της Ευρωπαϊκής Ένωσης (ΕΕ L 138 της 26.5.2016, σ. 44).
         
            (40)  Οδηγία 2012/34/ΕΕ του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τη δημιουργία ενιαίου ευρωπαϊκού σιδηροδρομικού χώρου (ΕΕ L 343 της 14.12.2012, σ. 32).
         
            (41)  Κανονισμός (ΕΕ) 2016/796 του Ευρωπαϊκού Κοινοβουλίου και του Συμβουλίου, της 11ης Μαΐου 2016, σχετικά με τον Οργανισμό Σιδηροδρόμων της Ευρωπαϊκής Ένωσης και την κατάργηση του κανονισμού (ΕΚ) αριθ. 881/2004 (ΕΕ L 138 της 26.5.2016, σ. 1).
         
            (42)  Κανονισμός (ΕΕ) 2021/947 του Ευρωπαϊκού Κοινοβουλίου και του Συμβουλίου, της 9ης Ιουνίου 2021, για τη θέσπιση Μηχανισμού Γειτονίας, Ανάπτυξης και Διεθνούς Συνεργασίας — Παγκόσμια Ευρώπη, για την τροποποίηση και κατάργηση της απόφασης αριθ. 466/2014/ΕΕ του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΕ) 2017/1601 και του κανονισμού (ΕΚ, Ευρατόμ) αριθ. 480/2009 του Συμβουλίου (ΕΕ L 209 της 14.6.2021, σ. 1).
         
            (43)  Εκτελεστικός κανονισμός (ΕΕ) αριθ. 409/2013 της Επιτροπής, της 3ης Μαΐου 2013, για τον καθορισμό κοινών έργων, τη σύσταση διοικητικής αρχής και τον προσδιορισμό κινήτρων για την εφαρμογή του Γενικού Προγράμματος για τη Διαχείριση της Εναέριας Κυκλοφορίας στην Ευρώπη (ΕΕ L 123 της 4.5.2013, σ. 1).
         
            (44)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
      
      
         
            ΠΑΡΑΡΤΗΜΑ I
            
               Ιδρυτικά μέλη της κοινής επιχείρησης «Καθαρές αερομεταφορές»
            
            
                        1)
                     
                     
                        Aciturri Aeronáutica S.L.U., ισπανικού δικαίου (αριθμός καταχώρισης: BU12351), με καταστατική έδρα στην ακόλουθη διεύθυνση: P.I. Bayas, calle Ayuelas, 22, 09200, Miranda de Ebro (Burgos), Ισπανία·
                     
                  
                        2)
                     
                     
                        Aernnova Aerospace SAU, ισπανικού δικαίου (αριθμός καταχώρισης: VI6749), με καταστατική έδρα στην ακόλουθη διεύθυνση: Parque Tecnológico de Álava, C/Leonardo da Vinci num. 13, Miñano (Álava), Ισπανία·
                     
                  
                        3)
                     
                     
                        Airbus SAS, γαλλικού δικαίου (αριθμός καταχώρισης: 383 474 814), με καταστατική έδρα στην ακόλουθη διεύθυνση: 2 Rond-Point Emile Dewoitine, 31707 Blagnac, Γαλλία·
                     
                  
                        4)
                     
                     
                        Centro Italiano Ricerche Aerospaziali SCPA (CIRA), ιταλικού δικαίου (αριθμός καταχώρισης: 128446), με καταστατική έδρα στην ακόλουθη διεύθυνση: Via Maiorise 1, Capua-Caserta 81043, Ιταλία·
                     
                  
                        5)
                     
                     
                        Dassault Aviation SA, γαλλικού δικαίου (αριθμός καταχώρισης: 712042456), με καταστατική έδρα στην ακόλουθη διεύθυνση: 9, Rond-Point des Champs-Elysées Marcel-Dassault, 78008 Paris, Γαλλία·
                     
                  
                        6)
                     
                     
                        Deutsches Zentrum für Luft- und Raumfahrt eV (DLR), γερμανικού δικαίου (αριθμός καταχώρισης: VR2780), με καταστατική έδρα στην ακόλουθη διεύθυνση: Linder Höhe, 51147 Köln, Γερμανία·
                     
                  
                        7)
                     
                     
                        Fraunhofer-Gesellschaft zur Förderung der Angewandten Forschung eV, γερμανικού δικαίου (αριθμός καταχώρισης: VR4461), με καταστατική έδρα στην ακόλουθη διεύθυνση: 27C, Hansastrasse, 80686 München, Γερμανία·
                     
                  
                        8)
                     
                     
                        Fokker Technologies Holding BV, ολλανδικού δικαίου (αριθμός καταχώρισης: 50010964), με καταστατική έδρα στην ακόλουθη διεύθυνση: Industrieweg 4, 3351 LB Papendrecht, Κάτω Χώρες·
                     
                  
                        9)
                     
                     
                        GE Avio S.r.l., ιταλικού δικαίου (αριθμός καταχώρισης: 1170622CF10898340012), με καταστατική έδρα στην ακόλουθη διεύθυνση: Rivalta di Torino (TO), Via I Maggio no. 99, Ιταλία·
                     
                  
                        10)
                     
                     
                        GKN Aerospace, Sweden AB, σουηδικού δικαίου (αριθμός καταχώρισης: 5560290347), με καταστατική έδρα στην ακόλουθη διεύθυνση: Flygmotorvägen 1, SE-461 81 Trollhättan, Σουηδία·
                     
                  
                        11)
                     
                     
                        Honeywell International s.r.o., τσεχικού δικαίου (αριθμός καταχώρισης: 27617793), με καταστατική έδρα στην ακόλουθη διεύθυνση: V Parku 2325/18, 148 00 Praha 4 – Chodov, Praha, Τσεχική Δημοκρατία·
                     
                  
                        12)
                     
                     
                        Industria de Turbo Propulsores S.A.U., ισπανικού δικαίου (αριθμός καταχώρισης: BI5062), με καταστατική έδρα στην ακόλουθη διεύθυνση: Parque Tecnológico, Edificio 300, 48170 Zamudio, Ισπανία·
                     
                  
                        13)
                     
                     
                        Leonardo SpA, ιταλικού δικαίου (αριθμός καταχώρισης: 7031), με καταστατική έδρα στην ακόλουθη διεύθυνση: Piazza Monte Grappa 4, 00195 Roma, Ιταλία·
                     
                  
                        14)
                     
                     
                        Liebherr-Aerospace & Transportation SAS, γαλλικού δικαίου (αριθμός καταχώρισης: 552016834), με καταστατική έδρα στην ακόλουθη διεύθυνση: 408 avenue des Etats-Unis, 31016 Toulouse Cedex 2, Γαλλία·
                     
                  
                        15)
                     
                     
                        Lufthansa Technik AG, γερμανικού δικαίου (αριθμός καταχώρισης: HRB 56865), με καταστατική έδρα στην ακόλουθη διεύθυνση: Weg beim Jäger 193, 22335 Hamburg, Γερμανία·
                     
                  
                        16)
                     
                     
                        Łukasiewicz Research Network – Institute of Aviation, πολωνικού δικαίου (αριθμός καταχώρισης: 387193275), με καταστατική έδρα στην ακόλουθη διεύθυνση: Al. Krakowska 110/114, 02-256 Warsaw, Πολωνία·
                     
                  
                        17)
                     
                     
                        MTU Aero Engines AG, γερμανικού δικαίου (αριθμός καταχώρισης: HRB 157206), με καταστατική έδρα στην ακόλουθη διεύθυνση: Dachauer Str. 665, 80995 München, Γερμανία·
                     
                  
                        18)
                     
                     
                        National Institute for Aerospace Research (INCAS), ρουμανικού δικαίου (αριθμός καταχώρισης: J40649215071991), με καταστατική έδρα στην ακόλουθη διεύθυνση: B-dul Iuliu Maniu no. 220, sect 6, 061126 București, Ρουμανία·
                     
                  
                        19)
                     
                     
                        Office National d’Etudes et de Recherches Aérospatiales (ONERA), γαλλικού δικαίου (αριθμός καταχώρισης: 775722879), με καταστατική έδρα στην ακόλουθη διεύθυνση: BP 80100 – 91123 Palaiseau, Γαλλία·
                     
                  
                        20)
                     
                     
                        Piaggio Aero Industries, ιταλικού δικαίου (αριθμός καταχώρισης: 903062), με καταστατική έδρα στην ακόλουθη διεύθυνση: Viale Generale Disegna, 1, 17038 Villanova d’Albenga, Savona, Ιταλία·
                     
                  
                        21)
                     
                     
                        Pipistrel Vertical Solutions d.o.o., σλοβενικού δικαίου (αριθμός καταχώρισης: 7254466000), με καταστατική έδρα στην ακόλουθη διεύθυνση: Vipavska cesta 2, SI-5270 Ajdovščina, Σλοβενία·
                     
                  
                        22)
                     
                     
                        Rolls-Royce Deutschland Ltd & Co KG, γερμανικού δικαίου (αριθμός καταχώρισης: HRA 2731P), με καταστατική έδρα στην ακόλουθη διεύθυνση: Eschenweg 11, Dahlewitz, 15827 Blankenfelde-Mahlow, Γερμανία·
                     
                  
                        23)
                     
                     
                        Safran, γαλλικού δικαίου (αριθμός καταχώρισης: 562 082 909), με καταστατική έδρα στην ακόλουθη διεύθυνση: 2, Bvd. du Général Martial-Valin, 75015 Paris, Γαλλία·
                     
                  
                        24)
                     
                     
                        Stichting Nationaal Lucht- en Ruimtevaartlaboratorium, ολλανδικού δικαίου (αριθμός καταχώρισης: 41150373), με καταστατική έδρα στην ακόλουθη διεύθυνση: Anthony Fokkerweg 2, 1059 CM Amsterdam, Κάτω Χώρες·
                     
                  
                        25)
                     
                     
                        Thales AVS France SAS, γαλλικού δικαίου (αριθμός καταχώρισης: 612039495), με καταστατική έδρα στην ακόλουθη διεύθυνση: 75-77 Avenue Marcel Dassault, 33700 Mérignac, Γαλλία·
                     
                  
                        26)
                     
                     
                        United Technologies Research Centre Ireland, Ltd, ιρλανδικού δικαίου (αριθμός καταχώρισης: 472601), με καταστατική έδρα στην ακόλουθη διεύθυνση: Fourth Floor, Penrose Business Centre, Penrose Wharf, Cork T23 XN53, Ιρλανδία·
                     
                  
                        27)
                     
                     
                        Πανεπιστήμιο Πατρών, ελληνικού δικαίου [αριθμός καταχώρισης: EL998219694 (ΦΠΑ)], με καταστατική έδρα στην ακόλουθη διεύθυνση: Πανεπιστημιούπολη 26504 Ρίο Αχαΐας, Ελλάδα.
                     
                  
      
      
         
            ΠΑΡΑΡΤΗΜΑ II
            
               Ιδρυτικά μέλη της κοινής επιχείρησης «Ευρωπαϊκοί σιδηρόδρομοι»
            
            
                        1)
                     
                     
                        Administrador de Infraestructuras Ferroviarias (ADIF), Entidad Pública Empresarial, δημόσια επιχείρηση ισπανικού δικαίου (αριθμός καταχώρισης: Q2801660H), με καταστατική έδρα στην ακόλουθη διεύθυνση: Calle Sor Ángela de la Cruz, 3, 28020 Madrid, Ισπανία·
                     
                  
                        2)
                     
                     
                        Alstom Transport SA, γαλλικού δικαίου (αριθμός καταχώρισης: 389 191 982), με καταστατική έδρα στην ακόλουθη διεύθυνση: 48, rue Albert Dhalenne, 93482 Saint-Ouen, Γαλλία·
                     
                  
                        3)
                     
                     
                        ANGELRAIL, κοινοπραξία με επικεφαλής την MER MEC SpA, ιταλικού δικαίου (αριθμός καταχώρισης: 05033050963), με καταστατική έδρα στην ακόλουθη διεύθυνση: Monopoli (BA) 70043 Via Oberdan, 70 Ιταλία·
                     
                  
                        4)
                     
                     
                        AŽD Praha s.r.o., τσεχικού δικαίου (αριθμός καταχώρισης: 48029483), με καταστατική έδρα στην ακόλουθη διεύθυνση: Žirovnická 3146/2, Záběhlice, 106 00, Praha 10, Τσεχική Δημοκρατία·
                     
                  
                        5)
                     
                     
                        Construcciones y Auxiliar de Ferrocarriles, SA (CAF), ισπανικού δικαίου (αριθμός καταχώρισης: τεύχος 983, φύλλο 144, αριθ. SS-329, καταχώριση 239a), με καταστατική έδρα στην ακόλουθη διεύθυνση: calle José Miguel Iturrioz n° 26, 20200, Beasain (Gipuzkoa), Ισπανία·
                     
                  
                        6)
                     
                     
                        Asociación Centro Tecnológico CEIT, ισπανικού δικαίου (αριθμός καταχώρισης: 28/1986 Μητρώο Ενώσεων της κυβέρνησης της αυτόνομης κοινότητας της Χώρας των Βάσκων), με καταστατική έδρα στην ακόλουθη διεύθυνση: Paseo Manuel Lardizabal, n° 15. Donostia-San Sebastián, Ισπανία·
                     
                  
                        7)
                     
                     
                        České dráhy, a.s., τσεχικού δικαίου (αριθμός καταχώρισης: 70994226, εγγεγραμμένη στο εμπορικό μητρώο που τηρεί το δημοτικό δικαστήριο της Πράγας, τμήμα B, εγγραφή 8039), με καταστατική έδρα στην ακόλουθη διεύθυνση: Praha 1, Nábřeží L. Svobody 1222, ταχυδρομικός κώδικας 110 15, Τσεχική Δημοκρατία
                     
                  
                        8)
                     
                     
                        Deutsche Bahn AG, Γερμανία·
                     
                  
                        9)
                     
                     
                        Deutsches Zentrum für Luft- und Raumfahrt eV (DLR), γερμανικού δικαίου [αριθμός καταχώρισης: VR2780 στο ειρηνοδικείο (Amtsgericht) Βόννης], με καταστατική έδρα στην ακόλουθη διεύθυνση: Linder Höhe, 51147 Köln, Γερμανία·
                     
                  
                        10)
                     
                     
                        European Smart Green Rail Joint Venture (eSGR JV), εκπροσωπούμενη από την Centro de Estudios de Materiales y Control de Obra S.A (CEMOSA), ισπανικού δικαίου (αριθμός καταχώρισης: A-29021334), με καταστατική έδρα στην ακόλουθη διεύθυνση: Calle Benaque 9, 29004 Málaga, Ισπανία·
                     
                  
                        11)
                     
                     
                        Faiveley Transport SAS, γαλλικού δικαίου (αριθμός καταχώρισης: 323 288 563 RCS Nanterre), με καταστατική έδρα στην ακόλουθη διεύθυνση: 3, rue du 19 mars 1962, 92230 Gennevilliers, Γαλλία·
                     
                  
                        12)
                     
                     
                        Ferrovie dello Stato Italiane SpA (FSI), ιταλικού δικαίου (αριθμός καταχώρισης: R.E.A. 962805), με καταστατική έδρα στην ακόλουθη διεύθυνση: Piazza della Croce Rossa 1 – 00161 Roma, Ιταλία·
                     
                  
                        13)
                     
                     
                        Hitachi Rail STS SpA, ιταλικού δικαίου, αριθμός καταχώρισης: R.E.A GE421689, με καταστατική έδρα στην Genova, Ιταλία·
                     
                  
                        14)
                     
                     
                        INDRA SISTEMAS S.A & PATENTES TALGO S.L.U.
                        INDRA SISTEMAS SA, ισπανικού δικαίου (αριθμός καταχώρισης: A-28599033), με καταστατική έδρα στην ακόλουθη διεύθυνση: Avenida de Bruselas n° 35, 28108 Alcobendas, Madrid, Ισπανία·
                        PATENTES TALGO S.L.U., ισπανικού δικαίου (αριθμός καταχώρισης: B-84528553), με καταστατική έδρα στην ακόλουθη διεύθυνση: Paseo del tren Talgo, n° 2, 28290 Las Rozas de Madrid, Madrid, Ισπανία·
                     
                  
                        15)
                     
                     
                        Jernbanedirektorate (Νορβηγική Διεύθυνση Σιδηροδρόμων), Oslo, Νορβηγία·
                     
                  
                        16)
                     
                     
                        Knorr-Bremse Systems für Schienenfahrzeuge GmbH, γερμανικού δικαίου (αριθμός καταχώρισης: HRB91181), με καταστατική έδρα στην ακόλουθη διεύθυνση: Moosacher Str. 80, 80809 München, Γερμανία·
                     
                  
                        17)
                     
                     
                        Österreichische Bundesbahnen-Holding Aktiengesellschaft (ÖBB-Holding AG), αυστριακού δικαίου (αριθμός καταχώρισης: FN 247642f), με καταστατική έδρα στην ακόλουθη διεύθυνση: Am Hauptbahnhof 2, 1100 Wien, Αυστρία·
                     
                  
                        18)
                     
                     
                        Polskie Koleje Państwowe Spółka Akcyjna (PKP), πολωνικού δικαίου (αριθμός καταχώρισης: 0000019193), με καταστατική έδρα στην ακόλουθη διεύθυνση: Al. Jerozolimskie 142A, 02-305 Warszawa, Πολωνία·
                     
                  
                        19)
                     
                     
                        ProRail BV & NS Groep N.V.
                        ProRail BV, ολλανδικού δικαίου (αριθμός καταχώρισης: 30124359), με καταστατική έδρα στην Ουτρέχτη (PIC-nr.: 998208668), Κάτω Χώρες·
                        NS Groep NV, ολλανδικού δικαίου (αριθμός καταχώρισης: 30124358), με καταστατική έδρα στην Ουτρέχτη (PIC-nr.: 892354217), Κάτω Χώρες·
                     
                  
                        20)
                     
                     
                        Siemens Mobility GmbH, γερμανικού δικαίου (αριθμός καταχώρισης: HRB 237219), με καταστατική έδρα στην ακόλουθη διεύθυνση: Otto-Hahn-Ring 6, München, Γερμανία·
                     
                  
                        21)
                     
                     
                        Société nationale SNCF, société anonyme, γαλλικού δικαίου (αριθμός καταχώρισης: 552 049 447), με καταστατική έδρα στην ακόλουθη διεύθυνση: 2 Place aux Étoiles, 93200 Saint-Denis, Γαλλία·
                     
                  
                        22)
                     
                     
                        Strukton Rail Nederland BV, ολλανδικού δικαίου (αριθμός καταχώρισης: 30139439, Εμπορικό Επιμελητήριο της Ουτρέχτης), Κάτω Χώρες·
                     
                  
                        23)
                     
                     
                        THALES SIX GTS France SAS, γαλλικού δικαίου (αριθμός καταχώρισης: 383 470 937), με καταστατική έδρα στην ακόλουθη διεύθυνση: 4 Avenue des Louvresses – 92230 Gennevilliers, Γαλλία·
                     
                  
                        24)
                     
                     
                        Trafikverket, φορέας του δημόσιου τομέα, σουηδικού δικαίου (αριθμός καταχώρισης: 202100-6297), με καταστατική έδρα στην ακόλουθη διεύθυνση: 781 89 Borlänge, Σουηδία·
                     
                  
                        25)
                     
                     
                        voestalpine Railway Systems GmbH, αυστριακού δικαίου (αριθμός καταχώρισης: FN 126714w), με καταστατική έδρα στην ακόλουθη διεύθυνση: Kerpelystrasse 199, 8700 Leoben, Αυστρία.
                     
                  
      
      
         
            ΠΑΡΑΡΤΗΜΑ III
            
               Ιδρυτικά μέλη της κοινής επιχείρησης «Ερευνητικό πρόγραμμα του Ενιαίου Ευρωπαϊκού Ουρανού 3»
            
            
                        1)
                     
                     
                        Aeroporti di Roma SpA, εταιρεία συσταθείσα βάσει του ιταλικού δικαίου, υπό τη διαχείριση και τον συντονισμό της Atlantia SpA, με καταστατική έδρα στην ακόλουθη διεύθυνση: Via Pier Paolo Racchetti 1, Fiumicino (Roma), Ιταλία, αριθμός φορολογικού κώδικα και Επιχειρηματικού και Εμπορικού Μητρώου της Ρώμης 13032990155·
                     
                  
                        2)
                     
                     
                        AENA Sociedad Mercantil Estatal, Sociedad Anónima (AENA S.M.E.S.A), ισπανικού δικαίου [επίσημη καταχώριση/πιστοποιητικό φορολογικού μητρώου (C.I.F): A-86212420], με έδρα στην ακόλουθη διεύθυνση: Calle Peonías 12, 28042, Madrid, Ισπανία. Αριθ. τηλεφώνου +34 913 211 000·
                     
                  
                        3)
                     
                     
                        AEROPORTS DE PARIS, Société Anonyme, γαλλικού δικαίου (επίσημη καταχώριση: RCS Bobigny B 552 016 628), με καταστατική έδρα στην ακόλουθη διεύθυνση: 1 rue de France, 93290 Tremblay-en-France, Γαλλία·
                     
                  
                        4)
                     
                     
                        Société Air France SA, γαλλικού δικαίου, 420 4951 78 RCS Bobigny, 45 rue de Paris, 95747 Roissy-CDG, Γαλλία, FR 61 420 495 178·
                     
                  
                        5)
                     
                     
                        Air Navigation Services of the Czech Republic (ANS CR), κρατική επιχείρηση, συσταθείσα και οργανωμένη βάσει του δικαίου της Τσεχικής Δημοκρατίας, με καταστατική έδρα στην ακόλουθη διεύθυνση: Navigační 787, 252 61 Jeneč, Τσεχική Δημοκρατία, αριθμός ταυτοποίησης της επιχείρησης: 497 10 371, αριθμός μητρώου ΦΠΑ: CZ699004742, εγγεγραμμένη στο εμπορικό μητρώο που τηρεί το δημοτικό δικαστήριο της Πράγας, τμήμα A, εγγραφή 10771·
                     
                  
                        6)
                     
                     
                        Airbus SAS, γαλλικού δικαίου (αριθμός καταχώρισης: 383 474 814 R.C.S. Toulouse), με καταστατική έδρα στην ακόλουθη διεύθυνση: 2 Rond Point Émile Dewoitine, 31700 Blagnac, Γαλλία·
                     
                  
                        7)
                     
                     
                        Airtel ATN Limited, ιρλανδικού δικαίου (αριθμός καταχώρισης: 287698), με καταστατική έδρα στην ακόλουθη διεύθυνση: 2 Harbour Square, Crofton Road, Dun Laoghaire, County Dublin, A96 D6RO, Ιρλανδία·
                     
                  
                        8)
                     
                     
                        Alliance for New Mobility Europe (AME), μη κεδροσκοπικός οργανισμός («Association sans but lucratif/Vereniging zonder winstoogmerk»), βελγικού δικαίου με αριθμό καταχώρισης 0774.408.606, με καταστατική έδρα στην ακόλουθη διεύθυνση: 227, rue de la Loi, 1000 Bruxelles, Βέλγιο·
                     
                  
                        9)
                     
                     
                        Διεθνής Αερολιμένας Αθηνών Α.Ε, ελληνικού δικαίου [επίσημη καταχώριση: αριθμός Γενικού Εμπορικού Μητρώου (ΓΕΜΗ) 2229601000], με καταστατική έδρα στα Σπάτα Αττικής, Ελλάδα, ταχυδρομικός κώδικας 19019·
                     
                  
                        10)
                     
                     
                        Austro Control Österreichische Gesellschaft für Zivilluftfahrt mit beschränkter Haftung, εταιρεία περιορισμένης ευθύνης, αυστριακού δικαίου (αριθμός καταχώρισης 71000m), με καταστατική έδρα στην ακόλουθη διεύθυνση: Wagramer Strasse 19, A-1220 Wien, Αυστρία·
                     
                  
                        11)
                     
                     
                        Brussels Airport Company NV/SA, εταιρεία περιορισμένης ευθύνης που έχει συσταθεί και λειτουργεί βάσει του βελγικού δικαίου, καταγεγραμμένη στην Crossroads Bank of Enterprises με τον αριθμό 0890.082.292 και με καταστατική έδρα στην ακόλουθη διεύθυνση: Auguste Reyerslaan 80, 1030 Brussel, Βέλγιο·
                     
                  
                        12)
                     
                     
                        Boeing Aerospace Spain, SL, ισπανικού δικαίου, αριθμός μητρώου ΦΠΑ: B-83053835, με καταστατική έδρα στην ακόλουθη διεύθυνση: Avenida Sur del Aeropuerto de Barajas 38, Madrid, 28042, Ισπανία·
                     
                  
                        13)
                     
                     
                        Κρατική επιχείρηση «Air traffic services authority» (BULATSA), κρατική επιχείρηση, βουλγαρικού δικαίου (αριθμός καταχώρισης: 000697179), με καταστατική έδρα στην ακόλουθη διεύθυνση: 1 Brussels blvd, 1540 Sofia, Βουλγαρία·
                     
                  
                        14)
                     
                     
                        Centro Italiano Ricerche Aerospaziali C.I.R.A. SCpA, ιταλικού δικαίου (αριθμός καταχώρισης: CE-128446), με καταστατική έδρα στην ακόλουθη διεύθυνση: Via Maiorise snc – 81043 Capua (CE) – Ιταλία·
                     
                  
                        15)
                     
                     
                        Croatia Control Ltd, (CCL), κροατικού δικαίου (αριθμός καταχώρισης: 080328617), με καταστατική έδρα στην ακόλουθη διεύθυνση: Rudolfa Fizira 2, Velika Gorica, Κροατία·
                     
                  
                        16)
                     
                     
                        Deutsche Lufthansa AG, γερμανικού δικαίου, περιφερειακό δικαστήριο Κολωνίας HRB 2168, Venloer Str. 151-153, D-50672 Cologne, Γερμανία, DE 122 652 565·
                     
                  
                        17)
                     
                     
                        Deutsches Zentrum für Luft- und Raumfahrt eV (DLR), γερμανικού δικαίου (αριθμός καταχώρισης: VR 2780 στο ειρηνοδικείο (Amtsgericht) Βόννης), με καταστατική έδρα στην ακόλουθη διεύθυνση: Linder Höhe, 51147 Köln, Γερμανία·
                     
                  
                        18)
                     
                     
                        DFS Deutsche Flugsicherung GmbH, ιδιωτικού δικαίου (αριθμός καταχώρισης: HRB 34977), με καταστατική έδρα στο Langen (Έση), Γερμανία·
                     
                  
                        19)
                     
                     
                        Γαλλικό κράτος – Υπουργείο Οικολογικής Μετάβασης, Direction générale de l’aviation civile (DGAC), Direction des services de la navigation aérienne DSNA, γαλλικού δικαίου (αριθμός καταχώρισης: SIREN 120 064 019 00074), με καταστατική έδρα στην ακόλουθη διεύθυνση: 50 rue Henry Farman, 75 720 Paris Cedex 15, Γαλλία·
                     
                  
                        20)
                     
                     
                        Drone Alliance Europe, μη κερδοσκοπική οργάνωση («Association sans but lucratif/Vereniging zonder winstoogmerk»), βελγικού δικαίου με αριθμό καταχώρισης 0693.860.794 και καταστατική έδρα στην ακόλουθη διεύθυνση: rue Breydel 34–36, 1040 Bruxelles, Βέλγιο·
                     
                  
                        21)
                     
                     
                        Droniq GmbH, γερμανικού δικαίου, Ginnheimer Stadtweg 88, 60431 Frankfurt, Γερμανία, ειρηνοδικείο (Amtsgericht) Frankfurt am Main, HRB 115576, DE324815501·
                     
                  
                        22)
                     
                     
                        easyJet Europe Airline GmbH, αυστριακού δικαίου (αριθμός καταχώρισης FN 452433 v), με καταστατική έδρα στην ακόλουθη διεύθυνση: Wagramer Strasse 19, IZD Tower, 11. Stock, 1220 Wien, Αυστρία·
                     
                  
                        23)
                     
                     
                        Ecole Nationale de l’Aviation Civile (ENAC), γαλλικού δικαίου (αριθμός καταχώρισης: n°193 112 562 00015), με καταστατική έδρα στην ακόλουθη διεύθυνση: 7 avenue Edouard Belin, CS 54005 – 31055 Toulouse cedex 4, Γαλλία·
                     
                  
                        24)
                     
                     
                        ENTIDAD PUBLICA EMPRESARIAL ENAIRE, δημόσια επιχείρηση εγγεγραμμένη βάσει του νόμου αριθ. 4/1990 της 29ης Ιουνίου και του νόμου αριθ. 18/2014 της 15ης Οκτωβρίου, αριθμός ΦΠΑ Q2822001J, και με καταστατική έδρα στην ακόλουθη διεύθυνση: Parque Empresarial las Mercedes. Edificio n°2 Avda. de Aragón, 330, 28022 Madrid, Ισπανία·
                     
                  
                        25)
                     
                     
                        ENAV SpA, ανώνυμη εταιρεία ιταλικού δικαίου (αριθμός καταχώρισης: R.E.A. 965162), με καταστατική έδρα στην ακόλουθη διεύθυνση: Via Salaria 716 – 00138, Roma, Ιταλία·
                     
                  
                        26)
                     
                     
                        Flughafen München GmbH, γερμανικού δικαίου (αριθμός καταχώρισης: HRB 5448, ειρηνοδικείο Μονάχου), με καταστατική έδρα στην ακόλουθη διεύθυνση: Nordallee 25, 85356 Αερολιμένας Μονάχου, Γερμανία·
                     
                  
                        27)
                     
                     
                        Frequentis AG, αυστριακού δικαίου (αριθμός καταχώρισης: FN 72115 b), με καταστατική έδρα στην ακόλουθη διεύθυνση: Innovationsstraße 1, 1100 Wien, Αυστρία·
                     
                  
                        28)
                     
                     
                        Honeywell International s.r.o., τσεχικού δικαίου (αριθμός καταχώρισης: 276 17 793), με καταστατική έδρα στην ακόλουθη διεύθυνση: V Parku 2325/16, 148 00 Praha 4, Τσεχική Δημοκρατία·
                     
                  
                        29)
                     
                     
                        HungaroControl, ουγγρικές υπηρεσίες αεροναυτιλίας, ιδιωτική εταιρεία περιορισμένης ευθύνης ουγγρικού δικαίου (αριθμός καταχώρισης: 01-10-045570), με καταστατική έδρα στην ακόλουθη διεύθυνση: Igló utca 33-35, 1185 Budapest, Ουγγαρία·
                     
                  
                        30)
                     
                     
                        Indra Sistemas, SA„ ισπανικού δικαίου, με αριθμό φορολογικού μητρώου A-28599033, καταχωρισμένη στο εμπορικό μητρώο της Μαδρίτης (τεύχος 5465 γενικού μητρώου, 4554 τμήμα 3 του βιβλίου καταχωρίσεων, φύλλο 80, αριθ. 43677, 1η εγγραφή), με καταστατική έδρα στην ακόλουθη διεύθυνση: Avenida de Bruselas, NUM 35, 28108 Alcobendas – Madrid·
                     
                  
                        31)
                     
                     
                        Irish Aviation Authority (IAA), ιρλανδικού δικαίου (αριθμός καταχώρισης 211082), με καταστατική έδρα στην ακόλουθη διεύθυνση: The Times Building, 11-12 D’Olier Street, Dublin 2, Ιρλανδία·
                     
                  
                        32)
                     
                     
                        Københavns Lufthavne A/S, δανικού δικαίου (επίσημος αριθμός καταχώρισης CVR 14707204), με καταστατική έδρα στην ακόλουθη διεύθυνση: Lufthavnsboulevarden 6, 2770 Kastrup·
                     
                  
                        33)
                     
                     
                        L’OFFICE NATIONAL D’ÉTUDES ET DE RECHERCHES AÉROSPATIALES (ONERA), γαλλική υπηρεσία (Établissement public à caractère industriel et commercial), γαλλικού δικαίου εγγεγραμμένη στο εμπορικό και επιχειρηματικό μητρώο του Évry (αριθμός 775 722 879), με έδρα στην ακόλουθη διεύθυνση: BP 80100 – FR-91123 Palaiseau Cedex – Γαλλία·
                     
                  
                        34)
                     
                     
                        Leonardo Società per azioni· Σύντομη ονομασία: Leonardo SpA, ιταλικού δικαίου (αριθμός φορολογικού κώδικα και καταχώρισης: 00401990585), με καταστατική έδρα στην ακόλουθη διεύθυνση: Piazza Monte Grappa n. 4, 00195 Roma, Ιταλία·
                     
                  
                        35)
                     
                     
                        Letiště Praha, a.s. («Αερολιμένας Πράγας»), ανώνυμη εταιρεία τσεχικού δικαίου, αριθμός καταχώρισης: 28244532, με καταστατική έδρα στην ακόλουθη διεύθυνση: K Letišti 6/1019, Praha 6, Τσεχική Δημοκρατία·
                     
                  
                        36)
                     
                     
                        Luftfartsverket (LFV), σουηδικού δικαίου (αριθμός καταχώρισης: 202195-0795) με καταστατική έδρα στην ακόλουθη διεύθυνση: Hospitalsgatan 30, S-601 79 Norrköping – Σουηδία·
                     
                  
                        37)
                     
                     
                        Luchtverkeersleiding Nederland (LVNL), δημόσιος φορέας που συστάθηκε βάσει του ολλανδικού νόμου για την αεροπορία, ολλανδικού δικαίου (αριθμός καταχώρισης: 34367959), με καταστατική έδρα στην ακόλουθη διεύθυνση: Stationsplein ZuidWest 1001, 1117 CV Schiphol, Κάτω Χώρες·
                     
                  
                        38)
                     
                     
                        NAVEGAÇÃO AÉREA DE PORTUGAL – NAV Portugal E.P.E, πορτογαλικού δικαίου (αριθμός καταχώρισης: 504448064), με καταστατική έδρα στην ακόλουθη διεύθυνση: Rua D, Edifício 121, Aeroporto de Lisboa, 1700-008 Lisboa, Πορτογαλία·
                     
                  
                        39)
                     
                     
                        NAVIAIR, δανικού δικαίου, συμπεριλαμβανομένου του νόμου περί της Naviair, της 26ης Μαΐου 2010, (αριθμός καταχώρισης: 26059763), με καταστατική έδρα στην ακόλουθη διεύθυνση: Naviair Allé 1, 2770 Kastrup, Δανία·
                     
                  
                        40)
                     
                     
                        Stichting Koninklijk Nederlands Lucht- en Ruimtevaartcentrum (NLR), ίδρυμα ολλανδικού δικαίου με αριθμό καταχώρισης στο Εμπορικό Επιμελητήριο 41150373, με καταστατική έδρα στο Άμστερνταμ, Κάτω Χώρες, στην ακόλουθη διεύθυνση: Anthony Fokkerweg 2, 1059 CM Amsterdam, Κάτω Χώρες·
                     
                  
                        41)
                     
                     
                        Pipistrel Vertical Solutions d.o.o., σλοβενικού δικαίου (αριθμός καταχώρισης: 7254466000), με καταστατική έδρα στο Ajdovščina, Σλοβενία·
                     
                  
                        42)
                     
                     
                        Polish Air Navigation Services Agency (PANSA), κρατική νομική οντότητα, η οποία έχει οργανωθεί και λειτουργεί βάσει του νόμου της 8ης Δεκεμβρίου 2006 περί του πολωνικού οργανισμού υπηρεσιών αεροναυτιλίας, αριθμός εθνικού επιχειρηματικού μητρώου: 140886771, αριθμός φορολογικού μητρώου: 5222838321, στην ακόλουθη διεύθυνση: Wieżowa 8, 02-147 Warszawa, Πολωνία·
                     
                  
                        43)
                     
                     
                        Régie autonome «Romanian Air Traffic Services Administration» – ROMATSA, κρατική νομική οντότητα καταχωρισμένη εμπορικό μητρώο της Ρουμανίας με τον αριθμό J40/1012/1991, αριθμός φορολογικού κώδικα RO1589932, στην ακόλουθη διεύθυνση: 10, Ion Ionescu de la Brad Blvd., 013813 București, Ρουμανία·
                     
                  
                        44)
                     
                     
                        Ryanair Holdings plc, ιρλανδικού δικαίου, Ryanair Dublin Office, Airside Business Park, Swords, County Dublin, Ιρλανδία, Company No. 249885·
                     
                  
                        45)
                     
                     
                        Saab AB (publ), σουηδικού δικαίου (αριθμός καταχώρισης: 556036-0793), με καταστατική έδρα στην ακόλουθη διεύθυνση: 581 88 Linköping, Σουηδία·
                     
                  
                        46)
                     
                     
                        SAFRAN, γαλλικού δικαίου (αριθμός καταχώρισης: 562 082 909 R.C.S. Paris), με καταστατική έδρα στο Παρίσι, Γαλλία·
                     
                  
                        47)
                     
                     
                        SINTEF AS, μη κερδοσκοπικός ερευνητικός και τεχνολογικός οργανισμός νορβηγικού δικαίου (αριθμός καταχώρισης: 919 303 808), με καταστατική έδρα στην ακόλουθη διεύθυνση: Strindvegen 4 7034 Trondheim, Νορβηγία·
                     
                  
                        48)
                     
                     
                        SCHIPHOL NEDERLAND BV, ολλανδικού δικαίου (αριθμός Εμπορικού Επιμελητηρίου: 34166584), με καταστατική έδρα στην ακόλουθη διεύθυνση: SHG, Evert van de Beekstraat 202, 1118 CP Schiphol, Κάτω Χώρες·
                     
                  
                        49)
                     
                     
                        Società per Azioni Esercizi Aeroportuali (S.E.A), επίσημο αριθμό καταχώρισης 00826040156, με καταστατική έδρα στο Sigtuna, στην ακόλουθη διεύθυνση: Aeroporto Milano Linate, Segrate, 20090, Ιταλία, αριθμός ΦΠΑ: 00826040156·
                     
                  
                        50)
                     
                     
                        SWEDAVIA AB, δημόσια εταιρεία περιορισμένης ευθύνης, σουηδικού δικαίου, καταχωρίστηκε στις 14 Δεκεμβρίου 2009 με επίσημο αριθμό καταχώρισης 556797-0818, με καταστατική έδρα στο Sigtuna, στην ακόλουθη διεύθυνση: 190 45 Stockholm-Arlanda·
                     
                  
                        51)
                     
                     
                        THALES AVS SAS FRANCE, Société simplifiée par actions, γαλλικού δικαίου συσταθείσα με την επωνυμία THALES AVS (αριθμός καταχώρισης: RCS Bordeaux 612 039 495), με καταστατική έδρα στην ακόλουθη διεύθυνση: 73-75 Avenue Marcel Dassault, 33700 Mérignac, Γαλλία·
                     
                  
                        52)
                     
                     
                        THALES LAS FRANCE SAS, γαλλικού δικαίου (αριθμός καταχώρισης: 319 159 877), με καταστατική έδρα στην ακόλουθη διεύθυνση: 2, Avenue Gay Lussac, 78990 Elancourt, Γαλλία·
                     
                  
                        53)
                     
                     
                        United Technologies Research Centre Ireland Limited, ιρλανδικού δικαίου (αριθμός καταχώρισης: 472601), με καταστατική έδρα στην ακόλουθη διεύθυνση: Penrose Business Centre, Penrose Wharf, Cork, Ιρλανδία·
                     
                  
                        54)
                     
                     
                        Volocopter GmbH γερμανικού δικαίου (αριθμός καταχώρισης: HRB 702987), με καταστατική έδρα στην ακόλουθη διεύθυνση: Zeiloch 20, 76646 Bruchsal, Γερμανία·
                     
                  
                        55)
                     
                     
                        VTT Technical Research Centre of Finland Ltd, φινλανδικού δικαίου (αριθμός καταχώρισης: 2647375-4), με καταστατική έδρα στο Espoo, Φινλανδία, στην ακόλουθη διεύθυνση: P.O. Box 1000, FI-02044 VTT, Φινλανδία.